
PREFAŢĂ 


Amintirea copilăriei, cu poveşti ascultate în 
graiul domol şi dulce de la gura sobei — cînd 
viforniţa de dincolo de gea- mul aburit o 
confundam cu răsuflarea şuierată a zmeului pe 
care avea să-l răpună Făt-frumos — ne-a fost 
multora împrospătată mai tîrziu, atunci cînd întiia 
oară ne-a căzut sub ochi o cărticică de basme, pe 
coperta căreia era trecut un nume modest: 
Petre Ispirescu. Şi am simţit că acelei amintiri 
trebuie să-i înglobăm modestul nume, ca pe al 
unui bunic sfătos, căci multe din basmele 
Ispirescului ne erau cunoscute de demult. Numai 


tilcul lor l-am găsit deseori a fi altul, da- torită 
înţelegerii mature. 

Putinele date — furnizate cu zgîrcenie de un 
„jurnal” fragmentar rămas în manuscris, de cîteva 
sumare „amintiri din şcoală” şi de răzlețe mărturii 


ale contemporanilor — îngăduie cu greu 
reconstituirea vieţii aceluia care s-a străduit, cu 
su- flet şi dăruire de artist, să îmbucheteze 


„basmele romînilor”. 

Petre Ispirescu s-a născut în ianuarie 1830 într-o 
mahala a Bucureştilor. Despre părinţii săi se 
cunosc puţine lucruri. Erau oameni simpli şi 
neavuţi. Tatăl, Gheorghe Ispirescu, îşi întreținea 
familia numeroasă cu cîştigul modest pe care i-l 
aducea frizeria ce o ţinea pe Calea Văcăreşti. 
Mama, Elena — origi-nară din Ardeal — era o 
femeie harnică, purtind de grijă celor patru 
copii — trei băieţi şi o fată, dintre care Petre era 
cel mai mare. Viitorul scriitor îi va păstra o vie 
amintire, evo-cîndu-i nostalgic dragostea maternă 
şi luminoasa dorinţă de a-l îndruma pe calea 
cărţii („învaţă a scrie, copilul meu, că ai să 
aibi trebuinţă de scrisoare” 1). 

Oameni din popor, cu duh, ambii părinţi 
cunoşteau multe basme şi ştiau să povestească 
frumos. Această constatare o confirmă 
specificarea pe care Petre Ispirescu o face la sfîr- 
şitul multor basme cuprinse în culegerile sale: 
„povestit de tata” sau „povestit de mama” (notînd 
cu aproximaţie şi anii din copilărie cînd le-a 
ascultat din gura lor). Este, se pare, singura 
moştenire pe care i-au putut-o lăsa feciorului. 
Moştenire fără preţ, pe care fiul a îmbogăţit-o cu 
har, adăugîndu-i alte comori ale eposului popular. 

Cu toată străduinţa părinţilor şi dorinţa sa de a 
învăţa carte, Petre Ispirescu n-a avut noroc de 
multă învăţătură. După ce a căpătat primele 
noţiuni de scriere şi citire de la dascălul Nicolae, 
pe prispa bisericii din Udricani, la 10 ani se 
numără printre numeroşii elevi ai dascălului Stan 


1 Jurnalul lui Petre Ispirescu — aflat în manuscris la 
Biblioteca Academiei R.P.R. (ms. nr. 3282, fila 11). 


de la biserica Olteni. La şcoala acestui dascăl 
(amintit cu laudă de Ion Ghica în „Scoala acum 
50 de ani”), băiatul se deprinde şi cu 
aritmetica, dar şi cu cititul ceaslovului, psaltichiei 
şi evan- gheliei. Avînd ghiers frumos, mai apoi 
urmează cursul de cîntări al profesorului G. 
Voiculescu de la biserica Doamna Bălaşa şi este 
angajat să cînte duminicile în paraclisul bi- sericii. 

Cu neînsemnata simbrie de 10 lei pe lună, Petre 
Ispirescu începe să-şi cîştige existenţa la vîrsta de 
numai 13 ani. Din pricina stării de sărăcie a 
părinţilor săi, drumul spre şcoală i-a fost 
închis. Singura alinare a dorinţei de învăţătură i-a 
rămas cititul cu nesaţ a tot felul de cărţi. „Știu că 
în mînă mi-a căzut... Erotocritul, 
Arghir crăişorul, Halimaua și Alexandria pe care 
le devoram. Acestea mi-au excitat 
curiozitatea să ştiu cum se fac cărțile.” 

„Curiozitatea” l-a împins pînă la uşa tipografiei 
lui Zaharia Karkaleki. unde a şi intrat ca ucenic, 
spre bucuria părinţilor înglodaţi în nevoi, care-i 
tot ziceau că „meșteșugul este bră-ţară de aur 
la mîna omului” 

Va fi bănuit oare atunci băiatul de 14 ani că de 
aici încolo întreaga sa viaţă va fi legată 
neîntrerupt, aproape fatal, de 
atelierul cu atmosfera încărcată de vapori grei de 
plumb şi miros de cerneală?! Căci dacă gîndurile 
îi zburau la cărţi, la literatură, trebuia să-şi cîştige 
mai întîi existenţa. E drept că meseria de tipograf 
i-a devenit dragă, dedicîndu-şi talentul artei 
tipăriturii, animat de dorinţa de a o vedea şi în 
ţara sa dezvoltată şi înnobilată. 

Zece ani lucrează Petre Ispirescu în tipografia 
aproape primitivă a lui Karkaleki. Cîte 12 ore şi 
chiar mai mult în fiecare zi. Puţinul timp care-i 
mai rămîne liber după o muncă istovitoare, tînărul 
şi-l petrece citind, scriind visător versuri (dar nu 
arată şi nu publică nimic), sau, din dorinţa de a se 
instrui, învaţă limba franceză. 


1 Op. cit., fila 19. 


Rîvnind să aibă un loc de muncă în contact cît 
de cît cu literatura, în 1854 Petre Ispirescu se 
mută în tipografia (de altfel mai bine utilată) a lui 
Iosif Compaing, unde se tipărea şi beletristică: 
traduceri din Swift, Chateaubriand, Hugo, Dumas, 
Cervantes, Vigny şi alţi autori vestiți din literatura 
universală, a căror lectură Ispirescu o face cu sete 
şi pasiune. 

În această vreme, tînărul tipograf se integrează, 
alături de alți patrioţi, în frontul luptei pentru 
Unirea Principatelor. In 1857, Ispirescu primeşte 
însărcinarea să tipărească pe ascuns 
corespondenţa dintre  antiunionistul înrăit 
Vogoride şi fratele său, diplomat la Londra, 
pentru a fi date în vileag uneltirile şi falsificările 
celui dintii în primele alegeri pentru Divanul 
ad-hoc. Află însă poliţia şi arestează pe toţi 
complicii la această acţiune, printre care şi pe 
Ispirescu. Eliberat după trei săptămîni, în ziua 
convocării Divanului ad-hoc din Muntenia (13 
septembrie 1857) Ispirescu nu se mai poate 
întoarce la tipografie, deoarece locul îi fusese 
între timp ocupat. Abia peste cîteva luni găseşte 
din nou de lucru. 

Între anii 1858—1863 îl aflăm pe Ispirescu la 
tipografia jurnalului Naţionalul. Deşi are funcţia 
de director, iar în ulti-mii trei ani devine chiar 
asociatul lui Vasile  Boierescu, proprietarul 
tipografiei, Petre Ispirescu trudeşte multe ceasuri 
în atelier, alături de lucrători. 

Totuşi, anii cît a fost la această tipografie i-au 
adus mari satisfacţii, au constituit o perioadă 
deosebit de importantă în viaţa sa. „Acesta a fost 
timpul de fericire al vieţii mele” — consemna 
el cîţiva ani mai tîrziu în „jurnal“. Anii aceştia i- 
au dat răgazul şi prilejul să facă primii paşi pe 
calea realizării sale. In tipografia Naţionalului 
face cunoştinţă şi lucrează ală- 


turi de fruntaşi ai vieţii culturale şi literare ca Ion 
Ionescu de la Brad, N. Filimon, D. Bolintineanu, 1I. 
Ghica — conducători şi colaboratori apropiaţi ai 


ziarului Țăranul romiîn, care se tipărea aici — 
Cezar Bolliac (care începînd din 1862 tipăreşte tot 
aici Buciumul, devenind peste un an proprietarul 
tipografiei) şi alţii, de a căror preţuire se bucură. 

Sub înrîurirea acestor luminaţi ai condeiului, 
cunoscători şi iubitori ai literaturii populare, Petre 
Ispirescu cutează, la îndemnul direct al lui 
Ionescu de la Brad, să publice primul său basm. În 
Țăranul romiîn, nr. 11, din 21 ianuarie 1862 
apare povestea auzită în copilărie de la tatăl său 
— Tinerețe fără bătrineţe şi viaţă fără de 
moarte. Tuturor, cititori şi scriitori, le-a plăcut 
acest basm (semnat cu modestie P. I.) care anunţa 
un mare talent de povestitor popular. „...Și a fost 
destul să scriu cel dintii basm, că n-am mai 
scăpat; şi mie îmi plăcea, că nu mă puteam 
stăpiîni, şi unii scriitori, mari şi învăţaţi, de- 
ai noștri, nu-mi mai dădeau pace...” — 
mărturisea Ispirescu cu ani mai tîrziu, lui 
Delavrancea, admirator fără limite al scriitorului- 
tipograf. Într-adevăr, asemeni izvorului subteran 
ale cărui ape de cleştar o dată deszăvorite ţişnesc 
fără oprire, comoara de înţelepciune şi duh 
popular strînsă în sufletul modestului Ispirescu îşi 
arată rînd pe rînd strălucirea în basme, legende şi 
snoave. 

După debut, rare sînt numerele jurnalului 
Țăranul romiîn, care să nu publice basmele sale 
tot mai gustate de cititori. Chiar în acelaşi an, 
1862, la îndemnul prietenilor săi scriitori, 
Ispirescu înmănunchează o parte din producţiile 
sale în broşurică Basme sau povești populare. 

Preocupările literare febrile din această vreme 
nu-l sustrag însă activităţii pe tărîm social. În 
1858 îl aflăm printre mem- brii activi ai 
Comitetului Casei de prevedere şi de economie 
fondată de lucrătorii tipografi din Bucureşti. 
Începînd din 1865, împreună cu S. Walter scoate 
foaia bilunară Tipograful  romîn, unde publică 


1 Articolul lui Barbu Delavrancea, intitulat Petre 
Ispirescu, publicat în ziarul Romiînul din decembrie 


1887. 

o serie de articole în care se pronunţă pentru 
sprijinirea activităţii tipografice şi nu o dată 
reflectează la soarta tipografilor şi solidaritatea 
muncitorească. 

Se străduieşte să înjghebeze şi cîteva asociaţii. 
Prima, în 1864, „Tipografia lucrătorilor asociaţi”, 
durează puţin. După doi ani petrecuţi la 
conducerea Imprimeriei Statului de unde 
demisionează, formează împreună cu Georgian, C. 
Petrescu- Conduratu şi I. Buznea o nouă asociaţie: 
„Noua tipografie a  Laboratorilor romiîni” 
(laboratori în sensul de lucrători). Dizol- vîndu-se 
şi aceasta, după zece ani, condus de acelaşi nobil 
țel de a contribui cu ceva la arta tipăriturii şi la 
răspîndirea literaturii şi culturii, Ispirescu 
deschide, pe cont propriu, „Tipografia 
Academiei Romîne”. 

În aceste tipografii, pe care le susține prin 
strădania şi truda sa, se tipăresc ziare şi reviste 
însemnate, ca: Ghimpele, Columna lui Traian, 
Revista literară, Analele literare şi altele, 
precum şi multe dintre operele de seamă ale 
marilor noştri scriitori. 

În această vreme îl cunosc şi îl preţuiesc Al. 
Odobescu, B. P. Hasdeu, V. Alecsandri, apoi 
Delavrancea, L. Şăineanu şi alţii care caută 
tovărăşia „unchiaşului sfătos”. Lucrează mult, cu 
îndîrjire, mai mult nopţile, căci zilele i le răpea 
migala în tipografie. Rodul acestei munci îl 
cuprind culegerile tipărite în anii: 1872 (Legende 
sau basmele rominilor, partea I), 1873—1874 
(Snoave sau poveşti populare adunate din 
gurile acelora care ştiu multe), 1876 
(Legende sau basmele romînilor — o nouă 
parte), 1879 (Poveştile unchiaşului sfătos, cu 
o prefață  elogioasă semnată de Al 
Odobescu)... 

Îndemnat de V. Alecsandri, în 1882, Ispirescu 
alcătuieşte o ediţie completă din Legende sau 
basmele  romiînilor. |n scrisoarea adresată 
autorului culegerii, ce ţine loc de prefaţă vo- 
lumului, bardul de la Mirceşti găseşte cuvinte de 

laudă ca acestea: „...Ai făcut un bun serviciu 
neamului romiînesc, adu-nînd într-un şirag 
mulţime de pietre scumpe din averea na- 
țională, un şirag care nu mai este ameninţat 
de a se pierde. Recunoştinţa noastră îţi este 
dar cîştigată pentru totdeauna. Preţiosul 
dumitale volum trebuie să se afle în fiecare 
casă...” 

Deşi întruneşte aprecieri tot atît de elogioase 
din partea unor cărturari de prestigiu ce 
preţuiau cum se cuvine activi- tatea talentatului 
povestitor popular, culegerea semnată de Petre 
Ispirescu n-a fost luată în seamă de „rafinaţii” 
Acade- miei din orînduirea burgheză, 
dispreţuitoare, a valorilor de esenţă populară, 
care au respins-o de la premiul la care can-dida. 
Din pricina acestei atitudini dispreţuitoare şi 
obtuze a oficialităţii culturale burgheze, cărţile 
sale erau tot mai rar recomandate spre difuzare şi 
vînzare. Ispirescu se zbate în lipsuri şi sărăcie, 
apăsat de grijile unei familii numeroase 


(avea zece copii). „Toată garderoba mea acum 
se mărginește la un rînd de haine” — se poate 
citi în ultimele pagini ale „jurnalului“ său. „Of, 
mare pacoste mai este şi sărăcia asta la om” 
— scria el cu amărăciune lui Odobescu. 

Greutățile vieţii l-au albit la 35 de ani, la 45 era 
gîrbov, la 50 — un moşneag blind cu faţa de 
ceară, cu barba şi sprîn- cenele albe, stufoase. 

Obosit peste puteri, în vara anului 1883 Petre 
Ispirescu suferă primul atac de congestie 
cerebrală. Scapă cu greu. Pen-tru prima oară în 
viaţa lui ia un concediu de trei săptămîni. 
Întremarea este mai mult aparentă. Se întoarce 
din nou la tipografie,  reluîndu-şi munca 
istovitoare. Singurele clipe plă-cute i le prilejuiesc 
vizitele tinerilor B. Delavrancea, Al. Vla- huţă, L. 
Şăineanu, Ionescu Gion şi alţii care veneau să-i 
soarbă vorba „neaoşă romînească”. 

În zorii zilei de 21 noiembrie 1887, după o 
noapte petrecută la masa de scris. Petre 
Ispirescu moare. 


* 


Cel care a şlefuit cu atîta talent „basmele 
romînilor” a împărtăşit aceeaşi soartă tristă 
hărăzită în trecut atîtor artişti legaţi de popor, 
ce înfăţişau în operele lor — fie şi metaforic — 
aspirația spre o lume mai bună. 

Scrierile lui Petre Ispirescu, punînd în lumină 
comori ale geniului popular, ca şi activitatea 
socială a tipografului, n-au fost pe placul 
oficialității burgheze care l-a lăsat să se zbată 
între ruină fizică şi uitare premeditată. 

Cu toate că o seamă de scriitori mari şi cărturari 
luminaţi printre care Alecsandri, Hasdeu, 
Odobescu, Delavrancea, I. Urban Jarnik, M. 
Gaster, L. Şăineanu şi alţii au dezvăluit fru- 
musețea operei lui Ispirescu; cu toate că scrierile 
sale îl făcuseră cunoscut încă din timpul vieții şi 
peste graniţe! reprezentanţii culturii burgheze 
au trecut sub tăcere cu bună 
ştiinţă numele scriitorului tipograf, atribuindu-i 
doar meritul de a fi transcris pe hîrtie nişte 
basme aşa cum le-a auzit şi atât. 

E drept că, vrind să treacă parcă neobservat şi 
anonim, Ispirescu însuşi, proverbial de modest, 
caută să lase falsa im- presie de a nu fi fost decît 
un simplu culegător de poveşti. După fiecare 
basm, el consemnează cu precizie numele celui 


1 G. Dem. Teodorescu, L. Şăineanu, Ionescu Gion şi alți 
tineri care studiau pe vremea aceea la Paris povesteau 
că atunci cînd profesorii lor vorbeau despre folclorul 
oriental citau adesea numele lui Petre Ispirescu. De 
asemenea, odată, vizitîndu-ne țara, prof. Nyrop de la 
Universitatea din Copenhaga a ținut să-l cunoască pe 
Ispirescu, ale cărui basme, traduse în limba germană, le 
citise, spre totala uimire, în locul unui ,colega” titrat 
universitar, aşa cum bănuise a fi Ispirescu, savantul s-a 
trezit fată-n faţă cu un tipograf simplu, cu mîinile 
mâînjite de zaț. 

de la care l-a ascultat, uneori indicînd chiar locul 
şi data. Formulele de început şi sfîrşit sînt redate 
de cele mai multe ori prescurtat („A fost odată 
ca niciodată etc.”; „Și încălecai p-o şa etc.”), 
ca şi cum le-ar fi notat din fuga condeiului în 
timp ce altul îi povestea. Modestia sa merge pînă 


acolo, încît, uneori, în locul semnăturii, trece 
două iniţiale — P. I. — sau „Un culegător 
tipograf” ! . 


Dar Petre Ispirescu n-a fost numai un harnic 
culegător de basme şi snoave din popor. 
Aplecîndu-ne cu ochii atent asu- pra scrierilor 
sale ne convingem că el a creat o operă ori- 
ginală. 

Ne-am îngădui o comparaţie sugestivă: 

Unui meşter olar i se dă lut, apă, vopsele, 
smalţuri, uneltele trebuincioase şi i se spune: „fă 
un vas frumos”. Şi artistul se apucă de lucru. 
Frămîntă îndelung lutul cum ştie el, îl modelează 
cu migală, dîndu-i forme suple, armonioase, 
îndrăzneţe, amestecă vopselele şi  smalţurile 
obţinînd nuanţe neaşteptate, pe care le aşterne în 
înflorituri măiestrite pe pereţii vasului. După încă 
alte operaţii delicate, al căror rost îl ştie numai el, 
artistul prezintă rodul meşteşugului şi fanteziei 
sale: un obiect de artă. 

Pe cînd un neînzestrat s-ar înfăţişa cu un hîrb 
banal!... Asemeni meşterului olar este şi Ispirescu. 
De la părinţi, prieteni, cunoscuţi şi necunoscuţi — 
oameni din popor — el a ascultat basme şi snoave. 
Unii le vor fi povestit frumos, alţii cu mai puţin 
dar, unii cu duh, alţii dimpotrivă. Multe din 
poveştile culegerilor sale le-a auzit pe cînd era 
copil, trebuind să le „reproducă” după mulţi ani 

Ceea ce i s-a oferit a fost în general materialul 
brut: un cadru larg, un şir de întîmplări, 
personajele tipice ale basmu- lui popular. Toată 
fantezia ţesăturii este creaţia lui. Artistul a 


1 Prima parte a culegerii Legende sau Basmele romînilor 
— 1872 — a fost semnată cu pseudonimul: , Un culegător 
tipograf”. 

selectat, a completat şi a compus în spiritul 
celor mai reu- 

şite creaţii ale poporului Acest adevăr l-a subliniat 
cu o deosebită plasticitate Barbu Delavrancea: 
„În el (Ispirescu — n.n.) evenimentele şi 
frazele  ciuntite au dat de căldură, de 
fermentare, de energie şi au ieşit la lumină 
vii, colorate şi fermecătoare”... „Ispirescu a 
fost furnalul enorm în care s-au topit 
rămăşiţele nelămurite ale legendelor noastre, 
artistul care a croit şi modelat fericitele 
matrice în care s-au închegat formele acestor 
legende. Oriunde veţi deschide «Basmele ro- 
minilor» vedeți pe Ispirescu,  p-această 
imaginaţie naivă și epică, p-acest scriitor 
bogat şi energic“.., „Oriunde vei deschide 
cartea vezi pe creatorul, iar nu pe 
culegătorul basmelor”...! 

Petre Ispirescu n-a văzut în basme, doar mijlocul 
naiv de a încînta pe copii la gura sobei. Nu 
aceasta a fost singura destinaţie a scrierilor sale, 
cărora le-a închinat migala artei de o viaţă. Chiar 
şi faptul că cele mai multe dintre poveştile sale 
le-a publicat în ziare şi reviste ce se adresau 
publicului larg, ne îndreptăţeşte de la început 
concluzia că scriitorul le acre- dita rolul de 
educator al maselor de cititori. 

Deşi prezentate prin fabulos, anumite probleme 
de viaţă puse spre rezolvare, soarta unor eroi, 
năzuinţele în numele cărora aceştia luptă, au 
darul să stimuleze gîndirea oamenilor, să-i 
îndemne la cugetări asupra propriei lor vieţi. Iată 
ce scria Gorki în această privinţă: „În general 
basmele mă făceau să întrezăresc o altă 
viată, în care exista şi se manifesta o forță 
liberă şi neînfricată, ce visa o viată mai bună” 
2. Acest merit deosebit l-au avut şi basmele lui 
Petre Ispirescu. De aceea, poporul, descoperind în 
ele propriile sale aspirații, a îndrăgit aceste 


1 Barbu Delavrancea; articolul citat. 
2 A. M. Gorki: Despre basme. 

basme, făcîndu-le să se bucure de o largă 
circulaţie. Iar pe modestul tipograf, truditorii cei 
mulţi din rîndurile cărora făcea parte l-au socotit 
prietenul ce le fortifica optimismul în împlinirea 
năzuinţei lor spre mai bine. 

Pentru ca basmele sale să exercite o asemenea 
influenţă pozitivă asupra maselor de cititori, Petre 
Ispirescu le-a dat un conţinut profund uman. 

Această trăsătură dominantă rezidă în aceea că 
eroii desti- naţi a fi exemplu, prin comportarea lor, 
deşi întreprind uneori acţiuni ce depăşesc puterile 
reale ale pămîntenilor, totuşi ei au însuşiri şi 
nutresc sentimente fireşti unor oameni obişnuiţi: 
sînt curajoşi, cinstiţi, drepţi, modeşti, muncitori, 
inteligenţi, iubesc, se bucură, suferă, urăsc... Pînă 
la urmă ei sînt aceia care ies învingători în lupta 
cu forţele întunecate, vrăjmaşe vieţii. 

Povestitorul  reliefează cu putere, printr-o 
variată gamă de mijloace, caracterul predominant 
al unor personaje, dînd posibilitate cititorului sau 
ascultătorului să-şi delimiteze precis opinia faţă 
de ele. 

Prislea cel voinic este curajos, viteaz, nu 
cunoaşte deprin- deri viclene; el pedepseşte pe 
zmeii hrăpăreţi, răpunîndu-i prin luptă dreaptă; 
scapă de la primejdii datorită iscusinţei sale şi 
îşi cucereşte fericirea prin merite proprii. 

Hărnicia şi modestia sînt la mare cinste. Peste 
tot pe unde trece fata moşneagului cea cuminte 
rămîn mărturiile vredni- ciei sale: ea îngrijeşte 
dezinteresată o grădină, o fîntînă şi un cuptor, 
pasă-mi-te năzdrăvane; pusă să-şi aleagă un dar 
pen- tru slujba bine făcută la Sf. Vineri, ea îşi 
alege, modestă, dintre comori sclipitoare, o 
simplă cutie. Răsplata este neaşteptat de mare. 
„Fata unchiaşului îşi luă ziua bună, plecă cu 
cutia la supţioară, şi întorcîindu-se pe la 
cuptor căpătă o azimă caldă, şi trecînd pe la 
puț, bău apă rece de se răcori; iară cînd 
ajunse la grădină, mîncă poame coapte. 

Fata ajunse acasă şi găsi pe tată-său zdrobit 
la inimă de miîhnire; îi spuse tot ce a făcut şi 

deschise cutia. Dar ce să vază înăuntru? 
Mărgăritare, pietre nestemate, mărgele, ie 
numai cu fluturi de aur și catrenţe de 
mătase” ! 

Cine iubeşte natura şi o ocroteşte se bucură de 
sprijinul ei în dobiîndirea izbînzii. Deseori, eroii 
se luptă în numele bine- lui, se înfrăţesc cu natura 
şi ea îi apără, îi susţine împotriva vrăjmaşului 
comun. Aleodor împărat face faţă unor încercări 
grele ajutat de o ştiucă, un corb şi un tăune pe 
care la rîndu-i îi salvase de la moarte; 
Ţugulea îşi datorează viaţa unui urs şi unui 
vultur; sfătuitor preţios şi tovarăş de sufe-  rinţă 
îi este lui Făt-frumos calul său. Fiul vînătorului 
cugetă minunat, cu vrajă de doină, despre natura 
pe care o îndră- geşte: „De voi vina... 
privighetori,  pitulice, scatii, stigleți... 
pădurile şi codrii vor  răminea mute, 
freamătul frunzelor tinere de primăvară va 
ajunge să n-aibă cu cine să se-ngîne, şi călă- 
torul cu inima friptă de focul dragostei nu 
va mai avea unde 


să vie să-şi aline durerile... De voi vina iarăşi 
turturele, mierliţe, prepelite şi potirnichi... 
livezile înflorite şi piriiaşele vor tînji din lipsa 
lor... Şi fiindcă sunt plecat pentru vinat, voi 
vina dară fiare sălbatece cari fac tuturor rău” 
2 

Antipatia povestitorului este totală faţă de 
personajele negative, care reprezintă forţele 
răului, ale întunericului. Înfăţi- şîndu-le în toată 
răutatea şi micimea lor de caracter, le opune 
personajelor pozitive, reprezentînd forţele binelui, 
ale luminii. 

În locul curajului şi modestiei cunoaştem: 
lăudăroşenia şi îngimfarea („Pe lumea asta 
nu mi-e frică de nimeni, numai de 
Greuceanul de Aur; dar şi pe acela c-o 


l Fata moşului cea cuminte. 
? Fiul vînătorului. 

lovitură îl voi culca la pămînt” ! — ţipă 
fanfaron zmeul, care la puţină vreme după aceea 
este ciopiîrţit de sabia viteazului), invidia laşă 
(„Cînd  văzură frații pe  Jugulea cu o 
logodnică mai frumoasă decit florile şi mai 
albă decit spuma laptelui, îi puseră gînd rău. 
Pină a nu se culca, ei se furişară de Ţugulea, 
se dară mai cit colea şi începură a plănui 
cum să facă să se scape de el... Peste noapte 
se sculară şi cu o mină tremurindă taie pe 
Tugulea, îi ia fata şi calul şi o rup d-a fuga”?, 
lenea şi lăcomia, cumplit pedepsite (fata babei, 
căreia nu-i plăcea să facă nimic, fiinţă nătîngă şi 
rea, revers al fetei moşneagului, sora sa vitregă, 
piere sfişiată de lighioanele pe care le flămînzise 
şi chinuise). 

Simpatia povestitorului este întotdeauna de 
partea personajului pozitiv, conducînd în aşa fel 
firul întîmplărilor, încît el să iasă învingător. 
Înzestrîndu-şi eroii favoriţi cu însuşiri ce se 
confundă cu ale omului din popor, înfăţişîndu-i 
adesea ca oameni de rînd (fata săracului cea 
isteaţă, Făt-frumos cel rătă-cit, ciobănaşul cel 
isteţ, cei trei fraţi împărați — din basmele cu 
aceleaşi titluri etc.), cititorul — sau ascultătorul — 
se convinge că Petre Ispirescu a nutrit o dragoste 
profundă şi statornică pentru oamenii simpli. 

Întrecerea dintre fiul de boier şi ciobănaşul cel 
isteţ, amîndoi candidînd la mîna fetei de împărat, 
este rezolvată în favoa- rea celui din urmă. 
Ciobanul îşi păcăleşte adversarul prost şi necinstit 
şi îl acoperă de ridicol. „După ce se stinse lumi- 
narea, ciobanul începu a ronţăi la floricele 
prin întuneric. Cum auzi feciorul de boier, 
întrebă din patul său: 

— Da’ ce faci tu acolo, prietene? 

— Iacă, ce să fac, mi-am tăiat nasul şi îl 
mănînc, pentru aceea mi-am cumpărat 
cuţitaşul. 


1 Greuceanu. 
2 Tugulea, fiul unchiaşului şi al mătuşei. 

Îndată şi feciorul de boier îşi scoase 
cuţțitaşul, îşi tăie nasul, şi începu a ronţăi şi 
el, crezind că asta trebuie să fie ceva. Nu-i 
veni lui să crează că o asemenea faptă n-o să 
însemneze vreo izbindă la norocul pe care 
nădăjduia să puie mîna. 

Il durea de durut; dară răbda în piele ca un 
drac, pînă o vedea cum o s-o scoaţă la cale. 

Mai tirziu iară aude pe cioban ronţăind. 

— Dară ce mai faci tu acolo, prietene? 

— Ce să fac? lacă mi-am tăiat urechile şi le 
mănînc. 

Îndată şi le tăie şi feciorul de boier şi 
începu a ronţăi şi dinsul, ca să nu rămiîie mai 
pe jos decit ciobanul... 

Cind se  sculară, fură poftițti înaintea 
sfatului împărătesc ca să-şi aleagă fata un 
mire; cînd colo, ce să vază? Feciorul de boier 
slut, ciont şi plin de sînge ca un stirv, pe care 
îl deteră afară ca un marţafoi şi becisnic, ” 

Izbînda  săracului cinstit, drept, muncitor, 
asupra bogatului rău, incapabil şi hrăpăreţ, 
subliniată într-o serie de basme şi snoave, 
sugerează metaforic lupta de clasă, speranţa în 
victoria claselor exploatate asupra exploatatorilor. 

În basmele lui Petre Ispirescu întîlnim, firesc, şi 
întîmplări extraordinare, aparţinînd miraculosului. 
Dar miraculosul aici nu pledează pentru credinţa 
în forţele oculte ale magiei şi misticului. Împăratul 
din povestea Ileana Simziana, bunăoară, se 
preface în lup, leu sau balaur, Ţugulea devine pe 
loc buzdugan puternic, fără să invoce o forţă 
supranaturală, ca şi cum această metamorfoză 
spontană ar fi o însuşire naturală a lor. De cele 
mai multe ori miraculosul devine un mijloc prin 
care eroul (Prislea, Aleodor împărat, Greuceanu — 
de pildă) scapă de primejdiile care-l ameninţă, 
uşurîndu-i lupta împotriva duşmanului 

Nici apelativele la divinitate („Cu voia lui 
Dumnezeu”, „Dac-o vrea Dumnezeu” şi altele, 
de acest fel) din unele basme nu pot fi socotite ca 
argumente în favoarea miraculo-sului ocult. Ele 

nu sînt decît nişte expresii uzuale din graiul 
popular, pronunţate de circumstanţă, fără să aibă 
un conţinut mistic. 

Basmelor sale cu un conţinut din care se degajă 
optimismul robust, izbînda năzuinţei spre mai 
bine, Petre Ispirescu a 


ştiut să le dea haină potrivită şi strălucitoare: 
limbă bogată, curată, mustind de duh şi 
înţelepciune, este limba vie a poporului, pe care 
modestul tipograf, legat prin fiecare fibră a sa de 
popor, şi-a însuşit-o cu simţul receptivităţii şi 
selecţiei propriu celor înzestrați. 

„Cînd citeşti acest volum (Basmele romînilor 
— n.n.) și-l reciteșşti, şi iar îl citeşti, ţi se pare 
că asculţi un popor întreg. Ispirescu n-are 
nici dialecte, nici loc, nici asămuire parţială 
numai cu unele judeţe. EI e pretutindeni, din 
toate timpurile, naiv, glumeţ, epic, trist, 
bogat, ca întregul nostru popor.” ! 

Opera lui Petre Ispirescu este o perlă prețioasă 
în şiragul moştenirii noastre literare. Circulînd pe 
cale orală, reproduse în cărţile de şcoală, 
publicate în numeroase ediţii, scrierile sale pline 
de optimism şi înţelepciune populară s-au bucurat 
de prețuirea oamenilor simpli, dar nu şi de aceea 
a oficiali-  tăţii burgheze care refuza, obtuză şi 
reacționară, orice produs prin care se exprima 
poporul. „...M-am adresat la Ministerul 
Cultelor şi pe la mai multe primării din țară 
ca să-mi cumpere citeva cărţi spre împărţire 
ca premii la copii acum de exa-mene și 
nicăieri nu mi s-a cerut nici un exemplar 
măcar — scria în 1882, trist şi disperat, Ispirescu, 
prietenului său I. Urban Jarnik. 

Astăzi scrierile lui Petre Ispirescu apar în tiraje 
de masă — zeci de mii de exemplare sînt 
răspîndite şi popularizate cu dragoste. Aceasta 
este răsplata poporului liber, care ştie să 


1 Barbu Delavrancea, articolul citat. 

preţuiască cum se cuvine pe aceia care s-au făcut 
purtă- torii năzuinţelor sale. 


ION STĂVĂRUŞ 


Tinerețe fără bătrineţe 
şi viaţă fără de moarte 


A fost odată ca niciodată; că de n-ar fi, 
nu s-ar mai povesti; de cînd făcea 
plopşorul pere şi răchita mic- şunele; de 
cînd se băteau urşii în coade; de cînd se 
luau de git lupii cu mieii de se sărutau, 
înfrăţindu-se; de cînd se  potcovea 
puricele la un picior cu nouăzeci şi nouă 

de oca de fier şi s-arunca în slava cerului 
de ne aducea poveşti. 


De cînd se scria ! musca pe 
părete, 
Mai mincinos cine nu crede. 


A fost odată un împărat mare şi o 
împărăteasă, amîndoi tineri şi frumoşi, şi, 
voind să aibă copii, a făcut de mai multe 
ori tot ce trebuia să facă pentru aceasta, 
a îmbiat pe la vraci şi filosofi, ca să caute 
la stele şi să le ghicească dacă or să facă 
copii; dar în zadar. În sfîrşit, auzind 
împăratul că este la un sat, aproape, un 
unchiaş dibaci, a trimis să-l cheme; dar el 
răspunse trimişilor că: cine are trebuinţă, 
să vie la dînsul. S-au sculat deci 
împăratul şi împără-teasa şi, luînd cu 
dînşii vro cîţiva boieri mari, ostaşi şi 
slujitori, s-au dus la unchiaş acasă. 
Unchiaşul, cum i-a văzut de departe, a 
ieşit să-i întîmpine şi tot- dodată le-a zis: 

— Bine aţi venit sănătoşi; dar ce îmbli, 
împărate, să afli? Dorinţa ce ai o să-ţi 
aducă întristare. 

— Eu nu am venit să te întreb asta — 
zise împăratul — ci, daca ai ceva leacuri 
care să ne facă să avem copii, să-mi dai. 

— Am, răspunse unchiaşul; dar numai 
un copil o să faceţi. El o să fie Făt-frumos 
şi drăgăstos, şi parte n-o să aveţi de el. 

Luînd împăratul şi împărăteasa 
leacurile, s-au întors veseli la palat şi 


1 A se scrie — a se iscăli. 

peste cîteva zile împărăteasa s-a simţit 
însărcinată. Toată împărăţia şi toată 
curtea şi toţi slujitorii s-au veselit de 
această întîmplare. 

Mai-nainte însă de a veni ceasul 
naşterii, copilul se puse pe un plins, de n- 
a putut nici un vraci să-l împace. Atunci 
împăratul a început să-i făgăduiască toate 
bunurile din lume, dar nici aşa n-a fost cu 
putinţă să-l facă să tacă. 

— Taci, dragul tatei — zicea împăratul 
— că ţi-oi da împărăţia cutare sau cutare; 
taci, fiule, că ţi-oi da de soţie pe cutare 
sau cutare fată de împărat, şi alte multe 
d-alde astea; în sfirşit, dacă văzu şi văzu 
că nu tace, îi mai zise: taci, fătul meu, că 
ți-oi da Tinerețe fără bătrineţe şi viaţă 
fără de moarte. 

Atunci copilul tăcu şi se născu; iar 
slujitorii de- teră în timpine şi în surle şi 
în toată împărăţia se  ţinu veselie mare o 
săptămînă întreagă. 

De ce creştea copilul, d-aceea se făcea 
mai isteţ şi mai îndrăzneţ. Îl deteră pe la 
şcoli şi filosofi, şi toate învăţăturile pe 
care alţi copii le învăţa într-un an, el le 
învăţa într-o lună, astfel încît împăratul 
murea şi 
învia de bucurie. Toată împărăţia se fălea 
că o să aibă un împărat înţelept şi 
procopsit ! ca Solomon împărat. De la o 
vreme încoace însă, nu ştiu ce avea că era 
tot galeş, trist şi dus pe gînduri. lar cînd 
fuse într-o zi, tocmai cînd copilul împlinea 


1 Pricopsit, procopsit — învăţat. 

cincisprezece ani şi împăratul se afla la 
masă cu toţi boierii şi slujbaşii împărăției 
şi se chefuiau, se sculă Făt-frumos şi 
zise: 

— Tată, a venit vremea să-mi dai ceea 
ce mi-ai făgăduit la naştere. 

Auzind aceasta, împăratul s-a întristat 
foarte şi i-a zis: 

— Dar bine, fiule, de unde pot eu să-ţi 
dau un astfel de lucru nemaiauzit? Şi 
dacă ţi-am făgăduit atunci, a fost numai 
ca să te împac. 

— Dacă tu, tată, nu poţi să-mi dai, apoi 
sunt nevoit să cutreier toată lumea pînă 
voi găsi făgăduinţa pentru care m-am 
născut. 

Atunci toţi boierii şi împăratul deteră în 
genuchi, cu rugăciune să nu părăsească 
împărăţia; fiindcă, ziceau boierii: 

— Tatăl tău de aci înainte e bătrîn, şi o 
să te rădicăm pe tine în scaun, şi avem 
să-ţi aducem cea mai frumoasă 
împărăteasă de sub soare de soţie. 

Dar n-a fost putinţă să-l întoarcă din 
hotărîrea sa, rămîind statornic ca o piatră 
în vorbele lui; iar tată- său, dacă văzu şi 
văzu, îi dete voie şi puse la cale să-i 
gătească de drum merinde şi tot ce-i 
trebuia. 

Apoi, Făt-frumos se duse în grajdurile 
împărăteşti unde erau cei mai frumoşi 
armăsari din toată împărăţia, ca să-şi 
aleagă unul; dar, cum punea mîna şi 
apuca pe cîte unul de coadă, îi trîntea, şi 

astfel toţi caii căzură. În sfîrşit, tocmai 
cînd era să iasă, îşi 

aruncă ochii o dată prin grajd şi, zărind 
într-un colţ un cal răpciugos şi bubos 
şi slab, se duse şi la dînsul; iar cînd puse 
mîna pe coada lui, el îşi în-toarse capul şi 
zise: 

— Ce porunceşti, stăpîne? Mulţumesc 
lui Dumnezeu că mi-a ajutat să ajung ca 
să mai puie mîna pe mine un voinic. 

Şi  înţepenindu-şi picioarele, rămase 
drept ca luminarea. Atunci Făt-frumos îi 
spuse ce avea de gînd să facă şi calul îi 
zise: 

— Ca să ajungi la dorinţa ta, trebuie să 
ceri de la tată-tău paloşul, sulița, arcul, 
tolba cu săgețile şi hainele ce le purta el 
cînd era flăcău; iar pe mine să mă 
îngrijeşti cu însuţi mîna ta şase săptămîni 
şi orzul să mi-l dai fiert în lapte. 

Cerînd împăratului lucrurile ce-l 
povăţuise calul, el a chemat pre vătaful 
curții şi i-a dat poruncă ca să-i 
deschiză toate tronurile cu haine spre a-şi 
alege fiul său pe acelea care îi va plăcea. 
Făt-frumos, după ce răscoli trei zile şi trei 
nopţi, găsi în sfirşit, în fundul unui tron 
vechi, armele şi hainele tătine-său de cînd 
era flăcău, dar foarte ruginite. Se apucă 
în-suşi cu mîna lui să le curețe de rugină 
şi, după şase săptămîni, izbuti a face să 
lucească armele ca oglinda. Totodată 
îngriji şi de cal, precum îi zisese «el. 
Destulă muncă avu; dar fie, că izbuti. 

Cînd auzi calul de la Făt-frumos că 
hainele şi armele sunt bine curățate şi 
pregătite, odată se scu- tură şi el, şi toate 
bubele şi răpciuga căzură de pe dînsul şi 
rămase întocmai cum îl fătase mă-sa, un 
cal gras, trupeş, şi cu patru aripi; 
văzîndu-l Făt-frumos astfel, îi zise: 

— De azi în trei zile plecăm. 


— Să trăieşti, stăpîne; sunt gata chiar 
azi, de porunceşti, îi răspunse calul. 

A treia zi de dimineaţă, toată curtea şi 
toată împărăţia era plină de jale. Făt- 
frumos, îmbrăcat ca un viteaz, cu 
paloşul în mîna, călare pe calul ce-şi 
alesese, îşi luă ziua bună de la împăratul, 
de la împărăteasa, de la toţi boierii cei 
mari şi cei mici, de la ostaşi şi de la toţi 
slujitorii curţii, carii, cu lacrămile în ochi, 
îl rugau să se lase de a face călătoria 
aceasta, ca nu care cumva să meargă la 
pieirea capului său; dar el, dînd pinteni 
calului, ieşi pe poartă ca vintul, şi după 
dînsul carăle cu merinde, cu bani şi vreo 
două sute de ostaşi, pe care-i orîn- duise 
împăratul ca să-l însoţească. 

După ce trecu afară de împărăţia tatălui 
său şi ajunse în pustietate, Făt-frumos îşi 
împărţi toată avuţia pe la ostaşi şi, luîndu- 
şi ziua bună, îi trimise înapoi, oprindu-şi 
pentru dînsul merinde numai cît a putut 
duce calul. Şi apucînd calea către răsărit, 
s-a dus, s-a dus, s-a dus, trei zile şi trei 
nopţi, pînă ce ajunse la o cîmpie întinsă, 
unde era o mulţime de oase de oameni. 

Stind să se odihnească, îi zise calul: 

— Să ştii, stăpine, că aici suntem pe 
moşia unei gheonoaie, care e atît de rea, 
încît nimeni nu calcă pe moşia ei, fără să 
fie omorît. A fost şi ea femeie ca toate 
femeile, dar blestemul părinţilor pe care 
nu-i asculta, ci îi tot necăjea, a făcut-o să 
fie gheonoaie; în clipa aceasta este cu 
copiii ei, dar mîine, în pădurea ce o 
vezi, o s-o întîlnim venind să te pră- 
pădească; e grozavă de mare: dară să nu 
te sperii, ci să fii gata cu arcul ca să o 
săgetezi, iar paloşul şi sulița să le ţii la 
îndemînă, ca să te slujeşti cu dînsele cînd 
va fi de trebuinţă. 

Se deteră spre odihnă; dar pîndea cînd 
unul, cînd altul. 

A doua zi, cînd se revărsa ziorile, ei se 
pregăteau să treacă pădurea. Făt-frumos 
înşelă şi înfrînă calul, şi chinga o strînse 
mai mult decît altă dată, şi porni; cînd, 
auzi o ciocănitură groaznică. Atunci calul 
îi zise: 

— Ţine-te, stăpine, gata, că iată se 
apropie Gheonoaia. 

Şi cînd venea ea, nene, dobora copacii: 
aşa de iute mergea; iar calul se urcă ca 
vintul pînă cam deasupra ei şi Făt-frumos 
îi luă un picior cu săgeata şi, cînd era 
gata a o lovi cu a doua săgeată, strigă ea: 

— Stăi, Făt-frumos, că nu-ţi fac nimic! 

Şi văzînd că nu o crede, îi dete înscris 
cu sîn- gele său. 

— Să-ţi trăiască calul, Făt-frumos — îi 
mai zise ea — ca un năzdrăvan ce este, 

căci de nu era el, te mîncam fript; 
acum însă m-ai mîncat tu pe mine; să ştii 
că pînă azi nici un muritor n-a cutezat să 
calce hotarele mele pînă aicea; cîţiva 
nebuni carii s-au încumes a o face de- 
abia au ajuns pînă în cîm- pia unde ai 
văzut oasele cele multe. 

Se  duseră acasă la dînsa, unde 
Gheonoaia ospătă pe Făt-frumos şi-l 
omeni ca p-un călător. Dar pe cînd se 
aflau la masă şi se chefuiau, iară 
Gheonoaia gemea de durere, deodată el îi 
scoase piciorul pe care îl păstra în 
traistă, i-l puse la loc şi îndată se vindecă. 
Gheonoaia, de bucurie, ţinu masă trei zile 
d-a rindul şi rugă pe Făt-frumos să-şi 
aleagă de soție pe una din cele trei fete 
ce avea, frumoase ca nişte zîne; el însă nu 
voi, ci îi spuse curat ce căuta; atunci ea îi 
zise: 


— Cu calul care îl ai şi cu vitejia ta, crez 
că ai să izbuteşti. 

După trei zile, se pregătiră de drurn şi 
porni. Merse Făt-frumos, merse şi iar 
merse, cale lungă şi mai lungă; dară cînd 
fu de trecu peste hotarele Gheonoaiei, 
dete de o cîmpie frumoasă, pe de o parte 
cu iarba înflorită, iară pe de altă parte 
părlită. Atunci el întrebă pe cal: 

— De ce este iarba părlită? 

Şi calul îi răspunse: 

— Aici suntem pe moşia unei scorpii, 
soră cu Gheonoaia; de rele ce sunt, nu pot 
să trăiască la un loc; blestemul părinţilor 

le-a ajuns, şi d-aia s-au făcut lighioi, aşa 
precum le vezi; vrăşmăşia lor e groaznică, 
nevoie de cap, vor să-şi răpească una de 
la alta pămînt; cînd Scorpia este necăjită 
rău, varsă foc şi smoală; se vede că a avut 
vreo ceartă cu soră-sa şi, viind s-o 
gonească de pe tărimul ei, a pirlit iarba 
pe unde a trecut; ea este mai rea decit 
soră-sa şi are trei capete. Să ne odihnim 
puţin, stăpîne, şi mîine dis-de-dimineaţă 
să fim gata. 

A doua zi se pregătiră, ca şi cînd 
ajunsese la Gheonoaie, şi porniră. Cînd, 
auziră un urlet şi o vi- jietură, cum nu mai 
auziseră ei pînă atunci! 

— Fii gata, stăpine, că iată se apropie 
zgripso- roaica de Scorpie. 

Scorpia, cu o falcă în cer şi cu alta în 
pămînt şi vărsînd flăcări, se apropia ca 
vîntul de iute; iară calul se urcă repede ca 
săgeata pînă cam dasupra şi se lăsă 
asupra ei cam pe deoparte. Făt-frumos o 
săgetă şi îi zbură un cap; cînd era să-i mai 
ia un cap, Scorpia se rugă cu lacrămi ca 
să o ierte, că nu-i face nimic şi, ca să-l 
încredinţeze, îi dete înscris cu sîn- 


gele ei. Scorpia ospătă pe Făt-frumos şi 
mai şi decit Gheonoaia; iară el îi dete şi 
dînsei înapoi capul ce i-l luase cu 
săgeata, carele se lipi îndată cum îl puse 
la loc, şi după trei zile plecară mai 
departe. 

Trecînd şi peste hotarele Scorpiei, se 
duseră, se duseră şi iară se mai duseră, 

pînă ce ajunseră la un cîmp numai de flori 
şi unde era numai primăvară; fiecare 
floare era cu deosebire de mîndră şi cu 
un miros dulce, de te îmbăta; trăgea un 
vîntişor care abia adia. Aicea stătură ei 
să se odihnească, iară calul îi zise: 

— Trecurăm cum trecurăm pînă aci, 
stăpine; mai avem un hop: avem să dăm 
peste o primejdie mare; şi, daca ne-o 
ajuta Dumnezeu să scăpăm şi de dînsa, 
apoi suntem voinici. Mai-nainte de aci 
este palatul unde locuieşte Tinerețe fără 
bătrineţe şi viaţă fără de moarte. 
Această casă este încongiurată cu o 
pădure deasă şi înaltă, unde, stau toate 
fiarele cele mai sălbatice din lume; ziua şi 
noaptea păzesc cu neador- mire şi sunt 
multe foarte: cu dînsele nu este chip de 
a te bate; şi ca să trecem prin pădure e 
peste poate: noi însă să ne silim, dac-om 
putea, să sărim pe dasupra. 

După ce se odihniră vreo două zile, se 
pregătiră iarăşi; atunci calul, ţinîndu-şi 
răsuflarea, zise: 

— Stăpîne, strînge chinga cît poţi de 
mult, şi, încălecînd, să te ţii bine şi în 
scări, şi de coama mea: picioarele să le ţii 
lipite pe lîngă supţioara mea, ca să nu 
mă zăticneşti ! în zborul meu. 

Se urcă, făcu probă, şi într-un minut fu 
aproape de pădure. 


1 A zăticni — a stinjeni, a împiedica. 

— Stăpine — mai zise calul — acum e 
timpul cînd se dă de mincare fiarălor 
pădurei şi sunt adu-nate toate în curte; să 
trecem. 

— Să trecem — răspunse Făt-frumos — 
şi Dumnezeu să se îndure de noi. 

Se urcară în sus şi văzură palatul 
strălucind ast- fel, de la soare te puteai 
uita, dar la dînsul ba. Tre-cură pe dasupra 
pădurii şi, tocmai cînd erau să se lase în 
jos la scara palatului, d-abia, d-abia atinse 
cu piciorul vîrful unui copaci şi dodată 
toată pă- durea se puse în mişcare; urlau 
dobitoacele, de ţi se făcea părul 
măciucă pe cap. Se grăbiră de se lă-sară 
în jos; şi de nu era doamna palatului 
afară, dînd demiîncare puilor ei (căci aşa 
numea ea lighio- nile din pădure), îi 
prăpădea negreşit. 

Mai mult de bucurie că au venit, îi 
scăpă ea; căci nu mai văzuse pînă atunci 
suflet de om pe la dinsa. Opri pe 
dobitoace, le îmblînzi şi le trimise la locul 
lor. Stăpîna era o zînă naltă, supţirică şi 
drăgălaşă şi frumoasă, nevoie mare! 
Cum o văzu Făt-frumos, rămase 
încremenit. Dară ea, uitîndu-se cu milă la 
dînsul, îi zise: 

— Bine ai venit, Făt-frumos! Ce cauţi pe 
aici? 

— Căutăm, zise el. Tinerețe fără 
bătrineţe şi viaţă fără de moarte. 

— Dacă căutaţi ceea ce ziseşi, aci este. 

Atunci descălică şi intră în palat. Acolo 
găsi încă două femei, una ca alta de 

tinere; erau surorile cele mai mari. El 
începu să mulţumească zînei pentru că l- 
a scăpat de primejdie; iară ele, de 
bucurie, gătiră o cină plăcută şi numai 
în vase de aur. Calului îi dete drumul să 
pască pe unde va voi dînsul; pe urmă îi 
făcură cunoscuţi tutulor lighioanelor, de 
puteau îmbla în tihnă prin pădure. 

Femeile îl rugară să locuiască de aci 
înainte cu dinsele, căci ziceau că li se 
urise, şeziînd tot singurele; iară el nu 
aşteptă să-i mai zică o dată, ci priimi cu 
toată mulţumirea, ca unul ce aceea şi 
căuta. 

Incet, încet, se deprinseră unii cu alţii, 
îşi spuse istoria şi ce păţi pînă să ajungă 
la dînsele, şi nu după multă vreme se şi 
însoţi cu fata cea mai mică. La însoţirea 
lor, stăpinele casei îi deteră voie să 
meargă prin toate locurile de primprejur, 
pe unde va voi; numai pe o vale, pe care i- 
o şi arătară, îi ziseră să nu meargă, căci 
nu va fi bine de el; şi-i şi spuseră că acea 
vale se numea Valea Plingerii. 

Petrecu acolo vreme uitată, fără a 
prinde de veste, fiindcă rămăsese tot aşa 
de tînăr, ca şi cînd venise. Trecea prin 
pădure, fără să-l doară măcar capul. Se 
desfăta în palaturile cele aurite, trăia în 
pace şi în linişte cu soţia şi cumnatele 
sale, se bucura de frumuseţea florilor şi 
de dulceaţa şi curăţenia aerului, ca un 
fericit. leşea adesea la vîntătoare; dar, 
într-o zi, se luă după un iepure, dete o 
săgeată, dete două şi nu-l nimeri; 

supărat, alergă după el şi dete şi cu a 
treia săgeată, cu care îl şi nemeri; dară 
neferici- tul, în învălmăşeală, nu băgase 
de seamă că, alergind după iepure, 
trecuse în Valea Plîngerii. 

Luînd iepurile, se întorcea acasă; cînd, 
ce să vezi d-ta? deodată îl apucă un dor 
de tată-său şi de mu- mă-sa. Nu cuteză să 
spuie femeilor măiestre; dară ele îl 
cunoscură după întristarea şi neodihna ce 
vedea într-însul. 

— Ai trecut,  nefericitule, în Valea 
Plîngerii! îi ziseră ele, cu totul speriate. 

— Am trecut, dragele mele, fără ca să fi 
voit să fac astă neghiobie; şi acum mă 
topesc d-a-n picioa- 


rele de dorul părinţilor mei, însă şi de voi 
nu mă îndur ca să vă părăsesc. Sunt de 
mai multe zile cu voi şi n-am să mă pling 
de nici o mîhnire. Mă voi duce dară să-mi 
mai văz o dată părinţii şi apoi m-oi 
întoarce, ca să nu mă mai duc niciodată. 

— Nu ne părăsi, iubitule; părinţii tăi nu 
mai trăiesc de sute de ani, şi chiar tu, 
ducîndu-te, ne temem că nu te vei mai 
întoarce; rămii cu noi: căci ne zice 
gîndul că vei pieri. 

Toate rugăciunile celor trei femei, 
precum şi ale calului, n-a fost în stare să-i 
potolească dorul părinţilor, care-l usca pe 
de-a-ntregul. În cele mai de pe urmă, 
calul îi zise: 

— Dacă nu vrei să mă asculţi, stăpîne, 
orice ţi se va întîmpla, să ştii că numai tu 

eşti de vină. Am să-ţi spui o vorbă şi, daca 
vei primi tocmeala mea, te duc înapoi. 

— Primesc  — zise el cu toată 
mulţumirea — spune-o! 

— Cum vom ajunge la palatul tatălui 
tău, să te las jos şi eu să mă întorc, de 
vei voi să rămîi măcar un ceas. 

— Aşa să fie, zise el. 

Se pregătiră de plecare, se îmbrăţişară 
cu femeile şi, după ce-şi luară ziua bună 
unul de la altul, porni,  lăsîndu-le 
suspinînd şi cu lăcrămile în ochi. Ajun- 
seră în locurile unde era moşia Scorpiei; 
acolo  gă- siră oraşe; pădurile se 
schimbaseră în cîmpii; în- trebă pre unii 
şi pre alţii despre Scorpie şi locuinţa ei; 
dar îi răspunseră că bunii lor auziseră de 
la  străbunii lor  povestindu-se de 
asemenea fleacuri. 

— Cum se poate una ca asta? le zicea 
Făt-frumos, mai alaltăieri am trecut pe 
aici; şi spunea tot ce ştia. 

Locuitorii ridea de dinsul, ca de unul ce 
aiurează sau visează deştept, iară el, 
supărat, plecă înainte, fără a băga de 
seamă că barba şi părul îi albise. 

Ajungind la moşia Gheonoaiei, făcu 
întrebări ca şi la moşia Scorpiei, şi primi 
asemenea răspunsuri. Nu se putea domiri 
el: cum de în cîteva zile s-au schimbat 
astfel locurile? Şi iarăşi supărat, plecă cu 
barba albă pînă la brîu, simțind că îi cam 
tremurau picioarele, şi ajunse la 
împărăţia tătine-său. Aici alţi oameni, alte 
oraşe, şi cele vechi erau schimbate de nu 

le mai cunoştea. În cele mai de pe urmă, 
ajunse la palaturile în cari se născuse. 
Cum se dete jos, calul îi sărută mîna şi îi 
zise: 

— Rămii sănătos, stăpine, că eu mă 
întorc de unde am plecat. Daca pofteşti să 
mergi şi d-ta, încalecă îndată şi aidem! 

— Du-te sănătos, că şi eu nădăjduiesc 
să mă în-torc peste curind. 

Calul plecă ca săgeata de iute. 

Văzind  palaturile  dărămate şi cu 
buruieni crescute pe dînsele, ofta şi, cu 
lacrămi în ochi, căta să-şi aducă aminte 
cît era odată de luminate aste palaturi şi 
cum şi-a petrecut copilăria în ele; ocoli de 
vreo două-trei ori, cercetind fiecare 
cămară, fiecare col- ţuleţ ce-i aducea 
aminte cele trecute; grajdul în care găsise 
calul; se pogori apoi în pivniţă, giîrliciul 
că-reia se astupase de dărămăturile 
căzute. 

Căutind într-o parte şi în alta, cu barba 
albă pînă la genuchi, ridicîndu-şi 
pleoapele ochilor cu miîinele şi abia 
umblînd, nu găsi decît un tron odorogit; îl 
deschise, dară în el nimic nu găsi; ridică 
capacul chichiţei, şi un glas slăbănogit îi 
zise: 


— Bine ai venit, că de mai întîrziai, şi eu 
mă prăpădeam. 

O palmă îi trase Moartea lui, care se 
uscase de se făcuse cîrlig în chichiţă, şi 
căzu mort, şi îndată se şi făcu ţăriînă. 

lar eu încălecai p-o şea şi vă spusei 
dumneavoastră aşa. 


Povestit de tata, şezător în Bucureşti, ma- 
hal. Udricani, între 1838—1844. Publicat pen- 
tru prima oară în Țăranul romiîn, no. 11 din 
1862. 

LBR 

Ileana Simziana 


A fost odată ca niciodată etc. 

A fost odată un împărat. Acel împărat 
mare şi puternic bătuse pe toţi împărații 
de primpregiurul lui şi-i supusese, încît îşi 
întinsese hotarele împărăției sale pe unde 
a înţărcat dracul copiii, şi toţi împărații 
cei bătuţi era îndatoraţi a-i da cîte un fiu 
d-ai săi ca să-i slujească cîte zece ani. 

La marginea împărăției lui mai era un 
alt împărat carele, cît a fost tînăr, nu se 
lăsase să-l bată; cînd cădea cîte un pirjol 
asupra ţărei sale, el se făcea luntre şi 
punte şi-şi scăpa ţara de nevoie; iară 
după ce ajunse la bătriîneţe, se supusese 
şi el împăratului celui mare şi tare, 
fiindcă n-avea încotro. El nu ştia cum să 
facă, cum să dreagă, ca să împlinească 
voia acelui împărat de a-i trimite pe unul 
din fiii sai, ca să-i slujească: fiindcă n- 
avea băieţi, ci numai trei fete. Dintr- 
aceasta el sta pe ginduri. Grija lui cea 
mare era ca să nu crează acel împărat că 
el este  zăcaş ! şi se îndărătniceşte a-i 
trimite vreun fiu, din care pricină să vină 
să-i ia împărăţia, iară el cu fe- tele lui să 


1 Zăcaş — duşmănos, răzbunător. 

2, în sărăcie şi cu ru- 


moară în ticăloşie 
şine. 

Văzînd fetele pe tată-său tot supărat, se 
luaseră şi ele de gînduri, şi nu ştiau ce 
voie să-i facă ca să-l mai înveselească. 
Dacă văzură şi văzură că nimic nu-i este 
pe plac, fata cea mai mare îşi luă inima în 
dinţi şi-l întrebă într-o zi la masă, că de ce 
este supărat: 

— Au purtarea noastră nu-ţi place? îi 
zise ea. Au supuşii măriei tale sunt răi şi 
arţăgoşi de-i prici- nuieşte atita mîhnire? 
Spune şi nouă, tată, cine este vipera 
aceea care nu-ţi dă pace şi-ţi otrăveşte 
bătrineţele, şi ne făgăduim chiar a ne 
jertfi dacă aceasta va putea să-ţi aline 
oarecum mîhnirile: căci numai tu, tată, 
eşti mîngiierea noastră, după cum prea 
bine ştii; iară noi niciodată n-am ieşit din 
cuvîntul tău. 

— De asta, aşa este; n-am a mă plînge 
de nimic. Nn mi-ati călcat porunca 
niciodată. Dară voi, dragele mele, nu 
puteţi să-mi alinaţi durerea care-mi 
pătrunde sufletul. Voi sunteţi fete, şi 
numai un băiat m-ar scoate din nevoia în 
care mă aflu. 

— Eu nu înţeleg — zise fata cea mare — 
de ce ascunzi de noi izvorul mîhnirilor 
tale, tată; spune, că eu, iată, sunt gata a- 
mi da viaţa pentru tine. 

— Ce să ştiţi voi face, dragele mele! De 
cînd sunteţi pe lumea asta albă, voi aţi 
îmblat cu furca, cu acul, cu războiul; ştiţi 


2 Ticăloşie — stare jalnică, mizerie. 

toarce, coase, ţese. Numai un viteaz mă 
poate miîntui, care să ştie să răsucească 
buzduganul, să mînuiască sabia cu virtute 
şi să călărească ca un zmeu-paraleu. 

— Oricum, tată, spune-ne şi nouă, că 
doară nu s-o face gaură în cer, dacă vom 
şti şi noi ce lucru te amărăşte. 

Dacă văzu împăratul că-l înteţesc fetele 
cu rugă-ciunile, zise: 

— lată, copilele mele, de ce sunt tot 
trist. Voi ştiţi că nimeni nu s-a putut 
atinge de împărăţia mea, cît am fost tînăr, 
fără să-şi capete alageaua ! şi fără să se 
ducă ruşinat de unde a venit. Acum 
pirdalnicele de bătrineţe mi-au secat 
toată virtutea; braţul meu e slăbănogit, 
nu mai poate să învirtească paloşul de să 
se cutremure vrăjmaşul.  Şoimuleanul 
meu, pentru care p-aci—p-aci era să-mi 
pierz viața pînă lam  dobiîindit, a 
îmbătrînit şi el: este un răpciugos; abia îşi 
tiriie şi el viaţa de azi pe mîine. Altădată 
abia mă arătam înaintea vrăjmaşului şi, 
să te ţii, pirleo! îi sfiriia căl- cîiele 
dinaintea feţii mele; dară azi, ce să vă mai 
spui? voi ştiţi că m-am supus celui mai 
mare şi mai tare împărat de pe faţa 
pămîntului. Însă la dînsul este obiceiul 
ca toţi supuşii împărăției să-i trămită cîte 
un fiu, să-i slujească zece ani, şi eu vă am 
numai pe voi. 


1 A-şi căpăta alageaua — a o păţi, a da de 
belea. 

— Mă duc eu, tată — zise fata cea mare 
— şi mă voi sili din toate puterile mele să 
te mulţumesc. 

— Mă tem să nu te întorci fără nici o 
ispravă. Cine ştie ce încurcătură vei face 
p-acolo, de să nu-i mai dea nimeni de 
căpătii, cît hău! 

— Tot ce ştiu, tată, şi mă făgăduiesc, 
este că nu te-oi da de ruşine. 

— Dacă este aşa, pregăteşte-te şi te du. 

Cînd auzi fata că tată-său îi dă voie să 
meargă, nu mai putea de bucurie. Punea 
la cale tot pentru drum; şi se întorcea 
numai într-un călciîi, cînd poruncea şi 
aşeza lucrurile de călătorie. Işi alese calul 
cel mai de frunte din grajdurile 
împărăteşti, hainele cele mai mîndre şi 
mai bogate şi merinde ca să-i ajungă un 
an de zile. 


După ce tată-său o văzu gata de 
plecare, îi dete poveţele părinteşti de cum 
să se poarte, cum să facă ca să nu se 
descopere că e fată. O învăţă tot ce 
trebuia să ştie un viteaz care merge la o 
aşa slujbă înaltă, şi cum să se ferească 
de biîrfeli şi clevete, ca să nu fie urită şi 
nebăgată în seamă de ceilalţi fii de 
împărat. Apoi îi zise: 

— Pasă cu Dumnezeu; fiica mea, şi adu- 
ţi aminte de învăţăturile mele. 

Fata ieşi din curte ca fulgerul; n-o mai 
ţinea pă- mîntul de bucurie; într-o clipă 
nu se mai văzu. Şi dacă n-ar fi stat mai 
încolo să-şi aştepte boierii şi carăle cu 

merinde, acestea s-ar fi pierdut, fiindcă 
nu puteau să se ţină după dînsa. 

Împăratul îi ieşi pe de altă parte 
înainte, mai la marginea împărăției, fără 
să ştie ea; aşeză îndată un pod de aramă, 
se făcu un lup şi se ascunse sub pod. Cînd 
era să treacă fiică-sa, deodată ieşi de subt 
acel pod, cu dinţii rînjiţi şi clănţănind de 
te lua groaza; se uită drept la dînsa cu 
nişte ochi cari strălucea ca două făclii, şi 
se repezi la ea ca să o sfişie. Fata, care 
îngheţase sîngele în ea de frică, îşi 
pierduse cumpătul şi, dacă calul nu făcea 
o săritură la o parte, lupul înfigea 
ghearele într-însa; ea o luă la sănătoasa 
înapoi. Tată-său, care se întorsese 
înaintea ei, ieşi s-o întîm- pine, şi-i zise: 

— Nu-ţi spuneam eu, fata mea, că nu 
toate muştele fac miere? 

— Aşa este, tată, dară eu n-am ştiut că, 
ducîndu-mă să slujesc unui împărat, am 
să mă lupt şi cu fiare sălbatice şi turbate. 

— Dacă este aşa — zise împăratul — 
şezi acasă de-ţi vezi de fuse şi mosoare, şi 
Dumnezeu să aibă milă de mine, ca să nu 
mă lase a muri ruşinat. 

Nu trecu mult şi se ceru şi fata cea 
mijlocie să se ducă şi dinsa; şi se lega că 
ea îşi va pune toate puterile cum să-şi 
sfirşească slujba ce lua asupră-şi. 

După multe rugăciuni şi făgăduieli, se 
înduplecă tată-său şi o lăsă şi pe dînsa să 
se ducă; dară păţi şi ea ca soru-sa cea 
mare, şi întîimpinînd-o tată-său, cînd se 
întorcea, îi zise: 

— Ei, fata mea, nu ţi-am spus eu că nu 
se mănîncă tot ceea ce zboară? 

— Adevărat este, tată, aşa mi-ai zis; 
dară prea era grozav acei lup. Unde 
deschisese o gură de să mă îmbuce dintr- 
o dată, şi unde se uita cu nişte ochi din 
cari parcă ieşeau nişte săgeți de mă 
săgetau la inimă! 

— Şezi acasă dară — îi răspunse 
împăratul — de vezi de coada măturei şi 
de zarzavaturile de la bucătărie. 

Mai trecu ce mai trecu, şi iată că şi fata 
cea mică zise tatălui său, într-o zi, cînd 
şedeau la masă: 

— Tată, lasă-mă şi pe mine să fac o 
cercare: la- să-mă, rogu-te, să mă duc şi 
eu să-mi încerc norocul. 

— Deoarece surorile tale cele mai mari 
n-au putut-o scoate la căpătii, mă mir 
cum îţi mai vine să vorbeşti de tine, care 
nu ştii nici cum se mănîncă mămăliga. 

Şi se cerca în tot felul să-i taie pofta de 
plecare, dară în zadar. 

— Pentru dragostea ta, tată — mai zise 
ea — voi face pe dracul în patru, numai să 
izbutesc; însă dacă Dumnezeu îmi va sta 
împotrivă, mă voi întoarce iarăşi la tine, şi 
fără să mă ruşinez. 

Se mai împotrivi tată-său, se mai codi; 
dară fie-sa îl birui cu rugăciunile. La urmă 
de tot, zise împăratul: 

— Dacă este aşa, iată îţi dau şi ţie voie, 
să vedem 

ce procopseală a să-mi faci. Ce-aş mai 
ride să te văz întorcîndu-te cu nasul în 
jos! 

— Vei ride, tată, cura ai ris şi de 
surorile mele, fără cu toate astea să le 
scază cinstea. 

Fata împăratului, dacă văzu că tată-său 
îi dete voie, se gîndi mai întîi pe care din 
boierii cei bătrîni să ia de povăţuitor. Şi 
pină una-alta, ea îşi aduse aminte de 
vitejiile tatălui său din tinereţe şi de calul 
său. Se duse deci la grajd ca să-şi aleagă 
şi ea un cal. Se uită la unul, se uită la 
altul, se uită la toţi caii din graj-duri, şi de 
nici unul nu i se prindeau ochii, deşi erau 
armăsarii şi caii cei mai buni din toată 
împărăţia. În cele mai de pe urmă dete şi 
peste calul tatălui său din tinereţe, 
răpciugos, bubos şi zăcînd pe coaste. 
Cum îl văzu, se uita la el cu milă şi parcă 
nu se îndura să se depărteze de dînsul. 

Calul, dacă văzu aşa, îi zise: 

— Se vede că pentru iubirea ce ai către 
împăratul, stăpînă, te uiţi aşa de galeş la 
mine. Ce pui de voinic era în tinereţele 
lui! Multe izbînzi am mai făcut noi 
amindoi. Dară de cînd a îmbătrinit, nici 
pe mine n-a mai încălecat altul. Şi dacă 
mă vezi aşa de jigărit, este că n-are cine 
să mă hrănească ca el. Astăzi, uite, de m- 
ar îngriji cineva cum să-mi priiască mie, 
în zece zile m-aş face de nu m-aş da pe 
zece ca d-alde ăştia. 

Atunci, fata zise: 

— Şi cum trebuie să te îngrijească? 

— Să mă spele în toate zilele cu apă 
neîncepută, să-mi dea orzul fiert în lapte 
dulce ca să-l pot roade, şi pe fiecare zi o 
baniţă de jaratec. 

— Cînd aş şti că-mi vei fi de ajutor să 
sfîrşesc ce am pus de gînd, mai-mai că aş 
face aşa precum zici tu! 


— Stăpiînă — zise calul — fă cercarea 
asta şi nu te vei căi. 

Calul era năzdrăvan. 

Fata împăratului îngriji de cal tocmai 
precum îi zise el. 

La a zecea zi, unde se scutură odată 
calul, şi se făcu frumos, gras ca un 
pepene şi sprinten ca o căprioară. Apoi, 
uitîndu-se vesel la fata împăratului, zise: 

— Să-ţi dea Dumnezeu noroc şi izbîndă, 
stăpîna mea, că m-ai îngrijit şi m-ai făcut 
să mai fiu o dată pe lume cum doream. 
Spune-mi tu care este păsul tău, şi 
porunceşte-mi ce trebuie să fac. 

— Eu voi să merg la împăratul cel mare 
şi tare, vecinul nostru, ca să-i slujesc, şi- 
mi trebuie pe cineva care să mă 
povăţuiască. Spune-mi pe care din boieri 


să aleg? 
— Dacă vei merge cu mine — îi zise 
calul — habar să n-ai; nu-ţi trebuie pe 


nimeni. Te voi sluji, cum am slujit şi pe 
tată-tău. Numai să m-asculţi. 

— Dacă este aşa, de azi în trei zile 
plecăm. 

— Şi chiar acum dacă porunceşti, îi 
răspunse calul. 

Fata împăratului, cum auzi aceasta, 
puse toate alea la cale pentru drum. Işi 
luă nişte haine curate, dară fără podoabe, 
niţele merinde şi ceva bani de cheltuială, 
încălecă calul şi, venind înaintea tatălui 
său, îi zise: 

— Rămii cu Dumnezeu, tată, şi să te 
găsesc sănătos! 

— Cale bună, fata mea, îi zise tată-său. 
Toate ca toate, numai poveţele ce ţi-am 
dat să nu le uiţi niciodată. Şi la orice 
nevoie mintea ta să fie pironită la 
Dumnezeu, de unde ne vine tot binele şi 
tot ajutorul. 

După ce se făgădui că aşa va face, fata 
porni. 


Ca şi la celelalte fete, tată-său dete pe 
altă parte şi-i ieşi înainte, aşeză iarăşi 
podul de aramă şi o aştepta acolo. 

Pe drum, calul spuse fetei cu ce 
tertipuri îmbla  tată-său să-i încerce 
bărbăţia, şi o povăţui ce să facă ca să 
scape cu faţă curată. Ajungînd la pod, 
unde se năpusti asupra ei un lup cu nişte 
ochi turburaţi şi zgîiți de băga fiori în 
oase, cu o gură mare şi cu o limbă ca de 
dihanie turbată, cu colții rînjiţi şi clănţă- 
nind de pare că nu mincase de o lună de 
zile; şi cînd să înfigă ghearele sale cele 
sfişiitoare, fata dete călcîie calului, şi 
unde se răpezi asupra lupului cu paloşul 
în mînă de să-l facă mici fărîmi şi, daca nu 
se da în lături lupul, în două îl făcea cu 
paloşul; căci ea nu glumea, fiindcă-şi 


46 


pusese credinţa în Dumnezeu, şi dorea ca 
vriînd-nevrînd să împlinească slujba ce şi- 
o luase asupră. 

Ea trecu podul mîndră ca un voinic. 
Tată-său se miră de vitejia ei şi, dînd pe 
de altă parte, ieşi mult înaintea ei, aşeză 
un pod de argint, se făcu un leu şi acolo o 
aştepta. 

Calul spuse fetei peste ce o să dea şi o 
învăţă cum să facă să scape şi de astă 
ispită. Cum ajunse fata la podul de argint, 
unde îi ieşi leul înainte cu gura căscată, 
de să o îmbuce cu cal cu tot, cu nişte colţi 
ca cei de fildeş şi cu nişte ghiare ca 
secerile şi răcnea de se cutremurau 
codrii, şi cîmpiele vuuiau de-ţi lua auzul. 
Numai uitîndu-se cineva la capul lui cel 
cît baniţa şi la coama aia ce sta rădicată 
în sus şi zbirlită, ar fi îngheţat de frică. 
Dară fata împăratului, îmbărbătată de 
cal, se năpusti odată într-însul cu sabia 
goală în mînă, încît dacă nu fugea leul 
sub pod, în patru îl făcea. Atunci trecu 
podul,  mulţumind lui Dumnezeu şi 
neştiind ce o mai aştepta. 

Fata împăratului, care nu ieşise din 
casă de cînd o făcuse mă-sa, se mira şi 
sta în loc uimită, văzind frumuseţile 
cîmpului. Aci îi venea să descalece ca să 
adune cîte un mănuchi de flori din 
mulţimea aia ce acoperea văile şi 
dealurile, flori de cari nu mai văzuse ea; 
aci îi venea să se dea la umbră sub cîte 
un copaci nalt şi stufos, în care miile de 
paseri cîntau fel de fel de cîntece, aşa de 

duioase, de erau în stare să te adoarmă; 
şi aci în urmă să se ducă la cîte un şipot 
de apă limpede ca lacrima ce izvora din 
cîte un colţ de piatră din coastele 
dealurilor; susurul acestor izvoare o făcea 
să se uite galeş la ele şi-i plăcea să le 
vază curgerea lor cea şerpuită ce aluneca 
pe pămînt, încun- giurate de mulţime de 
floricele şi verdeață de primăvară. Dară la 
toate astea calul o îmbărbăta şi-i da ghes 
să meargă înainte şi să-şi cate de drum. 
El îi spunea că voinicii nu se uită la d-alde 
astea, decît după ce duc trebile la capăt 
bun. Îi mai spuse că are să mai dea deo 
cursă pe care i-o întindea tată-său, şi o şi 
învăţă cum să facă să iasă şi de astă dată 
biruitoare. 

Fata asculta cu toate urechile şi făcu 
precum o învăţă calul, fiindcă văzu ea că 
toate învăţăturile lui îi iese în-de-bine, şi 
din cuvîntut lui nu se abătea. 

Tată-său, ca şi de la rînd, dete pe de 
altă parte şi-i ieşi înainte, aşeză un pod de 
aur, se făcu un balaur mare cu 
douăsprezece capete şi se ascunse sub 
acel pod. 

Cînd fu ca să treacă fata pe acolo, unde 
îi ieşi înainte balaurul plesnind din coadă 
şi încolăcindu-se; din gurile lui ieşea 
văpaie de foc, şi limbile îi jucau ca nişte 
săgeți arzătoare; cum îl văzu fata că este 
aşa de grozav, nişte răcori o apucară şi i 
se făcu părul măciucă de frică. Calul, 
dacă simţi că fata se pierde 

cu firea, o îmbărbătă iarăşi şi-i aduse 
aminte ce o în- văţase să facă; iară fata 
împăratului, după ce mai prinse niţică 
inimă, strînse friul calului cu mîna stingă, 
îi dete călcîie şi, cu paloşul în dreapta, se 
repezi asupra acelui balaur. 

Un ceas ţinu lupta. Calul o potrivea cum 
să vină tot cam la o parte ca să-i reteze 
vreun cap; dară vrăjmaşul se păzea şi el 
destul de bine. In cele mai de pe urmă, 
izbuti fata să rănească pe balaur. Atunci, 
dîn- du-se el de trei ori peste cap, se făcu 
om. 

Fetei nu-i venea să crează ochilor cînd 
văzu pe tată-său înaintea ei; iară el, luînd- 
o în braţe şi săru- tînd-o pe frunte, îi zise: 

— Văz că tu eşti voinică, fata mea, şi 
bine ai făcut de ţi-ai luat calul ăsta, căci 
fără dînsul te-ai fi întors şi tu ca şi 
surorile tele. Am bună nădejde să 
isprăveşti cu bine slujba, cu care te-ai 
însărcinat de bunăvoie. Numai aducţi 
aminte de poveţele mele şi să nu ieşi din 
cuvîntul calului ce ţi-ai ales. Să ne vedem 
sănătoşi! 

— Să te auză Dumnezeu, tată — îi 
răspunse fata — şi să te găsesc sănătos. 

Apoi, sărutîind mîna tatălui său, se 
despărţiră. 

După ce merse cale lungă, depărtată, 
ajunse la nişte munţi mari şi înalţi. Între 
munţi întîlni doi zmei ce se luptau de 
nouă ani şi nu puteau să se dovedească 
unul pe altul. Lupta era pe moarte ori pe 

viaţă. Cum o văzură ei, crezînd că este un 
voinic, unul îi zise: 

— Făt-frumos, Făt-frumos, vino de taie 
pe ăst duşman al meu, că ţi-oi cădea şi eu 
vreodată bun la ceva. 

Iar cellalt zise şi el: 

— Făt-frumos, Făt-frumos, vino de mă 
scapă pe mine de idolul ăsta de vrăjmaş, 
şi-ţi voi da un telegar fără splină, care se 
numeşte Galben-de-soare. 

Fata întrebă pe cal, pe care din amîndoi 
să scape; iară calul îi zise să scape pe cel 
ce-i făgăduise să-i dea pe Galben-de- 
soare, că este un cal mai harnic decît 
dînsul, fiindu-i frate mai tînăr. Atunci 
unde se repezi fata la zmeul cellalt cu 
paloşul, şi dintr-o lovitură îl făcu în două 
bucăţi! 

Zmeul, dacă se văzu scăpat, îmbrăţişă 
pe miîntui- torul său şi-i mulţumi, apoi 
merseră acasă la dînsul ca să dea lui Făt- 
frumos pe Galben-de-soare, după cum se 
făgăduise. Muma zmeului nu mai putea 
de bucurie cînd văzu pe fiu-său teafăr şi 
nu mai ştia ce să facă ca să mulţumească 
lui Făt-frumos că-i scăpase copilul de la 
moarte. 

Fata împăratului arătă dorinţa ce are de 
a se odihni de osteneala drumului ce 
făcuse. Îi dară o cămară şi o lăsară 
singură. Ea, prefăcîndu-se că voieşte să 
îngrijească de cal, îl întrebă dacă are săi 
se întîmple ceva; şi calul îi spuse ce are 
să facă. 

Muma zmeului pricepu că aci la mijloc 
se joacă vreo drăcie. Ea spuse fiului său 
că voinicul ce-l scăpase de primejdie 
trebuie să fie fată şi că o asemenea fată 
vitează ar fi numai bună să o ia el de 
soţie. Fiiul său zicea că odată cu capul nu 
putea el crede una ca asta, fiindcă nu se 
putea ca o mînă femeiască să răsucească 
paloşul aşa de bine cum făcea Făt-frumos. 
Atunci muma zmeului zise că are să facă 
cercare. Pentru aceasta puse seara la 

capul fiecăruia din ei cîte un mănuchi de 
flori: la care se vor veşteji flo- rile, 
acela este bărbat, şi la care va rămînea 
verzi, este femeie. 

Fata împăratului, după povaţa calului, 
s-a sculat peste noapte cam despre ziuă, 
cînd somnul este mai dulce, şi, pîş, pîş, în 
vîrful degetelor, intră în cămara zmeului, 
îi puse mănuchiul său de flori, luă pe al 
lui şi, punîndu-l la capul patului său, se 
culcă şi dormi dusă. 

Dimineaţa, cum se sculă zmeoaica, se 
duse într-un suflet la fiul său şi văzu 
florile 1 vestede. După ce se sculă şi fata 
împăratului, merse şi la dînsa şi, văzînd 
că şi ale ei se vestejise, tot nu crezu că 
este voinic. Ea zicea fiului său că nu se 
putea să fie bărbat, fiindcă vorba îi 
curgea din gură ca mierea, boiul îi era 
aşa de gingaş, încît îţi venea să o bei 
într-o bărdăcuţă de apă, perişorul supţire 
şi stufos îi cădea pe umeri în unde, faţa-i 
are pe vino-ncoace; ochii ăia marii, fru- 
moşi şi vioi de te bagă în boale, mănuşiţa 
aia micuță şi picioruşul ca de zînă, şi în 
sfîrşit totul nu putea să fie decît de fată, 
măcar că se ascundea sub ţoalele cele 
voiniceşti. Apoi hotăriră să mai facă o 
încercare. 

După ce-şi dară bună dimineaţa, după 
obicei, zmeul luă pe fată şi merseră în 
grădină. Aci, zmeul îi arătă toate felurile 
de flori ce avea, şi o îmbia şi pe dînsa să 
le miroase. Fata împăratului îşi aduse 


1 Tipărit: horile 


53 


aminte de poveţele calului şi, cunoscînd 
viclenia, zise cam răstit că de ce l-a adus 
în grădină de dimineaţă ca pe o femeie 
să-i laude florile cu nişte vorbe seci, pe 
cînd ar fi trebuit să meargă mai întîi la 
grajduri, să vază cum se îngrijeşte p-acolo 
de cai. 

Auzind acestea, zmeul spuse mă-sei, 
dară ea nici acum nu putea să crează că 
este băiat. In cele mai de pe urmă, 
zmeoaica se vorbi cu fiul său să mai facă 
încă o-ncercare: zise fiului său să ducă pe 
Făt-frumos în cămara cu armele, să-l 
îmbie să-şi aleagă ceva de acolo şi, de va 
alege vreo armă din cele împodobite cu 
nestimate, să ştie de bună seamă că ea 
este fată. 

După prinz, zmeul duse pe Făt-frumos 
în cămara cu armele. Aci erau rinduite cu 
meşteşug tot felul de 
arme: unele împodobite cu nestimate, 
altele numai aşa, fară podoabe. Fata 
împăratului, după ce se uită şi cercetă 
mai toate armele, îşi alese o sabie cam 
ruginită, dară cu fierul ce se încovoia de 
se făcea covrig. Apoi spuse zmeului şi 
mumei sale că a doua zi vrea să plece. 

Cînd auzi muma zmeului ce fel de armă 
îşi alese, se da de ceasul morţii că nu 
putea descoperi adevărul. Ea spuse fiului 
său că, deşi pare că este băiat după 
apucăturile lui, dară este fată, şi încă de 
cele mai prefăcute. 

Dacă văzu că n-are încotro, merseră la 
grajd şi-i dederă pe Galben-de-soare. Şi 

după ce-şi luă rămas bun, fata 
împăratului îşi cătă de drum. 

Incă pe cale fiind şi silind să ajungă, 
calul zise fetei: 

— Stăpină, pînă acum m-ai ascultat la 
orice ţi-am zis, şi toate ţi-au mers bine. 
Ascultă-mă şi de astă dată şi nu vei greşi. 
Eu sunt bătrîn de aci înainte; şi mi-e să nu 
poticnesc. la pe frate-meu Galben-de- 
soare şi fă călătoria mai departe cu el. 
Increde-te lui cum te-ai încrezut în mine 
şi nu te vei căi. El este mult mai tînăr 
decît mine şi mai sprinten, şi te va învăţa 
ca şi mine ce să faci la vreme de nevoie. 

— Este adevărat că am izbutit ori de 
cîte ori te-am ascultat. Şi dacă n-aş şti cît 
ai fost de credincios tatălui meu, de astă 
dată nu te-aş asculta. Mă voi încrede însă 
fratelui tău ca şi ţie, după ce-mi va dovedi 
că-mi vrea binele. 

— Încrede-te, stăpină — zise Galben-de- 
soare — căci voi fi mîndru să încalece pe 
mine o vitează ca tine, şi apoi mă voi sili 
ca să nu simţi lipsa fratelui meu, fiindcă 
voi să-l scutesc şi pe dînsul, sărmanul, că 
e bătrin, de necazurile şi primejdiile 
călătoriei ce 
vei să faci, pentru că, trebuie să ştii, peste 
multe nevoi a să dai şi multe primejdii ai 
să întiineşti. Darà cu vrerea lui Dumnezeu 
şi de mă vei asculta, pe toate ai să le 
biruieşti şi să le scoţi la capăt bun. 

Fata împăratului încalecă apoi pe 
Galben-de-soare şi se despărţi de calul ei, 
lăcrimînd. Merseră, merseră, cale lungă, 

depărtată, cînd fata împăratului zări o 
cosiţă de aur. Opri calul şi-l întrebă dacă 
este bine să o ia, ori s-o lase locului. Calul 
îi răspunse: de o vei lua, te vei căi; de nu 
o vei lua, iarăşi te vei căi; dară mai bine 
este să o iei. Fata o luă, o băgă în sîn şi 
plecă înainte. 

Trecură dealuri, trecură munţi şi văi, 
lăsară în urmă păduri dese şi verzi, 
cîmpii cu flori de cari nu mai văzuse fata, 
izvoare cu ape limpezi şi reci, şi ajunseră 
la curtea împăratului celui mare şi tare. 

Ceilalţi fii de împărați cari slujeau acolo 
îi ieşiră înainte şi o întîmpinară. Ei nu se 
puteau dezlipi de dinsa, căci şi vorba-i şi 
faţa îi erau cu lipici. 

A doua zi se înfăţişă la împăratul şi 
spuse pentru ce a venit. Împăratul nu 
mai putea de bucurie că-i sosise aşa 
voinic chipeş şi drăgălaş. Îi plăceau prea 
mult răspunsurile ce primea la întrebările 
lui, se vedea cît de colo că vorbea cu 
înţelepciune şi supunere. Văzînd 
împăratul un tînăr aşa de cuminte, prinse 
dragoste de el şi-l luă pe lingă dînsul. 

Fata de împărat nu se putu împrieteni 
cu toţi ceilalţi fii de împărați, fiindcă cei 
mai mulţi erau nă- zuroşi, tembeli şi 
deşucheaţi; iară ei prinseseră pizmă pe 
dînsa pentru aceasta; şi pentru că văzuse 
că împăratul o lua în nume de bine, îi 
purtau sîmbetele. 

Intr-una din zile, ea îşi găti bucate 
singură şi şe- dea la masă, cînd doi din 

ceilalţi fii de împărați veniră să o vază. 
Şezură deci cu toţii şi mîncară. Atit 

de mult plăcură acestor fii de împărați 
bucatele, încît îşi lingeau şi degetele cînd 
mîncau. O lăudară pen- tru meşteşugul de 
a face bucatele şi ziseră că de cînd sunt 
ei, nu mai mîncaseră aşa bucate bune. 

Cum se întilniră aceştia cu ceilalţi fii de 
împărați, le spuseră că au fost la masă la 
fiul de împărat venit de curînd, că au 
mîncat cum nici împăratul nu mănîncă şi 
că bucatele au fost gătite de dînsul. 

Atunci toţi fiii de împărați se alegară de 
dînsa să le gătească într-o zi ea bucatele. 
Şi iată că tocmai în ziua aceea bucătarii 
curţii se îmbătaseră, sau nu ştiu ce 
făcuseră, că nici focul nu era făcut pe 
vatră. Şi aşa, rugată fiind cu stăruinţă, se 
apucă şi ea de găti nişte bucate 
înfricoşate. Cînd le aduse pe masă la 
împăratul, acesta nu se putea sătura 
mîncînd. Iară dacă chemă pe bucătar şi-i 
dete poruncă că tot ast- fel de bucate să-i 
gătească, el spuse cine a gătit în ziua 
aceea. Împăratul rămase pe gînduri. 

Apoi veniră şi ceilalţi fii de împărați şi 
spuse împăratului că fiul împăratului de 
curînd venit s-ar fi lăudat la un chef ce au 
făcut cu toţii, că ştie unde este Ileana 
Simziana, cosiță de aur, cîmpul înver- 
zeşte florile-nfloreşte, şi că are o cosiţă 
din cosiţa ei. Cum auzi împăratul aceasta, 
porunci să-l cheme şi îndată îi zise: 

— Tu ai ştiut de Ileana Simziana şi mie 
nu mi-ai spus nimic, măcar că ţi-am arătat 

dragoste şi te-am cinstit mai mult decît pe 
ceilalţi. 

După ce ceru şi văzu cosiţa de păr, îi 
zise: 

— Poruncă împărătească să ştii că ai să- 
mi aduci pe stăpîna acestei cosiţe; căci de 
nu, unde-ţi stau talpele îţi va sta şi capul. 


Biata fată de împărat se cercă să zică şi 
ea ceva, dară împăratul îi tăiă cuvîntul. 
Apoi se duse de spuse calului cele ce se 
întîmplară. Calul îi zise: 

— Nu te speria, stăpină. Astă-noapte 
chiar frate- meu mi-a adus răspuns că pe 
stăpîna cositei a fu- rat-o un zmeu: că ea 
nu voieşte nici în ruptul capu- lui să-l 
iubească pînă nu-i va aduce erghelia ei de 
iepe; şi că zmeul îşi bate capul cum să-i 
împlinească dorinţa. Ea este acum în 
smircurile mărilor. Du-te la împăratul şi 
cere să-ţi dea douăzeci de corăbii, şi ia 
marfă de cea mai frumoasă de pune într- 
însele. 

Fata de împărat nu aşteptă să-i zică de 
două ori, şi se duse drept la împăratul. 

— Să trăieşti, luminate împărate, şi să-ţi 
fie faţa cinstită. Am venit să-ţi spun că 
slujba cu care m-ai însărcinat o voi 
împlini-o, dacă-mi vei da douăzeci de 
corăbii şi bani ca să cumpăr marfa cea 
mai frumoasă şi mai scumpă ca să pun 
într-însele. 

— Să se facă aşa precum zici tu numai 
să-mi aduci pe Ileana Simziana, îi 
răspunse împăratul. 

Cum se gătiră corăbiile, le încărcară cu 
marfă şi fata de împărat împreună cu 
Galben-de-soare intră în cea mai 
frumoasă şi plecară. Nici vînturi, nici 
valurile mării nu putură să le stea 
împotrivă şi, după o călătorie de cîteva 
săptămîni, ajunseră la smiîrcurile mărilor. 
Acolo stătură. Fata împăratului şi cu 
Galben-de-soare ieşiră la uscat şi îmblau 
pe ţărmuri; însă cînd ieşiră, luară din 
corabie o pă-  reche de conduri cusuţi 
numai cu fir şi împodobiţi cu pietre 
nestimate. Tot îmblînd pe aci, zăriră nişte 
palaturi cari se învirteau după soare, şi o 
luară în-  tr-acolo. În cale se întîlniră cu 
trei roabe de ale zmeului, cari păzeau pe 
Ileana Simziana. Cum vă- 


zură ele condurii, li se scurgeau ochii 
după dînşii; iară fata împăratului le spuse 
că este un neguţător care a rătăcit 
drumul pe mare. 

Intorcîndu-se roabele, spuse doamnei 
lor cele ce văzură; iară ea zărise de pe 
fereastră pe neguţăto- rul; de cum îl 
ochi, începu să-i ticiie inima, fără să ştie 
de ce; şi era bună bucuroasă de a putea 
să scape de zmeu, mai cu seamă că nu 
era atunci acolo, fiindcă-l trămisese ca să- 
i aducă herghelia ei cu iepele. 

După ce ascultă cele ce-i spuse roabele, 
se duse la neguţător, care aştepta la 
poartă, ca să vază şi ea condurii; dară 
după ce auzi de la neguţător că are în 
corabie marfă şi mai scumpă şi mai 

frumoasă, se înduplecă de rugăciunile 
neguţătorului şi pofti să meargă să-i vază 
marfa; ajungind la corabie şi tot alegind 
la marfă, nu băgase de seamă că lopătarii 
depărtaseră corabia de la uscat şi dînd 
Dumnezeu un vînt bun, corăbiile mergeau 
ca săgeata; cînd se pomeni în mijlocul 
mării, Ileana Simziana se prefăcu că-i 
pare rău şi prinse a certa pe neguţător că 
o înşelase, iară-n sufletul ei ruga pe 
Dumnezeu să-i ajute a scăpa de iasma 
de zmeu. 

Ajunseră cu norocire la țărm, cînd, ce 
să vezi! drăcoaica de muma  zmeului, 
cum auzi de la roabe că pe Ileana 
Simziana o furase un neguţător şi fugea 
cu dînsa cu corăbiile, se luă după ei; şi 
ajungînd la țărm, o văzură venind 
după dînşii ca o leoaică, cu o falcă în cer 
şi una în pămînt şi aruncînd văpaie din 
gura ei ca dintr-un cuptor. 

Cum o văzu Ileana Simziana, înţelese că 
e zgrip- ţuroaica de mumă a zmeului, 
spuse neguţătorului — cu care era 
călare pe Galben-de-soare — şi în-cepu a 
plînge cu foc. 

Fata împăratului întrebă pe Galben-de- 
soare ce să facă, că o dogoreşte văpaia ce 
iese din gura zmeoai- cei, iară Galben-de- 
soare îi răspunse: 

— Bagă mîna în urechea mea cea 
stîngă, de scoate grezia ce este acolo, şi 
o aruncă înapoi. 

Aşa făcu fata împăratului. Apoi o luară 
iute la picior, pe cînd în urma lor se nălţă 

deodată un munte de piatră care atingea 
cerul. 

Muma zmeului făcu ce făcu şi trecu 
muntele, că- ţărîndu-se din colţ în colţ, şi, 
să te ţii după dinşii! Văzind Ileana 
Simziana că iară era să-i ajungă, spuse 
neguţătorului; iară acesta, după ce se 
înţelese cu calul, scoase din urechea lui 
cea dreaptă o perie şi o aruncă înapoi. 


Îndată se făcu o pădure mare şi 
deasă, de nu putea să treacă prin ea nici 
pui de fiară. 


Muma zmeului roase din copaci, se 
agăţă de ra- mure, sări din virf în virf, se 
strecură, şi tot după dînşii, alergînd ca un 
vîrtej! Dacă văzură că şi de astă dată 
îmbla să-i ajungă, fata împăratului întrebă 
iară pe cal ce să facă, şi acesta îi zise să 
ia inelul de logodnă ce se află în 
degetul Ileanei Sîmzianei şi să-l arunce 
înapoi. Cum aruncă inelul, se făcu un zid 
de cremene pînă la cer. 

Muma zmeului, dacă văzu că nu se 
poate urca pe dînsul şi să treacă dincolo, 
nici să roază din acest zid, nu mai putea 
de ciudă, şi cum era de cătrănită şi 
amărită, se urcă şi ajunse cu gura la 
gaura ce lă-sase inelul să rămînă, şi suflă 
văpaie din gura ei cea spurcată cale de 
trei ceasuri ca să-i ajungă şi să-i 
pirjolească; dară ei se aşezară jos la 
rădăcina zidului şi nu le păsa nimic de 
focul zmeoaicei. 

Zmeoaica suflă ce suflă şi, dacă văzu că 
nu poate să-i prăpădească, nici să pună 
mîna pe dînşii, plesni 
fierea într-însa de necaz, căzu şi crăpă ca 
necuratul; iară ei aşteptară pînă să moară 
bine, apoi neguţă- torul băgă degetul în 
gaura inelului, după cum îl învățase 
Galben-de-soare, şi zidul pieri ca şi cum 
n-ar fi mai fost şi-i rămase inelul în deget. 
După ce se uitară la stirvul zmeoaicei şi 
făcură haz de dinsul, îl lăsară corbilor 
şi porniră mai departe şi merseră şi 
merseră, pînă ce ajunse la curtea 
împărătească, 

Ajurigînd, se înfăţişară la împăratul; 
acesta priimi cu multă cinste pe Ileana 
Simziana. El nu mai putea de bucurie, şi 
se îndrăgosti de dînsa de cum o văzu. Iară 
Ileana Sînziana se căina şi se întrista în 
su- fletul ei că n-avea trişte 1. Cum se 
poate — zicea ea — să ajungă pe 
miîinele unora şi altora, pe cari nu putea 
să-i vază de uriţi ce-i erau. Inima şi ochi 
ei era tot la Fătul-frumos care o scăpase 
din mîna zmeului. 

Cînd însă o sili împăratul ca să se 
cunune cu el, ea îi zise: 

— Luminate împărate, să-ţi stăpineşti 
împărăţia cu norocire; dară eu nu mă- 
pot mărita pînă nu mi s-o aduce 
herghelia de iepe, cu armăsarul ei cu tot. 

Auzind astfel împăratul, chemă îndată 
pe fata de împărat şi-i zise: 


1 Trişte — noroc. 

— Să te duci să-mi aduci herghelia de 
iepe, cu armăsarul ei cu tot, a iubitei 
mele; căci de nu, unde-ţi stau 
picioarele, îţi va sta şi capul! 

— Preamărite împărate! m-ai însărcinat 
cu o slujbă care abia am săvirşit-o, 
fiindu-mi capul în joc. Ai la curtea măriei 
tale atîți viteji fii de împă-raţi; şi fiindcă 
toţi te ţin de om drept şi cu frica lui 
Dumnezeu, eu socotesc că ar fi cu 
dreptul ca să dai 


la altul această slujbă. Ce mă ştiu eu face, 
şi de unde să-ţi aduc eu herghelia ce-mi 
porunceşti? 

— Nu ştiu eu. Din pămînt, din iarbă 
verde, să te duci să-mi aduci herghelia, şi 
să nu îndrăzneşti a mai zice nici o vorbă 
măcar. 

Atunci fata împăratului se închină şi 
ieşi. Ea se duse de spuse lui Galben-de- 
soare ceea ce i se poruncise. Iară calul îi 
răspunse: 

— Du-te de caută nouă piei de bivol, să 
le cătrăneşti şi să le aşezi bine pe mine. 
Nu te teme, că, cu ajutorul lui Dumnezeu, 
vei scoate-o la căpătii bun şi slujba cu 
care te-a împovărat împăratul. Dară tre- 
buie să ştii că cu amar are să-i vină şi lui, 
la urma urmelor, pentru faptele sale. 

Fata împăratului făcu precum îi zisese 
calul şi porniră amîndoi. După o cale 
lungă şi grea, ajunseră pe tărîmul unde 
păşteau iepele. Acolo se întilni cu zmeul 
care furase pe Ileana Simziana, rătăcind 

ca un dezmetic şi neştiind cum să facă 
ca să aducă herghelia. li spuse că Ileana 
nu mai este a lui şi că mă-sa crăpase 
de necaz, pentru că nu putuse să-i scape 
de la răpitor pe iubita lui. 

Auzind zmeul aceasta, se făcu foc şi 
pară de mi- nie, se turbură de necaz şi nu 
mai vedea înaintea ochilor. Apoi, după ce 
înţelese că are a face tocmai cu răpitorul 
iubitei sale, îşi pierdu cumpătul de su- 
părare şi amărăciune; şi răcnind ca un 
leu, se luă la luptă cu fata împăratului, 
care îşi ţinea firea şi pe care o 
îmbărbăta calul. Pe fata împăratului o 
ferea calul de loviturile zmeului; căci, 
cînd vedea că rădică sabia să dea, odată 
se rădica mai sus decît zmeul, şi el da în 
vînt; iară cînd aducea fata palo- şul, calul 
se lăsa răpede asupra calului zmeului şi 
ea da în carne vie. După ce se luptară 
de credeai că a 
să se scufunde pămîntul sub ei, nu ştiu 
cum îi veni bine fetei împăratului, aduse 
paloşul cam pieziş şi-i reteză capul. Apoi, 
lăsîndu-i stîrvul ciorilor şi coţo- fenilor, se 
duseră pînă ajunseră la locul unde se afla 
herghelia. 

Aci, calul zise fetei de împărat să se 
urce ea în-  tr-un pom ce era acolo, şi să 
privească la lupta lor. După ce se urcă 
fata în pom, necheză Galben-de soare de 
trei ori şi toată herghelia de iepe se 
adună împrejurul lui. Apoi dodată se 
arătă şi armăsarul iepelor, plin de spume 
şi sforăind de mînie. Şi văzînd pe Galben- 

de-soare în mijlocul iepelor, să răpezi la 
dînsul cu turbare şi se încinse o luptă de 
să te ferească Dumnezeu! Cînd se da 
armăsarul la Galben- de-soare, muşca din 
pieile de bivol; iară cînd se da acesta la 
armăsar, muşca din carne vie, şi se 
bătură, şi se bătură pînă ce armăsarul, 
sfişiat, hărtănit de sus pînă jos şi plin de 
sînge, fu răzbit şi biruit; iară Galben-de- 
soare scăpase teafăr, fiindcă se hărtănise 
pieile de bivol. Atunci se dete fata jos din 
pom, în- călecă şi luară herghelia, mînînd- 
o de dinapoi; iară armăsarul abia se tira 
după dînsa. 

După ce băgă erghelia în curtea 
împăratului, se duse de-l înştiinţă. Atunci 
ieşi Ileana Simziana şi le chemă pe nume. 
Armăsarul, cum îi auzi glasul, îndată se 
scutură şi se făcu ca întîi, fără să se cu- 
noască semn de rane pe el. 

Ileana Simziana zise împăratului să 
pună pe ci-neva să-i mulgă iepele, ca să 
se îmbăieze amîndoi. Dară cine putea să 
se apropie de ele? că azvirleau din copite 
de zvînta unde loveau. Daca nimeni nu 
putu, împăratul porunci iarăşi fetei de 
împărat să le mulgă. 


Fata împăratului, cu inima zdrobită de 
mîhnire şi obidă că tot pe dinsa o punea 
la lucrurile cele mai grele, şi fiind curată 
în cugetul ei, se rugă lui Dumnezeu cu 
credinţă ca să o ajute să sfirşească cu 
bine şi slujba aceasta. Şi unde începu o 
ploaie d-alea de părea că toarnă cu 

găleata, şi îndată ajunse apa pînă la 
genuchile iepelor, apoi dete un îngheţ de 
nu se mai puteau mişca din loc. Văzînd 
minunea aceasta, fata împăratului mai 
întîi mulțumi lui Dumnezeu pentru 
ajutorul ce-i dete, apoi se puse de mulse 
iepele. 

Împăratul se topea de dragoste pentru 
Ileana Simziana şi se uita la dînsa ca la 
un cireş copt; dară ea nici nu-l băga în 
seamă, ci tot da zi după zi, cu fel de fel 
de vorbe, a se cununa. În cele de pe 
urmă, îi zise: 

— Văz, luminate împărate, că tot ce am 
cerut mi s-a împlinit. Un lucru ne mai 
trebuie, şi apoi să ştii că ne vom cununa. 

— Porumbiţa mea — îi răspunse 
împăratul — împărăţia mea şi eu suntem 
supuşi ascultători ai poruncilor tale. Cere 
ce mai ai de cerut cu un ceas mai curînd, 
că iată mă sfirşesc de dragoste pentru 
tine. Am ajuns ca un năuc, visez deştept, 
nu mai ştiu ce fac, cînd mă uit la ochii tăi 
cei frumoşi şi tînjitori. 

— Daca este aşa, mai zise Ileana 
Simziana, să-mi aduci vasul cu botez care 
se păstrează într-o bisericuţă de peste 
apa Iordanului, şi atunci ne vom cununa. 

Cum auzi împăratul aceasta, chemă 
iarăşi pe fata împăratului şi-i porunci să 
facă ce o face şi cum va şti ea, să-i aducă 
ceea ce poruncise Ileana Simziana. 

Fata de împărat cum auzi, se duse de 
spuse lui  Galben-de-soare, şi el îi 
răspunse: 

— Aceasta este cea din urmă şi mai 
grea slujbă ce mai ai să faci. Aibi însă 
nădejde în Dumnezeu, stăpină, căci şi 
împăratului i s-a împlinit. 

Se gătiră şi plecară. 

Calul ştia de toate astea, căci nu era el 
năzdrăvan de florile mărului. 

El spuse fetei împăratului, zicînd: 

— Acel vas cu botez se află pe o masă în 
mijlo- cul unei bisericuțe şi-l păzesc nişte 
călugăriţe. Ele nu dorm nici zi, nici 
noapte. Din cînd în cînd însă un pustnic 
vine pe la ele de le povăţuieşte cele 
sfinte pentru domnul. Cînd sunt la 
ascultare de le învaţă pustnicul, rămîne 
numai una de pîndă. De am putea nemeri 
la vremea aceea, tocmai bine ar fi; de nu, 
cine ştie cît avem a zăbovi, căci altfel nu e 
chip. 

Se duseră deci, trecură apa Iordanului 
şi ajunseră la acea bisericuţă. Noroc că 
tocmai atunci sosise pustnicul şi chemase 
pe toate călugărițele la ascultare. Numai 
una rămăsese de pază; şi aceasta, obo- 
sită fiind de şederea îndelungată, o prinse 
somnul. Ca să nu se întîmple însă cine 
ştie ce, ea se culcă pe pragul uşei, cu 
gînd că n-o să poată nimeni intra fără să 
simtă ea. 

Galben-de-soare povăţui pe fata de 
împărat cum să facă ca să pună mîna pe 
vasul cu botez. Fata se duse binişor, se 
strecură pe lîngă zid şi, piş-piîş, în virful 
degetelor, pînă la uşă. Aci odată sări ca o 
pisică de uşure peste prag, de nici nu 

atinse pe călugăriţa pe care o furase 
somnul: şi punînd mîna pe vas, ieşi cum a 
intrat, încălecă pe cal şi — pe ici ţi-e 
drumul! 

Călugăriţa simţi, sări odată în sus şi, 
văzînd că lipseşte vasul, începu a se boci 
de ţi se rupea rărunchii de milă. Indată 
se adunară călugărițele şi se 
văicăreau de iocul ce le ajunsese. 
Pustnicul, dacă văzu că s-a spălat pe miini 
de vasul cu botez, cătă către fata de 
împărat cum zbura cu Galben-de-soare şi, 
rădicînd mîinile în sus şi îngenuchind, o 
blestemă, zicînd: 

— Doamne, doamne sfinte! fă ca 
nelegiuitul care a cutezat să pună mîna 
lui pîngărită pe sîntul vas cu botez să 
se facă muiere, de va ti bărbat; iară de 
va fi muiere, să se facă bărbat! 

Şi îndată rugăciunea pustnicului se 
ascultă. Fata împăratului se făcu un 
flăcău de-ţi era dragă lumea să te uiţi la 
el. 

Cum ajunse la împăratul, se miră şi nu 
ştia ce să crează ochilor săi, băgind de 
seamă că se schim- base; lui i se părea că 
nu mai este cum era la ple- care, ci că 
acum e mai chipos şi mai semeţ. Cum 
dete vasul, zise: 

— Mărite împărate, ţi-am tăcut slujbele 
cu cari m-ai însărcinat. Socotesc că 
acum am sfîrşit. Fii fericit şi domneşte cu 
pace cît mila domnului va voi! 

— Sunt mulţumit de slujbele tale, zise 
împăratul; să ştii că după moartea mea tu 


68 


ai să te urci pe scaunul împărăției mele, 
fiindcă eu n-am moştenitor pînă acum. 
Iară daca Dumnezeu îmi va da un fiiu, 
tu vei fi mîna lui cea dreaptă. 

Toţi sfetnicii şi fiii de împărați erau de 
faţă cînd a zis împăratul vorbele 
acestea. 

Ileana Simziana, dacă văzu că i se 
împlini şi astă voinţă, se hotări să-si 
răzbune asupra împăratului, pentru că 
trămise tot pe Fătul ei frumos la toate 
slujbele cele grele, cari puteau să-l 
răpună; căci ea credea că însuşi 
împăratul se va duce să-i aducă vasul cu 
botez, fiindcă el putea mai lesne s-o facă, 
de vreme ce toţi se supuneau la porunca 
lui. 

Ea porunci să încălzească baia şi 
împreună cu împăratul să se îmbăieze în 
laptele iepelor ei. După ce intră în baie, 
porunci să-i aducă armăsarul ca să sufle 
aer răcoros. Şi daca veni, armăsarul suflă 
cu o nară înspre dînsa răcoare, iară cu 
altă nară înspre împăratul aer înfocat, 
încît fierse şi maţele din- tr-însul, şi 
rămase mort pe loc. 

Mare vilvă se făcu în împărăție cînd se 
auzi de moartea împăratului celui mare şi 
tare; toţi din toate părţile se adunară şi-i 
făcură o îumormîntare d-ale 
împărăteştile. 

După acestea, zise Ileana Simziana 
Fătului-frumos: 

— Tu m-ai adus aici, tu mi-ai adus 
herghelia, tu ai omorît pe zmeul care 

mă furase, tu mi-ai adus vasul cu botez, 
tu să-mi fii bărbat. Aidem să ne îm- băiăm 
şi să ne cununăm. 

— Eu te voi lua, dacă tu mă alegi, 
răspunse Făt- frumos; dară să ştii că în 
casa noastră voi ca să cînte cocoşul, 
iară nu găina. 

Se învoiră şi intrară în baie. Ileana 
chemă armăsarul ei ca să încropească 
laptele în care se vor îmbăia. Chemă şi 
împăratul cel nou pe Galben-de-soare. Şi 
astfel amîndoi caii se întreceau care de 
care să facă baia mai potrivită de caldă 
stăpînului său, şi mai nimerit de 
încropită. 

După ce s-au îmhbăiat, a doua zi s-au şi 
cununat. Apoi s-au urcat în scaunul 
împărăției. Trei  săptă- mini  ţinură 
veseliile, şi toată lumea se bucura că le-a 
dat Dumnezeu un împărat aşa de viteaz, 
care făcuse atitea isprăvi. 

Iară el domni cu dreptate şi cu frica lui 
Dumne-zeu,  ocrotind pe săraci şi 
neasuprind pe nimeni, şi domnesc şi în 
ziua de astăzi de n-or fi murit. 


Eram şi eu p-acolo şi căscam gura pe 
dinafară, pe la toate sărbările, căci nici 
pomeneală nu era să fiu şi eu poftit, şi 
apoi se ştie că nepoftitul scaun n-are. 

Incălecai p-o şea şi v-o spusei d-voastră 
aşa. 


Comunicat de d. Panait Nicolescu, din Cra- 
iova. Publicat pentru întîia oară în Legende 

sau basmele romiînilor, adunate de un culegă- 
tor-tipograf. Partea II, fasc. I, la 1874 
LBR 

Aleodor împărat 


A tost odată ca niciodată etc. 

A fost odată un împărat. El ajunsese la 
cărunteţe, şi nu se învrednicise a avea şi 
el măcar un copil. Se topea d-a-n 
picioarele, bietul împărat, să aibă şi el, 
ca toţi oamenii, măcar o stirpitură de 
fecior, dară în deşert. 

Cînd, tocmai, la vreme de bătrineţe, 
iată că se îndură norocul şi cu dinsul şi 
dobîndi un drag de copilaş, de să-l vezi şi 
să nu-l mai uiţi. Impăratul îi puse numele 
Aleodor. Cînd fu a-l boteza, împăratul 
adună Răsărit şi Apus, Miazăzi şi 
Miazănoapte, ca să se veselească de 
veselia lui. Trei zile şi trei nopţi ţinură 
petrecerile şi se chefuiră şi se bucurară, 
de o ţinură minte cît trăiră. 

Băiatul de ce creştea, d-aia se făcea mai 
isteţ şi mai iscusit. Nu mai trecu mult şi 
iată că împăratul ajunse la marginea 
groapei. Cînd fu la ceasul mor- ţii, el luă 
copilul pe genuchi şi-i zise: 

— Dragul tatei, iată că Dumnezeu mă 
cheamă. Sunt în clipa de a-mi da 
obştescul sfîrşit. Eu văz că tu ai să ajungi 
om mare. Şi chiar mort, oasele mele se 
vor bucura în mormînt de isprăvile tale. 
Asupra cîrmuirei împărăției n-am nimic 
să-ţi zic, fiindcă tu, cu iscusinţa ta, ştiu că 
ai s-o duci bine. Un lucru numai am să-ţi 

spui: Vezi tu muntele cela de colo, să nu 
te ducă păcatele să vînezi p-acolo, că este 
nevoie de cap. Acel munte este moşia lui 
Jumătate-de- om-călare-pe-jumătate-de- 
iepure-schiop; şi cine calcă pe moşia lui, 
nu scapă nepedepsit. 

Acestea zicînd, căscă gura de trei ori şi- 
şi dete sufletul. Se duse şi el ca toată 
suflarea de pe pămînt, de pare că n-a fost 
de cînd lumea şi pămîntul. 

Îl jeliră ai săi, îl jeliră boierii, îl jeli şi 
poporul; în cele de pe urmă trebuiră 
să-l îngroape. 

Aleodor, după ce se urcă în scaunul 
tatină-său, deşi copilandru, puse ţara la 
cale ca şi un om matur. Toată lumea era 
mulţumită de domnirea sa, şi oamenii se 
făleau că le-a fost dat de sus ca să 
trăiască în zilele lui. 

Adesea ieşea Aleodor la vînătoare ca să- 
şi pe-treacă ceasurile ce-i prisosea de la 
trebile împără- ţiei. El ţinea minte ce-i 
spusese  tătină-său şi se silea să-i 
păzească cuvintele cu sînţenie. 

Într-o zi, nu ştiu cum făcu, dus fiind pe 
gînduri, şi alunecă de călcă pe pămîntul 
pocitului de om. N-apucă să facă zece, 
douăzeci de paşi, şi iată că se pomeni cu 
dînsul dinaintea lui. 

Acum nu-i era lui pentru că trecuse pe 
pămîntul omului celui slut şi scîrbos, ci îi 
era ciudă cum de să calce vorba tatălui 
său ce-i spusese cu grai de moarte. 

Pocitania pămîntului îi zise: 

— Toţi nelegiuiţii ce-mi calcă hotarul 
cad în robia mea. 

— Mai întîi trebuie să ştii — îi răspunse 
Aleo- dor — că din nebăgare de seamă şi 
fără de voia mea am călcat pe coprinsul 
tău, şi n-am nici un gînd rău asupră-ţi. 

— Eu te socoteam mai altfel; dară văz 
că ai de gînd să-ţi cei iertăciune de la 
mine ca toţi fricoşii. 

— Ba să mă ferească Dumnezeu! Eu ti- 
am spus curatul adevăr, şi dacă vei luptă, 
alege-ţi: în săbii să ne tăiem, în 
buzdugane să ne lovim, ori în luptă să ne 
luptăm. 

— Nici una, nici alta. Ci, ca să scapi de 
pedeapsă alt chip nu e, decît să te duci 
să-mi aduci pe fata lui Verdeş împărat. 

Aleodor voi să se codească oarecum, ba 
că trebile împărăției nu-l iartă să facă o 
călătorie aşa de lungă, ba că n-are călăuz, 
ba că una, ba că alta; dar aş! unde vrea 
să ştie pocitul de toate astea! El o ţinea 
una, să-i aducă pe fata lui Verdeş 
împărat, dacă vrea să scape de ponosul 
de tilhar, de călcător de drepturile altuia, 
şi să rămiie cu sufletul în oase. 

Aleodor se ştia vinovat. Deşi fără voia 
lui, dară ştia că a făcut un păcat de a 
călcat pe moşia slutu- lui. Mai ştia iară că 
de omul dracului, să dai şi să scapi, să n- 
ai nici în clin, nici în mînecă cu dînsul. 
Făgădui în cele din urmă să-i facă slujba 
cu care-l însărcina. 

Jumătatea-de-om-călare-pe-jumătate-de- 
iepure-schiop ştia că, deoarece Aleodor i- 

a făgăduit, apoi are să-şi ţie cuvîntul, ca 
unul ce era om de omenie, şi-i zise: 

— Pasă cu Dumnezeu, şi să-ţi ajute să 
vii cu iz- bîndă bună. 

Aleodor plecă. Şi cum mergea el 
gîndindu-se şi răzgîndindu-se cum să-şi 
împlinească sarcina mai bine, căci îşi 
dăduse cuvîntul, se pomeni la marginea 
unui eleşteu şi o ştiucă se zbătea de 
moarte pe uscat. 

Cum o văzu, el se duse să o ia ca să-şi 
aline foamea cu dînsa. Ştiuca îi zise: 

— Nu mă omori, Făt-frumos; ci mai bine 
dă-mi drumul în apă, că mult bine ţi-oi 
prinde cînd cu gîn- dul n-ăi gîndi. 

Aleodor o ascultă şi o dete în apă. 
Atunci ştiuca îi mai zise: 

— Ține acest solzişor, şi cînd vei gîndi 
la mine, eu voi fi la tine. 

Flăcăul plecă mai înainte şi se tot mira 
de o astfel de întîmplare. 

Cînd, iacă se întilneşte cu un corb ce 
avea o aripă ruptă. Şi voind să vîneze 
corbul, el îi zise: 

— Făt-frumos, Făt-frumos, decît să-ţi 
încarci sufletul cu mine, mai bine ai face 
să-mi legi aripa, că mult bine ţi-oi prinde. 

Aleodor îl ascultă, căci era băiat viteaz 
şi de treabă, şi îi legă aripa. Cînd era să 
plece, corbul îi zise: 

— Ține peniţa asta, voinicule, şi cînd vei 
gîndi la mine, eu voi fi la tine. 

Luă peniţa Aleodor, şi-şi cătă de drum. 
Dar nu făcu ca la o sută de paşi şi iată că 

dete peste un tăune. Cînd se gătea a-l 
strivi cu piciorul, tăunele zise: 

— Cruţă-mi viaţa, Aleodor împărat, şi eu 
te voi mîntui pe tine de la moarte. Ţine 
acest pufuleţ din aripioara mea, şi cînd 
vei gîndi la mine, eu voi fi la tine. 

Auzind Aleodor unele ca acestea, şi că îi 
zise şi pre nume, odată ridică piciorul şi 
lăsă pe tăune să se ducă în voia lui. 

Şi mergînd înainte cale de nu ştiu cîte 
zile, dete de palaturile lui Verdeş 
împărat. Cum ajunse aci, se puse la 
poartă şi aşteptă ca doar de va veni 
cineva să-l întrebe ce caută. 

Stete o zi, stete două; şi ca să vie cineva 
să-l întrebe ce voieşte, ba. Cînd fu în ziua 
d-a treia, Ver- deş împărat chemă 
slujitorii şi le dete o gură de or pomeni-o. 

— Cum se poate, le zise el, să stea omul 
trei zile la poarta mea şi să nu meargă 
nimeni să-l cerce- teze? Pentru asta vă 
plătesc eu simbrie? Pentru asta vă am 
eu la mine pe procopseală? 

Slujitorii dedeau din colţ în colţ şi nu 
ştiau ce să răspunză. În cele de pe urmă, 
chemă pe Aleodor şi-l duse înaintea 
împăratului. 

— Ce vrei, flăcăule, îi zise împăratul, şi 
ce aştepţi la poarta curților mele? 

— Ce să voi, mărite împărate, îi 
răspunse el, iată sunt trimis să-ţi cer fata. 

— Bine, băiete. Dară mai întîi trebuie să 
facem legătură, căci aşa este obiceiul la 
curtea mea. Ai voie să te ascunzi unde 
vei voi, în trei zile d-a rin-dul. Dacă fie- 

mea te va găsi, capul ţi se va tăia şi se 
va pune în parul ce a mai rămas, din o 
sută, fără cap. Iară dacă nu te va găsi, 
atunci cu cinste împărătească o vei lua de 
la mine. 

— Am nădejde la Dumnezeu, mărite 
împărate, că nu mă va lăsa să piei. 
Parului îi vom putea da şi altceva, nu tot 
cap de om. Să facem legătura. 

— Aşa? 

— Aşa. 

Se puseră şi făcură legătura; scriseră 
carte şi o întăriră. 

Viind fata de faţa, se învoită ca a doua 
zi el să se ascunză cum va şti mai bine. 
lară daca se învoiră, el rămase într-un 
neastîmpăr ce-l chinuia mai cum- 
plit decît moartea. El se gindea şi se 
răzgîndea cum să se ascunză mai bine. 
Vezi că era vorba de capul iui, iară nu de 
altceva. Şi tot mergind pe ginduri şi tot 
plănuind, iată că-şi aduse aminte de 
ştiucă. Scoase solzul, se uită şi se gîndi la 
stăpîna lui: cînd, iată, măre, că ştiuca şi 
venise şi-i zise: 

— Ce pofteşti de la mine, Făt-frumos? 

— Ce să poftesc? lacă, iacă, ce mi s-a 
întîmplat. Nu ştii tu ceva să mă înveţi ce 
să fac? 

— Ia nu te mai îngrija. Lasă pe mine. 

Şi îndată, lovind din coadă, făcu pe 
Aleodor un ! cosăcel şi îl ascunse pe 
fundul mării, printre ceilalţi cosăcei. 


1 Tipărit: unui. 

Cînd se sculă fata, îşi luă ocheanul şi se 
uită cu  elîn toate părţile. Nu-l văzu. De 
unde ceilalţi cari venise să o ceară în 
căsătorie se ascundeau prin pivniţi, pre 
după case, pre după cîte o şiră de paie, 
sau prin vreo culă părăsită, Aleodor se 
ascunse ast-fel, încît fata intră la grije că 
a să fie biruită. Ce-i veni ei, se uită cu 
ocheanul şi în mare, şi îl zări pe fundul 
mării, printre cosăcei. Pasămite, ocheanul 
ei era năzdrăvan. 

— leşi d-acolo, hoţomanule, îi zise ea 
rizind. Ce mi te-ai posmăgit aşa? Din 
coşcogeamite omul te-ai făcut un cosac şi 
mi te-ai ascuns în fundul mării. 

N-avu încotro şi trebui să iasă. 

Ea zise şi împăratului: 

— Mi se pare, tată, că flăcăul ăsta mi-a 
venit de hac. Şi mult e nurliu si 
drăgălaş. Chiar de l-oi afla pînă la a treia 
oară, să-l ierţi, tată, că nu e prost ca 
ceilalţi. Boiul lui îl arată a fi ceva mai 
deosebit. 

— Vom vedea, îi răspunse împăratul. 


A doua zi, ce-i veni lui, se gîndi la corb. 
Acesta fu numaideciît dinaintea lui, şi-i 
zise: 

— Ce mă vrei, stăpîne? 

— la  uită-te, neiculiţă, ce mi s-a 
întîmplat; nu ştii tu ceva să mă înveţi? 

— Să cercăm. 

Şi lovindu-l cu aripa, îl făcu un pui de 
corb şi îl vîri într-un stol de corbi ce se 
urcase pînă la vîntul turbat. 

Cum se sculă fata, îşi luă ocheanul şi 
iarăşi îl cată prin toate locurile. Nu e. 
Caută-l pe pămînt, nu e. Caută-l prin ape 
şi prin mări, nu e. Se luă de gîn- duri 
fata. Cînd către nămiezi, ce-i veni ei, se 
uită şi în sus. Şi zărindu-l în slava cerului 
printre stolul de corbi, începu a-i face 
cu degetul, şi-i zise: 

— Ghidi, ghidi, tălharule ce eşti! Dă-te 

jos d-acolo, omule, ce mi te-ai făcut aşa 
pitcoace de pasăre? Nici în rai nu scapi 
de mine! 
_Se dete jos, că n-avea ce face. 
Împăratul începu a se minuna şi el de 
isteţimea lui Aleodor şi-şi plecă urechea 
la rugăciunea fiei sale. 

Insă, fiindcă legătura era ca să se 
ascunză pînă de trei ori, împăratul zise: 

— D-a minune, ia să vedem unde are să 
se mai ascunză? 

A treia zi, dis-de-dimineaţă, se gîndi la 
tăune. Acesta veni într-un suflet. După ce 
îi spuse ce voieşte, tăunele zise: 

— Lasă pe mine, şi de te-o găsi, eu aci 
sunt. 

Îl făcu o lindină şi-l ascunse chiar în 
coada fetei, fără să simtă ea. 

Sculindu-se fata şi luînd ocheanul, îl 
căută toată ziua, şi, ca să dea de dînsul, 
nici cît. Ea se da de ceasul morţii, căci îl 
simţea, i se arăta ei a fi p-aci 
prin preajmă, dară de văzut nu-l vedea. 
Cată cu ocheanul prin mare, pre pămînt, 
prin văzduh, dară nu-l văzu nicăiri. Către 
seară, obosită de atîta cău-tare, strigă: 

— Ci ca arată-te odată. Te simţ că eşti 
p-aci p-aproape, dară nu te văz. Tu 
m-ai biruit, a ta să fiu. 

Daca auzi el că este biruită, se dete 
binişor jos din coada ei şi se arătă. 
Împăratul n-avu nici el ce mai zice, şi îi 
dete fata. Cînd plecară, îi petrecu cu 
mare cinste şi alai, pină afară din 
împărăţia lui. 

Pe drum, ei stătură să facă popas. Şi 
după ce îmbucară cîte ceva, el puse capul 
în poala ei şi adormi. Fata de împărat, tot 
uitîndu-se la el, i se scurgea ochii după 
frumuseţea şi după boiul lui. Inima îi dete 
brînci şi ea nu se putu opri, ci îl sărută. 
Aleodor, cum se deşteptă, îi trase o palmă 
de auzi cîinii în Giurgiu. Ea plinse şi îi 
zise: 

— I! Aleodor dragă, dară grea palmă 
mai ai! 

— Te-am pălmuit pentru fapta ce ai 
făcut; căci eu nu te-am luat pentru 
mine, ci pentru cela ce m-a trămis pe 
mine. 

— Apoi bine, frăţioare, de ce nu mi-ai 
spus aşa de acasă; căci atunci ştiam şi 
eu ce să fac; dar lasă, nici acum nu e 
timpul trecut. 

Pornind şi de aci, ajunseră cu sănătate 
la Jumă- tatea-de-om-călare-pe-jumătate- 
de-iepure-schiop. 

— Iată m-am închinat cu slujba — zise 
Aleodor — şi voi să plece. 

Fata, cînd văzu pe acea iasmă, se 
cutremură de scîrbă şi nu voia să rămiie 
la dînsul odată cu capul. 

Slutul se dete pe lîngă fată şi începu s-o 
linguşească cu vorbe mierloitoare şi să se 
ia cu binele pe lîngă dînsa. 

Dară fata îi zise: 

— Piei de dinaintea mea, satano, că te 
trimet la mumă-ta. Iadul, care te-a varsat 
pe faţa pămîntului. 

Slutenia de neom se topea de dragostea 
fetei, se lungea cu burta pe pămînt şi 
umbla cu şoşele, cu momele să înduplece 
pre fată a-l lua de bărbat. 

Dară, aş! feritu-l-a sîntuleţul să se 
apropie de dînsa! căci îl ţinea țintuit în 
loc cu ochii cît de colo. Din satană, din 
iasmă şi din spurcăciune nu-l mai scotea. 

— Piei,  necuratule, de pe faţa 
pămîntului, să scape lumea de o ciumă şi 
de o holeră ca tine. 

Mai stărui ce mai stărui, şi daca se văzu 
înfrun- tat pînă într-atît, iasma plesni de 
necaz, cum de să fie el ocărit atît de 
mult de o cutră de muiere. 

Atunci Aleodor întinse coprinsul său şi 
peste moşia lui Jumătate-de-om-călare-pe- 
jumătate-de-iepure- schiop, luă de soţie 
pe fata lui Verdeş împărat şi se întoarse 
la împărăţia lui. 

Cînd îl văzură alde gloatele venind 
teafăr, alături cu o soţioară de-i ridea şi 
stelele de frumoasă, îl prii- miră cu mare 
bucurie; şi urcîndu-se din nou în scaunul 


81 


împărăției, domni şi trăi în fericire, pînă 
se istoviră. 

lară eu încălecai p-o şea şi v-o spusei 
dumneavoastră aşa. 


Comunicat de un şcolar din gimnaziu, şe- 
zător în Duşumea, localitate în Bucureşti, 
la anul 1875. 

LBR 


Porcul cel fermecat 


A fost odată ca niciodată etc. 

A fost odată un împărat şi avea trei fete. 
Şi fiind a merge la bătălie, îşi chemă 
fetele şi le zise: 

— lacă, dragele mele, sunt silit să merg 
la război. Vrăjmaşul s-a sculat cu oaste 
mare asupra noastră. Cu mare durere mă 

despart de voi. În lipsa mea băgaţi de 
seamă să fiţi cuminte, să vă purtaţi bine 
şi să îngrijiţi de trebile casei. Aveţi voie 
să vă preîm- blaţi prin grădină, să intraţi 
prin toate cămările casei: numai în 
cămara din fund, din colţul din dreapta, 
să nu intraţi, că nu va fi bine de voi. 

— Fii pe pace, tată, răspunseră ele. 
Niciodată n-am ieşit din cuvîntul 
dumitale. Du-te fără grije, şi Dumnezeu 
să-ţi dea o izbîndă strălucită. 

Toate fiind gata de pornire, împăratul le 
dete cheile de la toate cămările, mai 
aducîndu-le aminte încă o dată poveţele 
ce le deduse, şi-şi luă ziua bună de la 
ele. 

Fetele împăratului, cu lacrămile în ochi, 
îi săru- tară mîna, îi poftiră biruinţă; iar 
cea mai mare din ele priimi cheile din 
mîna împăratului. 

Nu se ştia ce să se facă, de mîhnire şi 
de urit, fe- tele, cînd se văzură singure. 
Apoi, ca să le treacă de urit, hotăriră ca 
o parte din zi să lucreze, o parte să 
citească şi o parte să se plimbe prin 
grădină. Aşa făcură şi le mergea bine. 

Vicleanul pizmuia pacea fetelor şi-şi vîrî 
coada. 

— Surioarele mele — zise fata cea mai 
mare — cîtu-i ziulica de mare toarcem, 
coasem, citim. Sunt cîteva zile de cînd ne 
aflăm singure, n-a mai rămas nici un colţ 
de grădină pe unde să nu ne fi plimbat. 
Am intrat prin toate cămările palatului 
tatălui nos- tru, şi am văzut cît sunt de 

frumos şi bogat împodobite; de ce să nu 
intrăm şi în cămara ceea, în care ne-a 
oprit tatăl nostru de a intra? 

— Vai de mine, leliţă — zise cea mai 
mică — mă mir cum ţi-a dat în gînd una 
ca aceasta, ca să ne îndemni dumneata să 
călcăm porunca tatălui nostru. Cînd tata 
a zis să nu intrăm acolo, trebuie să fi ştiut 
el ce a zis şi pentru ce a zis să facem aşa. 

— Că doară nu s-o face gaură în cer d- 
om intra, zise cea mijlocie. Că doară n-or 
fi niscaiva zmei să ne mănînce, ori alte 
lighioane. Ş-apoi de unde o să ştie tata 
daca noi am intrat au ba? 

Tot vorbind şi îndemnîndu-se, ajunseră 
tocmai pe dinaintea acelei cămări; cea 
mai mare din surori, care era 
păstrătoarea cheilor, băgă cheia în 
broasca uşei şi, întorcînd-o niţel, scîrţ! 
uşa se deschise. 

Fetele intrară. 

Cînd colo, ce să vază? Casa n-avea nici 
o po-doabă; dară în mijloc era o masă 
mare cu un covor scump pe dînsa, şi 
dasupra o carte mare deschisă. 

Fetele, nerăbdătoare, voiră a şti ce 
zicea în cartea aceea. Şi cea mare înaintă 
şi iată ce ceti: 


„Pe fata cea mare a acestui împărat are 
s-o ia un fiu de împărat de la răsărit.” 

Merse şi cea mijlocie şi, întorcînd foaia, 
ceti şi ea: 

„Pe fata cea mijlocie a acestui împărat 
are s-o ia un fiu de împărat de la apus.” 

Riseră fetele şi se veseliră, hihotind şi 
glumind între ele. Fata cea mai mică însă 
nu voia să se ducă. 

Cele mai mari nu o lăsară în pace, ci, cu 
voie, fără voie, o aduse şi pe dînsa lingă 
masă, şi cam cu îndoială întoarse şi ea 
foaia şi ceti: 

„Pe fata cea mică a acestui împărat are 
s-o ia de soţie un porc.” 

Trăsnetul din cer de ar fi căzut, nu i-ar 
fi făcut mai mult rău ca ceea ce i-a făcut 
citirea acestor vorbe. P-aci — p-aci era să 
moară de mîhnire. Şi dacă n-o ţineau 
surorile, îşi şi spărgea capul căzînd. 

După ce se dezmetici din leşinul ce-i 
venise de inimă rea, începură s-o mîngiie 
surorile. 

— Ce! îi ziseră, mai crezi şi tu la toate 
alea! Unde ai mai pomenit tu ca o fată 
de împărat să se mărite după un porc? 

— Ce copilă eşti! îi zise cealaltă, dară 
tata n-are destulă oştire să te scape, chiar 
cînd s-ar întîmpla să vie să te ceară un 
dobitoc aşa de scîrbos? 

Fata cea mică a împăratului ar fi voit să 
se înduplece a crede cele ce îi spuneau 
surorile; dară n-o lăsa inima. Gîndul ei 
era mereu la cartea care spuse că norocul 
celorlalte surori era să fie aşa de frumos 
şi numai ei îi spusese că o să i se întîmple 
ceea ce nu se mai auzise pînă atunci pe 
lume. Şi apoi o rodea la ficaţi călcarea 
poruncii tatălui lor. 

Ea începu a lîncezi. Şi numai în cîteva 
zile aşa se schimbase, încît nu o mai 

cunoşteai; din rumenă şi veselă ce era, 
ajunsese de se ofilise şi nu-i mai 

intra nimeni în voie. Se ferea de a se mai 
juca cu surorile prin grădină, d-a culege 
flori ca să le puie la cap şi d-a cînta cu 
toatele cînd erau la furcă, ori la 
cusătură. 

Între acestea, tatăl fetelor, împăratul, 
făcuse o iz- bîndă cum nu se aştepta, 
biruind şi gonind pe vrăjmaş. Şi fiindcă 
gîndul îi era la fiicele sale, făcu ce făcu şi 
se întoarse mai curînd acasă. Lumea după 
lume ieşise întru întîmpinarea lui, cu 
buciume, cu tobe şi cu surle, înveselindu- 
se că împăratul se întorcea biruitor. 

Cum ajunse, pînă a nu merge acasă, 
împăratul dete laudă domnului că-i 
ajutase asupra protivnicilor carii se 
sculase asupra lui, de-i înfrînse. Apoi, 
mer- gind acasă, fiicele lui îi ieşiră 
înainte. Bucuria lui crescu cînd văzu că 
fetele îi erau sănătoase. Fata cea mică se 
feri cît putu a nu se arăta tristă. 

Cu toate astea, nu după mult timp, 
împăratul băgă de seamă că fie-sa cea 
mică din ce în ce slăbea şi se 
posomora. Îndată îi trecu un fier ars prin 
inimă, gîndindu-se că poate i-au călcat 
porunca. Şi de unde să nu fie aşa?! 

Ca să se încredinţeze, îşi chemă fetele, 
le întrebă, poruncindu-le să-i spuie drept. 

Ele mărturisiră. Se feriră însă d-a spune 
care din ele fuse îndemnătoarea. 

Cum auzi împăratul una ca aceasta, se 
tînguia în sine cu amar, şi cît p-aci era să- 

l biruie mîhnirea. Îşi ţinu însă firea şi 
căuta a-şi mîngiia fata care vedea că se 
pierde. Ce s-a făcut, s-a făcut; văzu el că 
acum o mie de vorbe un ban nu face. 

Începuse a se cam uita întîmplarea 
aceasta. Cînd, într-o zi, se înfăţişe la 
împăratul fiul unui împărat de lă răsărit 
şi-i ceru de soţie pe fata cea mare. Im- 
păratul i-o dete cu mulţumire. Făcură 
nuntă înfricoşată şi peste trei zile o 
petrecu cu cinste mare pînă la otar. 
Peste puţin, aşa făcu şi cu fata cea mij- 
locie, pe care o ceruse un fiu de împărat 
de la apus. 

Cu cît vedea că se împlinesc întocmai 
cele scrise în cartea ce citise, cu atit fata 
împăratului se întrista şi mai mult. Ea nu 
mai voia să mănînce, nu se mai gătea, nu 
mai ieşea la plimbare; voia să se lase să 
moară mai bine, decît să ajungă de 
batjocura lumii. Dară împăratul nu-i da 
răgaz să puie în lucrare o faptă aşa de 
nelegiuită, ci o mîngiia cu fel de fel de 
poveţe. 

Mai trecu ce mai trecu şi iată, măre, că 
într-o zi împăratul se pomeneşte cu un 
porc mare că intră în palatul lui şi-i 
zice: 

— Sănătate ţie, împărate; să fii rumen şi 
voios ca răsăritul soarelui într-o zi 
senină. 

— Bine ai venit sănătos, prietene, dar 
ce vînt te aduce pe la noi? 

— Am venit în petit, răspunse porcul. 

Se miră împăratul cînd auzi de la porc 
aşa vorbe frumoase şi îndată îşi dete cu 
părerea că aci nu putea să fie lucru curat. 
Ar fi voit s-o cîrmească împăratul spre a 
nu-i da fata de soţie; dară după ce auzi că 
curtea şi ulițele geme de porci, care 
venise cu peţitorul, n-avu încotro şi-i 
făgădui. Porcul nu se lăsă numai pe 
făgăduială, ci intră în vorbă şi şi hotări 
ca nunta să se facă peste o săptămînă. 
Numai după ce priimi cuvînt bun de la 
împăratul, porcul plecă. 

Pînă una alta, împăratul îşi povăţui fata 
să se supuie ursitei, daca aşa a voit 
Dumnezeu. Apoi îi zise: 

— Fata mea, cuvintele şi purtarea cea 
înţeleaptă a acestui porc nu este de 
dobitoc; odată cu capul 
nu crez eu ca el să se fi născut porc. 
Trebuie să fie vreo fermecătorie sau vreo 
altă drăcie aci. Insă tu să fii 
ascultătoare, să nu ieşi din cuvîntul lui; 
căci Dumnezeu nu te va lăsa să te 
chinuieşti mult timp. 

— Dacă dumneata, tată, găseşti cu cale 
aşa — răspunse fata — te ascult şi-mi pui 
nădejdea în Dumnezeu. Ce o vrea el cu 
mine. Aşa mi-a fost triştea; văz eu că n- 
am încotro. 

Intre acestea sosi şi ziua nunţii. 
Cununia se făcu cam pe sub ascuns. Apoi, 
puindu-se porcul cu soţia sa într-o căruţă 
împărătească, porni la dînsul acasă. 

Pe drum trebuia să treacă pe lîngă un 
noroi mare; porcul porunci să stea căruţa; 

se dete jos şi se tã- văli în noroi, pînă se 
făcu una cu tina, apoi, suin- du-se, zise 
miresei să-l sărute. Biata fată, ce să facă? 
Scoase batista, îl şterse niţel la bot şi-l 
sărută, gîn- dindu-se să asculte poveţile 
tatălui său. 

Cînd ajunseră acasă la porc, care era 
într-o pădure mare, se şi înseră. Şezură 
niţel de se odihniră de drum, cinară 
împreună şi se culcară. Peste noapte, fata 
împăratului simţi că lîngă dînsa era un 
om, dară nu un porc. Se miră. Însă îşi 
aduse aminte de cuvintele tă- tînă-său şi 
începu a mai însufleţi, plină de nădejde 
în ajutorul lui Dumnezeu. 

Porcul seara se dezbrăca de pielea de 
porc, fără să simţă fata, şi dimineaţa, 
pînă a nu se deştepta ea, el iară se 
îmbrăca cu dînsa. 

Trecu o noapte, trecură două, trecură 
mai multe nopţi şi fata nu se putea domiri 
cum se face de băr- batu-său ziua este 
porc şi noaptea om. Pasămite el era 
fermecat, vrăjit să fie aşa. 

Mai tirziu începu a prinde dragoste de 
dînsul, cînd simţi rodurile căsătoriei: atît 
numai se mîhnea că nu ştia ce o să dea 
lumii peste cîteva luni. Cînd, în- tr-o zi, 
văzu trecînd pe acolo o babă cloanţă 
vrăjitoare. 

Ea, care nu văzuse oameni de atîta 
mare de timp, era jinduită, şi o chemă să 
mai vorbească cu dînsa cîte ceva. 

Vrăjitoarea îi spuse că ştie să ghicească, 
să dea leacuri şi cîte nagode ! toate. 

— Aşa să trăieşti, bătrinico, ia spune-mi, 
d-a minune, ce are bărbatu-meu de este 
ziua porc şi noaptea, cînd doarme lîngă 
mine, îl simţ că este om? 

— Ceea ce-mi spui, puica mamii, eram 
să ţi-o spui eu mai înainte, căci nu de 
surda sunt ghicitoare. Să-ţi dea mămulica 
leacuri cari să-i taie fermecele. 

— Dă-mi, zău, mămuşoară, şi ţi-oi plăti 
cît mi-i cere, că mi s-a urit cu el aşa. 

— Ţine  icea, puişorul mamei, aţa 
aceasta. Să nu ştie el de dînsa, că n-are 
leac. Să te scoli cînd doarme el, biniişor, 
şi să i-o legi de piciorul stîng, cît se poate 
de strîns, şi să vezi, draga babii, că 
dimineaţa rămîne om. Parale nu-mi 
trebuie. Eu voi fi destul de plătită cînd voi 
afla că o să scapi de aşa urgie. Mi se 
rupe, uite, băierile inimii de milă pentru 
dumneata, bobocelul mamei, şi mă căiesc, 
mă căiesc, cum de să nu aflu mai 
dinainte, ca să-ţi viu întru ajutor. 

După ce plecă  zgripţoroaica de 
vrăjitoare, fata de împărat ascunse cu 
îngrijire aţa; iară peste noapte se sculă 
binişor, încît să n-o simţă nici măiastrele, 
şi, cu inima ticîindă, legă aţa de pictorul 
bărbatului său. Cînd să striîngă nodul, pic! 
se rupse aţa, căci era putredă. 

Deşteptindu-se, bărbatul speriat îi zise: 

— Ce-ai făcut, nenorocito! Mai aveam 
trei zile, şi scăpăm de spurcatele astea de 


1 Nagodă — minunăţie, ciudăţenie. 

vrăji; acum cine ştie cît voi mai avea să 
port această scîrboasă piele de 


dobitoc. Şi numai atunci vei da cu mîna 
de mine, cînd vei rupe trei perechi de 
opinci de fier şi cînd vei toci un toiag de 
oţel, căutîndu-mă, căci eu mă duc. 

Zise şi se făcu nevăzut. 

Sărmana fată de împărat, cînd se văzu 
singură cuc, unde începu a plinge şi a se 
boci, de ţi se rupea inima. Blestema cu 
foc şi cu pară pe afurisita de ghicitoare. 
Dară toate în zadar. Dacă văzu că n-o 
scoate la căpătii cu tinguirea, se sculă şi 
plecă în-cotro va duce-o mila domnului şi 
dorul bărbatului. 

Ajungînd într-o cetate, porunci de-i făcu 
trei perechi de opinci de fier şi un toiag 
de oţel, se găti de drum şi se porni în 
călătorie, spre a-şi găsi bărbatul. 

Se duse, se duse, peste nouă mări, 
peste nouă ţări, trecu prin nişte păduri 
mari cu buştenii ca butia, se poticnea 
lovindu-se de copacii cei răsturnaţi şi, de 
cîte ori cădea, de atitea ori se şi scula; 
ramurile copacilor o izbeau peste faţă, 
crîngurile îi zgiriase mii- nele, şi ea tot 
înainta, mergea, şi îndărăt nu se uita. 
Cînd, obosită de drum şi de sarcină, 
abătută de mîh- nire şi cu nădejdea în 
inimă, ajunse la o căsuţă. 

Pasămite acolo şedea sînta Lună. 

Bătu la portiţă, se rugă să o lase 
înăuntru să se odihnească niţel, mai cu 
seamă că îi şi abătuse să facă. 

Muma sîntei Lune avu milă de dînsa şi 
de suferinţele sale; o priimi dară înăuntru 
şi o îngriji. Apoi o întrebă: 

— Cum se poate ca om de pe alte 
tărimuri să răzbească pînă aci? 

Biata fată de împărat îşi povesti atunci 
toate în- timplările şi sfirşi zicînd: 

— Mulţumesc mai întîi lui Dumnezeu că 
mi-a îndreptat paşii către acest loc, şi al 
doilea dumitale, că 

nu m-ai lăsat să pier la ceasul naşterii. 
Acum te mai rog să-mi spui, nu care 
cumva sînta Lună, fiica du- mitale, ştie pe 
unde s-ar afla bărbatul meu? 

— Nu poate să ştie, draga mea — îi 
răspunse muma sîntei Lune — dar du-te 
încolo, spre răsărit, pînă vei ajunge la 
sîntul Soare; poate el să ştie ceva. 

li dete să mănînce o găină friptă şi îi 
zise să bage de seamă să nu piarză nici 
un oscior, că-i va fi de mare trebuinţă. 

După ce mai mulţumi încă o dată de 
buna găzduire şi de poveţele cele 
folositoare şi după ce lepădă o pereche de 
opinci care se spărsese, încălţă altele, 
puse oscioarele găinei într-o legătură, luă 
în braţe copilaşul şi toiagul în mînă şi o 
porni iarăşi la drum. 

Merse, merse, prin nişte cîmpii numai 
de nisip; aşa de greu era drumul, încît 
făcea doi paşi înainte şi unul înapoi; se 
luptă, se luptă şi scăpă de astă cîmpie, 
apoi trecu prin nişte munţi nalţi, colţoroşi 
şi scorboroşi; sărea din bolovan în 
bolovan şi din colţ în colţ. Cînd ajungea 
pe cîte un piept de munte şes, i se părea 
că apucă pe Dumnezeu de un picior; şi 
după ce se odihnea cîte niţel, iar o lua la 
drum, şi tot înainte mergea. Glodurile, 
colții de munte, care erau tot de cremenă, 
atît îi zgiriase picioarele, genuchii şi 
coatele, încît erau numai sînge; căci 
trebuie să vă spun că munţii erau nalţi, 
încît întreceau norii. Şi pe unde nu erau 
prăpăstii peste care trebuia să sară, nu 

putea merge altfel decit suindu-se pe 
brînci şi aju- tîndu-se cu toiagul. 

În cele mai de pe urmă, stătută de 
osteneală, ajunse la nişte palaturi. 

Acolo şedea Soarele. 

Bătu la poartă şi se rugă să o 
priimească. Muma Soarelui o priimi şi se 
miră cînd văzu om de pe alte 
tărîmuri pe acolo şi plinse de mila ei, cînd 
îi povesti întîmplările. Apoi, după ce-i 
făgădui că va întreba pe fiu-său despre 
bărbatul ei, o ascunse în pivniţă, ca să n-o 
simţă Soarele cînd o veni acasă, căci 
seara se întoarce totdauna supărat 

A doua zi află fata de împărat că era s-o 
paţă, fiindcă Soarele cam mirosise a om 
de pe altă lume. Dar mumă-sa îl linişti cu 
vorbe bune, zicîndu-i că sunt păreri. 

Fiica de împărat prinse curagi cînd văzu 
cu cîtă bunătate este priimită şi întrebă: 

— Bine, frate dragă, cum se poate ca 
Soarele să fie supărat, el care este atît de 
frumos şi face atîta bine muritorilor? 

— lacă pentru ce, răspunse muma 
Soarelui: el dimineaţa stă în poarta 
raiului, şi atunci este vesel, vesel şi ride 
la toată lumea. Peste zi este plin de 
scîrbă, fiindcă vede toate necurăţiile 
oamenilor şi d-aia îşi lasă arşiţa aşa de cu 
zăpuşeală; iară seara este mihnit şi 
supărat, fiindcă stă în poarta iadului; 
acesta este drumul lui obicinuit, de unde 
apoi vine acasă. 

li mai spuse că l-a întrebat despre 
bărbatul ei şi fiu-său îi răspunse că nu 

ştie de seama lui nimic, fiindcă, de va 
şedea în vro pădure deasă şi mare, 
vederea lui nu poate străbate prin toate 
colţurile şi afundăturile, ci că altă 
nădejde nu e, decît să meargă la Vînt. 

li dete şi acolo o găină să mănînce şi îi 
zise să păstreze oscioarele cu îngrijire. 

După ce lepădă şi a doua pereche de 
opinci, care se spărsese şi acelea, luă 
legătura cu oscioarele, copilul în braţe şi 
toiagul în mînă şi porni spre Vint. 

În calea aceasta întilni nişte greutăţi şi 
mai mari, căci dete, una după alta, peste 
munţi de cremenă din 
care ţişnea flacări de foc, peste păduri 
nemaiumblate şi peste cîmpii de gheaţă 
cu nămeţi de zăpadă. P-aci, p-aci era să 
se prăpădească, biată femeie; însă, cu 
stăruința ei şi cu ajutorul lui Dumnezeu, 
birui şi aceste greutăţi mari, şi ajunse la o 
văgăună care era într-un colţ de munte, 
mare de putea să intre şapte cetăţi într- 
însa. 

Acolo şedea Vîntul. 

Gardul care o înconjura avea o portiţă. 
Bătu şi se rugă să o priimească. Muma 
Vîntului avu milă de dînsa şi o priimi să se 
odihnească. Ca şi la Soare, fu ascunsă, ca 
să nu o simţă Vîntul. 

A doua zi îi spuse că bărbatul său locuia 
într-o pădure mare şi deasă, pe unde nu 
ajunsese toporul încă; că acolo şi-a făcut 
un fel de casă, grămădind buşteni unul 
peste altul şi împletindu-i cu nuiele, unde 

trăia singur-singurel, de teama oamenilor 
răi. 

După ce îi dete şi aci o găină de mîncă 
şi îi zise să păstreze oscioarele, muma 
Vîntului o povăţui să se ia după drumul 
robilor, care se vede noaptea pe cer, şi să 
meargă, să meargă pînă va ajunge. 

Aşa şi făcu. După ce mulţumi cu lacrămi 
de bucurie pentru buna găzduire şi 
pentru vestea cea bună, porni la drum. 

Biata femeie nopţile le făcea zi. Nu i se 
mai alegea nici de mîncare, nici de 
odihnă. Atîta dor şi foc avea să-şi 
găsească bărbatul pe care ursita i-l 
dedese. 

Merse, merse pînă ce i se sparse şi 
opincile aceste. Le lepădă şi începu a 
merge cu picioarele goale. Nu căuta 
gloduri, nu băga seamă la ghimpii ce-i 
intra în picioare, nici la loviturile ce 
suferea cînd se împiedica de vreo piatră. 

În cele mai de pe urmă ajunse la o 
poiană verde şi frumoasă de marginea 
unei păduri. Acum se mai în- 


veseli şi sufletul ei, cînd văzu floricelele şi 
iarba cea moale. Stătu şi se odihni niţel. 
Apoi, văzînd păsărelele cîte două-două pe 
rămurelele copăceilor, se încinse focul 
într-însa de dorul bărbatului său, începu a 
plînge cu amar şi, cu copilul în braţe şi cu 
legătura cu oscioarele pe umăr; porni 
iarăşi. 

Intră în pădure. Nu se uita nici la iarba 
cea verde şi frumoasă ce-i mîngiia 

picioarele, nu voia să asculte nici la 
păsărelele ce ciripeau de te asurzea, nu 
căuta nici la floricelele ce se ascundeau 
prin desişurile crîn- gurilor, ci mergea 
dibuind prin pădure. Ea băgase de seamă 
că aceasta trebuie să fie pădurea în care 
locuia bărbatul său, după semnele ce-i 
spusese muma Vîntului. 

Trei zile şi trei nopţi orbăcăi prin 
pădure şi nu putu afla nimic. Atât de mult 
era ruptă de osteneală, încît căzu şi 
rămase acolo o zi ş-o noapte fără să se 
mişte, fără să bea şi să mănînce ceva. 

În cele; mai de pe urmă, îşi puse toate 
puterile, se sculă, şi aşa, şovăind, cercă 
să umble sprijinindu-se în toiagul său, 
dară îi fu cu neputinţă, căci şi acesta se 
tocise, încît nu mai era de nici o 
trebuinţă. Însă de mila copilului, care nu 
mai găsea lapte la pieptul ei, de dorul 
bărbatului, pe care îl căuta cu credinţă la 
Dumnezeu, porni aşa cum putu. Nu mai 
făcu zece paşi şi zări către un desiş un fel 
de casă precum îi spusese muma Vîntului. 
Porni într-acolo şi abia, abia ajunse. Acea 
casă n-avea nici ferestre, nici uşă. 
Pasămite uşa era pe dasupra. li dete ocol. 
Scară nu era. 

Ce să facă? Voia să intre. 

Se gîndi, se răzgindi; se cercă să se suie 
— în zadar. Sta, sta s-o doboare cu totul 
întristarea: cum se poate să se lase ea să 
se înece tocmai la mal. Cînd, îşi aduse 
aminte de oscioarele de găină ce le 
purtase 

atita cale şi-şi zise: nu se poate să mi se fi 
zis de florile mărului să păstrez aceste 
oscioare, ci că îmi va fi de mare ajutor la 
nevoie. 

Atunci scoase oscioarele din legătura ce 
o avea, se socoti niţel, mai cugetă şi, 
luînd două din aceste oscioare, le puse 
virf în virf şi văzu că se lipi ca printr-o 
minune. Mai puse unul, apoi unul, şi văzu 
că se lipiră şi acelea. 

Făcu deci, din oscioare, doi drugi cît 
casa de înalţi. li rezemă de casă la o 
depărtare de o palmă domnească ! unul 
de altul. După aceea puse iarăşi căpătii la 
căpătii celelalte oscioare şi făcu nişte 
druguleţi ? mici, fiecare puindu-i d-a 
curmezişul pe drugii cei mari, închipui 
treptele unei scări; cum punea aceste 
trepte, se lipeau şi ele. Şi astfel unul cîte 
unul puse pînă sus. Cum punea o treaptă, 
se urca pe ea. Apoi alta, apoi alta, pînă 
unde îi ajunse. Cînd, tocmai sus în vîrful 
scării, nu-i ajungea să mai facă o treaptă. 

Ce să facă? Fără astă treaptă nu se 
putea. Pasămite ea pierduse un oscior. Să 
stea acolo, era peste poate. Să nu intre 
înăuntru îi era ciudă. Se apucă şi-şi tăie 
degetul cel mic, şi cum îl puse acolo se 
lipi. Luă copilul în braţe, se urcă din nou 
şi intră în casă. 


1 Palmă domnească (sau îngenuncheată) — 
veche unitate de măsură, egală cu cca. 28 
cm. 

2 Tipărit: duguleți. 

Aci se miră ea de buna rinduială ce 
găsi. Se apucă şi ea şi mai deretică 
oleacă. Apoi mai răsuflă niţel, puse 
copilul într-o albie ce găsi şi o aşeză în 
pat. 

Cînd veni bărbatu-său, se sperie de 
ceea ce văzu. Parcă nu-i venea să crează 
ochilor săi, tot uitindu-se la scara de 
oscioare şi la degetul din vîrful scării. 
Frica lui era şă nu fie iară niscaiva 
fermece, şi cît p-aci era să-şi 
părăsească casa, dară Dumnezeu îi dete 
în gînd să intre. 


Atunci, făcîndu-se un porumbel, ca să nu 
se lipească farmecele de el, zbură pe 
dasupra fără să se atingă de scară şi 
intră înăuntru în zbor. Acolo văzu o 
femeie îngrijind de un copil. 

El îşi aduse aminte atunci că femeia sa 
era însărcinată cînd plecase de la ea, şi 
unde îl coprinse un dor de dînsa şi o milă, 
gîndindu-se la cîte trebuia să fi păţit ea 
pină să dea cu mîna de dinsul, încît se 
făcu numaidecit om. 

Cît p-aci era să n-o cunoască; atît de 
mult se schimbase din pricina suferințelor 
şi a necazurilor. 

Fata de împărat cum îl văzu, se sculă în 
sus şi îi ticîia inima de frică, fiindcă ea nu- 
l] cunoştea. 

După ce el i se făcu cunoscut, ea nu se 
căi, ba şi uită tot ce suferise. El era un 
bărbat ca un brad de frumos. 

Se puse deci la vorbă. Ea îi povesti 
toate întîm- plările, iară el plînse de mila 
ei. Apoi începu şi el a spune: 

— Eu — zise el — sunt fiu de împărat. 
La un război ce avu tată-meu cu nişte 
zmei, vecini ai lui, care erau foarte răi şi-i 
tot călcau moşia, am omorît pe cel mai 
Mic. 

Pasămite, ursita te făgăduise lui. Atunci 
mă-sa, care era o vrăjitoare de închega şi 
apele cu farmecele ei, mă blestemă să 
port pielea acelui scîrbos dobitoc, cu gînd 
ca să nu ajung să mite iau eu. 

Dumnezeu i-a stat împotrivă, şi eu te-am 
luat. Baba care ţi-a dat aţa să mi-o legi de 
picior era ea. Şi de unde mai aveam trei 
zile să scap de blestem, am fost silit să 
port încă trei ani stirvul porcului. 

Acum, fiindcă tu ai suferit pentru mine 
şi eu pentru tine, să dăm laudă domnului 
şi să ne întoarcem la părinţii noştri. Fără 
tine eram hotărît să trăiesc ca un pustnic, 
d-aia şi mi-am ales acest loc pustiu şi mi- 
am făcut casa asta aşa, ca pui de om să 
nu mai poată răzbi la mine. 

Apoi se îmbrăţişară de bucurie şi se 
făgăduiră ca amindoi să uite necazurile 
trecute. 

A doua zi de dimineaţă se sculară şi 
porniră amîn- doi mai întîi la împăratul, 
tatăl lui. Cînd se auzi de venirea lui şi a 
soţiei sale, toată lumea plingea de 
bucurie că îi vedea. Iară tatăl şi muma lui 
îi îmbrăţişe strîns, şi ţinură veseliile trei 
zile şi trei nopţi. 

Apoi merse şi la împăratul, tatăl femeii 
lui. El cît p-aci era să-şi iasă din minţi de 
bucurie, cînd îi văzu. Ascultă povestindu- 
i-se întîmplările lor. Apoi zise fie-sei: 

— "Ţi-am spus eu că nu credeam să se fi 
născut porc acel dobitoc ce te-a cerut de 
soţie? Şi bine ai făcut, fata mea, de m-ai 
ascultat. 

Şi fiindcă era şi bătrîn şi moştenitori n- 
avea, se cobori din scaunul împărăției 
sale şi îi puse pe dînşii. Iară ei domniră 
cum se domneşte cînd împărații trec prin 
fel de fel de ispite, necazuri şi nevoi. 

Şi de n-or fi murit, trăiesc şi astăzi, 
domnind în pace. 

Iară eu încălecai p-o şea etc. 


Povestit de mama, între 1838—1847. Publi- 
cat pentru întiia oară în Columna lui Troian, 
broşura pe aprilie 1876. 

LBR 

Prislea cel voinic 
şi merele de aur 


A fost odată ca niciodată etc. 

Era odată un împărat puternic şi mare 
şi avea pe lîngă, palaturile sale o grădină 
frumoasă, bogată de flori şi meşteşugită 
nevoie mare! Aşa grădină nu se mai 
văzuse pînă atunci, p-acolo. În fundul 
grădinei avea şi un măr care făcea mere 
de aur şi, de cînd îl avea el, nu putuse să 
mănînce din pom mere coapte, căci, după 
ce le vedea înflorind, crescînd şi pirguin- 
du-se, venea oarecine noaptea şi, le fura, 
tocmai cînd erau să se coacă. Toţi paznicii 
din toată împărăţia şi cei mai aleşi ostaşi, 
pe care îi pusese împăratul ca să 
pîndească, n-au putut să prinză pe hoţi. In 
cele mai de pe urmă, veni fiul cel mai 
mare al împăratului şi-i zise: 

— Tată, am crescut în palaturile tale, m- 
am plimbat prin astă grădină de atitea ori 
şi am văzut roade foarte frumoase în 
pomul din fundul grădinei, dar n-am 
putut gusta niciodată din ele; acum a dat 
în copt, dă-mi voie ca nopţile astea să 
păzesc însumi, şi mă prinz că voi pune 
mîna pe acel tîihar care ne jefuieşte. 

— Dragul meu — zise tată-său — atiţia 
oameni voinici au păzit şi n-au făcut nici o 
ispravă. Doresc prea mult să văz la masa 
mea măcar un măr din acest pom care m- 

a ţinut atita sumă de bani şi de aceea, 
iată, mă înduplec şi te las ca să pîndeşti, 
măcar că nu-mi vine a crede că o să 
izbuteşti. 

Atunci fiul împăratului se puse la pîndă 
o săptă- mînă întreagă: noaptea pindea şi 
ziua se odihnea; iară cînd fu într-o 
dimineaţă, se întoarse trist la  tată-său 
şi-i spuse cum priveghease pînă la miezul 
nopţii, cum mai pe urmă îl apucase o 
piroteală de nu se mai putea ţinea pe 
picioare, cum, mai tîrziu, somnul îl copleşi 
şi căzu ca un mort, fără să se poată 
deştepta decît tocmai cînd soarele era 
rădicat de două sulițe, şi atuncea văzu că 
merele lipsesc. 

Nepovestită fu mîhnirea tatălui său, cînd 
auzi spuin- du-i-se astă întîmplare. 

De silă de milă, fu nevoit a mai aştepta 
încă un an, ca să facă şi voia fiului său 
celui mijlociu, care cerea cu stăruinţă de 
la tată-său ca să-l lase şi pe dinsul să 
pindească, şi se lega că el va prinde pe 
hoţii care îi făcea atîta întristare. 

Timpul veni, merele începură a se 
pîrgui; atunci fiul său cel mijlociu păzi şi 
el; dară păţi ca şi frate-său cel mare. 

Tată-său, deznădăjduit, pusese în gind 
să-l taie; dar fiul său cel mai mic, Prislea, 
veni cu rugăciune către tată-său, şi-i zise: 

— Tată, atiţia ani l-ai ţinut, ai suferit 
atitea necazuri după urma acestui pom, 
mai lasă-l, rogu-te, şi anul acesta, să-mi 
încerc şi eu norocul. 

— Fugi d-aci, nesocotitule, zise 
împăratul. Fraţii tăi cei mai mari, atiîţi şi 
atiîţi oameni voinici şi deprinşi cu nevoile 
n-au putut face nimic, şi tocmai tu, un 
mucos ca tine, o să izbutească? N-auzi tu 
ce prăpăstii spun fraţii tăi? Aici trebuie să 
fie ceva vrăji. 

— Eu nu mă încumăt — zise Prislea — a 
prinde pe hoţi, ci zic că o încercare de voi 
face şi eu, nu poate să-ţi aducă nici un 
Tău. 

Împăratul se înduplecă şi mai lăsă 
pomul netăiat încă un an. 

Sosi primăvara: pomul înflori mai 
frumos şi legă mai mult decît altădată. 
Împăratul se veseli de frumuseţea florilor 
şi de mulţimea roadelor sale, dară cînd se 
gîndea că nici în anul acesta n-o să aibă 
parte de merele lui cele aurite, se căia că 
l-a lăsat netăiat. 

Prislea se ducea adesea prin grădină, 
da ocol mărului şi tot plănuia. In sfîrşit, 
merele începură a se pirgui. Atunci fiul 
cel mai mic al împăratului zise: 

— Tată, iată a sosit timpul; mă duc să 
pindesc şi eu. 

— Du-te, zise împăratul; dară negreşit 
că şi tu ai să te întorci ruşinat ca frații tăi 
cei mai mari. 

— Pentru mine n-are să fie aşa mare 
ruşine, zise el; fiindcă eu nu numai că 
sunt mai mic, dar nici nu mă leg ca să 
prinz pe tilhari, ci numai o cercare să fac. 

Cum veni seara, se duse, îşi luă cărţi de 
cetit, două ţepuşe, arcul şi tolba cu 

săgețile. Îşi alese un loc de pîndă într-un 
colţ pe lingă pom, bătu ţepuşele în pămînt 
şi se puse între ele, aşa cum să-i vină unul 
dinainte şi altul la spate ca, daca îi va 
veni somn şi ar moţăi, să se lovească cu 
barba în cel de dinaintea lui şi dacă ar da 
capul pe spate, să se lovească cu ceafa în 
cel de dinapoi. 

Astfel pîndi pînă cînd, într-una din nopţi, 
cam după miezul nopţii, simţi că-l atinge 
încetişor boarea ziori- lor care îl îmbăta 
cu mirosul său cel plăcut, o piro- 


teala moleşitoare se alegă de ochii lui; 
dară loviturile ce suteri vrind să 
moţăiască îl deşteptară, şi rămase 
priveghind pînă cînd, pe la revărsat de 
ziori, un uşor tişiit se auzi prin grădină. 
Atunci, cu ochii ţintă la pom, luă arcul şi 
sta gata; fişiitul se auzi mai tare şi un 
oarecine se apropie de pom şi se apucă de 
ramurile lui; atunci el dete o săgeată, 
dete două şi, cînd dete cu a treia, un 
gemăt ieşi de lingă pom şi apoi o tăcere 
de moarte se făcu; iară el, cum se lumină 
puţin, culese cîteva mere din pom, le puse 
pe o tipsie de aur şi le duse la tatăl său. 

Niciodată n-a simţit împăratul o mai 
mare bucurie decît cînd a văzut la masa 
sa merele de aur din care nu gustase 
niciodată. 

— Acum — zise Prislea — să căutăm şi 
pe hoţ. 

Dară împăratul, mulţumit că pipăise 
merele cele aurite, nu mai voia să ştie de 

hoţi. Fiul său însă nu se lăsa cu una cu 
două, ci, arătînd împăratului dîra de sînge 
ce lăsase pe pămînt rana ce făcuse 
hoţului, îi spuse că se duce să-l caute şi 
să-l aducă împăratului chiar din gaură de 
şarpe. Şi chiar de a doua zi vorbi cu fraţii 
lui ca să meargă împreună pe urma 
hoţului şi să-l prinză. 

Fraţii săi prinseseră pizmă, pe el pentru 
că fusese mai vrednic decit dînşii şi 
căutau prilej ca să-l piarză; de aceea şi 
voiră bucuros să meargă. Ei se pregătiră 
şi porniră. 

Se luară, deci, după dira sîngelui şi 
merse, merse, pînă ce ieşiră la pustietate, 
de acolo mai merse oleacă pînă ce dete 
de o prăpastie, unde se şi pierdu dira. 
Ocoliră împregiurul prăpastiei şi văzură 
că dîra de sînge nu mai înainta. Atunci 
pricepură ei că în prăpastia aceea trebuie 
să locuiască furul merelor. 

Dară cum să se lase înăuntru? 
Porunciră numai- decît virteje şi funii 
groase, şi îndată se şi gătiră. Le aşezară, 
şi se lăsă fratele cei mare. 

— Dară — zise ei — cînd voi scutura 
fringhia, să mă scoateţi afară. 

Aşa şi făcură. După fratele cel mare se 
cobori cel mijlociu şi făcu şi el ca cel 
dintii, atîta numai că se lăsă ceva mai în 
jos. 

— Acum e rîndul meu să mă las în 
prăpastie, zise Prislea, văzînd că fraţii cei 
mari se codesc; cînd voi mişca fringhia, 
voi mai mult să mă lăsaţi în jos; şi după ce 

veţi vedea că fringhia nu se mai duce la 
vale, să puneţi paznici să păzească şi, 
cînd va vedea că frîinghia se mişcă de 
loveşte marginile groapei, să o trageţi 
afară. 

Se lăsă şi cel mai mic din fraţi şi, de ce 
mişca frînghia, d-aia îl lăsa mai jos, şi-l 
lăsară, şi-l lăsară, pînă ce văzură că 
fringhia nu mai sta întinsă, cum este cînd 
are ceva atîrnat de capătul ei. 

Atunci fraţii ţinură sfat si ziseră: 

— Să aşteptăm pînă ce vom vedea dacă 
face vreo izbiîndă, şi atunci, ori bine ori 
rău de va face, să-l pierdem, ca să ne 
curăţim de unul ca dînsul care ne face de 
ruşine. 

Prislea ajunse pe tărîmul celalt, se uită 
cu sfială în toate părţile, şi cu mare 
mirare văzu toate lucrurile schimbate; 
pămîntul, florile, copacii, lighioni altfel 
făptuite erau p-acolo. Deocamdată îi cam 
fu frică, dară, îmbărbătîndu-se, apucă pe 
un drum şi merse pînă dete de nişte 
palaturi cu totul şi cu totul de aramă. 

Nevăzînd nici pui de om pe care să-l 
întrebe cîte ceva, intră în palat, ca să 
vază cine locuia acolo. În pragul uşei îl 
întîmpină o fată frumuşică, care zise: 

— Mulţumesc lui Dumnezeu că ajunsei 
să mai văz om de pe tărîmul nostru. Cum 
ai ajuns aice, frate, îl întrebă ea; aici este 
moşia a trei fraţi zmei, care ne-a răpit de 
la părinţii noştri, şi suntem trei surori şi 
fete de împărat de pe tărîmul de unde eşti 
tu. 


108 


Atunci el povesti în scurt toată istoria 
cu merele, cum a rănit pe hoţ şi cum a 
venit după dira sîngelui pînă la groapa pe 
unde s-a lăsat în jos la ea, şi o întrebă ce 
fel de oameni sunt zmeii aceia şi dacă 
sunt voinici. 

Ea îi spuse apoi că fiecare din zmei şi-a 
ales cîte una din ele şi le tot sileşte să-i ia 
de bărbaţi, iară ele se tot împrotivesc cu 
fel de fel de vorbe, cerîndu-le cîte în lună 
şi în soare, şi ei se fac luntre şi punte de 
le împlinesc toate voile. 

— Ei sunt în adevăr voinici — adăogă ea 
— însă cu vrerea lui Dumnezeu poate îi 
vei birui. Dară pînă una alta ascunde-te, 
vai de mine! undeva, să nu dea zmeul 
peste tine în casa lui, că e năbădăios şi se 
face leu-paraleu. Acum e timpul cînd are 
să vină la prînz, şi are obicei de aruncă 
buzduganul cale de un conac şi loveşte în 
uşă, în masă şi se pune în cui. 

N-apucă să isprăvească vorba, şi se auzi 
ceva că şuieră, că loveşte în uşă, în masă, 
şi buzduganul se arătă şi se aşeză în cui. 
Dară Prislea luă buzduganul, îl azvârli 
înapoi mai departe decît îl azvirlise 
zmeul; şi, cînd era prin dreptul lui, îl 
atinse pe umere. 

Zmeul, speriat, stătu în loc, se uită după 
buzdugan, se duse de-l luă şi se întoarse 
acasă. Cînd era la poartă, începu să 
strige: 

— Hîm! Hîm! aici miroase a carne de 
om de pe tărimul cellalt; şi, văzînd pe fiul 
de împărat ce-i ieşise înainte, îi zise: Ce 

vînt te-a adus pe aici, omule, ca să-ţi 
rămiie oasele pe alt tărim? 

— Am venit ca să prinz pe furii merelor 
de aur ale tatălui meu. 

— Noi suntem, îi zise zmeul; cum vrei 
să ne bătem? În buzdugane să ne lovim, 
în săbii să ne tăiem, ori în luptă să ne 
luptăm? 

— Ba în luptă, că e mai dreaptă, 
răspunse Prislea. 

Atunci se apucară la trintă, şi se luptară 
şi se luptară, pînă cînd zmeul băgă pe 
Prislea în pămînt pînă la glezne; iar 
Prislea se opinti odată, aduse pe zmeu şi, 
trîntindu-l, îl băgă în pămînt pînă în 
genunchi şi-i şi tăie capul. 

Fata, cu ochii plini de lacrămi, îi 
mulţumi că a scăpat-o de zmeu, şi-l rugă 
să-i fie milă şi de su-rorile ei. 

După ce se odihni vreo două zile, porni, 
după po- vaţa fetei, la soră-sa cea mijlocie 
care avea palaturile de argint. 

Acolo, ca şi la cea mare, fu priimit cu 
bucurie; fata îl rugă să se ascunză; iar el 
nu voi; ci, cînd veni buzduganul să se 
aşeze în cui, pe care îl aruncase zmeul ei 
cale de două conace, el îl aruncă mult mai 
îndărăt, izbind şi pe zmeu în cap; iară 
zmeul veni turburat, se luptă cu Prislea 
ca şi frate-său cel mare, şi rămase şi el 
mort. 

Fata, după ce îi mulţumi, îl povăţui cum 
să facă ca să scape din robie şi pe sora lor 
cea mică. 


110 


— Deşi e mai puternic — zise fata — 
decît fraţii lui pe care i-ai omorît, dar cu 
ajutorul lui Dumnezeu şi mai ales că e şi 
cam bolnav din lovitura ce i-ai dat cu 
săgeata cînd a vrut să fure merele, 
nădăjduiesc că-i vei veni de hac. 

O săptămînă întreagă se desfătară 
împreună cu amîndouă fetele, şi Prislea, 
odihnindu-se de ostenelile ce încercase, 
porni şi către zmeul de al treilea. 

Văzînd palaturile de aur în care locuia 
zmeul cel mic, rămase cam pe gînduri, 
dară, luîndu-şi inima în dinţi, intră 
înăuntru. 

Cum îl văzu fata, îl rugă ca pe 
Dumnezeu să o scape de zmeu, care, 
zicea ea, e otărit ca, îndată ce se va face 
sănătos bine, să o silească oricum să se 
însoţească cu dînsul. 

Abia isprăvise vorba şi buzduganul, 
izbind în uşă şi în masă, se puse în cui. 
Prislea întrebă ce putere are zmeul şi îi 
spuse că aruncă buzduganul cale de trei 
conace; atunci el îl aruncă şi mai departe, 
lovin- du-l în piept. 

Zmeul, turburat de mînie, se întoarse 
numaidecit acasă. 

— Cine este acela care a cutezat să 
calce hotarele mele şi să intre în casa 
mea? 

— Eu sunt, zise Prislea. 

— Dacă eşti tu — îi răspunse zmeul — 
am să te pedepsesc amar pentru 
nesocotinţa ta. Cum ai vrut, venit-ai; dară 
nu te vei mai duce cum vei voi. 

— Cu ajutorul lui Dumnezeu — Îi 
răspunse Prislea — am eu ac şi de cojocul 
tău. 

Atunci se învoiră să se ia la luptă 
dreaptă, 


şi se luptară, 
și se luptară 
zi de vară 
pînă seara: 


iară cînd fu pe la nămiez, se făcură 
amîndoi două focuri şi aşa se băteau; un 
corb însă le tot da ocol, croncănind. 
Văzindu-l, zmeul îi zise: 

— Corbule, corbule! ia seu în unghiile 
tale şi pune peste mine, că-ţi voi da 
stîrvul ăsta ţie. 

— Corbule, corbule! îi zise şi Prislea, 
dacă vei pune peste mine seu, eu îţi voi 
da trei stirvuri. 

— Unde dă Dumnezeu să cază o 
asemenea tiflă 1 peste mine! Mi-aş sătura 
sălaşul întreg. 

— Adevăr  grăieşte gura mea, Îi 
răspunse Prislea. 

Corbul, fără a mai întîrzia, aduse în 
unghiile sale seu, puse peste viteazul 
Prislea, şi prinse mai multă putere. 

Către seară zise zmeul cătră fata de 
împărat, care privea la dinşii cum se 
luptau, după ce se făcuseră iară oameni: 

— Frumuşica mea, dă-mi niţică apă să 
mă  răcoresc, şi-ţi făgăduiesc să ne 
cununăm chiar mîine. 

— Frumuşica mea — îi zise şi Prislea — 
dă-mi mie apă, şi-ţi făgăduiesc să te duc 
pe tărimul nostru şi acolo să ne cununăm. 

— Să-ţi auză Dumnezeu vorba, voinice, 
şi să-ţi împlinească gîndul! îi răspunse ea. 

Fata de împărat dete apă lui Prislea de 
bău şi prinse mai multă putere; atunci 
strînse pe zmeu în braţe, îl ridică în sus 
şi, cînd îl lăsă jos, îl băgă pînă în ge- 
nunchi în pămînt; se opinti şi zmeul, 
ridică şi el în sus pe Prislea şi, lăsîndu-l 
jos, îl băgă pînă în briu; puindu-şi toate 
puterile, Prislea mai strînse o dată pe 
zmeu de-i pirii oasele şi, aducîndu-l, îl 
trînti aşa de grozav, de îl băgă pînă în git 
în pămînt şi-i tăie capul; iară fetele, de 


1 A cădea tifla peste cineva — a da pe 


neaşteptate norocul peste cineva. 

bucurie, se adunară împregiurul lui, îl 
luau în braţe, îl sărutau şi îi ziseră: 

— De azi înainte frate să ne fii. 

Îi spuseră apoi că fiecare din palaturile 
zmeilor are cîte un bici, cu care loveşte în 
cele patru colţuri ale lor şi se fac nişte 
mere. Aşa făcură, şi fiecare din fete avură 
cîte un măr. Se pregătiră, deci, să se 
întoarcă pe tărimul nostru. 

Ajungind la groapă, cletenă frînghia de 
se lovi de toate mărginile groapei. 
Paznicii de sus pricepură că trebuie să 
tragă fringhia. Se puseră la vîrtejuri şi 
scoaseră pe fata cea mare cu mărul ei de 
aramă. 

Ea, cum ajunse sus, arătă un răvăşel ce- 
i dase Prislea, în care scria că are să ia de 
bărbat pe frate- său cel mai mare. 

Bucuria fetei fu nespusă cînd se văzu 
iară pe lumea unde se născuse. 

Lăsară din nou frînghia şi scoase şi pe 
fata cea mijlocie, cu mărul ei cel de argint 
şi cu o altă scrisoare, în care o hotăra 
Prislea de soţie fratelui celui mijlociu. 

Mai lăsară frînghia şi scoase şi pe fata 
cea mică: aceasta era logodnica lui 
Prislea; însă mărul ei cel de aur nu-l 
dete, ci îl inu la sine. 

Ei simţise de mai-nainte că fraţii săi îi 
poartă sîmbetele şi, cînd se mai lăsă 
fringhia ca să-l ridice şi pe el, dînsul legă 
o piatră şi puse căciula deasupra ei, ca 
să-i cerce; iară fraţii dacă văzură căciula, 
socotind că este fratele lor cel mic, 
slăbiră vîrtejile şi dete drumul fringhiei, 

care se lăsă în jos cu mare iuţeala, ceea 
ce făcu pe fraţi să crează că Prislea s-a 
prăpădit. 

Luară, deci, fetele, le duseră la 
împăratul, îi spuseră cu prefăcută mîhnire 
că fratele lor s-a prăpădit, şi se cununară 
cu fetele, după cum rînduise Prislea. Iară 
cea mai mică nu voia cu nici un chip să se 
mărite, nici să ia pe altul. 

Prislea, care şedea doparte, văzu piatra 
care căzuse cu zgomot, mulţumi lui 
Dumnezeu că i-a scăpat zilele şi se 
gîndea ce să facă ca să iasă afară. Pre 
cînd se 
gîndea şi se plîngea, dînsul auzi un țipăt 
şi o văietare care îi împlu inima de jale; 
se uită împrejur şi văzu un balaur care se 
încolăcise pe un copaci şi se urca ca să 
mănînce nişte pui de zgripsor. Scoase 
paloşul Prislea, se repezi la balaur şi 
numaidecit îl făcu în bucățele. 

Puii, cum văzură, îi mulţumiră şi-i 
ziseră: 

— Vino încoa, omule viteaz, să te 
ascundem aici, că de te va vedea mama 
noastră, te înghite de bucurie. 

Traseră o pană de la unul din pui şi-l 
ascunseră În ea. 

Cînd veni  zgripsoroaica şi văzu 
grămada aia mare de bucățele de balaur, 
întrebă pe pui cine le-a făcut ăst bine? 

— Mamă — ziseră ei — este un om de 
pe tărîmul celălalt şi a apucat încoa spre 
răsărit. 


116 


v 


—Mă duc — le zise ea — să-i 
mulțumesc. 

Ea porni ca vîntul înspre partea încotro 
îi spusese puii că a apucat omul. După 
cîteva minute, se întoarse: 

— Spuneţi-mi drept — le zise — încotro 
s-a dus. 

— Spre apus, mamă. 

Şi într-o bucată de vreme, ca de cînd 
începui să vă povestesc, străbătu cele 
patru părţi ale tărimului de jos şi se 
întoarse cu deşert. Ea ceru ca numaidecît 
să-i spuie, în cele mai de pe urmă, îi 
ziseră puii: 

— Dacă ţi lom arăta, mamă, ne 
făgăduiesti că nu-i vei face nimic? 

— Vă făgăduiesc, dragii mei. V % 

Atunci ei îl scoaseră din pană şi îl 
arătară: iară ea, de bucurie, îl strînse în 
braţe şi cît p-aci era să-l înghiţă, dacă nu 
l-ar fi acoperit puii. 


— Ce bine vei să-ţi fac şi eu, pentru că 
mi-ai scăpat puii de moarte? 

— Să mă scoţi pe tărimul celălalt, 
răspunse Prislea. 

— Greu lucru mi-ai cerut, îi zise 
zgripsoroaica; dară pentru că ţie îţi sunt 
datoare mîntuirea puilor mei, mă învoiesc 
la asta. Pregăteşte 100 oca de carne 
făcută bucățele de cîte o oca una, şi 100 
de pîini. 

Făcu ce făcu Prislea, găti piîinile şi 
carnea şi le aduse la gura groapei. 
Zgripsoroaica zise: 

— Pune-te dasupra mea cu merinde cu 
tot şi, de cîte ori oi întoarce capul, să-mi 
dai cîte o piine şi cîte o bucată de carne. 

Se aşezară şi porniră, dîndu-i, de cîte 
ori cerea, piine şi carne. Cînd era 
aproape, aproape să iasă  dasupra, 
pasărea uriaşă mai întoarse capul să-i mai 
dea demîncare; dară carnea se sfirşise. 
Atunci Prislea, fără să-şi piardă cumpătul, 
trase paloşul şi-şi tăie o bucată de carne 
moale din coapsa piciorului de sus şi o 
dete zgripsoroaicei. 

După ce ajunseră dasupra şi văzu că 
Prislea nu putea să îmble, îi zice 
zgripsoroaica: 

— Dacă nu era binele ce mi-ai făcut şi 
rugăciu- nea puilor mei, mai că te 
mîncam. Eu am simţit că carnea care mi- 
ai dat în urmă era mai dulce decît cea de 
mai înainte, şi n-am înghiţit-o; rău ai făcut 
de mi-ai dat-o. 

Apoi o dete afară dintr-însa, i-o puse la 
loc, o unse cu scuipat de al său, şi se lipi. 
Atunci se îmbrăţişară, îşi mulţumiră unul 
alteia, şi se despărţiră; ea se duse în 
prăpastia de unde ieşiseră şi Prislea plecă 
către împărăţia tatălui său. 

Plecînd către oraşul în care locuia 
părinţii şi fraţii lui, îmbrăcat fiind în 
haine proaste ţărăneşti, întilni 
nişte drumeţi şi află de la dînşii că fraţii 
lui au luat de soţii pe fetele care le-a 


trimis el, după cum le ho- tărise însuşi, că 
părinţii lui erau foarte mîhniţi de pieirea 

fiului lor celui mai mic, că fata cea mică e 
îmbrăcată în negru şi-l jeleşte şi că nu 
voieşte a se mărita nici în ruptul capului, 
măcar că a peţit-o mai mulţi fii de 
împărat; că acum, în cele din urmă, fraţii 
lui i-a adus un ginere prea frumos şi că o 
silesc cu toţii să-l ia şi că nu se ştie de va 
putea scăpa. 

Prislea, auzind de toate acestea, nu 
puţin s-a întristat în sufletul lui şi, cu 
inima înfrintă, a intrat în oraş. Mai 
cercetînd în sus şi în jos, află că fata a zis 
împăratului că, dacă voieşte să o mărite 
cu tînărul care i-l aduseră, să 
poruncească a-i face şi a-i aduce la odoare 
o furcă cu caierul şi fusul cu totul de aur 
şi să toarcă singură, fiindcă aşa îi făcuse 
şi zmeul şi asta îi plăcea mult. Mai află 
că împăratul chemase pe sta- rostea de 
argintari şi-i poruncise zicîndu-i: „lată, de 
azi în trei săptămîni să-mi dai gata furca 
care o cere fata mea cea mică; că de unde 
nu, unde-ţi stau picioarele, îţi va sta şi 
capul”; şi bietul argintar se în- toarse 
acasă trist şi plingînd. 

Atunci Prislea se duse de se băgă 
ucenic la argintar. 

Prislea, tot văzînd pe  stăpînu-său 
văitindu-se fiindcă nu izbutise a face furca 
după porunceală, îi zise: 

— Stăpiîne, te văd trist că nu poţi să faci 
furca ce ţi-a poruncit împăratul, iată mai 
sunt trei zile pînă să se împlinească 
sorocul ce ţi-a dat; lasă-mă pe mine săo 
fac. 

Argintarul îl goni, zicîndu-i: 

— Atiţi meşteri mari n-au putut să o 
facă, şi tocmai un trenţeros ca tine să o 
facă? 


— Dacă nu-ţi voi da furca de azi în trei 
zile — răspunse Prislea — să-mi faci ce 
vei voi. 

Atunci se învoiră a-i da o odaie să 
lucreze numai Prislea singur, şi pe fiecare 
noapte să-i dea cîte o trăistuţă de alune şi 
cîte un pahar de vin bun. 

Argintarul îi ducea grija, fiindcă, 
ascultînd pe la uşe, n-auzea alt decît cum 
spărgea la alune pe nicovală! Iară cînd fu 
a treia zi, el ieşi dis-de-dimineaţă din 
odaie cu furca pe tavă, pe care o scosese 
din mărul zmeului, ce era la dînsul, şi o 
dete argintarului ca să o ducă fetei 
împăratului. 

Argintarul nu mai putea de bucurie, şi-i 
făcu un rînd de haine; iar pe la nămiez, 
cînd venise slujitorii împăratului ca să-l 
cheme la palat, el se duse şi îi dete furca 
care torcea singură. 

După ce împăratul se minună de 
frumuseţea ei, dete argintarului doi saci 
de bani. 

Fata, cum văzu furca, îi trecu un fier ars 
prin inimă; ea cunoscu furca şi pricepu că 
Prislea cel viteaz trebuie să fi ieşit 
deasupra pămîntului. Atunci zise 
împăratului: 

— Tată, cine a făcut furca poate să-mi 
facă încă un lucru pe care mi l-a adus la 
odoare zmeul. 

Iară împăratul chemă îndată pe argintar 
şi-i porunci să-i facă o cloşcă cu pui cu 
totul şi cu totul de aur, şi-i dete soroc de 
trei săptămîni, şi, dacă nu i-o face-o, unde 
îi stă picioarele îi va sta şi capul. 

Argintarul, ca şi de-lalt rînd, se întoarse 
acasă trist; despreţui ca şi întiia oară pe 
Prislea, care îl întrebase şi de astă dată; 
iară dacă se înţeleseră la cuvinte, se 
învoiră şi lucrul se şi săvirşi cu bine. 

Cînd văzu argintarul cloşca cloncănind 
şi puii piu- ind, cu totul şi cu totul de aur 
şi ciugulind mei tot de aur, înţelese că 
trebuie să fie lucru măiestru. 

Argintarul luă  cloşca, o duse la 
împăratul, iară împăratul, după ce se 
minună în destul de frumuseţea şi 
gingăşia lor, o duse fetei şi-i zise: 

— lată, ţi s-au împlinit toate voile; 
acum, fata mea, să te găteşti de nuntă. 

— Tată — îi mai zise fata — cine a făcut 
aste două lucruri trebuie să aibă şi mărul 
de aur al zmeului; porunceşte, rogu-te, 
argintarului să aducă pe meşterul care le- 
a făcut. 

Priimind porunca asta argintarul, se 
înfăţişă împăratului rugindu-se să-l ierte 
şi zicîndu-i: 

— Cum o să aduc înaintea măriei tale 
pe meşter, fiindcă este un om prost şi 
trenţeros şi nu este vrednic să vază 
luminata faţă a măriei tale. 

Împăratul porunci să-l aducă oricum ar 
fi. 

Atunci argintarul, după ce puse de 
spălă pe Prîslea şi-l curăti, îl îmbrăcă în 
nişte haine noi şi-l duse la împăratul: iară 
împăratul îl înfăţişă fetei. 

Cum îl văzu, fata îl şi cunoscu. Ea nu 
putu să-şi ţie lacrămile care o podidiseră, 
de bucurie mare ce avu, şi zise 
împăratului: 

— Tată, acesta este viteazul care ne-a 
scăpat din mîna zmeilor. 

Şi, dînd în genuche, îi sărută mîinile şi 
pe faţă şi pe dos. 

Luîndu-i seama bine împăratul, îl 
cunoscu şi dîn-sul, măcar că foarte mult 
se schimbase. Îl îmbrăţişă şi-l sărută de 
sute de ori. Dar el tăgăduia. 

În cele mai din urmă, inima lui 
înduioşită de rugăciunile tatălui său, ale 
mamei sale şi ale fetei care rămăsese în 
genuche rugindu-l, mărturisi că în adevăr 
el este fiul lor cel mai mic. 


Prislea le povesti apoi toată istoria sa, 
le spuse şi cum a ieşit dasupra pămîntului 
şi le arătă şi mărul de aur al zmeului. 

Atunci împăratul, supărat, chemă pe 
feciorii lui cei mai mari; dar ei, cum 
văzură pe  Prislea, o  sfecliră. Iară 
împăratul întrebă pe Prislea cum să-i 
pedepsească. Viteazul nostru zise: 

— Tată, eu îi iert şi pedeapsa să o ia de 
la Dumnezeu. Noi vom ieşi la scara 
palatului şi vom arunca fiecare cîte o 

săgeată în sus şi Dumnezeu, daca vom fi 
cineva greşiţi, ne va pedepsi. 

Aşa făcură. leşiră cîtetrei fraţii în curte, 
dinaintea palatului, aruncară săgețile în 
sus şi, cînd căzură, ale îraţilor celor mai 
mari le căzură drept în creştetul capului 
şi-i omorîră, dar a celui mai mic îi căzu 
dinainte. 

lară dacă îngropară pe fraţii cei mai 
mari, făcură nuntă mare şi Prislea luă pe 
fata cea mică. Toată împărăţia s-a 
bucurat că le-a adus Dumnezeu sănătos 
pe fiul cel mai mic al împăratului şi se 
mîndrea, fă- lindu-se, de vitejiile ce făcuse 
el; iară după moartea tătine-său se sui el 
în scaunul împărăției, şi împărăţi în pace 
de atunci şi pînă în ziua de astăzi, de or fi 
trăind. 

Trecui şi eu pe acolo şi stătui de mă 
veselii la nuntă, de unde luai 


O bucată de batoc, 
Şi-un picior de iepure şchiop, 


şi încălicai p-o şea şi v-o spusei 
dumneavoastră aşa. 


Povestit de tata. Publicat pentru întîia 
oară în Țăranul romiîn, nr. 13 şi 14 din 1862. 
LBR 

George cel viteaz 


A îost odată ca niciodată. 

A fost odată un împărat şi o 
împărăteasă. Zece ani au vieţuit ei în 
căsătorie şi nu putură face şi ei măcar o 
stîrpitură de copil. În cele de pe urmă, 
împăratul po-runci împărătesei soţiei lui 
că, dacă într-un an de zile de aci nainte 
nu-i va face un copil, să ştie că piine şi 
sare pe un taler cu dinsul nu va mai 
mînca. 

Dacă auzi aşa împărăteasa, mult se 
mîhni în sufletul ei, căci trăiau bine. Se 
puse şi ea dară a cere sfaturi de la vraci 
şi vrăjitori, de la moaşe şi descîntă- 
torese. Luă tot felul de leacuri. Cînd, într- 
o noapte, ce văzu se spăimîntă. Se făcea 
că umblă pe o cîmpie verde şi frumoasă. 
Pe acolo toate firicelele de iarbă erau 
însoţite, şi două cîte două se încovoiau 
una către alta şi părea că se sărută. Pînă 
şi flutureii umblau tot doi cîte doi. Visa şi 
totuşi credea că este aievea ceea ce 
vedea. Nu se bucură mult de priveliştea 
cea frumoasă, şi iată că un balaur, bala 
dracului, venea, măre, spre dînsa ca un 
vîrtej. Pasămite, el gonea o porumbiţă; 

aceasta, tremurînd ca varga, fugi în sus, 
fugi în jos şi, văzînd că n-are scăpare de 
vrăjmaşa fiară sălbatecă, se repezi şi se 
ascunse în sînul împă-rătesei. Balaurul, 
văzînd una ca aceasta, se repezi şi el 
asupra împărătesei. Dar împărăteasa dete 
un ţipet şi se deşteptă. li sărise inima de 
frică şi-i tremurau toate cărnurile. P-aci, 
p-aci era să şi leşine. Spuse împăratului 
pocitania de vis, şi rămase şi el 
înmărmurit de groază. A doua zi se simţi 
îngreunată şi peste nouă luni de zile 
născu o bunătate de copilaş de drăguleţ. 

Bucuria ce fu la curtea împăratului nu 
se poate spune. Se hotăriră să boteze 
pruncul. 

Pe atunci se botezau copiii într-o fintînă 
sub un munte. Şi fiindcă de cîtva timp se 
ivise nişte tilhari pe acel munte, cari 
pîndeau pe cei ce veneau să-şi boteze 
copiii şi-i omora, straşnică poruncă dete 
împăratul ca să puie oaste împrejurul 
fîntînei, să păzească şi să apere pruncul, 
cînd va fi să se ivească tilharii. 

Nu se mulţumi cu atît, ci mai porunci 
împăratul de scrise pe nişte pietre 
scumpe cîte o slovă; după aceea înşiră 
pietrele şi alcătui numele copilului. Acest 
şir de pietre nestemate îl legă de gitul 
copilului. 

Astfel pregătiţi, plecă împăratul cu 
împărăteasa să-şi boteze copilul, luînd cu 
dînşii şi mai mulţi ostaşi călăreţi şi 
înarmaţi. 

Ajungind la poalele muntelui, le ieşiră 
înainte tălharii, şi nici una, nici alta, 
începură a da vîrtos. Împăratul trimise pe 
împărăteasa să boteze pruncul, căci el va 
sta să dea piept cu tilharii, pînă se va 
întoarce ea. Împărăteasa se supuse 
poruncei şi plecă. Cînd să se întoarcă de 
la botez, veni pînă la un loc; aci, stînd şi 
nemaiauzind  zăngănitul armelor şi 
zgomotul luptei, îi dete un fier ars prin 
inimă. Atunci, nemaicutezind să meargă 
înainte, se întoarse înapoi şi ascunse co- 
pilul după fintînă, într-un stuf de flori. 
Pasămite tăl- 


harii răzbise oastea împărătească şi o 
răpusese pe dînsa. 

Împărăteasa plecă singură la împăratul. 
Pe drum, cînd ajunse la locul de luptă, 
văzu un băltău de sînge şi alături o 
groapă mare unde erau îngropaţi oamenii 
împărăteşti. Închise ochii să nu vază acea 
groază şi porni înainte, cînd deodată se 
pomeneşte cu doi tîl- hari că pun mîna pe 
dînsa. 

După ce le spuse cine este, tilharii o 
duse la căpitanul lor. Acesta, cum auzi 
cine este, fără judecată, fără nimic, 
porunci să o bage într-o peşteră părăsită 
şi să i se dea cîte un sfert de piine şi cîte 
o cană de apă pe zi, pînă ce s-o prăpădi 
acolo. 

Copilul rămăsese în stuful de flori. 
Dumnezeu, pur- tîndu-i de grije, nu lăsa 

nimic rău să se apropie de dinsul, care 
putea să-l vatame. 

Prin preajma locului aceluia trăia un 
pustnic într-o văgăună de munte. Acel 
pustnic avea o capră şi el, după sufletul 
lui. Ea venea totdauna, spre a se adăpa, 
la apele cele limpezi ale fîntînei. Într-una 
din zile, păscind pe ici pe colea, se 
apropie de stuful cu flori. Cum dete de 
copil, se puse lîngă dînsul, începu să-l 
lingă şi să-şi apropie ugerul de guriţa 
copilaşului. Acesta, cum simţi, începu să 
sugă şi supse pînă ce se sătură bine, şi 
aşa dor prinse capra de copil, încît o lună 
de zile nu se depărtă de lîngă dînsul. 

Călugărul, văzind că nu-i mai vine 
capra, începu s-o caute, şi caut-o în sus, 
caut-o în jos, capra nicăiri. Îşi luase 
nădejdea de la dînsa, cînd într-o zi se 
pomeneşte cu ea. Pustnicul o văzu, 
începu s-o miîngiie; „capra-tati! capra- 
tati!” voind să puie mîna pe dînsa. Dar aş! 
unde e pomana aia? 

Capra, ţişt! în dreapta, ţişt! în stînga, se 
depărta mereu. Călugărul după dînsa. 
Dacă văzu că nu poate 
pune mîna pe ea, se întoarse în chilioara 
lui, făcu o strachină cu tăriţe şi începu a 
se lua pe lîngă dînsa cu binele, tot 
strigind-o şi  mîngiind-o:  „capra-tati! 
capra-tati!” Dar nici aşa nu izbîndi; căci 
capra nici că voia să se uite la strachina 
lui cu tăriţe, ci tot înainte trăgea să se 
ducă. Pustnicul se luă după dinsa, d-a 
minune, să vază unde se duce. Capra, nici 

una nici alta, merse drept, ca pe ciripie, 
la stuful cu flori, unde era copilul, şi se 
puse lîngă dînsul, dîndu-i să sugă. 

Călugărul intră după dinsa şi, cînd o 
văzu, stătu locului, temîndu-se să nu fie 
vreo nălucă. Se închină, făcu rugăciunea 
ca să-l apere Dumnezeu de rele şi să 
piară năluca dinaintea lui. Aş! de unde? 
ce nălucă să piară? Căci ceea ce vedea 
el era aievea un copil frumos ca un 
îngeraş. După ce se încredinţă că nu era 
ceva necurat, ba încă un copil botezat, de 
milă către omenire îl luă, îl duse la 
chilioara lui şi-l puse în pătuceanul său. 
Capra sări şi ea şi se aşeză lîngă copilaş. 
Văzînd astă minune, călugărul o lăsă de-i 
dete ţiţă pînă ce se sătură, apoi luă 
copilul, îl desfăşă, îl spălă şi-l primeni cu 
nişte rupturi de haine de ale sale. El citi 
mărgelele de la gitul copilului şi află că se 
numeşte George şi că este fecior de 
împărat. 

După ce se mai mări, călugărul îl învăţă 
să citească şi să scrie. Plinse George şi 
călugărul, cînd muri capra, de nu li se 
zvîntă lacrimile de la ochi multă vreme. O 
îngropară ca pe oameni. George se tîngui 
mai cu foc de pierderea ei. El ştia bine că 
nu-l făcuse capra, dar o cinstea ca pe o 
mamă, ca pre una ce-l hrănise şi-l 
crescuse. 

Nu trecu multă vreme, şi iată că muri şi 
călugărul. Îl îngropă George şi pe acesta, 
cu toată evlavia. Apoi, după ce mai plînse 
şi se mai tîngui o toană, se hotări să iasă 

la lume; căci nu-i mai plăceau locurile 
acelea, unde murise mă-sa şi părintele 
său cel duhovnicesc. 

Apucă şi el pe cărarea ce o văzu mai 
aproape şi se lăsă pe dinsa a-l scoate 
oriunde va voi ea, după ce-şi închelbără ! 
un rînd de haine ca de urs, alcătuite din 
nişte piei de vuipe ce găsi în podul 
chilioarei, unde şezuse el cu pustnicul. 

Merse ce merse pe acea potecă, pînă ce 
văzu că copacii încep a se rări, apoi se 
cobori în nişte cîmpii cu fel de fel de 
buruieni. Mai merse o bucată de loc şi 
intră într-o cetate. 

Se ameţi şi se fistici cînd se văzu 
încongiurat de o mulţime de lume, şi-l 
asurzise zgomotul ce se făcea în acel oraş. 
Mergea, şi nici el nu ştia unde se duce. 
După ce-şi veni în simţiri din ameţeală, îşi 
tinu firea şi, luîndu-şi inima în dinţi, 
începu a umbla, uitîndu-se prin toate 
prăvăliile şi mirîndu-se de toate celea ce 
vedea. Se ţinea lumea după dinsul ca 
după urs. Pasămite unde era îmbrăcat ca 
neoamenii. Dacă colindă o mare parte din 
oraş, ajunse la o fierărie, şi acolo, vă- zînd 
săbii şi buzdugane, intră şi ceru să-i dea 
şi lui o sabie şi un buzdugan. 

— Alege-ţi de care pofteşti, îi răspunse 
negustorul. 

După ce alese un săbioi ce de abia 
oamenii ceilalţi îl ţinea în mînă şi un 
buzdugan năprasnic, voi să plece. 


1 A închelbăra — a aduna la un loc, a 
înjgheba. 

— Plăteşte întîi, băieţaş, şi apoi să pleci. 

— Ce va să zică aceea să plătesc? 
întrebă dînsul. 

— lacă să ne tocmim, şi să-mi dai banii 
cu cît  ne-om învoi. 

— Ce este aceea bani? mai întrebă el. 


Negustorul, văzînd că are a face cu 
ursul din pădure, îi deschise capul şi-l 
făcu să priceapă cum merg lucrurile prin 
oraşe. 

Se miră George deocamdată de toate 
nagodele ce-i tot povestea negustorul; 
apoi, dacă văzu că n-are încotro, ceru să 
slujească fierarului pentru sabie şi buz- 
dugan. 

Se învoiră, deci, ca pentru aceste lucruri 
să slujească un an, şi aşa se băgă ucenic. 

Iscusinţa lui George ajunsese de 
poveste: unde alţii nu puteau face unele 
lucrări de fierărie nici în trei ani, el într-o 
jumătate de an lucra ca o calfă veche. 
Barosul cel mare pe carele nici trei 
oameni nu-l puteau ridica, el se juca cu 
dînsul. Şi toţi se temeau de el. 

Daca îşi împlini anul, se mai băgă pe un 
an, ca să-i dea fier şi cărbuni să-şi 
făureze el o sabie şi un buzdugan, 
după pofta inimii sale. Împlinindu-se şi 
acest an, stapînul porunci să-i dea fier şi 
cărbuni. Calfa cea mai mare, temîndu-se 
să nu-i ia locul, îi puse gind rău şi căuta 
cum să facă să-l prăpădească. 

li spuse, deci, că fier este destul, dară 
că nu sunt cărbuni de ajuns, ci să se ducă 


130 


la pădurea neagră să-şi facă, căci de 
acolo aduc şi ei. Aceasta nu era adevărat. 
Acolo, la pădurea neagră, se iscodise o 
scorpie care omora pe oricine mergea în 
acea pădure, şi de aceea îl trimitea pre 
dînsul acolo, ca să se prăpădească. 

George nu ştia de unele ca acestea. El 
era cu inima curată şi fără făţărnicie. Îşi 
alese din prăvălia stăpi- nului său o sabie 
rămasă de la Novaci, pe care o păstra în 
prăvălie ca pe un odor din vechime, luă 
nişte burduşe mari pentru cărbuni, făcute 
din două piei de bivol şi plecă să-şi facă 
cărbuni în pădurea neagră. Merse ce 
merse şi, ajungînd la un sat, întrebă că 
în- 
cotro se află pădurea neagră. Cum auziră 
sătenii, începură să-şi facă cruce şi să-şi 
scuipe în sîn de frică. Apoi îi spuseră 
toată şiretenia cu scorpia. 

George le tăie cuvintul şi le zise: 

— Dacă nu voiţi a-mi spune, încetaţi cu 
astfel de parascovenii ce n-au seamăn. 

Oamenii, dacă îl văzură atît de înţestat, 
îi arătară drumul şi-l lăsară să se ducă 
unde îl va duce orînda ! lui. 

Ajungind la pădure, tăie cu sabia o 
mare mulţime de copaci, din cari făcu o 
grămadă de nu-i putea da nimeni de 
seamă şi îi puse foc. 

Stind pe lingă foc, simţi că un oarecare 
lucru, un fel de sorbitură îl trăgea şi îl tot 
mişca din loc; se întoarse; cînd, ce să 
vezi? unde venea, măre, veri- cule, asupra 


1 Orîndă — soartă, ursită. 

lui năbădăioasa de scorpie, şi tot sugea 
văzduhul, ca să tragă într-însa şi pe bietul 
George. Acesta, cum văzu ce plăcintă i se 
pregăteşte, înfipse sabia în pămînt, se 
propti într-însa şi rămase neclin-tit. Astfel 
aştepta el şi priveghea să vază ce are săi 
se întîmple. Scorpia, cum veni, dete cu 
coada şi risipi focul, apoi se repezi asupra 
lui George ca să-l soarbă pre el. 
Voinicuţul de George, unde smuci odată 
sabia din pămînt şi, mai iute decît ai 
gîndi, o aduse şi tăie în două scorpia. 

Apoi se luă după dînsa, care fugea către 
scorbora unde vieţuia, şi, ajungînd-o, îi 
tăie capul. Atîta sînge mohorit curse din 
spurcăciunea de scorpie, încît se alcătui o 
baltă. 

Cînd era să se întoarcă într-ale sale, 
deodată auzi un grai dulce care îi vorbea 
şi-i zicea pre nume. 

Cînd se uită, ce să vază? o păsărică 
drăgulică şi frumuşică sta pre o ramură 
şi-i zicea: 

— Georgiţă cel viteaz, spre mulţumire 
că mi-ai scăpat pe ai mei de la pieirea 
acestei scorpii necurate, care în toţi anii 
îmi sorbea puii, te sfătuiesc să te scalzi în 
sîngele acestei fiară blestemate şi nici un 
rău nu se va mai atinge de tine în toată 
viaţa ta, şi să nu mai ai frică de nimeni, 
afară de Dumnezeu. 

Voinicul de George făcu precum îl 
învăţă păsărica; cînd ieşi din scăldătoare, 
păsărică văzu pe spinarea lui George 
lipită o frunză de copaci şi-i zise: 

— George, ţi-a mai rămas un locşor pe 
trupul tău supus la metehne; dară, de te 
vei păzi bine, habar să n-aibi. 

Apoi voinicul, punînd capul scorpiei 
într-un burduf, şi în celălalt cărbunii ce 
făcuse, se întoarse la prăvălia stăpînului 
său, îşi luă fierul pentru care muncise un 
an şi se puse a-şi făuri o sabie şi un 
buzdugan. După ce le isprăvi, îşi încercă 
sabia, dînd cu dînsa într-un drug de fier, 
şi se rupse în două; o lepădă şi, luînd 
buzduganul, îl aruncă în slava cerului, şi 
cînd căzu jos se turti; îl lepădă şi pe 
acesta. 

Acum ce să facă? Sta în loc şi fluiera a 
pagubă. Tot  gindindu-se, îşi aduse 
aminte a fi văzut, în codrul unde a crescut 
el, un fier gros înfipt în pămînt. Se duse 
tocmai acolo. Cînd se apucă să-l scoaţă, 
ce să vezi? fierul nu era înfipt, ci era o 
vină din munţi. Se apucă de el, îl trase, îl 
smuci, îl răsuci, pînă ce, rupînd vina, o 
smulse şi o luă la spinare ca un voinic ce 
era, se întoarse la prăvălie şi izbuti a-şi 
face o sabie şi un buzdugan cari să-i fie 
tovarăşi nedespărţiţi. 

După aceea se duse cu tovarăşii săi la 
fintîna botezului şi le boteză, punind 
săbiei numele Balmut ajutătorul meu, 
şi buzduganului Omoritorul vrăjmaşilor 
mei; apoi se întoarse iarăşi la prăvălie ca 
să-şi ia ziua bună, fiindcă voia să plece să- 
şi caute părinţii. 

Cînd se întoarse la prăvălie, găsi pe toţi 
morţi-buş- teni. Pasămite ei, în lipsa lui, 

căutară în burduful său, şi dete peste 
capul scorpiei. Cîţi o văzură, toţi muriră. 
Daca văzu aşa, îi păru rău; dară n-avu ce 
face. 

leşi pe poartă afară şi plecă. Pe drum se 
întîlni cu un ucenic carele nu fusese acolo 
cînd umblase călfile în burduful lui 
George. Acesta, cum îl văzu, se duse la 
dînsul să-şi ia ziua bună. 

— Da' unde te duci, nene George? 

— Iaca, unde oi vedea cu ochii şi mă va 
lumina Dumnezeu. 

— la-mă şi pe mine cu d-ta, nea George, 
se rugă ucenicul. 

— Lasă-mă în pace, că n-am eu singur 
unde să-mi plec capul, darămite să-mi iau 
şi licheaua ! după mine! 

Plecînd George şi mergind singur, 
singurel, se abătu într-un colnic să facă 
un popas, cînd iată şi băiatul cu care 
ucenicise că vine şi se aşează lîngă dînsul. 
Pasămite, se luase după el şi, cît colea, îl 
urmări pînă îl ajunse. 

— Dară asta, mă? îi zise George. 

— lată-mă şi eu, răspunse ucenicul. Ce? 
dacă n-ai vrut să mă iei, socoteşti că eu n- 
am putut să mă ţiu de dumneata? 

După ce rise niţel George, şi, făcîndu-i- 
se milă de dragostea ce-i arăta băiatul, se 
înduplecă să-l ia, zi- cîndu-i: 

— Dacă este aşa, tovarăş să-mi fii. 

Apoi lungi pasul la drum, şi aide, aide, 
trei zile şi trei nopţi merseră pînă ajunse 
la o pădure mare. Acolo stătură să se mai 


1 Lichea — om de nimic. 

odihnească şi să şi îmbuce cîte ceva. Pe 
cînd stau ei acolo, auziră o guiţătură de 
porc şi tot- 

odată şi văzură un porc mistreţ mare, 
fugind, şi un vînător alergînd după dînsul 
călare, iară după vînător se luase un alt 
porc şi mai năprasnic. Vinătorul întinse 
arcul şi, cînd zbură săgeata, prăvăli fiara 
sălbatică din gura căreia gilgiia sîngele ca 
dintr-o saca. 

Atunci şi fiara de la urmă, unde se 
repezi odată şi dintr-o săritură fu lîngă 
calul de vînător, căruia îi şi vărsă maţele, 
sfişiindu-i burta cu colții lui cei grozavi. 
Vînătorul căzu morman de pe cal şi, pe 
cînd porcul cel mistreţ umbla să-l facă 
mici bucăţi, George cel voinic sări de 
acolo de unde era şi, mai iute decit 
gîndul, fu lîngă vînătorul cel nenorocit, cu 
sabia goală în mînă. Dintr-o lovitură făcu 
în două spurcata fiară. 

În mai puţin de o clipă de ochi, veniră şi 
ceilalţi tovarăşi ai  vinătorului, cari 
rămaseră înmărmuriţi de groază pentru 
cele ce era să se întîmple. 

Aceşti oameni erau din împărăţia tătîne- 
său. Ei cu toţii mulţumiră lui George 
pentru izbăvirea domnului lor. Apoi se 
puseră la masă şi traseră un chef, de să 
se ducă pomina, de bucurie. Şi fiindcă era 
cald, se dezbrăcară de hainele de pe 
dasupra, rămîind mai uşori. Atunci, unul 
din meseni zări mărgelele de la gitul lui 
George. Se dete pe lingă dînsul binişor, îi 
citi numele şi-l cunoscu. 

Spuind şi celorlalţi minunea 
dumnezeiască, cum se descoperi 
împăratul lor, vînătorul cel cu pricina 
veni lîngă dînsul şi-i zise: 

— Mulţi ani să trăieşti, doamne şi al 
nostru stăpi- nitor! Şi să ştii că împăratul 
locului acestuia a răpo-sat în domnul şi 
eu, sluga nevrednică a domnului meu, îi 
ţin locul, pînă se va găsi moştenitorul său 
cel pierdut de la botez. Adunarea 
bătrinilor m-a însărcinat cu aceasta. 
Acum mulţumesc domnului pentru cele ce 
mi s-au întîmplat, că mi te trimise 
Dumnezeu de mă scă- 
paşi de la moarte, căci cunoscui în tine pe 
fini acelui bun împărat care ne-a cîrmuit 
omeneşte atîta mare de ani. 

George, care căscase gura şi bleojdise 
ochii la cele ce spunea vînătorul, zise: 

— Dară de unde ştiţi voi, oameni buni, 
că eu sunt fiul împăratului despre care 
îmi vorbiţi? 

— Mărgelele de la gitul tău ne-au spus. 
Să fie lăudat numele domnului că am dat 
peste tine, şi de azi înainte tu să ne 
cîrmuieşti. 

Toţi mesenii se sculară şi se închinară 
ca la un împărat. 

George plecă cu dînşii şi cu băiatul cu 
care ucenicise el, şi se duse la palaturile 
împărăției. 

Sfară se dete în ţară de această fericită 
întîmplare. Şi alerga poporimea din toate 
părţile, cu mic cu mare, să vază pe acela 

carele mort a fost şi a înviat, pierdut şi s- 
a aflat, lăudînd numele domnului. 

Iară daca s-a aşezat George în scaunul 
tătine-său, începu a pune lucrurile la cale, 
cum să meargă bine trebile. 

Băiatul cu care ucenicise George ajunse 
să fie mîna dreaptă a împăratului, atît se 
ciopli şi se supţie în puţină vreme. 

Cercetînd noul împărat în dreapta şi în 
stînga, de cum s-a întîmplat pierderea lui, 
află şiretenia pricinei din fir pînă în aţă, 
cum adică s-a bătut tată-său cu tilharii, 
cum aceştia i-au înfrînt oastea şi cum 
împăratul cu ai săi, dînd dosul, n-a mai 
ştiut nimic nici despre dînsul, nici despre 
mama sa, şi cum împăratul a fost coprins 
de mîhnire şi de obidă pînă la moartea sa, 
şi cum a murit nemîngiiat, nemaiaflind 
nimica despre dînşii. 


Atunci el alcătui o ceată de oameni tot 
unul şi unul, şi porni la fîntîna botezului, 
ca să stirpească codrul de acei tilhari. 
Dară pînă una, alta, ca să nu i se în- 
timple ceva rău mă-sei, socoti mai 
nemerit să  poftească pe căpitanul 
tilharilor printr-o carte scrisă, ca să dea 
drumul împărătesei. 

Şi scrise carte. Iară daca văzu că oştenii 
lui se cam codesc, primi cererea băiatului 
cu care ucenicise el, şi-l trimise pe dînsul. 

Acesta dacă plecă, ajungînd în codrul 
unde era fintîna botezului, se pomeni 
înconjurat de doisprezece haiduci, cari şi 
puseră mina pe dînsul. Aceştia chibzuiau 

cu ce moarte să-l omoare; dară după ce 
auziră că merge cu carte la căpitanul lor, 
îl duseră la dînsul şi aşteptară să vază ce 
le porunceşte el. 

Căpitanul rise, după ce citi scrisoarea. 
Şi scrise şi el carte în care zicea 
împăratului că dacă îi e voia să mai fie cu 
viaţă, să stea locului, iară daca i s-a urit a 
mai trăi, să vie să se bată cu el, că-l 
aşteaptă; şi mă-sei nu-i va da drumul 
pînă nu se va istovi de tot în închisoare, 
unde este băgată. Această osîndă zicea el 
că i se cuvine pentru înfruntarea ce i-a 
făcut oare- cînd în tinereţe, neprimindu-l 
a-i fi soţ, cînd a cerut-o de la părinţii ei, 
lucru pentru care s-a şi făcut el haiduc. 

Pînă să vie cu răspunsul, căpitanul de 
haiduci puse de tăie un curcan, îl fripse 
şi-l trimise împărătesei, zi- cîndu-i să 
mănînce cea mai de pe urmă mîncare 
bună, căci el are să se lupte cu fiul ei, 
împăratul, pe care fără doar şi poate are 
să-l omoare. Aceasta este — zicea el — 
pomana ce face fiului ei, căci după ce va 
pieri, nu va mai avea cine să-i facă 
pomană. 

Împărăteasa, cum auzi că trăieşte fiul ei 
şi că este împărat la împărăţia tătîne- 
său, nici că se atinse de 
curcan, ci trimise răspuns căpitanului de 
tilhari că ea, cum a trăit douăzeci şi patru 
de ani numai cu piine şi apă, va trăi şi de 
aci înainte, pînă ce Dumnezeu, care 
cunoaşte toate ascunsurile inimei şi ştie 

nevinovăția ei, o va miîntui de aceste 
munci de cari nu este vrednică. 

George se cătrăni de miînie cînd văzu 
necuviincioasa purtare a haiducului şi 
poftirea cea vrednică de ris ce-i făcea. 

Atunci porni cu ceata lui cea aleasă şi 
se otăriră ca nici în ruptul capului să nu 
se întoarcă acasă fără mă-sa, pentru care 
se bucura, auzind că încă trăieşte. 

Tot atunci, căpitanul de tilhari îşi adună 
ceata în- tr-o culă sub nişte dărămături de 
ziduri ce se aflau în muntele acela şi unde 
era locuinţa lor, şi se puse a cina. Pe cînd 
ei beau şi se veseleau, vorbind verzi şi 
uscate şi bătindu-şi joc de  scrisele 
împăratului şi de răspunsul împărătesei, 
odată se despică zidul şi se ivi o umbră, 
care puse pe masă două lumînări aprinse 
de piatră, o carte şi o cheie. Apoi umbra se 
făcu nevăzută. Tilharii rămaseră ca scrişi 
1 pe perete şi tăcură milcă. Se putea auzi 
musca zbiîrniind, atîta linişte şi tăcere se 
făcu. 

Căpitanul luă cartea, îi rupse pecetea; o 
deschise şi citi: 

„Firul  nelegiuirilor tale s-a sfîrşit. 
Glasul nenorociţilor pe care fără milă i-ai 
jertfit s-a auzit la cer. Sîn- gele cel 
nevinovat ce atita mare de timp ai vărsat 
cere  răsplătire. Eşti blestemat. În 
ascunzătoarea ce este în colţ la dreapta, 
şi pe care tu n-ai ştiut-o, este o uşci- oară 
pe care o vei descoperi căutînd-o cu una 
din aceste lumînări. Ia cheia ce ţi s-a pus 


1 Scris — pictat. 

pe masă şi o deschide. În această 
ascunzătoare vei găsi nişte haine 

şi podoabe de împărăteasă, pe care le vei 
da  nenorocitei împărătese, muma lui 
George, să se îmbrace cu ele. Ea te va 
ierta pentru trudele şi chinurile ce i-ai 
pricinuit de sunt acum douăzeci şi patru 
de ani. In celălalt sipeţel vei găsi o piele 
de urs şi un lanţ, cu care piele te vei 
îmbrăca tu, căci urs ai să rămii pînă îţi vei 
ispăşi păcatele. Împărăteasa te va duce 
de lanţ şi te va da în mîna împăratului. 
Şi să nu cutezi a face în alt chip, căci 
mînia cerului va cădea preste tine şi mai 
îngrozitoare.” 

La citirea acestei scrisori, căpitanul 
rămase ca lovit de trăsnet. Şi neavînd 
încotro, scoase toate avuţiile ce adunase 
de cînd tilhărea şi le făcu douăsprezece 
părţi, deopotrivă, pe cari le împărţi la cei 
doisprezece tovarăşi ai săi. Aceştia, după 
ce-şi luară ziua bună de la căpitanul lor, 
se împrăştiară ca puii de potirniche, 
careşi pre unde. 

Iar el, căpitanul, deschise sipeţelele şi 
află toate ce- lea, întocmai precum îi zicea 
cartea. Luă hainele şi podoabele de 
împărăteasă şi le dete mumei lui George, 
ca să se îmbrace cu ele. Aceasta primi 
bucuros, căci hainele de pe dînsa se 
hărtăniseră, se  muceziseră şi se 
putreziseră, rămiîind mai goală. Apoi îşi 
ceru iertăciune pentru relele ce-i făcuse 
el, pe care iertăciune o şi dobîndi, fiindcă 
împărăteasa avea o inimă foarte bună. 

După ce căpitanul de tilhari se îmbrăcă 
în pielea de urs, care se lipi de trupul său 
ca şi cînd ar fi fost de acolo, împărăteasa 
îl luă de lanţ şi se îndreptă către scaunul 
fiului său. 

Pe drum se întilni cu George, care 
venea, măre, ca un leu, şi călare pe un 
şoimulean sireap de minca foc. George 
era cu sabia lui, ce o ţinea goală în mînă. 
Mu- 


mă-sa, cum îl văzu, îl cunoscu, căci era 
leit tată-său, şi se închină lui ca unui 
împărat. 

George se dete jos de pe cal şi 
îmbrăţişe pe împărăteasa ca pre muma 
lui, după ce află cine este. 

Mumă-sa îi spuse cum Dumnezeu, 
cunoscîndu-i nevinovăția, a izbîndit-o, 
prefăcînd în urs pe prigonitorul ei. 

Apoi dete pe urs de lanţ în mîna 
împăratului. Acesta se înduioşi de osînda 
lui şi-i dete drumul, zicîndu-i: 

— Destul îţi este ţie urgia 
dumnezeiască. Du-te şi cată de-i ! 
ispăşeşte păcatele. 

Ursul într-o clipă de ochi se făcu 
nevăzut, intrînd în codru. 

Iară împăratul, cu  mumă-sa, cu 
credinciosul şi cu ostaşii săi se întoarseră 
la scaunul împărăției, mulţumind lui 
Dumnezeu pentru toate arătările lui. 


1 Tipărit: de-ţi îi. 

Şi domniră în pace şi în linişte pînă ce, 
vrind Dumnezeu, i-a mutat din lumea 
aceasta. 

Iară  întîmplările lor au rămas de 
poveste şi vor rā- miînea în veacul 
veacului. 

Incălecai p-o şea etc. 


Povestit de Mihalache Constantinescu, din 
mahalaua Delea-Veche, Bucureşti. 
LBR 


Făt-frumos cel rătăcit 


A fost odată ca niciodată etc. 
A fost odată o păreche de oameni, 
muncitori, de! cum dă Dumnezeu. Toată 

nădejdea lor era într-o iapă cu care se 
hrăneau. Şi ar fi voit şi ei să aibă un 
copilaş, dar fu peste poate. Cercetară în 
dreapta şi în stinga, ca să afle niscaiva 
leacuri care să le desfacă făcutul 
stărpiciunei lor, dară, aş! parcă întilneau 
tot surzi şi muţi. Nimeni nu ştia să-i 
înveţe ceva. 

Mai umblară ei ce umblară şi, la urma 
urmelor, aflară despre un vrăjitor meşter 
carele închega şi apele. Creştinul se duse 
şi la dînsul, îi spuse păsul lui şi îi ceru 
leacuri. Vrăjitorul n-aşteptă multă rugă şi, 
după ce se învoiră, îi dete un măr. 

— Din acest măr — zise el — să 
mănînce numai soţia dumitale. Dară bagă 
de seamă să n-apuce din el nici o făptură 
cu viaţă de pe lumea asta. 

— Cît despre aia, n-ai grije, răspunse 
omul. Lasă pe mine; nu mi-ai dat mie în 
mînă mărul? Acum să fii odihnit. 

Luînd mărul, omul nu se mai gîndea 
dară decît la bucuria ce o să simţă el şi 
nevasta cînd s-or vedea împresuraţi de 
copii. Şi cu gîndurile astea ajunse acasă şi 
dete mărul neveste-sei, ca să-l mănînce, 
fără să-i mai spuie altceva. 

Ea primi mărul cu bucurie. Şi după ce 
plecă bărbatul în trebile sale, se aşeză pe 
pragul uşei, curăţi mărul şi-l mîncă. 
lepşoara ieşise şi ea din grajd, şi veni la 
stăpînă-sa, că era învățată la traista cu 
grăunţe. Negăsind nimic de ronţăit, luă şi 
ea cojile de măr, pe care le lepădase 

stăpină-sa şi le mîncă cu multă poftă, ca 
pe nişte trufandale. 

Nu trecu mult şi atit stăpîna, cît şi 
iepşuna se simţiră a fi luat în pintece. Şi 
după nouă luni femeia născu un copilaş 
de drăguleţ; iară iepşuna, un mîn- zuleţ 
gingaş. 

Indoită fu bucuria omului cînd se văzu 
şi cu copil, şi cu mînz. Şi fiindcă acesta se 
născuse odată cu fiul său, hotări ca 
nimeni să nu încalece pe dînsul, fără 
numai fiu-său, cînd s-o face mare. 

Botezară copilul şi îngrijiră de dinsul, 
mă rog, ca unul la părinţi. Copilul crescu 
şi se făcu mare. Cînd era d-un an, parcă 
era de cinci; iară cînd fu de cinci, parcă 
era de cincisprezece, şi de ce creştea, d- 
aia se făcea mai frumos şi mai drăgălaş. 

Darămite de învăţat? Invăţa ca nealţii 
pe lumea asta albă. N-apuca să auză de la 
dascăl ceva, că el învăţa mai din adînc 
decît dascălul. Şi astfel ajun-sese de 
poveste. Unii zicea că ştia carte pînă în 
glezne; alţii zicea că pînă în genunchi; 
iară alţii, pină în brîu. De m-ar fi 
întrebat pe mine, eu le-aş fi spus că ştia 
carte pînă în gît. Dară fiindcă nimeni nu 
m-a întrebat, iacă tac şi eu din gură ca un 
peşte, şi nu mai zic nimănui nici pis! 

Astfel fiind, într-una din zile ce-i vine 
drăcosului de copilaş, că numai încălecă 
pe mînzul lui, şi mi ti-i dete călcîie; iară 
mînzul, carele şi dînsul crescuse de 
se făcuse un cîrlănaş zburdalnic de n- 
avea astîmpăr, o rupse d-a fuga cu băiat 

cu tot, şi duşi au fost pînă în ziua de 
astăzi. 

Cînd prinseră de veste părinţii că 
băiatul, nu e, caută-l în sus, caută-l în jos, 
nu e; ba mai în dreapta, ba mai în stînga, 
de loc! Mai cercetară pe ici, mai 
cercetară pe dincoaci, băiatul, aş! nici 
pomeneală nu era de el! Tocmai tîrziu, 
hei! aflară de la nişte drumeţii că au văzut 
un băieţandru călare pe deşelate pe un 
căluşel, carele se ducea ca vintul. Ei 
ziceau că n-apucară să se uite după 
dînsul, ca de cînd se apucase să le spuie, 
şi pieri din ochii lor ca o nălucă, ca şi cînd 
n-ar mai fi fost. 

Îl plînseră părinţii pînă cînd se istoviră 
şi dinşii, şi ochii din lacrămi nu şi-i mai 
uscară; dară în deşert, că fiul lor nu se 
mai întoarse. 

Pasămite ei, dacă s-au lăsat 
zburdălniciei lor şi s-au văzut la cîmp, 
nu s-au mai gîndit în urmă, ci au întins 
la drum zbeguindu-se şi încurîndu-se, 
pină ce, cînd băgară de seamă, ajunsese 
pe nişte tărimuri necunoscute. 

Aci stătură să se mai odihnească. Şi, 
voind să se întoarcă, ei se rătăciseră. Nu 
mai ştiau nici pe unde veniseră, nici pe 
unde să se întoarcă. Atunci băiatul începu 
să plîngă şi să dorească de părinţi. 

Mai cu seamă cînd s-a văzut singur, 
singurel, el care nu era ieşit din casa 
părinţilor, începu să-l ia nişte răcori de nu 
ştia ce va să zică asta. 

Calul, daca văzu aşa, începu să-l 
îmbuneze, ba că o să facă cutare lucru, 
ba că ceealaltă. Pînă una alta, îşi cătară 
un culcuş unde să miie peste noapte. Se 
odihniră şi dormiră sub acopărămîntul 
cerului. 

A doua zi, nici tu masă, nici tu casă, 
băiatul începu iarăşi să plingă şi să 
voiască să se întoarcă la părinţi. 

Cătară să-şi găsească urmele pe unde 
veniseră; dar nu găsiră nici piculeţ de 
urmă. Daca văzu şi văzu, calul zise: 

— Stăpîne, am făcut o greşeală care nu 
se mai întoarce. Dă-mi voie să mă duc să 
caut vrun mijloc ca să ne căpătuim. 

— Asta nu se poate, odată cu capul, 
răspunse băiatul. După ce am ajuns pe 
aste tărimuri neumblate, prin pustietăţi 
fără locuitori, să mă laşi şi tu? Singur nu 
pot sta, uite, nici olecuţă. 

— Încinge-te cu frîul meu, şi, cînd vei 
vedea vro nevoie, scutură-l şi într-o clipă 
sunt la tine. Eu mă duc să caut pe unde 
să ieşim la lume, şi cum să ne 
chivernisim. 

Calul, vedeţi d-voastră, era năzdrăvan. 

Cu mare anevoinţă, se dezlipi calul de 
stăpînul său. Umblă ce umblă şi se 
întoarse  numaidecît. El vîntu- rase 
văzduhul şi cutreierase pămîntul pînă nu 
apu-case să i se urască băiatului; şi 
întorcîndu-se spuse băiatului că i-a găsit 
un loc unde să se bage argat. Il şi 
învăţă ce să facă şi cum să dreagă ca să 
argă- ţească cu folos. 

Încălecă băiatul calul, cînd auzi că are 
să-şi găsească unde să se căpătuiască, şi 
porni ca vintul, precum şi venise. 

Ajungind la nişte zîne, făcu precum îl 
învățase calul. 

Cele trei zîne — căci trei erau ele — se 
cam codeau să-l priimească; iar daca 
stărui, se rugă şi se făgădui că o să fie 
harnic şi credincios, ele îl priimiră. 

Aşezîndu-se el acolo la zîne, băiatul se 
puse cu toată inima pe muncă şi, cînd era 
ceva de făcut mai greu sau mai anevoios, 
îşi chema calul şi îi da ajutor. 

Calul, carele nu ştiu de unde aflase 
tainele zinelor — vezi că nu era el de 
florile  mărului  năzdrăvan — spuse 
băiatului să fie cu mare băgare de seamă, 
că în baia zînelor, într-un timp hotărît, 
are să curgă aur, şi atunci să apuce el 
înaintea zinelor, să se scalde. Îi mai 
spuse să ochească prin poliţile cu haine 
ale zinelor, cînd îl va pune să deretece, 
nişte nuci pe care le avea zinele şi le 
îngrijea ca pe ochii lor din cap. Băiatul 
făcu întocmai precum îl învățase calul. 

Într-o zi cînd zînele se dusese la 
vînătoare, fără grije, băiatul auzi în baia 
zinelor un susur de apă mai răsunător 
decît altă dată. Temîndu-se, el chemă 
calul, care veni într-o clipeală de ochi. El, 
cum văzu cele ce se petrec în baie, puse 
pe băiat de se dezbrăcă îndată şi îl 
împinse în baie de se îmbăie. Cînd ieşi 
d-acolo, ce să vedeţi d-voastră, cinstiţi 
boieri? părul i se făcuse cu totul de aur, 


147 


şi-i crescuse de bătea pulpele, încît nu te 
îndurai să-ţi iei ochii de la el. 

Şi luînd şi nucile, pe cari le ochise el, 
încălecă, şi pe ici ţi-e drumul! 

Cum pîşi pragul porţii, începu casele a 
tipa, de ar fi deşteptat şi pe morţi din 
groapă. Auzind  zinele  ţipătul, se 
întoarseră acasă numai cît ai zice mei. Ele 
văzură că lipseşte argatul de acasă, 
spălăcitura ce mai rămăsese în baia unde 
se îmbăiase argatul şi nucile ce lipseau; 
nu mai zăboviră, ci se luară după dînsul. 
Cît p-aci să puie zînele mîna pe ei. Şi fugi, 
zinele după diînşii; ei fugi! ziînele după 
dînşii. Daca văzu şi văzu calul primejdia, 
întinse pasul la drum şi începu a zbura ca 
gîndul, pînă ce, tocmai cînd era zînele să-i 
prinză, ei trecură de pe tărîmul lor şi se 
opriră. 


Puterea zinelor pînă aci era. Iară daca 
văzură ele că le trecu otarele, începură 
cu binele a se ruga de el ca să-şi taie 
părul să li-l dea lor; dară băiatul le făcea 
cu biz! Ele se rugară ca barim nucile cu 
haine să le dea. Băiatul le arătă coltucul. 
Atunci zînele se rugară ca încailea să le 
arate părul, să se bucure şi ele de 
vederea lui. Atunci băiatul îşi răsfiră, 
părul, încălecă şi zbură cu bidiviul lui. 

Zinele se uitară cu jind la dînsul şi, 
nemaiavind ce face, se întoarseră acasă 
şi vorbiră între ele ca să nu mai bage 
argat strein la curtea lor, cît or trăi ele. 

După ce ajunse pe moşia unui împărat 
mare, calul învăţă pe băiat ce să facă. El 
ascultă şi se duse de se băgă argat la 
grădinarul împăratului. Pînă a nu se 
învoi cu grădinarul, el îşi puse o băşică de 
vacă în cap, în care îşi ascunse părul cel 
de aur. 

Grădinarul îl învăţă cum să facă brazde, 
să semene flori, să le răsădească şi să le 
îngrijească. Şi îl luase la ochi, căci era 
spirt, ştii, colea, cum trebuie omului, 
mînă dreaptă, nu altceva. Totuşi slugile 
din curtea împărătească îl numiră cheleş. 
Şi, cheleş în sus, che- leş în jos, pînă ce îi 
rămaseră numele Cheleş. 

Grădinarul împărătesc îmbătrinise la 
curtea împăratului. El era un om 
destoinic, cu frica lui Dumnezeu şi cinstit. 
Slujba lui de căpetenie era să ducă în 
toată dimineaţa cîte un mănunchi de flori 
la cele trei fete care le avea împăratul. 

Îmbolnăvindu-se grădinarul într-una din 
zile, chemă pe argatul său şi îi spuse să 
aleagă din florile cele mai frumoase atitea 
cite să-i ajungă a face trei legături de flori 
şi să le ducă fetelor împăratului. 

Cheleşul se duse de culese flori şi făcu 
trei legături, una mai mare, alta mijlocie 
şi alta mai mică. Pe cea mai mare, care 
era alcătuită din flori ce începuse a 
se trece şi abia mai mirosinde, o dete fetei 
împăratului cea mai mare. Legătura 
mijlocie cu flori ce erau tocmai în floare o 
dete fetei celei mijlocii; iară legătura cea 
mai mică ce avea flori numai boboace cari 

acum se deschideau, o dete fetei celei 
mici. Cum dete florile, o tuli d-a fuga, şi se 
apucă de lucru prin grădină. 

Fetele se mirară de aceasta, şi cu 
toatele se duseră la împăratul şi-i arătară 
florile. Împăratul chemă pe grădinar să-i 
spuie ce noimă să aibă florile ce trimisese 
fetelor sale. 

Grădinarul se sperie cînd auzi că aşa, 
bolnav, este chemat la împăratul. 

Iară daca se duse, cu inima tremurîndă, 
şi auzi de la împăratul şiritenia cu florile, 
el se dezvinovăţi şi spuse că, bolnav fiind 
în acea zi, trimisese pe argat să ducă 
florile. 

Chemînd şi pe Cheleş, el, daca veni, se 
apropie cu sfială şi răspunse: 

— Să trăiţi, luminate împărate, întru 
mulţi ani! Cînd am cules florile şi am 
făcut acele mănunchiuri, n-am avut nici 
un gînd rău, martor mi-e Dumnezeu! ci 
am dat fiecăria din domniţe flori ce le 
arată care cum este. 

— Şi cum ai cutezat tu, un cheleş ca 
tine, să faci una ca asta? 

— Atita m-a tăiat capul şi m-a dus 
mintea, luminate împărate, atita am 
făcut. Măria ta judecă şi fă ce e cu 
dreptul. 

Împăratul rămase pe gînduri. El, deşi s- 
a întristat, dară mai mult s-a bucurat că îi 
aduse aminte ceea ce trebuia să facă el ca 
un părinte. 

Apoi trimise o pungă cu bani argatului. 
Acesta se duse şi-i dete grădinarului, 
sub cuvînt că el nu ştie 


ce să facă cu ei, ca unul ce are de toate 
de la stă- pînu-său. 

Nu trecu mult şi, viind o sărbătoare, 
împăratul cu toţi curtenii şi bătrînii 
împărăției merse la biserică. Între bătriînii 
şi credincerii curţii era şi grădinarul. 
Numai fata cea mică rămase acasă. 

Argatul, văzîndu-se singur, descinse 
friul de pe lîngă sine, scoase dintr-o nucă 
nişte haine de aramă, din cele luate de la 
zîne, se găti bine, intră în gră-dină, sună 
friul şi veni calul lui înşelat, dar neînfrinat 
şi, puindu-i friul în cap, argatul încălecă şi 
prinse a-şi încura calul prin grădină. 
Fereastra fetei de împărat celei mici da în 
grădină şi ea văzu tot ce se petrecu. 

După ce strică grădina, argatul se duse 
ca fulgerul la biserică, dete calul în mîna 
unui om ce sta afară, ca să i-l ţie, şi el 
intră în biserică. Aci merse înfipt la mir, 
se ploconi în dreapta, se ploconi în stînga 
şi ieşi afară. 

Toţi cei din biserică se mirară de dînsul. 
Pînă şi împăratul zicea că nici el nu mai 
văzuse aşa voinic frumos. 

Argatul de la grădinărie, cum ieşi din 
biserică, încălecă şi într-un suflet ajunse 
la grădina împărătească şi descălecă şi 
porunci calului să facă la loc tot ceea ce 
stricase. Calul se puse şi numaidecît în- 


151 


dreptă grădina şi o făcu şi mai frumoasă 
de cum fusese. 

Fata împăratului cea mică vedea de la 
fereastră şi tăcea. Cînd se întoarse de la 
biserică, surorile cele mai mari zise celei 
mai mici: 

— Ce rău ai făcut de n-ai venit şi tu la 
biserică, că a venit un tînăr îmbrăcat 
aşa şi aşa, a făcut aşa şi 


aşa, şi numaidecit a plecat, de au rămas 
toţi cu ochii după el. 

Fata cea mică asculta şi tăcea. 

Dară grădinarul, cînd intră în grădină, 
stătu în loc şi se miră. Apoi îşi închipui el 
că poate d-aia i se pare grădina mai 
frumoasă, unde nu intrase de mult într- 
însa. 

Peste cîtva timp veni iarăşi o sărbătoare 
şi împăratul se duse la biserică iarăşi cu 
toată curtea lui. De astă dată fata cea 
mică se făcu bolnavă într-adins, rămase 
acasă şi se puse la fereastră. 

Argatul de la grădinărie scoase de astă 
dată nişte haine de argint, scutură friul şi 
încălecă pe cal, carele venise numai cît ai 
clipi. Şi iarăşi încurîndu-l prin grădină, o 
strică şi mai rău decît întiia oară şi iarăşi 
merse la biserică, făcu ca şi de-lalt rînd şi 
se întoarse acasă, porunci calului să 
dreagă grădina, carele o făcu încă o dată 
mai frumoasă decît era. 

Fata împăratului cea mică privea de la 
fereastră şi tăcea. li spuseră surorile, îi 
spuse mumă-sa, îi spuse tată-său de 

tînărul cel mîndru ce venise la biserică şi 
despre care nimeni nu ştia de unde era. 

Ea asculta şi tăcea. 

Mai trecu ce trecu şi iarăşi, într-o 
sărbătoare mare, împăratul merse la 
biserică cu toţi sfetnicii săi şi cu toţi 
curtenii tineri şi bătrîni. Şi de astă dată 
fata cea mică a împăratului se prefăcu că 
este bolnavă şi rămase acasă. Intre 
curtenii împăratului cari merseră la 
biserică era şi grădinarul, fiind bătrin, 
credincios şi vechi slujbaş al împăratului. 

Argatul cel cheleş, daca se văzu singur, 
scutură friul şi-şi chemă calul. De astă 
dată scoase din găoacea de nucă rîndul 
de haine cel de aur, se găti frumos, 
înfrină calul ce venise numai înşelat, îşi 
lăsă 
părul de aur pe spate, încălecă, îşi încură 
calul prin grădină, pe care o strică de tot, 
şi apoi se duse ca şi de-lalt rînd la 
biserică, merse la mir, se ploconi în 
dreapta şi în stinga şi ieşi. 

Întorcîndu-se acasă, porunci calului de 
făcu grădina de trei ori mai frumoasă 
decît era. 

Fata împăratului îl văzu şi cînd ieşi, şi 
cînd se întoarse, şi ceea ce făcu, dară 
tăcea. 

Cînd se întoarseră de la biserică, 
împăratul şi toţi cu totul spuseră fetei 
celei mici a împăratului minunea ce 
văzuseră. 

— Daca n-ai fost şi tu la biserică — îi 
ziseră — să fi văzut cum a venit acel Făt- 

frumos strein, cu părul de aur, ce mîndru 
era cînd s-a aplecat în dreapta şi în 
stînga la toţi cei din biserică şi cum a ieşit 
apoi, fără să bage pe nimeni în seamă. 

Fata cea mică a împăratului se făcea că 
ascultă, dară tăcea într-însa şi ridea 
înfundat. Vezi că ştia ea ce ştia. 

Grădinarul, daca se întoarse de la 
biserică şi văzu frumuseţea aia de 
grădină ce făcuse calul argatului, se tot 
freca la ochi şi nu-i venea de loc să 
crează, asta să fie grădina, ori ba? şi 
credea că a rătăcit prin altă grădină. Nu o 
mai cunoştea. Şi, văzind pe argat, îl 
întrebă despre acea schimbare; iar 
argatul îşi cerea iertăciune, spuind că ela 
făcut ceea ce învățase de la stăpinu-său. 

Darămite cînd văzu împăratul? Scoase 
şi dete o pungă de bani grădinarului, 
pentru că-i făcuse o grădină, de nu se mai 
găsea ca asta la nici un împărat. 

Şi mai trecînd ce mai trecu, împăratul 
îşi aduse aminte de cele trei mănuchiuri 
de flori. Atunci se vorbi cu împărăteasa 
cum să facă să-şi dea fetele la casele lor. 

Cum se află de această hotărire 
împărătească, începu, a veni peţitori de 
pe la fel de fel de împărați. Fetele, adecă 
cea mare şi cea mijlocie, îşi aleseră cîte 
un fecior de împărat şi se duseră după 
băr-  baţii lor. 

Fata însă cea mică nu voia să se mărite 
cu nici un chip. Ba să-i dea pe feciorul 
cutărui împărat, ba pe al cutărui; aş! ea 
zicea că nu-i place nici unul. Ce să facă 
bietul împărat? Se sfătui cu boierii şi 
găsiră cu cale să stea fata într-un pridvor, 
cu un măr de aur în mînă, să treacă toţi 
fiii de împărați şi de boieri pe dinaintea 
ei, şi, pe care îl va plăcea, să-l lovească cu 
mărul. 

Aşa şi făcură. 

Trecură fiii de Împărați care veniseră în 
petit, dară ca să lovească pe vreunul, ba. 

Trecură şi fiii de boieri mari ai 
împărăției, dară ca să lovească pe 
vreunul, nici gînd n-avu. 

În cele mai de pe urmă trecură toţi 
tinerii buni şi răi din împărăție, şi din 
boiernaşi, şi din prostime, şi nici nu se 
uita la dînşii fata ce sta cu mărul în mînă. 
Trecînd şi argatul de la grădinărie, din 
întîmplare, pe acolo, fata îl lovi cu mărul 
drept în cap. 

Fiii de împărați şi de boieri rămaseră ca 
bătuţi de Dumnezeu, cînd văzură una ca 
aceasta. 

Împăratul zise că trebuie să fie o 
greşeală, şi pofti pe fiii de împărați şi de 
boieri să mai treacă o dată. 


156 


Trecură toţi cu totul, şi nu lovi pe 
nimeni; zise şi chelului să treacă, şi de 
astă dată tot pe el îl lovi. 

Împăratul nu se putea învoi ca să ia fie- 
sa de băr-bat un aşa om prost şi pofti pe 
toată adunarea să mai treacă o dată, căci, 
negreşit, trebuie să fie vro greşeală a 
fetei. 


Trecură şi a treia oară, şi tot pe argatul 
cel chel îl lovi cu mărul fata împăratului. 

Atunci împăratul, neavînd încotro, dete 
de bărbat fie-sei pe argat, dară îi şi 
oropsi, gonindu-i de la casa lui. 

Ei se duseră de la faţa împăratului care 
îi oropsise, cu lacrămile în ochi şi cu 
inima smerită, şi-şi aleseră loc de trai un 
bordei în care ţinuse împăratul nişte 
bivoli. Apoi, aducîndu-şi aminte fata 
împăratului de ceea ce făcuse în grădină, 
îl îndemnă să-şi cheme calul. 

Argatul, ginerele împăratului, făcu 
precum îi zisese soţia, chemă calul şi-i 
porunci să-i facă nişte palaturi sub 
pămînt, fără seamăn pe lume. Calul nu 
întîrzie şi le făcu nişte palaturi 
înfricoşate. Nu se găsea la împăratul în 
casă ce se găsea în palaturile lor. Şi 
bogății, şi scumpeturi, şi tot ce ai fi poftit 
se găsea la dînşii. 

Şi mai trecînd cîtînică vreme la mijloc, 
se pomeni împăratul cu veste de la un alt 
împărat să iasă la război. Împăratul 
chemă în ajutor pe ginerii săi, feciorii de 

împărați, carii şi veniră şi se lăudau cu 
isprăvile ce au să facă. 

Cînd veni vremea a merge la război, 
iată că se înfăţişe la împăratul şi argatul, 
ginere al său, şi ceru să-l ia şi pe dînsul la 
război, că poate va tăia şi el vrun vrăjmaş. 

Împăratul şi  ginerii cei mari îl 
înfruntară, zicînd să-i lase în pace, să nu- 
i mai poarte şi lui grija p-acolo. El 
stărui şi împăratul se înduplecă şi porunci 
să-i dea şi lui o miîrţoagă de cal şi o 
rugină de paloş. 

Argatul încălecă voios şi porni înaintea 
oştilor. Cînd ajunse la o lăcovişte pe 
unde trebuia să treacă, 


el înnomoli calul şi începu să-l bată ca să 
iasă de acolo, dară în deşert. Ajungindu-l 
împăratul cu ginerii cei mari şi cu toată 
oastea, trecu pe lingă dînsul clătinînd din 
cap, iară ostaşii îşi dedeau coate şi 
rideau. 

După ce trecură şi se depărtară de nu 
se mai văzură, argatul scutură frîul, şi 
iată că îndată şi-i sosi calul. li spuse ce 
avea de gînd să facă şi ceru povaţă. Calul 
îl învăţă ce să facă, cînd va fi dinaintea 
vrăjmaşului. După ce luă în cap tot ce-l 
învăţă calul, încălecă şi porni şi el. 

Ajungind la război şi văzînd pe ai săi 
încăieraţi cu  vrăjmaşii, tocmai cînd 
aceştia erau să dovedească pe socru-său 
şi pe cumnaţii săi, unde mi se ridică de 
trei stînjeni pe dasupra oştilor şi zbură 
drept la împăra- tul socru-său, îi tăie 

degetul cu inelul şi-l luă cu sine. Apoi se 
lăsă asupra vrăjmaşului şi tăia în carne 
vie cu nemilostivire, întocmai ca un 
muncitor vrednic cînd trage cu coasa 
nemiluit. 

lar cînd îl înteţea vrăjmaşul, calul se 
urca ca fulgerul în sus şi se ţinea bine de 
coama lui. Apoi cînd se lăsa în jos, tăia 
cum ştia el în legea lui să taie. Aşa, vezi, 
îl învățase calul. 

De trei ori se urcase în sus, cînd 
năvălise vrăjmaşul asupra lui, şi de trei 
ori se lăsase ca un vîrtej asupra oastei 
vrăjmăşeşti. La fiecare dată cădeau d-a 
stînga şi d-a dreapta lui cu grămada şi 
făcea uliţi, uliţi, pe unde mergea. În mai 
puţin ca de cînd mă apucai să vă 
povestesc, mormane de morţi se vedea pe 
unde trecuse el. 

Aşa spaimă grozavă băgă el în inimile 
vrăjmaşului, încît prinse a fugi, iară el a-i 
goni şi a-i tăia ca pe nişte vite. 


Împăratul socru rămase înmărmurit 
cînd văzu atita vrednicie. După fuga 
vrăjmaşului, el stătu locului şi mulţumi lui 
Dumnezeu că le-a trimes pe îngerul său 
de i-a scapat din mîna dușmanului, care 
vrea să-i piarză, şi mai multe nu. 

Argatul, ginerele împăratului, după ce-l 
mîntui, se întoarse înaintea lui, dete 
drumul calului său, încălecă iară pe 
miîrţoaga ce-i dase împăratul şi se chinuia 
a ieşi din nomol. 

Împăratul se întorcea cu voie bună de la 
oaste şi dînd peste dînsul înnomolit încă 
în noroi, porunci la vro doi ostaşi de-l 
scoase d-acolo. 

Şi ajungînd acasă, ginerele împăratului 
cel chel spuse neveste-sei ce făcu. Ea se 
bucura din toată inima. 

Toată oastea vorbea de îngerul 
domnului care le dăduse atîta ajutor şi-l 
semuia cu străinul care venise la biserică. 
Însuşi împăratul bănuia aceasta, şi ar fi 
dorit ca să-l mai întîinească o dală, să-i 
mulţumească. Dară ia-l de unde nu e. 

Mai trecînd ce mai trecu, împăratul 
ajunse de orbi. Toti vracii se adunară si-i 
dădură leacuri, dară nici uneie din 
buruienile lor nu-i dară în de bine. 
Vrăjitoarele puseră apă la stele şi-i 
aduseră şi-i descîntară, tot însă ce punea 
la ochi mai rău îi făcea, dară mai bine de 
loc. În cele din urmă un cititor de stele şi 
vraci mare fu adus cu multă cheltuială din 
ţări streine, şi acesta spuse că pînă cînd 
împăratul nu va avea lapte de pasăre de 
peste apa Iordanului cu care să se ungă la 
ochi, nu-i va veni văzul. 

Atunci puse împăratul oameni să strige 
prin toată împărăţia că cine se va găsi să 
aducă lapte de pasăre 


de peste apa Iordanului, aceia să ştie cu 
bună încredințare că va dobiîindi cal 
împărătesc şi jumătate împărăţia. Dară 

strigară de surda, căci nu se găsi nimeni 
carele să se însărcineze cu această slujbă. 

Ginerii împăratului cei mari, daca 
văzură aşa, se legară că ei vor aduce 
laptele trebuincios şi încălecară pe cai 
buni împărăteşti, luară cu dînşii slujitori 
şi bani. 

Umblară ei, cătară şi nu putură afla 
ceea ce cătau. În cele din urmă dete peste 
un înşelător, carele le dete lapte ca tot 
laptele şi le luară o mulţime de bani. Ei 
se întoarse cu bucurie la casa socrului 
lor. 

În aceeaşi vreme şi ginerele 
împăratului, argatul, plecă după lapte de 
pasere. El scutură friul şi îndată şi veni 
bidiviul lui. Îi spuse ceea ce voia, şi calul 
îi răspunse: 

— Ce e mai lesne, stăpine; căci acolo 
locuiesc şi eu. 

Încălecă şi porni. După ce ajunse, luă 
lapte de pasere de preste rîul Iordanului 
şi în cîteva zile se întoarse acasă, cam tot 
odată cu cumnaţii săi. 

Aceştia merseră la împăratul, îi aduseră 
lapte de al lor, cu care dete pe la ochi 
împăratul şi rămase ca întîi, orb ca toţi 
orbii. Nu-i folosi nimic. Merse şi argatul 
şi-i aduse şi el lapte, dară adevărat lapte 
de pasăre de preste riul Iordanului. 
Împăratul nu prea voia să dea pe la ochi. 
După stăruința împărătesei şi a 
sfetnicilor, se înduplecă şi se unse. Cum 
puse la ochi lapte de acesta, băgă de 
seamă că vede ca prin sită. Mai dete o 

dată, văzu ca prin ciur; cînd se unse şi a 
treia oară, văzu luminat ca toţi oamenii. 

Împăratul iertă pe argat de fapta lui de 
mai-nainte. Ginerele său cel mic, daca 
văzu aşa, rugă şi el pe 


împăratul să vie să le vază locuinţa. 
Împăratul se înduplecă şi merse. Cînd 
ajunse acolo, ce să-i vază ochii? Ce nu era 
în palaturile lui era în locuinţa ginerelui 
său cel mic. 

Văzind mirarea de care era coprins 
împăratul, ginerele său cel mic se 
încumetă şi zise: 

— Eu sunt, mărite împărate, cel ce am 
venit de trei ori în biserică. 

Împăratul aruncă ţintă ochii la el. 

— Eu sunt cel ce ţi-am făcut grădina 
cea fru-moasă. 

Împăratul, parcă nu-i venea să crează 
spuselor lui. 

— Eu sunt — mai zise — cel ce v-am 
scăpat în război din mîna nelegiuiţilor ce 
se sculaseră să te răpuie. 

Împăratul rămase stilpit de mirare. 
Apoi, mai viin- du-şi în fire, îi zise: 

— Cum poţi dovedi zisele tale? 

Atunci ginerele său cel mic ieşi afară, 
scutură friul, scoase hainele de aur din 
găoacea de nucă unde le păstra, se găti 
frumos, îşi lăsă părul pe spate, în-călecă 
pe cal şi, arătind împăratului degetul cu 
inelul, zise: 

— lată, mărite  împărate, dovezile 
ziselor mele. 

Şi începu a încura calul prin curtea 
împăratului. Părul său cel de aur şi 
hainele cu care era îmbrăcat strălucea ca 
soarele. 

Împăratul, uitîndu-se la dînsul, tot 
punea mîna la ochi, făcîndu-şi umbră. 
Vezi că se temea să nu orbească încă o 
dată. 

El lăudă pe fie-sa pentru că-şi alesese 
un asemenea bărbat. 


— Şi ai fi putut oare crede d-ta, tată, 
răspunse fata cea mică, că aş fi putut să- 
mi aleg de bărbat pe unul care să facă 
tatălui meu, împărat, ruşine în lume? 

Atunci împăratul, şi bătrin fiind, se 
cobori din scaunul împărăției, pe care se 
urcă ginerile său cel mic. Şi împărăţiră în 
pace şi în linişte pînă ce trăiră. 

Iară eu încălecai p-o şea etc. 


Comunicat de P. Niculescu din Craiova la 
1862. 
LBR 

Fata săracului cea isteaţă 


A fost odată ca niciodată etc. 

A fost odată un om şi o femeie. Ei erau 
atit de săraci, încît n-aveau după ce bea 
apă. Nici tu casă, nici tu masă, nimic, 
nimic, dară nimic n-aveau după sufletul 
lor. Muncea bietul om de dimineaţa pînă 
seara tirziu, alături cu muierea, de-i 
treceau năduşe- îele, şi ca să dea şi ei în 
spor, ba. 

Se ţinea, vezi, norocul după dinşii ca 
pulberea după cîini, cum se zice. 

Umblau cu tărăbuţele de colo pînă colo, 
şi ca să se statornicească şi ei la un loc, 
nu găseau. Căci cine era să-i priimească 
pe ei, doi calici, cu leaota de copii după 
dînşii?! 

Adică uitasem să vă spui. Aveau aceşti 
oameni o spuză de copii. Din aceşti copii, 
cei mai mari erau numai fete, iară băieţii 
erau mărunţei şi stau pe lîngă dînşii ca 
ulceluşele. 

Să nu vă fi dus Dumnezeu vrodată să fiţi 
faţă cînd venea omul de la muncă, că v-aţi 
fi luat cîmpii. leşeau toţi afară înaintea 
lui, jigăriţi şi hărtăniţi, ca nişte netoţi, 
subţiratici şi piţigăiaţi, mă rog, leşinaţi de 
foame, şi tăbăriţi pe bietul om cu gura: 
tată, mi-e foame, tată, mor de foame. 

Tatăl lor se zăpăcea şi nu ştia către care 
să se întoarcă mai întîi şi le da toată 
agoniseala lui dintr-o zi. Dară de unde să 
le ajungă ce bruma le aducea el? Abia 
puneau p-o măsea. 

Bietul tat' său şi biată mă-sa de multe 
ori se cul-cau nemîncaţi. Li se rupea 
inima de milă, dară n-aveau încotro. 
Şi ca să-şi liniştească copiii, el le făgăduia 
că a doua zi are să le aducă mai mult. 
Astfel, mai cu şosele, mai cu momele, 
adormeau şi bieţii copii, cu nădejde că a 
doua zi are să fie mai bine. 

Dintre toţi copiii, fata cea mai mare era 
mai tăcută şi mai cu judecată. Ea rămînea 
cu surorile şi fraţii cei mai mici cînd se 
duceau părinţii la muncă, vedea de dînşii, 
îi mustruluia şi îi povăţuia să fie mai cu 

răbdare, mai îngăduitori, ca să nu se 
amărască pînă într-atît părinţii. Dară, 
bate toba la urechea surdului. Adecă, de! 
ce să zici? Ar fi fost şi ei, poate, mai în- 
găduitori, şi mai cu răbdare, dară burta le 
da ghes şi îi făcea de multe ori să fie 
neînţelegători. 

Într-acestea, boierului pe moşia căruia 
se afla aceşti oameni ca şi urgisiţi de 
Dumnezeu i se făcu milă de ei şi, într-o zi, 
cînd veni omul să se roage pentru sălaş, 
el îi zise: 

— Omule, te văz harnic, munceşti de te 
speteşti, şi două în tei te văz că nu poţi 
lega. lată, eu mă îndur şi-ţi dau un petec 
de loc, să fie de veci al tău. Du-te de-ţi 
alege petecul ce-ţi va plăcea şi apucă-te 
numai- decît să-ţi faci un bordei. ! 

— Bogdaproste cucoane, şi Dumnezeu 
să prii- mească. De unde dai să izvorască, 
răspunse bietul om. 

Se duse de-şi alese un petec de loc şi 
pină în seară groapa pentru bordei o şi 
dete gata. 

Nepartea lui. Cum se brodi ca locul ce- 
şi alesese să fie alături cu al unui ţăran 


1 Figura boierului care împarte pămînt 


ţăranului sărac este falsă; avem de-a face 
clar cu o influentă a ideologiei claselor 
exploatatoare; în paginile care urmează, 
boierul (ca şi împărații buni şi drepţi, fără 
corespondenţă în realitate, din alte basme) 
întruchipează însă dorinţa de justiţie socială 
a ţărănimii, dorinţă care, în regimurile 
bazate pe exploatare, n-a putut fi pusă în 
practică (n. red.). 


166 


bogat şi mîndru, de nu-i ajungea cineva 
cu prăjina la nas. 

Peste noapte, nu ştiu cum se făcu, nu 
ştiu cum se drese, că o vită d-ale 
bogatului căzu în groapă şi muri. 

A doua zi de dimineaţă bogatul, 
văzindu-şi vita moartă, sări cu gura mare 
asupra săracului, îl luă de piept şi cu el 
tîrîş se duse la curtea boierului, să le 
facă judecată. 

Boierul se miră cînd îl văzu şi-i întrebă: 
ce caută? 

Țăranul cel bogat zise: 

— Boierule, acest prăpădit de om, 
venetic în satul nostru, n-ar mai avea 
parte de el! după ce ţi-ai făcut pomană de 
i-ai dat un petec de loc, el tocmai lîngă 
mine şi-a ales să-şi facă bordei! Una la 
mînă. Bagă de seamă că, după ce e sărac, 
apoi e şi cu nasul pe sus. Al doilea, 
groapa ce şi-a făcut pentru bordei, după 
ce că e mare foarte, apoi n-a avut grijă s-o 
acopere peste noapte cu ceva, numai ca 
să-mi facă mie pagubă, şi mi-a căzut o 
vită într-însa de şi-a rupt junghietura. 
Judecă d-ta acum, nu e dator să mi-o 
plătească? El zice că n-are cu ce. Şi ce-mi 
pasă mie de asta? 

— Boierule, răspunse şi săracul umilit şi 
cu lacrimile in ochi cît pumnul. Boierule, 
n-am ce zice, omoară-mă, spînzură-mă, n- 
am ce face dacă a dat păcatul peste mine. 
Aşa este cum zice bogătaşul meu vecin. Şi 
fiindcă lui Dumnezeu îi place dreptul, 

drept să-ţi spui ce e drept: am săpat 
groapă, şi o groapă 

mare, ca să încapă bordeiul pe toţi ai mei, 
dară nici că m-am gîndit ca să-i aduc 
pagubă. Şi nici n-a fost la sufletul meu 
cugetul de mîndrie, căci n-aveam pe ce 
mă mîndri, cînd mi-am ales loc lîngă d-lui. 
Acum lumineze-vă Dumnezeu, boierule, şi 
judecaţi după dreptate. 

Boierul sta în cumpănă. Nu ştia cui să 
dea drep-tate. Vedea el că săracul a căzut 
în păcate, dară fără voie. După ce se gîndi 
el niţel, zise: 

— Bre, oameni buni! Eu am să vă fac 
trei întrebări; cine le va dezlega mai bine, 
a aceluia să fie dreptatea. Vă dau răgaz 
de trei zile, gindiţi-vă. După trei zile să 
veniţi şi să-mi ghiciţi întrebările. Ţineţi 
bine minte. Întîia întrebare sună aşa: 

Ce este mai gras în lume? 

A doua: 

Ce este mai bun? 

Şi a treia: 

Ce aleargă mai iute? 

Aide, duceţi-vă acum. Dară să mai ştiţi 
una: dacă nici unul din voi nu va ghici 
vreuna din întrebările mele, să ştiţi că 
unde vă stau picioarele o să vă stea şi 
capetele. 

Amîndoi împricinaţii se întoarseră la 
casele lor. Bogătaşul, lăudindu-se că el 
are să ghicească, fiindcă ce lucru poate fi 
mai uşor decît a spune că porcul său din 
ogradă este mai gras, deoarece stă 
slănina pe dînsul de o palmă; iară săracul 

plîngea de potopea pămîntul, gindindu-se 
ca ce o să spuie el! 

Daca ajunseră fiecare la ai săi, 
bogătaşul era vesel că are să-şi cîştige 
pricina, iară săracul se puse pe gînduri şi 
tot ofta. Copiii se adunară pe lingă dînsul, 
se uita, dară nu cutezau să-l întrebe 
ceva. Începură 


şi ei a plinge; şi se făcu acolo la dînşii o 
plingere şi o jelanie de te luau fiori de 
milă. 

Numai fata cea mai mare îşi luă inima 
în dinţi şi-l întrebă ce are, de este aşa 
trist. 

— Ce să am, fata mea? lacă păcate de la 
Dumnezeu. Boierul ne-a îndatorat să-i 
ghicim nişte întrebări pe cari nici oamenii 
cei procopsiţi nu i le-ar putea spune, 
necum un sărman prost ca mine. 

— Ci spune-ne şi nouă, ca doară d-om 
putea să-ţi dăm vrun ajutor. 

— Ca ce ajutor aţi putea voi să-mi daţi, 
voi care nu ştiţi încă nici cum se mănîncă 
mămăliga. 

— Te miră, tată, la ce am, putea fi bune 
şi noi. Şi apoi ce strică dacă ne vei spune 
şi nouă? 

Atunci săracul zise: iacă, iacă, iacă ce 
ne-a zis boierul să ghicim; căci de unde 
nu, ne va sta capul unde ne stau tălpile. 

Fata cea mare se puse pe gînduri şi, 
după ce mai cugetă ea ce mai cugetă, se 
apropie de tată-său şi Îi zise: 

— Ia lasă, tată, nu mai fi aşa mîhnit. Nu 
ne lasă Dumnezeu pe noi să pierim. Cînd 
te vei duce la boierul să-i dai răspuns, ţi- 
oi spune şi eu ceva. Şi poate că va da 
Dumnezeu să scapi cu faţă curată dinain- 
tea lui. 

Săracul păru a se miîngiia oarecum; 
dară numai inima lui ştia. Nu voia, vezi, 
să-şi mai mîhnească copiii. 

În dimineaţa cînd fu a se înfăţişa la 
boierul ca să-i ghicească întrebările, fie- 
sa îi spuse ca ce să răs- punză. Săracul se 
arăta a fi mulţumit, dară se îndoia. 

Se înfăţişară înaintea boierului. 
Bogătaşul, mindru şi cu pieptul deschis; 
săracul, umilit şi strîns la piept de sta să-i 
crape sumanul cel zdrenţuit de pe dînsul. 


Boierul întrebă pe bogătaş: 

— Ei, bade, ce este mai gras pe lumea 
asta? 

Bogătaşul răspunse cu coraj: 

— Apoi de, cucoane, ce să fie mai gras 
decît porcul meu din ogradă, care are 
grăsimea pe el de o palmă de groasă. 

— Minciuni spui, răspunse boierul. 

Şi întrebînd şi pe săracul, el răspunse 
cu sfială: 

— Apoi de, cucoane, eu zic cu mintea 
mea a proastă că pămîntul să fie mai gras 
pe lumea asta, că el ne dă toate 
bunătăţile pe cari le avem. 

— Aşa este, răspunse boierul, 

Acum zise bogătaşului iară: 

— Ce aleargă mai iute pe lumea asta? 

— Armăsarul meu, cucoane, răspunse 
bogătaşul, că aleargă peste văi şi dealuri, 
cînd îi dau drumul, de nu-i vezi copitele. 

— Apoi de, cocoane, capul meu nu mă 
duce aşa departe, fărădecit dau cu 
socoteală că nimic nu aleargă aşa de iute 
ca gindul, răspunse şi săracul. 

— Tu ai dreptate. Cela aiurează. 

În cele din urmă, mai întrebă o dată pe 
bogătaş: 

— Ce este mai bun pe lumea asta? 

— Nimic nu este mai bun pe lumea asta, 
milostive stăpîne — răspunse el — ca 
judecata cea dreaptă a măriei tale. 

— Eu, boierule, cu prostia mea mă duce 
gîndul să crez că nimic nu e mai bun pe 
lumea asta ca Dumnezeu, care ne sufere 
pe lume cu toate răutăţile noastre. 

— Adevărat, aşa este, zise boierul. 

Şi întorcîndu-se către bogătaş, adăogă: 

— leşi afară, ţăran viclean şi mojic ce 
eşti, sau pui acum de-ţi trage la tălpi 
atita cît nu poţi duce. 


Bogătaşul ieşi cu coada între picioare. 

Şi chemind mai aproape pe sărac, îl 
întrebă cu un grai blajin: 

— Spune-mi, bre, omule, cine te-a 
învăţat pe tine să răspunzi aşa de potrivit, 
căci din capul tău ăla secu nu crez să fi 
ieşit aşa cuvinte înțelepte. 

Bietul sărac se cam codea. Nu-i venea 
să spuie drept, de teamă să nu păţească 
ceva. Dară dacă se văzu încolţit, spuse tot 
adevărul precum era. 

Atunci boierul, mirîndu-se în sine de 
iscusinţa fetei săracului, îi porunci ca a 
doua zi să vie cu fata la curtea 
boierească. Ea să fie nici îmbrăcată, nici 
dezbrăcată, nici călare, nici pe jos, nici pe 
drum, nici pe lîngă drum. 

Cum auzi săracul unele ca acestea, 
începu a se boci şi a se văicăra, de nu-ți 
venea să-l mai auzi, şi se întoarse la ai 
săi. 

Fata cea mare, cînd auzi cele ce îi 
spuse: 

— Nu te teme, tătucă — îi zise ea — că-i 
viu eu lui de hac. Numai să-mi cauţi două 
mie. 

Cum se făcu dimineaţă, fata aruncă pe 
dînsa un volog (plasă), luă miţele la 
subţiori, încăiecă pe un ţap şi plecă la 
curtea boierească. 

Mergind astfel pe drum, ea nu era nici 
călare, nici pe jos, căci îi da de pămirit 
cînd un picior, cînd altul, ţapul fiind pitic; 
umbla nici pe drum, nici pe lîngă drum, 
căci ţapul nu ţinea drumul drept. Aci 
trecea pe lingă cîte un gard să apuce 
cîte vrun lăstar de la vrun pomişor; aci 
trecea de cealaltă parte. Nu era nici 
îmbrăcată, nici dezbrăcată, cu vologul 
aruncat pe dînsa. 

Şi aşa, cu chiu, cu vai, ajunse la curtea 
boierească. Cînd o văzură boierul şi 
oamenii curţii, venind aşa, încremeniră. 
Boierul, vezi, nu voia să se dea rămas, 

şi porunci să dea drumul la doi zăvoi ! ce- 
i ţinea la curte în lanţ. Aceştia, cum 
văzură alaiul cu care venea fata săracului, 
se repeziră la dînsa, dară ea dete drumul 
îndată miţelor şi zăvoii se luară după 
dînsele, iară fata săracului ajunse la scara 
boierească aşa precum îi poruncise 
boierul. 

Văzind şi această iscusinţă a fetei, 
boierul n-avu încotro şi fu nevoit s-o 
primească. Atunci porunci să o 
fereduiască (să o îmbăieze), o îmbrăcă cu 
nişte haine ca de mireasă şi hotări să o 
dea după un fecior ce-l avea boierul pe 
lîngă dînsul, care îl slujea cu credinţă. 

După ce o văzu boierul curăţită şi 
ferchezuită ca o mireasă, şi cum avea 
ea şi pe vino-ncoace, i se păru mai 
frumoasă de cum era atunci; ce-i abătu 
lui, că pofti să o aibă el de nevastă, mai 
cu seamă că era burlac, şi se cunună cu 
dînsa. Mai-nainte de a se cununa, boierul 
zise dinsei: 

— Eu te iau de soţie; dară să ştii că tu 
n-ai voie să judeci niciodată fără de mine. 

Ea priimi. 

După ce trecu cît trecu de la cununia 
lor, boierul se duse odată în treaba lui pe 
moşie. În lipsa lui veniră doi ţărani cu o 
prigonire la curte. Aflind că boierul nu 
este acasă, şi văzînd pe cuconiţa într-un 
ceardac, ei începură să se jeluiască la 
dinsa. Ea asculta şi tăcea. 

Unul zise: 


1 Zăvoi — zăvozi, dulăi. 

— Aveam să mă duc pînă în cutare loc, 
însă o roată de la căruţă mi se stricase. 
Nu mai puteam înhăma iapa la căruţa cu 
trei roate, mai cu seamă că era a făta. 
Atunci m-am rugat de vecinul meu, ăsta 


care e de faţă, să-mi împrumute el o 
roată. El, ce e drept, aseară mi-a 
împrumutat roata ce i-am cerut, cu gînd 
ca azi pînă în ziuă să mă duc la treaba 
mea. Cînd, ce să vedeţi, cinstiţi boieri? 
Astă noapte mi-a fătat iapa un mînz. 

Țăranul cel cu roata îi tăie cuvîntul şi 
zise şi el: 

— Nu-l credeţi, cucoană, să vă ţie 
Dumnezeu! Roata mea a fătat mînzul. 

Cucoana asculta din ceardac şi tăcea. 

Ţăranii aşteptară ce mai aşteptară şi, 
dacă văzură că cucoana nu le face nici o 
judecată, întrebară: 

— Da' unde-i dus boierul, cucoană? 

— la, s-a dus — răspunse ea — să vază 
un lac de mălai ce-l avem pe marginea 
unui iaz, că în toate nopţile ies broaştele 
dintr-însul şi mănîncă mălaiul. 

Ţăranii se uitară lung şi plecară. 
Ajungînd la poarta ogrăzii boiereşti, ei 
începură a se întreba unul pe altul: 

— Ca ce fel de vorbă fu aia a cucoanei, 
mă, nea ăsta? Cum se poate broaştele să 
mănînce mălaiul? 

Ce se sfătuiră ei, ce vorbiră, că numai 
se întoarseră să întrebe pe cucoană ce 
vorbă fu aia. 

Daca veniră dinaintea cerdacului iară, 
prinseră a întreba: 

— Da’ bine cucoană, ca ce să fie vorba 
ce ne-ai spus-o? Poate-se ca broaştele să 
mănînce mălaiul? 

— Nu ştiu dacă broaştele poate să 
mănînce mălai au ba, răspunse cucoana: 
dară ştiu că roata nu poate să fete mînji. 

Tocmai atuncea îşi veniră şi ţăranii de 
acasă. Acum înţeleseră şiritenia vorbei 
cucoanei, se mirară de atita înţelepciune 
şi se împăcară cum ştiură ei mai bine. 


Viind şi boierul acasă, întrebă: 

— Cine a mai fost p-aici în lipsa mea? 
Ce s-a mai petrecut? 

— Ce să fie? răspunse ea. laca, iaca 
cine a venit şi iaca ce s-a întîmplat cu ei, 
şi ce le-am zis eu. 

Boierul, cum auzi, îi zise: 

— Fiindcă ai călcat făgăduiala şi ai 
judecat fără mine, nu mai putem trăi 
amindoi. a-ţi ce pofteşti de la mine şi ce- 
ţi este mai drag în casa mea, şi să te duci 
la tătă-tău, acasă. 

Cucoana zise: 

— Vorbele tale, bărbate, sunt sfinte 
pentru mine, pentru că de aceea bărbatul 
este bărbat. Nu sunt vinovată întru nimic, 
căci n-am judecat pe acei jeluitori, ci le- 
am spus numai unde este stăpînul lor. 
Dar dacă d-ta găseşti cu cale să mă 
goneşti, eu mă supun fără să cîrtesc şi-ţi 
mulţumesc încă din adîincul sufletului 

pentru bunătatea ce ai de a mă lăsa să-mi 
aleg ce mi-e mai drag din casa dumitale. 
Un lucru te mai rog: fiindcă mă goneşti, 
lasă-mă să mă mai veselesc o dată şi eu 
în casa domnului meu şi bărbat. Dă o 
masă şi cheamă pe prietenii noştri şi 
cunoscuţi să petrecem împreună şi să ne 
chefuim pentru cea din urmă oară. 

Boierul se înduplecă şi porunci de făcu 
o masă d-alea înfricoşatele, unde 
chemă prietenii şi pe cei mai de aproape 
ai lor. Şezură, se înveseliră şi se chefuiră 
cît le cerură inima. Cucoana însă tot 
îndesa paharele boierului şi el le tot bea. 
Şi mai dete unul, şi încă unul, pînă îl făcu 
cuc. Se îmbătă boierul de se coclise turtă. 
Atunci şi cucoana îl ia frumuşel la 
spinare, fără să mai simţă boierul ceva, 
şi-l duse la tat'său acasă, unde îl puse pe 
coptor de dormi pînă se trezi. 

A doua zi, cînd se deşteptă, boierul, 
văzindu-se în astfel de hal, întrebă unde 
se află. Cucoana îi răspunse: 

— La tata acasă. Cînd m-ai gonit de la 
d-ta, mi-ai dat voie să iau din casa 
dumitale ce mi-o fi mai drag. Aceea am şi 
făcut. Nimic nu mi-a fost mai drag decît 
bărbatul. Nu crez să mă ţii de rău pentru 
că mi l-am luat. 

Cînd auzi boierul asemenea vorbe cu 
noimă, se gîndi ce se gîndi, apoi 
răspunse: 

— Aidem, nevastă, acasă, şi să trăim ca 
în sîn de rai; acum pricep eu ce odor de 
femeie am dobîndit. 

Şi m-am suit pe o şea 
Şi am spus-o aşa. 
M-am suit pe o roată 
Şi am spus-o toată. 


Comunicat de d-na Briîndza şi cules de 
prin împrejurimile Iaşului. 


Greuceanu 

A fost odată ca niciodată etc. 

A fost un împărat şi se numea împăratul 
Roşu. El. era foarte mîhnit că, în zilele lui, 
nişte zmei furaseră soarele şi luna de pre 
cer. 

Trămise deci oameni prin toate ţările şi 
Trăvaşe prin oraşe, ca să dea în ştire 
tutulor că oricine se va găsi să scoaţă 
soarele şi luna de la zmei, acela va lua pe 
fie-sa de nevastă şi încă şi jumătate din 
împărăţia lui, iară cine va umbla şi nu va 
izbîndi nimic, acela să ştie că i se va tăia 
capul. 

Mulţi voinici se  potricăliseră ! 
semeţindu-se cu uşurinţă că va scoate la 
capăt o asemenea însăr-cinare; şi cînd la 
treabă, hîț în sus, hîţ în jos, da din colţ în 
colţ şi nu ştia de unde s-o înceapă şi unde 
s-o sfîrşească, vezi că nu toate muştele 
fac miere. Împăratul însă se ţinu de 
cuvînt. 

Pe vremea aceea, se afla un viteaz pre 
nume Greuceanu. Auzind şi el de 
făgăduinţa împărătească, ce se gîndi, ce 
se răzgindi, că numai îşi luă inima în 
dinţi, încumetîndu-se pe ajutorul lui 
Dumnezeu şi pe voinicia sa, şi plecă şi el 
la împăratul să se închine cu slujba. Pe 
drum se întîlni cu doi oameni pe cari 
slujitorii împărăteşti îi ducea la împăratul 
ca să-i taie, pentru că fugiseră de la o 
bătălie ce o avusese împăratul acesta cu 


1 A se potricăli — a se prăpădi. 

nişte gadine. Ei erau trişti, bieţii oameni, 
dară Greuceanu îi mîngiie cu nişte vorbe 
aşa de dulci, încît le mai veni niţică inimă, 
că era şi meşter la cuvint Greuceanu 
nostru. 

El îşi puse nădejdea în întîimplarea 
aceasta şi îşi zise: „Îmi voi încerca 
norocul. De voi izbuti să înduplec pe 
împăratul a ierta pe aceşti oameni de la 
moarte, mă voi încumete să mă însărcinez 
şi cu cealaltă treabă; iară de nu, sănătate 
bună! Mă voi duce de unde am venit. Asta 
să fie în norocul meu; niciodată nu strică 
cineva să facă o încercare.” 

Şi astfel, poftorindu-şi unele ca acestea, 
aide, aide, ajunge la curtea împărătească. 

Înfăţişîndu-se la împăratul, atîtea îi 
povesti, aşa cuvinte bune şi dulci scoase 
şi atîta meşteşug puse în vorbirea sa, 
încît şi împăratul crezu că pe nedrept ar fi 
să omoare pe acei oameni; că mai de folos 
i-ar fi lui să aibă doi supuşi mai mult, şi 
că mai mare va fi vaza lui în lume de s-ar 
arăta milostiv către popor. 

Nu mai putură oamenii de bucurie cînd 
auziră că Greuceanu a măglisit ! pe 
împăratul pînă într-atita, încît l-a făcut să- 
i ierte. Mulţumiră lui Greuceanu din toată 
inima şi îi făgăduiră că în toată viaţa lor 
se vor ruga lui Dumnezeu pentru dînsul 
ca să meargă din izbindă în izbîndă, ceea 
ce şi făcură. 

Această izbîndă o luă drept semn bun, 
şi Greuceanu, mergind a doua oară la 


1 A măglisi — a linguşi, a amăgi. 

împăratul, grăi cu cuvintele lui mieroase 
cele următoare: 


— Mărite doamne, să trăieşti întru mulţi 
ani pe  luminatul scaunul acestei 
împărăţii. Mulţi voinici s-au legat către 
măria ta să scoaţă de la zmei soa- rele şi 
luna pe care le-a hrăpit de pe cer, şi ştiu 
că cu moarte au murit, fiindcă n-au 
putut să-şi îndeplinească legămintele ce 
au făcut către măria ta. Şi eu, mărite 
doamne, cuget a mă duce întru căutarea 
acestor tilhari de zmei, şi mi-ar fi voia să- 
mi cerc şi eu norocul, doar-doar va da 
Dumnezeu să ajungem a putea pedepsi pe 
acei  blestemaţi de zmei, pentru 
nesocotita lor îndrăzneală. Dar fii-mi 
milostiv şi mînă de ajutor. 

— Dragul meu Greucene — răspunse 
împăratul — nu pot să schimb nici o iotă, 
nici o cirtă ! din hotă- rirea mea. Şi 
aceasta nu pentru altceva, ci numai şi 
numai pentru că voiesc să fiu drept. 
Poruncile mele voi să fie una pentru toată 
împărăţia mea; la mine părtinire nu este 
scris. 

Văzind statornica hotărire a împăratului 
şi dreptatea celor vorovite de dînsul, 
Greuceanu cuvîntă cu glas voinicesc: 

— Fie, mărite împărate, chiar de aş şti 
că voi pieri, tot nu mă voi lăsa pînă nu voi 
duce la capăt bun sarcina ce îmi iau de 
bună-voia mea. 


1 Cirtă — ceva foarte neînsemnat: dram, iotă. 

Se învoiră, şi preste cîteva zile şi plecă, 
după ce puse la cale tot ce găsi că e bine 
să facă, ca să scape cu faţă curată din 
această întreprindere. 

Greuceanu luă cu dinsul şi pe fratele 
său şi merse, merse, merse cale lungă, 
depărtată, pînă ce ajunse la Faurul- 
pămîntului, cu care era frate de cruce. 
Acest faur fiind cel mai meşter de pe 
pămînt, era şi năzdrăvan. Aici se opriră 
şi poposiră. Trei zile şi trei 


nopţi au stat închişi într-o cămară 
Greuceanu cu Faurul-pămîntului şi se 
sfătuiră. 

Şi, după ce se odihniră cîteva zile şi mai 
plănuiră ceea ce era de făcut, Greuceanu 
şi frate-său o luară la drum. 

Îndată după plecarea Greuceanului, 
Faurul-pămîn- tului se apucă şi făcu 
chipul lui Greuceanu numai şi numai din 
fier, apoi porunci să arză cuşniţa ziua şi 
noaptea şi să ţină chipul acesta fără 
curmare în foc. 

lară Greuceanu şi frate-său merseră 
cale lungă, şi mai lungă, pînă ce li se făcu 
calea cruci; aici se opriră, se aşezară pe 
iarbă şi făcură o gustărică din merindele 
ce mai aveau, şi apoi se despărţiră, după 
ce se îmbrăţişară, şi plinseră ca nişte 
copii. 

Mai-nainte d-a se despărţi, îşi împărţiră 
cîte o basma şi se înţeleseră zicînd: 
„Atunci cînd basma-lele vor fi rupte pe 
margini, să mai tragă nădejde unul de 

altul că se vor mai întîlni; iară cînd 
basma-lele vor fi rupte în mijloc, să se ştie 
că unul din ei este pierit”. Mai înfipse şi 
un cuţit în pămînt şi zi-seră: Acela din noi, 
care s-ar întoarce mai întîi şi va găsi 
cuțitul ruginit să nu mai aştepte pe 
cellalt, fiindcă aceasta însemnează că a 
murit”. Apoi Greuceanu apucă la dreapta 
şi frate-său la stînga. 

Fratele  Greuceanului, umblind mai 
multă vreme în sec, se întoarse la locul de 
despărţire şi, găsind cuc-ţitul curat, se 
puse a-l aştepta acolo cu bucurie, că 
văzuse soarele şi luna la locul lor pe cer. 

Iară Greuceanul se duse, se duse pe o 
potecă care-l scoase tocmai la casele 
zmeilor, aşezate unde-şi în- ţărcase dracul 
copiii. Dacă ajunse aici, Greuceanul se 
dete de trei ori preste cap şi se făcu un 
porumbel. Vezi că el  ascultase 
năzdrăvăniile ce-l învățase Fau- rul- 
pămîntului. Făcîndu-se porumbel, 
Greuceanu 
zbură şi se puse pe un pom care era 
tocmai în faţa caselor. 

Atunci, ieşind tata de zmeu cea mare şi 
uitîndu-se, se întoarse repede şi chemă pe 
mumă-sa şi pe soră-sa cea mică, ca să 
vină să vază minunea. 

Fata cea mică zise: 

— Măiculiţă şi surioară, pasărea asta 
gingaşă nu mi se pare ogurlie 1 pentru 
casa noastră. Ochii ei nu seamănă a de 
pasăre, ci mai mult seamănă a fi ochii lui 


1 Ogurliu, ugurliu — aducător de noroc. 

Greuceanul cel de Aur. Pînă acuma ne-a 
fost şi nouă! D-aici înainte numai 
Dumnezeu să-şi facă milă de noi şi d-ai 
noştri. 

Pasămite aveau zmeii cunoştinţă de 
vitejia lui Greuceanu. 

Apoi intrară citeşitrele zmeioaicele în 
casă şi se puseră la sfat. 

Greuceanu numaideciît se dete iarăşi de 
trei ori preste cap şi se făcu o muscă şi 
intră în cămara zmeilor. Acolo se ascunse 
într-o crăpătură de grindă de la tavanul 
casei şi ascultă la sfatul lor. După ce luă 
în cap tot ce auzi, ieşi afară şi se duse pe 
drumul ce ducea la Codrul Verde şi acolo 
se ascunse subt un pod. 

Cum se vede treaba, din cele ce auzise, 
ştia acum că zmeii se duseseră la vînat în 
Codru Verde şi aveau să se întoarcă unul 
de cu seară, altul la miezul nop- ţii şi 
tartorul cel mare despre ziuă. 

Aşteptind Greuceanu acolo, iată, măre, 
că zmeul cel mai mic se întorcea şi, 
ajungînd calul la mar-ginea podului, unde 
sforăi o dată şi sări înapoi de şapte paşi. 
Dară zmeul, mîniîndu-se, zise: 

— Ah, mînca-o-ar lupii carnea calului! 
Pe lumea asta nu mi-e frică de nimeni, 
numai de Greuceanul 

de Aur; dar şi pe acela c-o lovitură îl voi 
culca la pămînt. 

Greuceanu, auzind, ieşi pe pod şi strigă: 

— Vino, zmeule viteaz, în săbii să ne 
tăiem, sau în luptă să ne luptăm. 

— Ba în luptă, că e mai dreaptă. 

Se apropiară unul de altul şi se luară la 
trîntă. 

Aduse zmeul pe Greuceanu şi-l băgă în 
pămînt pînă în genuchi. Aduse şi 
Greuceanul pe zmeu şi-l băgă în pămînt 
pină în git şi-i tăie capul. Apoi, după ce 
aruncă leşul zmeului şi al calului sub pod, 
se puse să se odihnească. 

Cînd, în puterea nopţii, veni şi fratele 
cel mare al zmeului, şi calul lui sări de 
şaptesprezece paşi înapoi. El zise ca şi 
frate-său, iară Greuceanul îi răspunse şi 
lui ca şi celui dintii. 

leşind de sub pod, se luă la trintă şi cu 
acest zmeu. 

Şi unde mi-aduse, nene, zmeul pe 
Greuceanu şi-l băgă în pămînt pînă la 
briîu. Dară Greuceanu, sărind repede, 
unde mi-aduse şi el pe zmeu o dată, mi-l 
trînti şi-l băgă în pămînt pînă în git şi-i 
tăie capul cu paloşul. Aruncîndu-i şi 
mortăciunea acestuia şi a calu-lui său sub 
pod, se puse iarăşi de se odihni. 

Cînd despre zori, unde venea, măre, 
venea tat-al zmeilor, ca un tartor, cătrănit 
ce era, şi cînd ajunse la capul podului, 
sări calul lui de şaptezeci şi şapte de paşi 
înapoi. Se necăji zmeul de această 

întîmplare cît un lucru mare, şi unde 
răcni: 

— Ah, mâîncare-ar lupii carnea calului; 
că pe lu-mea asta nu mi-e frică de 
nimenea, doară de Greuceanul de Aur; şi 
încă şi pe acesta numai să-l iau la ochi cu 
săgeata şi îl voi culca la pămînt. 

Atunci, ieşind şi Greuceanu de sub pod, 
îi zise: 

— Deh! zmeule viteaz, vino să ne 
batem, în săbii să ne tăiem, în suliti să ne 
lovim, ori în luptă să ne luptăm. 

Sosi zmeul şi se luară la bătaie: în săbii 
se bă- tură ce se bătură şi se rupseră 
săbiile; în suliţi se loviră ce se loviră şi se 
rupseră suliţile; apoi se luară la luptă: 
se zguduiau unul pre altul de se cu- 
tremura pămîntul; şi strînse zmeul pe 
Greuceanul o dată, dară acesta, 
băgînd de seamă ce are de gînd zmeul, se 
umflă şi se încordă în vine şi nu păţi ni- 
mic, apoi şi Greuceanu strinse o dată pe 
zmeu, tocmai cînd el nu se aştepta, de-i 
pirii oasele. 

Aşa luptă nici că s-a mai văzut. Şi se 
luptară, şi se luptară, pînă ce ajunse 
vremea la nămiezi, şi osteniră. Atunci 
trecu pe dasupra lor un corb carele 
se legăna prin văzduh şi căuta la lupta 
lor. Şi vă- zîndu-i, zmeul îi zise: 

— Corbule,  corbule, pasăre  cernită, 
adu-mi tu mie un cioc de apă şi-ţi voi da 
de mîncare un voinic cu calul lui cu tot. 

Zise şi Greuceanu: 

— Corbule, corbule, mie să-mi aduci un 
cioc de apă dulce, căci eu ţi-oi da de 
mîncare trei leşuri de zmeu şi trei de cal. 

Auzind corbul aceste cuvinte, aduse lui 
Greuceanu un cioc de apă dulce şi îi 
astimpără setea; căci înse- toşaseră, 
nevoie mare. Atunci Greuceanu mai 
prinse la suflet, şi, împuternicindu-se, 
unde ridică, nene, o dată pe zmeu, şi 
trîntindu-mi-l îl băgă în pămînt pînă în gît 
şi-i puse piciorul pe cap, ţinîndu-l aşa. 
Apoi Îi zise: 

— Spune-mi, zmeule spurcat, unde ai 
ascuns tu soarele şi luna, căci azi nu mai 
ai scăpare din mîna mea. 

Se codea zmeul, îngîna verzi şi uscate, 
dară Greuceanu îi mai zise: 

— Spune-mi-vei ori nu, eu tot le voi 
găsi, şi încă şi capul reteza-ţi-l-voi. 

Atunci zmeul, tot mai nădăjduindu-se a 
scăpa cu viaţă daca îi va spune, zise: 

— În Codru Verde este o culă. Acolo 
înăuntru sunt închise. Cheia este degetul 
meu cel mic de la mîna dreaptă. 

Cum auzi Greuceanul unele ca acestea, 
îi reteză capul, apoi îi tăie degetul şi-l luă 
la sine. 

Dete corbului, după făgăduială, toate 
stîrvurile, şi, ducîndu-se Greuceanul la 
cula din Codru Verde, deschise uşa cu 
degetul zmeului şi găsi acolo soarele şi 
luna. Luă în mîna dreaptă soarele şi în 
cea stingă luna, le aruncă pe cer şi se 
bucură cu bucurie mare. 

Oamenii, cînd văzură iarăşi soarele şi 
luna pe cer. se veseliră şi lăudară pe 
Dumnezeu că a dat atita tărie lui 
Greuceanu de a izbîndit împotriva împeli- 
ţaţilor vrăjmaşi ai omenirii. 

Iară el, mulţumit că a scos la bun capăt 
slujba, o luă la drum, întorcîndu-se înapoi. 

Găsind pe frate-său la semnul de 
întrolocare, se îmbrăţişară şi, cumpărind 
doi cai ce mergeau ca săgeata de iute, 
întinseră pasul la drum ca să se în-toarcă 
la împăratul. 

În cale, dete peste un păr plin de pere 
de aur. Fratele Greuceanului zise că ar fi 
bine să mai poposească puţin la umbra 
acestui păr, ca să mai răsufle şi caii, iară 
pină una, alta să culeagă şi cîteva pere, 
spre a-şi mai momi foamea. Greuceanu, 
care auzise pe zmeoaice ce plănuiseră, se 
învoi a se odihni; dară nu lăsă pe frate- 


său să culeagă pere, ci zise că le va 
culege el. Atunci trase paloşul şi lovi 
părul 


la rădăcină. Cînd, ce să vezi d-ta? unde 
începu a curge nişte sînge şi venin 
scîrbos şi un glas se auzi din pom, zicînd: 

— Mă  miîincaşi  friptă,  Greucene, 
precum, ai mîncat şi pre bărbatul meu. 

Şi nimic nu mai rămase din acel păr, 
decît praf şi cenuşe; iară frate-său 
încremeni de mirare, neştiind ce sunt 
toate acestea. 

După ce plecară şi merseră ce merseră, 
deteră preste o grădină foarte frumoasă 

cu flori şi cu flutu- rei şi cu apă limpede şi 
rece. 

Fratele Greuceanului zise: 

— Să ne oprim aici niţel, frate, ca să ne 
mai odihnim şi căişorii. lară noi să bem 
niţică apă rece şi să culegem flori. 

— Aşa să facem, frate — răspunse 
Greuceanu — dacă această grădină va fi 
sădită de miîini omeneşti şi daca acel 
izvor va fi lăsat de Dumnezeu. 

Apoi, trăgîind paloşul, lovi în tulpina 
unei flori care se părea mai frumoasă şi o 
culcă la pămînt; după aceea împunse şi 
în fundul fîntînei şi a marginilor ei, dară 
în loc de apă începu a clocoti un sînge 
mohorit, ca şi din tulpina florii, şi umplu 
văzduhul de un miros greţos. Praf şi 
tărînă rămase şi din fata cea mai mare de 
zmeu, căci ea se făcuse grădină şi izvor 
ca să învenineze pe Greuceanul şi să-l 
omoare. 

Şi  scăpind şi  d-această pacoste, 
încălecară şi plecară la drum, repede ca 
vintul; cînd, ce să vezi d-ta? Unde se 
luase după dinşii scorpia de mumă a zme- 
oaicelor cu o falcă în cer şi cu alta în 
pămînt ca să înghiţă pe Greuceanu şi mai 
multe nu; şi avea de ce să fie cătrănită 
şi amărită: căci nu mai avea nici soţ, nici 
fete, nici gineri. 


Greuceanu, simțind că s-a luat după 


dînşii zme- oaica cea bătrină, zise frăţine- 
său: 

— Ia te uită, frate, înapoi şi spune-mi ce 
vezi. 

— Ce să văz, frate — îi răspunse el — 
iată un nor vine după noi ca un virtej. 

Atunci dete bice cailor cari mergeau 
repede ca vintul şi lin ca gîndul; dară 
Greuceanu mai zise o dată fratelui său 
să se uite în urmă. Acesta îi spuse că se 
apropie norul ca o flăcăraie; apoi, mai 
făcînd un vînt cailor, ajunseră la Faurul- 
pămîntului. 

Aci, cum descălecară, se închise în 
făurişte. Pe urma lor iaca şi zmeoaica. De- 
i ajungea, îi prăpă- dea! Nici oscior nu 
mai răminea din ei. Acum însă n-avea ce 
le mai face. 

O întoarse însă la şiretlic: rugă pe 
Greuceanu să facă o gaură în părete ca 
măcar să-l vază în faţă. Greuceanu se 
prefăcu că se înduplecă şi făcu o gaură în 
părete. Dară Faurul-pămîntului se aţinea 
cu chipul lui Greuceanu cel de fier, ce 
arsese în foc de sărea schintei din el. 
Cînd zmeoaica puse gura la spărtură ca 
să  soarbă pe Greuceanu,  Faurul- 
pămîntului îi băgă în gură chipul de fier 
roşu ca focul şi i-l vîri pe git. Ea, 
înghiorţ! înghiţi şi pe loc şi crăpă. Nu 
trecu mult şi stîrvul zmeoaicei se prefăcu 
într-un munte de fier şi astfel scăpară şi 
de dînsa. 

Faurul-pămîntului deschise uşa 
făuriştei, ieşi afară şi se veseliră trei zile 
şi trei nopţi de aşa mare iz- bîndă. El mai 
cu seamă era nebun de bucurie pen- tru 

muntele de fier. Atunci porunci călfilor să 
facă lui Greuceanu o căruţă cu trei cai cu 
totul şi cu totul de fier. După ce fură 
gata, suflă asupra lor şi le dete duh de 
viată. 

Luîndu-şi ziua bună de la frate-său de 
cruce, Faurul-pămîntului, Greuceanu se 
urcă în trăsură cu frate-său cel bun şi 
porni la Roşu-împărat ca să-şi priimească 
răsplata. 

Merse, merse, pînă ce lî se înfurci 
calea. Aci se opriră şi poposiră. Apoi, 
Greuceanu desprinse de la căruţă un cal 
şi-l dete fratelui său, ca să ducă împă- 
ratului Roşu vestea cea bună a sosirii lui 
Greuceanu cu izbîndă săvirşită; iară el 
rămase mai în urmă. Înaintînd el alene, 
răsturnat în căruţă, trecu pre lîngă un 
diavol  şchiop carele ţinea calea 
drumeţilor ca să le facă neajunsuri. 
Acestuia îi fu frică să dea piept cu 
Greuceanu, dară, ca să nu scape nici el 
neatins de răutatea lui cea drăcească, îi 
scoase cuiul din capul osiei de dindărăt 
şi-l aruncă departe în urmă. 

Apoi tot el zise Greuceanului: 

— Măi, vericule, ţi-ai pierdut cuiul, du- 
te de ţi-l caută. 

Greuceanu, sărind din căruţă, îşi uită 
acolo pa-loşul, din greşeală. Iară cînd el 
îşi căuta cuiul, diavolul îi fură paloşul, 
apoi, aşezîndu-se în marginea drumului, 
se dete de trei ori peste cap şi se schimbă 
într-o stană de piatră. 

Puse Greuceanu cuiul la capul osiei, îl 
înţepeni bine, se urcă în căruţă, şi pe ici 
ţi-e drumul! Nu băgă însă de seamă că 
paloşul îi lipseşte. 

Ascultati acum şi vă minunaţi, boieri d- 
voastră, de păţania bietului Greuceanu. 

Un mangosit de sfetnic d-al împăratului 
Roşu se făgăduise diavolului, dacă îl va 
face să ia el pe fata împăratului. Ba încă 
şi rodul căsătoriei sale îl închinase 
acestui necurat. Inpeliţatul ştia că 
Greuceanu, fără paloş, era şi el 

om ca toţi oamenii. Puterea lui în paloş 
era; fără paloş era necunoscut. li fură 
paloşul şi-l dete becis- nicului de sfetnic. 

Acesta se înfăţişă la împăratul şi îi ceru 
fata, zi-cînd că el este cel cu izbind a cea 
mare. 

Împăratul îl crezu, văzîndu-i şi paloşul, 
şi începuseră a pune la cale cele spre 
cununie. Pe cînd se pregătea la curte, 
pentru nuntirea fiicei împăratului cu 
voinicul cel mincinos ce zicea că o scos 
soarele şi luna de la zmei, vine şi fratele 
Greuceanului cu vestea că Greuceanu are 
să sosească în curînd. 

Sfetnicul cel palavatic, cum auzi de una 
ca aceasta, merse la împăratul şi zise că 
acela este un amăgitor şi trebuie pus la 
închisoare. Împăratul îl ascultă. Iară 
sfetnicul umbla d-a-ncîtelea, zorind să se 
facă mai curînd nunta, cu gînd că, dacă se 
va cununa odată cu fata împăratului, apoi 
poate să vină o sută de Greuceni, că n- 
are ce-i mai face, lucru fiind sfîrşit. 

Impăratului însă nu-i prea plăcu zorul 
ce da sfetnicul pentru nuntă, şi mai 
tărăgăi lucrurile. 

Nu trecu mult şi iată că soseşte şi 
Greuceanu şi, înfăţişîndu-se la împăratul, 
acesta nu ştia între care să aleagă. 

Credea că acesta să fie Greuceanu, dară 
nu-şi putea da seamă de cum paloşul lui 
Greuceanu se află în mîna sfetnicului. 
Atunci băgă de seamă şi Greuceanul 
că-i lipseşte paloşul şi tocmai acum îi 
veni în minte pentru ce nu văzuse el stana 
de piatră decît după ce-şi găsise cuiul de 
la osie şi se întorcea la căruţă cu dînsul. 
Pricepu el că nu e lucru curat. 

— Impărate prealuminate — zise el — 
toată lu-mea zice că eşti om drept. Te 
rog să-mi faci şi mie 


dreptate. Mult ai aşteptat, mai aşteaptă, 
rogu-te, încă puţin şi vei vedea cu ochii 
adevărul. 

Priimi împăratul a mai aştepta pînă ce 
să se întoarcă Greuceanu. Acesta se puse 
iarăşi în căruţa lui cu cai cu tot de fier şi 
într-un suflet merse, pînă ce ajunse la 
stana de piatră, acolo unde Necuratul îi 
scosese cuiul de la căruţă. 

— Fiinţă  netrebnică şi  păgubitoare 
omenirii — zise el — dă-mi paloşul ce mi- 
ai furat, căci de unde nu, praful nu se 
alege de tine. 

Piatra nici că se clinti din loc măcar. 

Atunci şi Greuceanu se dete de trei ori 
peste cap, se făcu un buzdugan cu totul şi 
cu totul de oţel, şi unde începu, nene, a 
lovi în stană de se cutremura pămîntul. 
De cîte ori da, de atitea ori cădea cîte o 
zburăţură de piatră. Şi lovi ce lovi pînă ce 
îi sfărimă vîrful. Apoi deodată începu 

stana de piatră a tre- mura şi a cere 
iertăciune. Iară buzduganul, de ce da, d- 
aia îşi înteţea loviturile, şi dete, şi dete, 
pănă ce o făcu pulbere. Cînd nu mai fu în 
picioare nimic din stana de piatră, cătă 
prin pulberea ce mai rămăsese, şi-şi găsi 
Greuceanu paloşul ce-i furase Satana. 

Îl luă şi, fără nici o clipă de odihnă, veni 
şi se înfăţişă iarăşi la împăratul. 

— Sunt gata, mărite împărate — zise el 
—  s-arăt oricui ce poate osul lui 
Greuceanu. Să vină acel sfetnic neruşinat 
care a voit să te amăgească, spre a ne 
înţelege la cuvinte. 

Împăratul îl chemă. 

Acesta, dacă veni şi văzu pe Greuceanu 
cu sprinceana încruntată, începu să 
tremure şi-şi ceru iertăciune, spunînd 
cum căzuse în mîinile lui paloşul lui 
Greuceanu. 


După rugăciunea lui Greuceanu, 
dobîndi iertare şi de la împăratul, dar 
acesta îi porunci să piară din împărăţia 
lui. Apoi scoase pe fratele Greuceanului 
de la închisoare şi se făcu o nuntă d-alea 
împărăteştile, şi se încinse nişte veselii 
care ţinură trei săptămîni... 

Şi eu încălecai p-o şea, şi vă povestii d- 
voastră aşa. 


Povestit de Michalche Constantin, din ma- 
halaua Delea-Veche, Bucureşti, 1876. Publicat 
pentru prima oară în Calendarul Aurora. 

LBR 


196 


Cele douăsprezece fete de împărat 


197 


şi palatul cel fermecat 


A fost odată ca niciodată etc. 

A fost odată un flăcăiandru sărman de 
părinţi. El argăţea pe la unii şi pe la alţii 
ca să-şi cîştige hrana vieţii. Şi fiindcă 
avea darul de a fi curăţel, toti flăcăii din 
sat îi pizmuiau. Ceilalţi argaţi căşunaseră 
pe dînsul şi-l tot luau peste picior, iară el 
nu lua aminte la flecăriile lor şi-şi căuta 
de treaba lui. Cînd se adunau seara şi 
bîrfeau verzi şi uscate, el se făcea că nu 
înţelege vorbele aruncate în pofida lui; se 
arăta prostănac. Pentru aceasta ei îl 
porocleau zicîndu-i „căs- căundul satului”. 

Stăpînii unde slujea el erau foarte 
mulţumiţi de dînsul şi se băteau care de 
care să-l apuce. Cînd trecea prin sat, 
fetele îşi dau coate şi se uitau la dînsul pe 
subt sprincene. Şi ce e drept că aveau la 
ce se uita. El era curat la faţă şi chipeş; 
chica lui cea neagră ca pana corbului 
flutura ca o coamă pe gru- majii lui albi 
ca zăpada; mustăcioara abia mijea, de 
parcă era o umbră pe buza lui cea de sus; 
dară apoi ochii? Avea nişte ochi, neiculiţă, 
de băgase pe toate fetele în boale. 

Cînd era la adăpatul vacilor, fetele care 
de care se întrecea să-i dea pricină de 
vorbă; dară el nu băga pe nimeni în 
seamă; se făcea că nu pricepe ce vor ele. 
Pentru aceasta ele, ca să arate că nu le 
pasă de nebăgarea lui de seamă, între 

ele, îl porocleau cu numele de Făt-frumos 
al satului. Şi de unde să nu fie aşa! 

El nu se uita nici în dreapta, nici în 
stînga, mergea cu vitele la păşune şi 
treaba ieşea din mîna lui mai cu asupra 
decît din ale celorlalţi argaţi. 

Nu ştiu ce făcea el, ce dregea, că vacile 
pe cari le păştea el erau mai frumoase 
decît ale celorlalţi argaţi. Ele dau mai 
mult lapte decît cele ale altor argaţi, 
fiindcă pe unde le ducea el, păşunea era 
mai cu gust şi mai îndestulătoare. Pe 
unde călca piciorul lui se cunoştea, 
fiindcă şi ierburile se înveseleau. 

Pasămite se născuse în ceas bun şi era 
ursit să ajungă ceva. Dară el nici habar n- 
avea de asta şi nici gînd n-avea să se 
mîndrească, fiindcă nu ştia ce-i este 
ascuns în cursul vremilor. Ci smerit, pre- 
cum îl lăsase pe el Dumnezeu, îşi vedea 
de ale sale, fără să se atingă cu cuvîntul, 
sau în oricareva fel, de alţii sau de al 
altora. Şi tocmai pentru aceasta flăcăii şi 
ceilalţi argaţi îl ponosluia. 

Intr-o zi de primăvară, ostenit fiind tot 
umblind după vaci, se dete la umbra unui 
copaci mare şi stufos şi adormi: îşi şi 
alesese, vezi, loc pentru aşa ceva. Era o 
vilcea împodobită cu fel de fel de 
floricele, toate înflorite, de părea că dă 
ghes omului să treacă printre ele. Ceva 
mai cît colo un pirtiiaş, a cărui obiîr- şie 
venea dintr-un şipot de apă ce ieşea din 
coasta unui  deluleţ, şerpuia printre 
brusturi şi alte buruieni pe unde îşi 

făcuse loc, şi susurul apei parcă te în- 
demna la somn. Copaciul subt care se 
adumbrise era 

măreț şi parcă se lupta ca să ajungă la 
nuori. Printre crăcile lui întinse se 
giugiuleau pasarelele şi-şi făceau cuiburi: 
numai ascultind cineva ciripirile lor se 
aprindea  într-însul focul dragostei. 
Desişul frunzelor sale făcea o umbră, de 
parcă rîmneai la ea. Bag seamă, nu era 
aşa căscăund flăcăul acesta, şi pe 
nedrept îi atîrnau de coadă acest ponos 
ceilalţi argaţi din sat. Cum puse capul jos, 
şi adormi. 

N-apucase să doarmă, ca de cînd 
începui să vă povestesc, şi odată sări 
drept în sus. 

Visase un vis frumos şi se deşteptase. 

Visase că unde venise la dînsul, măre, o 
zină, mai frumoasă decît toate zînele din 
cer şi de pre pămînt, şi-i zisese să se ducă 
la curtea împăratului locului aceluia, că 
acolo are să se procopsească. 

Cînd se deşteptă, îşi zise: „Mă, ca ce să 
fie asta?” şi începu a se pune pe gînduri; 
toată ziulica îl munciră gîndurile şi nu se 
domirea de loc, de loc ca ce să însemneze 
un asemenea vis. El nu înţelegea că 
steaua sub care se născuse venea să-l 
slujească. 

A doua zi, mergind iarăşi cu vitele la 
păscut, abătu din drum şi dete iarăşi pe la 
copaciul cu pricina, şi iarăşi se culcă la 
tulpina lui, şi iarăşi visă acelaşi vis. 

Sculîndu-se, îşi zise: „Mă, ăsta nu e 
lucru curat”, şi iarăşi toată ziulica fu dus 
pe gînduri. 

A treia zi cu dinadinsul făcu să-i fie 
drumul pe la acelaşi copaci sub care se 
culcă, şi visă acelaşi vis; ba încă de astă 
dată zina îl ameninţă cu boală şi cu toate 
ticăloşiile omeneşti, dacă nu s-o duce. 

Atunci şi el, dacă se sculă şi veni acasă 
cu vacile şi le băgă în coşar, se înfăţişe la 
stăpînu-său şi-i zise: 

— Stăpîne, pe mine mă bate gîndurile 
să mă duc în lume să-mi caut norocul. 
Destul am argăţit, şi 
pînă acum nu văz nici un semn ca să pot 
şi eu sălta ceva. Fă bine şi-mi dă 
socoteala. 

— Da' pentru ce, băiete, să ieşi de la 
mine? Au doară nu te mulţumeşti de 
simbria ce-ţi dau? Au mîncare n-ai 
destulă? Ia, mai bine şezi la mine, şi eu 
voi căta să-ţi dau o fată bună din sat, cu 
niţică zestricică, să te mai ajut şi eu cu ce 
m-o lăsa inima, să-ţi faci şi tu rost aici ca 
toţi megiaşii, nu mai hoinări prin a lume, 
ca să nu ajungi fără nici un căpă- tî, ca 
vai de lume. 

— Ba, de mulţumit, sunt mulţumit de d- 
ta, stăpîne; mîncare am destulă, nu pot să 
miînii pe Dumnezeu; dară aşa mi-a venit 
mie, să mă duc în lume şi nu voi rămînea 
pentru nu ştiu ce. 

Dacă văzu stăpînu-său că este peste 
poate a-l face să rămiie, îi dete ce bruma 

mai avea să ia, şi el plecă, luîndu-şi ziua 
bună de la stăpîn. 

Ducîndu-se de la satul său, flăcăul 
ajunse drept la curtea împărătească şi se 
băgă argat la grădina împăratului. 
Grădinarul fu bun-bucuros să-l 
priimească, cînd îl văzu aşa curăţel, căci 
dobîndise pînă atunci cîteva bobirnace de 
la fetele împăratului că bagă argaţi tot ce 
este mai uricios şi mai scîrbos în omenire. 

Curăţel, curăţel, dară hainele de pe 
dînsul erau imoase 1, deh! ce să zici, ca 
de văcar. Grădinarul puse de-l îmbăie, îl 
primeni şi-i dete de îmbrăcă nişte haine 
care să mai semene a argat la grădina 
împărătească. Şi cum era de potrivit făcut 
la boiul lui, îi şedea bine cu hainele ce 
îmbrăcă. 

Pe lingă celelalte trebi grădinăreşti, 
slujba lui de căpetenie fu ca să facă în 
fiecare zi cîte douăsprezece mănuchiuieţe 
de flori, şi în fiecare dimineaţă să le dea 
la cele douăsprezece domniţe, fete ale 
împăratu- lui, cînd vor ieşi din casă spre a 
se primbla prin grădină. 

Aceste domniţe erau ursite să nu se 
poată mărita pînă nu se va găsi cineva 
care să le ghicească legătura ursitei lor şi 
să iacă pe vreuna din ele ca să iubească 
pe cineva. Ursitele lor le dăruise cu 
patima jocului. Erau nebune după joc şi 
pe fiecare noapte rupeau cîte o pereche 
de conduri de mătase albă, dănţuind. 


1 Imos — murdar, mînjit. 

Nimeni nu ştia unde merg ele noaptea 
de joacă. 

Împăratul se luase de gînduri cu atîta 
cheltuială pe condurii fetelor sale şi 
pentru inima lor de gheaţă, de care nu se 
putea lipi nici un june din cei ce veniseră 
în petit. 

Pentru aceasta el dase sfară în ţara lui 
şi în ţările streine, precum ca să se ştie că 
cine se va găsi să-i spuie ce fac fetele lui 
noaptea de rup fiecare cîte o pereche de 
conduri, poate să-şi aleagă pe care-i va 
plăcea din ele, şi el i-o va da lui de soţie. 

El ştia că le ţine pe toate închise la un 
loc, într-o cămară din palatul său, 
încuiate şi zăvorite cu nouă uşi de fier şi 
cu nouă lacăte mari. Dară nimeni nu ştia 
ce fac ele noaptea de li se rup 


încălţămintele, căci nimeni nu le 
văzuseră pînă atunci ieşind din casă, căci 
nu puteau. 


Pasămite, lor le era făcut ca aşa să-şi 
petreacă vremea în toată viaţa lor. Aşa le 
era orînda. 

Cum se auzi de această hotărire a 
împăratului, începu a curge la peţitori: ba 
feciori de domni şi de împărați, ba feciori 
de boieri mari, pînă şi feciori de boieri 
mai mici. Şi care cum venea se punea de 
pindă la uşa domniţelor cîte o noapte. 
Împăratul aştepta cu mare nerăbdare în 
fiecare dimineaţă ca să-i aducă cîte vreo 
veste bună; dară în loc de aceasta, i 
se 

spunea că junii ce se puneau de pîndă 
seara, nu se mai găsesc dimineaţa. Nu se 
ştia ce se fac. Nici de urmă măcar nu li se 
mai dedea. 

Unsprezece flăcăi o păţise pînă acum. 
Ceilalţi cari mai erau, începuseră a se 
codi; nu mai voiră să stea de pîndă. Se 
lipseau de a lua de neveste nişte fete 
pentru care se răpune atâţi tineri. 

Şi astfel, unul cîte unul, se cărară pe la 
casele lor de la curtea acestui împărat, şi- 
i lăsară fetele în plata domnului; căci 
nimeni nu mai voia să-şi piarză sufletul 
pentru un cap de muiere. 

Însuşi împăratul fu coprins de spaimă, 
cum de să piară aşa junii ce voiau să-i 
pindească fetele, şi nu mai cuteza să 
îndemne pe nimeni. 

Împăratul era nevoit să cumpere mereu 
pe fiecare zi cîte douăsprezece perechi de 
conduri, şi intrase la grije că o să-i 
îmbătrinească fetele în vatră şi o să 
împletească cosiţa albă, fără să puie 
pirostriile în cap. 

Argatul de la grădinărie îşi împlinea 
slujba cum ştia el în legea lui. Şi 
domniţele erau mulţumite de mănuchele 
de flori ce li le da argatul, şi grădinarul 
de lucrul lui. 

El, cînd da florile domniţelor, nici nu-şi 
ridica ochii asupra lor; dară cînd da florile 
fetei celei mai mici, nu ştiu de ce, că se 
roşea ca un bujor, şi-i ticîia inima, de sta 
să-i sară din piept afară. 

Fata băgă de seamă aceasta, însă crezu 
că flăcăul este ruşinos şi d-aia se face aşa 
de roşu cînd vine înaintea lor. 

Azi aşa, mîine aşa, el vedea că nu e de 
nasul lui o aşa bucăţică. Dară ce-i faci 
inimei? Ea îi da brînci şi lui, bat-o 
pustia! şi ar fi voit să se puie şi el la 
pindă, şi apoi se gîndea şi la păţeniile 
celor ce păzise înaintea lui. 

Fata cea mică se greşi într-o zi şi spuse 
surorilor cum argatul care le da flori se 
roşeşte ca o sfeclă cînd vine înaintea lor 
şi cum este de curăţel. Cum auzi fata cea 
mai mare astfel de cuvinte că iese din 
gura surorei sale celei mai mici, unde 
începu să o dojenească cu nişte vorbe 
cam luătoare în ris, cum de numai să se 
gîndească ea a scoate aşa vorbe blinde 
pentru un argat, căci asta ar semăna că 
inima ei este pornită a se planisi ! cuiva. 

Băiatului îi zicea inima să se arate la 
împăratul cu cererea de a pîndi şi el, 
dară să lăsăm că-şi cunoştea lungul 
nasului, să lăsăm că nu uitase păţe- niile 
atitor flăcăi ce pieriseră, lui îi era să nu-şi 
piarză slujba şi să rămiie cu buzele 
umflate. Apoi unde pui d-ta gîndul ce-l 
muncea groaznic că, de va fi gonit de la 
curtea împărătească, n-are să mai vază pe 
fetele împăratului, căci dîndu-le flori în 
fiecare dimineaţă, oricît se feri de vreo 
patimă, totuşi gingăşiile şi frumuseţile 
fetelor de împărat, şi mai cu seamă 


1 A se planisi — a se lăsa robit, stăpînit de 
cineva. 

căutătura, cea blajină a fetei celei mici, îl 
ademenise pînă într-atit, încît se socotea 
el că dacă nu va mai atinge în fiecare 
dimineaţă cu degetele sale mîinile cele 
albe ca o coală de hirtie, cu pielea moale 
ca puful, ale fetelor de împărat, nu va mai 
putea trăi. 

Ziua, noaptea, îl munceau aceste 
gînduri şi nu ştia cum să facă să-şi 
împlinească pofta inimei, fără de care, 
simţea el, că nu va putea să mai trăiască. 

Intr-una din nopţi, adormind el cu 
gîndul ţintă la dorinţa ce-l chinuia de-i 
rodea băierile inimei, văzu în vis iară pe 
zîina din vilceaua cea cu flori unde i se 
arătase odinioară. 

Ea îi zise: 


— Să te duci în unghiul grădinei cel 
despre răsă-rit; acolo vei găsi doi pui de 
dafin, unul cireşiu şi altul trandafiriu; 
alături cu dînşii vei vedea o săpă- lugă de 
aur, o năstrapă tot de aur şi un ştergar de 
mătase. Să iei aceşti pui de dafin, să-i pui 
în două ghivece frumoase, să-i sapi cu 
săpăliga cea de aur, să-i uzi cu năstrapa 
cea de aur, să-i ştergi binişor cu 
ştergarul cel de mătase şi să-i îngrijeşti 
ca pe lumina ochilor tăi. Cînd vor creşte 
şi se vor face ca de un stat de om, orice 
vei cere de la dînşii ţi se va iz- bîndi 
tocmai pe tocmai. 

Zise şi pieri ca o nălucă, fără să apuce 
argatul grădinarului să-i mulţumească 
barim. 

Nici nu se dezmeticise bine din uluiala 
somnului, nici nu se şterse la ochi măcar, 
şi dete fuga în un-ghiul grădinei cel 
despre răsărit şi rămase năuc de bucurie, 
cînd văzu în fiinţă toate cele ce îi spusese 
ziîna în somn. Acum se şterse şi el la ochi, 
se pipăi să vază nu care cumva doarme 
încă şi aievea să fie oare ceea ce vedea? 
După ce se încredinţă că nu este nălucă 
de noapte, puse mina şi luă dafinii. 

Îi îngriji cum ştiu el mai bine, îi săpă 
adesea cu săpăluga ce găsise el acolo, îi 
udă cu năstrapa, îi şterse cu ştergarul şi, 
ce să mai lungim vorba? îi îngriji ca pe 
lumina ochilor lui, tocmai precum îi po- 
runcise zîna. 

Dafinii creşteau şi se împuterniceau ca 
prin minune. Nu trecu mult şi se făcură 
mari. Frumuseţe ca şi la aceşti dafini nici 
că s-a mai văzut. 

Cînd ajunseră ca d-un stat de om, el 
veni la dînşii într-una din zile şi zise unuia 
precum îl învățase zîna: 

„Dafine, Dafine, 

Cu săpălugă de aur săpatu-te-am 


Cu năstrapă de aur udatu-te-am. 

Cu ştergar de mătase ştersu-te-am. 

Dă-mi darul d-a mă face, oricînd voi voi 
eu, să nu fiu văzut de nimeni.” 

El rămase buimăcit de mirare, cînd în 
clipa aceeaşi chiar văzu cum se 
înfiinţează un boboc de floare, cum creşte 
de se măreşte şi cum se deschide o floare 
aşa de frumoasă, de nu puteai să te 

opreşti ca să nu o miroşi. El puse mîna 
de o rupse, o luă şi o băgă în sîn; vezi 
că aşa îl învățase zîna. 

Seara, cînd domniţele intrară în cămara 
lor cea încuiată şi zăvorită cu nouă lacăte 
mari, ca să se culce, el se furişe binişor 
pe lîngă ele şi intrară împreună. El le 
vedea pe ele ce fac, dară ele nu-l ve-deau 
pe dînsul. El le văzu că în loc să se 
dezbrace spre a merge la culcare, ele 
începură a se pieptăna, a se îmbrăca cu 
haine scumpe şi a se găti de ducă. 

El se mira de cele ce vedea şi hotărî ca 
să se ţie după dinsele cu dinadinsul, să 
vază pe unde au să iasă ele, unde au să se 
ducă şi ce au să facă. 

Cînd, deodată, fata cea mai mare zise 
surorilor sale: 

— Gata sunteţi, fetelor? 

— Gata suntem, răspunseră ele. 

Atunci cea mare din surori bătu cu 
piciorul în pămînt, şi deodată se deschise 
în două duşumeaua casei. Ele se coboriră 
prin acea deschizătură şi mer-seră ce 
merseră, pînă ce ajunseră la o grădină 
găr- duită cu zid de aramă. 

Cînd fură să intre, fata cea mare bătu 
din picior iarăşi şi porţile de oţel ale 
grădinei se deschiseră. In- trînd, băiatul 
călcă pe rochia fetei celei mici. 

Aceasta, întorcîndu-se repede, nu văzu 
pe nimeni şi, chemîndu-şi surorile, le zise: 

— Surorilor, bănuiesc că s-a luat cineva 
după mine, că uite, simţii că m-a călcat 
oarecine pe rochie. 

Surorile se uitară în toate părţile şi 
nevăzind nici ele pe nimeni, îi răspunse: 

— Nu fi aşa bănuitoare, soro; cine să fie 
aci, ori să se ia după noi. Nici pasăre 
măiastră nu poate răzbi pînă unde 
suntem noi acum. la vezi mai bine, să nu 
se fi apucat rochia ta de vreun mărăcine 
şi, cum eşti tu de fricoasă, ţi s-o fi părut 
că te-a călcat neştine pe rochie. Nu fi aşa 
de uşurică! 

Ea tācu. Băiatul se ţinea după dînsele. 

Trecură printr-o pădure cu frunzele de 
argint, trecură prin alta cu foile de aur, 
trecură prin altă pădure cu frunzele 
numai diamanturi şi pietre nestimate, cari 
sclipeau de-ţi luau ochii, şi ajunseră la un 
eleşteu mare. 

În mijlocul acelui eleşteu se ridica un 
dimbuleţ şi pe dînsul nişte palaturi cum 
nu mai văzuse el pînă atunci. Palaturile 
împăratului rămăseseră jos de tot pe 
lîngă acestea, care străluceau de la soare 
te puteai uita, dară la dinsele ba. Şi aşa 
de cu meşteşug erau făcute, încît cînd te 
urcai în ele ţi se părea că te cobori, şi 
cînd te dedeai jos din ele ţi se părea că te 
urci. 

Douăsprezece  luntrişoare cu  vislaşi 
muiaţi numai în fir de cel bun le aşteptau 
la margine. Cum ajunseră, se puseră 
fiecare în cîte una şi plecară. Argatul se 
puse în luntrea fetei celei mici. 

Luntrile porniră şi mergeau în rînd ca 
cocorii. Numai luntrea fetei celei mai mici 
rămînea mai în urmă. Vislaşul se mira 

cum de este mai grea decit altă dată şi 
trăgea din răsputeri la visle ca să ajungă 
pe celelalte. 


Cum ieşiră la celălalt mal al eleştelui, se 
auzi o muzică care, vrind, nevrind, te 
făcea să dănţuieşti. Fetele se repeziră ca 
fulgerul, intră în palat şi se puseră pe joc 
cu flăcăii cari le pîndiseră, şi jucară şi 
jucară pînă ce li se sparseră condurii. 

Băiatul se ţinu mereu după ele. Intrînd 
şi el în palat, ce-i văzură ochii? Cămara 
de joc mare şi largă de abia puteai să-i 
zăreşti  căpătiiul. Ea era împodobită 
numai cu aur, cu pietre nestemate şi cu 
făclii de jur împrejur ce ardeau în nişte 
sfeşnice de aur curat, mai mari decît 
omul. Păreţii albi ca lap- tele străluceau 
de-ţi luau ochii, şi cu dungi de aur, 
împodobite cu zamfiruri şi rubinuri de 
licăreau ca focul. 

Argatul se puse într-un colţ şi privea la 
toate minunile astea. Şi avea şi la ce privi, 
căci vedea acolo lucruri de cari nu-i mai 
văzuseră ochii. Dar unde fu pomana 
aia ca să stea la un loc? Sărea şi el ton- 
toroiul de colo pînă colo, fără să vrea; 
căci nu era chip să stea la un loc fără a 
sălta, cînd cînta muzica aia. Pînă şi 
sfeşnicele şi mesele şi lăviţile din casă 
săltau. 

Şi nici pomeneală măcar nu este ca să- 
şi închi- puiască cineva frumuseţea 
cîntărilor şi a muzicii aceleia: organe, 

fluiere, chitări, alăute, buciume, cium- 
poaie şi alte multe d-alde astea cîntau 
într-o unire, de rămîneau marţ cei mai 
buni muzicanți din lume. 

D-apoi fetele 1? trăgeau cu foc la nişte 
hori, bă-tuta, brîul, ca la uşa cortului, de 
unul singur, pipă- ruşul şi cîte jocuri 
toate, de puteai să-ţi rupi bojocii jucînd. 

Şi jucară şi jucară, pînă despre ziuă. 
Cînd, deodată, încetînd muzica de a mai 
cînta, ieşi ca din pămînt 
o masă încărcată cu de toate bunătăţile, 
şi ce este pe lume, şi ce nu este. Se 
puseră cu toţii la masă şi mîncară şi se 
chefuiră cît le poftiră inima. 

Argatul de la grădinărie şedea în colţul 
lui unde se aşezase şi privea, lăsîndu-i 
gura apă. 

La masă le slujea nişte arapi, îmbrăcaţi 
în nişte haine foarte scump împodobite. 

După ce se sculară de la masă, prinseră 
a se întoarce acasă. 

Se întoarseră iarăşi pe unde au fost 
venit. Băiatul se ţinea după dînsele, ca 
dracul după călugăr. 

Cînd fură a trece prin grădina cu 
frunzele de ar-gint, ce-i dete argatului 
prin gînd, că numai rupse o rămurică 
dintr-un copaci. 

Un freamăt puternic se făcu atunci în 
toată pădurea, ca de o furtună ce vine 
întăritată asupra copacilor; şi totuşi nici o 
frunză măcar nu se mişcă din loc, ba nici 


1 Tipărit: cîntecele. 

măcar nu se clătină ca de o adiere de 
vînt barim. 

Fetele răsăriră. 

— Ce să fie asta, leiculiţă? ziseră. 

— Ce să fie? răspunse cea mai mare din 
surori. lacă, păsărica ce-şi are cuibul în 
turnul bisericii din palaturile tatălui 
nostru trebuie să fi trecut prin frunze: 
căci numai ea poate să răzbată pe aici. 

Fetele trecură şi ajunseră în palatul 
unde erau încuiate, tot pe unde ieşiseră. 

A doua zi, argatul de la grădinărie, cînd 
dete mā- riuchiurile de flori fetelor 
împăratului, ascunse cu  meşteşug 
rămurică ruptă în mănuchiul fetei celei 
mici. 

Domnița se miră cînd îşi priimi 
mănuchiul de flori, se uită cam cu milă la 
argat şi nu-şi putea da seamă cum de să 
ajungă acea rămurică între florile ce 
priimise. 

A doua seară, iarăşi aşa o petrecură. 
Băiatul, iarăşi pe furiş, se ţinuse după 
dinsele, cu deosebire numai că rupse o 
rămurică din copacii cei cu frunzele de 
aur, pe care o puse iarăşi între florile ce 
dete a doua zi domnitei celei mici. 

Fata cea mai mare, iarăşi, cu cuvinte 
liniştitoare, alină frica surorilor ei cînd se 
auzi freamătul ce se făcu în pădurea de 
unde argatul rupse rămurica. 

Cînd a doua zi domniţa cea mică priimi 
florile cu rămurica ascunsă între ele, îi 
dete un fier ars prin inimă. 

Ea căută vreme cu prilej şi, prefăcîndu- 
se că vrea să se primble, ieşi preste zi 
prin grădină şi, întilnind pe argat la o 
cotitură a grădinei, îl opri şi-i zise: 

— De unde ai avut tu rămurica ce mi-ai 
pus-o în mănunchiul de flori? 

— De unde o ştie prea bine măria-ta. 

— Care va să zică, tu te-ai ţinut după 
noi, şi ştii unde mergem noi noaptea. 

— Cam aşa, măria-ta. 

— Cum ai făcut de ai venit după noi de 
nici una dintre surori nu te-a văzut? 

— Pe furiş. 

— Na o pungă de bani, şi să nu scoţi 
nici o vorbă despre primblarea noastră de 
noaptea. 

— Eu nu-mi vînz tăcerea, măria-ta. 

— Dacă voi auzi însă că ai cricnit ceva, 
voi pune să-ţi taie capul. 

Zise ea vorbele astea aspre din gură, 
dară din inimă altceva cugeta. Ei i se 
părea că acest argat din ce în ce se face 
mai curăţel. 

A treia noapte cînd se duse după 
dinsele, tot pe furiş, rupse o ramură din 
pădurea cu copacii cei care aveau foile 
de diamant, şi iarăşi se făcu freamăt 
printre frunze, şi iarăşi surora cea mai 
mare alină frica surorilor celor mici cu 
cuvinte liniştitoare. Domnița însă cea 
mică, nu ştiu de ce, dară în inima ei se 
strecură o bucurie ascunsă. 

În ziua următoare, cînd găsi rămurica 
de diamant în mănuchiul de flori, cătă 
cam pe subt ascuns la ar- gat şi-l găsi că 

nu se prea deosebeşte de fiii de domni şi 
de împărați. Atît i se păru de drăgălaş. 

Argatul şi dînsul cătă asupra domniţei 
cu ochi galeşi, dară tot pe furiş, şi o văzu 
că se tulburase oarecum, se făcu însă că 
nu pricepe nimic şi-şi cătă de treabă. 

Surorile domniţei deteră peste dînşii 
vorbind şi riseră de dînsa şi o luară cu 
cuvintele cam peste picior. Fata cea mică 
tăcu şi înghiţi ruşinea. Nu se putea ea 
mira din destul cum a făcut argatul de le- 
a descoperit. Ei, vezi, îi intrase în cap că 
acest flăcău nu poate să fie om prost, 
deoarece  dovedise lucruri ce nici 
măiestrele nu le ştiau. 

Şi apoi, adevărul vorbind, boiul lui cel 
falnic, chipul lui cel bine potrivit şi blajin 
îl arăta cît de colo a nu fi de argat prost. 
Pe lingă acestea, şi înfăţişarea, şi totul 
într-însul avea pe vino-ncoace. 

După ce intrară în casă fetele, domniţa 
cea mică le spuse că argatul de la 
grădinărie ştia tot ce fac ele noaptea. 
Atunci se adunară la sfat şi plănuiră ca 
să-l facă şi pe dînsul să-şi piarză inima şi 
simţirile, cum făcuseră şi cu ceilalţi tineri. 

Flăcăiandrul însă se furişă şi de astă 
dată de intră în cămara fetelor, ca să 
asculte la sfatul lor. 

Pare că-i spusese ariciul la ureche că 
are să se petreacă între ele ceva pentru 
dînsul. 

Acum, după ce ştia totul, dară totul ce 
trebuia să ştie, se duse la dafinii lui şi zise 
către cel trandafiriu: 

„Dafine, Dafine! 

Cu săpălugă de aur săpatu-te-am. 

Cu năstrapă de aur udatu-te-am. 

Cu ştergar de mătase ştersu-te-am. 

Dă-mi minte şi procopseală de fiu de 
domn şi împărat.” 

Ca şi de la rind, un boboc de floare 
încolţi, crescu şi se deschise o floare 
minunată. El luă floarea şi o băgă în sîn. 
Odată căzură de pe faţa lui arsăturile 
de soare şi îi rămase chipul curat şi 
luminat, ca şi cînd atunci îl făcuse mă-sa. 
Simţi că în creierii lui se petrece un ce 
de care nu-şi putea da seama. Dară văzu 
că începe a judeca altfel de cum judeca el 
pînă acum. Pasămite se ascuţise la minte. 
Şi totdeodată se pomeni îmbrăcat cu 
nişte haine ca ale fiilor de împărați şi de 
domni. 

Atunci se duse la împăratul şi ceru şi 
dînsul să-i păzească fetele, într-o noapte. 

Împăratului i se făcu milă de tinereţele 
lui şi-l sfătui să-şi caute mai bine de 
treabă, decit să se ră- puie. El stărui. 
Împăratul priimi. Acesta nici că bănuia 
măcar a fi argatul de la grădinărie; aşa de 
mult se schimbase. 

Cînd îl arătă fetelor şi le spuse 
împăratul ce voieşte, nici ele, vezi, nu-l 
cunoscură. Numai cea mică, fiind cu cuiul 
la inimă, îl cunoscu şi începu a tînji de 
dragoste. 

Noaptea următoare, cînd plecară ele la 
joc, îl luară şi pe dînsul. El ştia ce i se 


2.15 


pregăteşte, dară se feri ca de oala 
mălaiului să nu dea în clapcă. 

Ajunseră la palatul vrăjit, jucară pînă 
despre ziuă, apoi se puseră la masă. I se 
aduse şi lui băutura din care băuse toţi 
cari veniseră înaintea lui, băutură 


care trebuia să-l facă a-şi pierde minţile şi 
simţirea, băutură care să-l piarză şi pe 
dînsul ca pe ceilalţi. 

Atunci unde îşi întoarse nişte ochi 
lăcrămoşi şi plini de focul dragostei ce-l 
mistuia, şi zise cu grai duios domniţei 
celei mici: 

— Vei tu? iacă eu mă pierz pentru 
dragostea ta, daca ai aşa inimă de gheaţă. 

— Nu; n-am inimă de gheaţă; focul 
dragostei tale mi-a încălzit-o, răspunse 
ea. Nu bea. Mai bine voi să fiu 
grădinăreasă cu tine, decît fată de 
împărat. 

Cum auzi aşa, el aruncă băutura la 
spate, şi mai apropiindu-se de dînsa, îi 
mai zise: 

— Să nu-ți fie teamă, măria-ta, că 
grădinăreasă nu ai să fii o dată cu capul. 

Toţi cei de faţă auziră vorbele lor. 
Puterea farmecului se zdrobi şi toţi cu 
totul se  pomeniră în  palaturile 
împăratului. Palatul cel fermecat pieri ca 
o nălucă, ca şi cum n-ar fi mai fost pe 
lumea asta. 

Cînd îi văzură împăratul, încremeni de 
uimire cu amîndouă mîinile pe barbă. 
Flăcăul, fostul argat la grădinărie, îi 


216 


povesti toată şiritenia nopţilor. Împăratul 
dete pe fata cea mică după flăcăiandrul 
cel frumos şi drăgăstos. Apoi se înfăţişară 
şi celelalte fete cu cîte unul din fiii de 
împărați şi de domni pe care şi-l alesese. 
Impăratul se înduplecă şi le dete pe fie- 
care la casa lor. Şi se făcu o bucurie mare 
în toate părţile, care bucurie de ar fi o 
sută de guri, nu una ca a mea, n-ar 
putea-o spune. 

Inainte de a se cununa, fata cea mică 
întrebă pe logodnicul ei cu ce putere făcu 
el de le descoperi ascunsurile faptelor lor 
şi legătura farmecului ce le ţineau 
înlănţuite. El spuse. Iară ea, ca să 
nu fie 


bărbatu-său mai presus decît ea, ci să fie 
dopotrivă om ca toţi oamenii, se duse de 
tăie dafinii şi-i băgă în foc. 

Apoi se cununară şi trăiră o viaţă 
fericită, cum se trăieşte pe lumea noastră 
asta bălţata, pînă ce se istoviră toti cu 
totul, în adinci bătrineţe. 

Iar eu încălecai p-o şea etc. 


Povestit d-un june transilvănean, student în 
Bucureşti, în anul 1868. 
LBR 

Ciobănaşul cel isteţ 
sau ţurloaiele blendei 


A fost odată ca niciodată etc. 
A fost odată un împărat şi o 
împărăteasă. Amîn- doi erau oameni de 

treabă şi frumoşi. Ei se iubeau, nevoie 
mare! Dară erau tot mîhniţi şi amăriţi că 
nu făceau copii. Toate leacurile ce luase 
împărăteasa de pe la vraci şi vrăjitoare 
nu-i folosise întru nimic. 

Împăratul şi împărăteasa se puseră pe 
post şi pe rugăciune, cu gînd ca doară îi 
va asculta Dumnezeu şi le va da şi lor un 
copil. După trecere de cîteva zile, într- 
una din seri, cînd petrecură ei o parte din 
noapte  rugindu-se mai fierbinte, se 
culcară şi mai tirziu. Cum puse capul pe 
perină, adormiră îndată, parcă-i lovise 
cineva cu muchea în cap. Nu trecu mult şi 
împărăteasa dete un țipăt, răsărind din 
somn. 

— Da' ce ai, draga mea împărăteasă — 
zise împăratul — de ţipi aşa de grozav? 

— Ce să am, mărite împărate, iacă am 
văzut un vis frumos şi minunat. Ascultă, 
că voi să ţi-l povestesc: 

Se făcea că eram într-o grădină, 
frumoasă, frumoasă, cum n-am mai văzut. 
Erau nişte pomi înalţi, stufoşi şi bine 
potriviţi de părea că erau scrişi, şi aşezaţi 
în trimbă pe drumul pe care mergeam. În 
dreapta şi în stinga era o pădure tot cu de 
astfel de pomi de îţi plăcea să-i priveşti. 
Tot mergind şi minu- nîndu-mă, m-am 
pomenit către mijlocul grădinei. Aici era, 
ce să-ţi spui? frumuseţea de pe lume. 
Nişte că-rări sucite şi cotite, acoperite cu 
un fel de iarbă mărunţică, de părea că 
erau nişte covoare aşternute. 

Din loc în loc şi mai cît colea, se făcea 
că erau aşezate nişte stufişuri, unele 
rotunde şi cu flori, altele lunguieţe şi cu 
pomişori, iară altele făcute ca nişte 
ascunzători. Flori cu fel de fel de feţe şi 
cu un miros de te îmbăta. Mă rătăcisem 
căscînd gura în toate părţile, uitîindu-mă 
la poamele cu care erau încărcaţi pomii şi 
ascultînd la miile de păsărele ce cîntau pe 
rămurele şi fără a se sfii de mine. 

Mai către mijlocul grădinei se făcea că 
era o fîntină de marmură albă ca laptele, 
şi apa curgea pe de o sută de părti, 
limpede ca vioara şi rece ca gheaţa. 

Tot  umblînd  încoa şi încolo, 
nesăturindu-mă de privirea florilor şi de 
miros, auz un glas ca de privighetoare 
care tot zicea: „cine m-o mînca, rămîne 
grea!” Stau în loc, caut să văz de unde 
vine glasul, şi mi se părea că iese din 
mijlocul unui stufuleţ de pomişori, mai 
frumoşi decît ceilalţi pe care îi văzusem 
pînă aci. Mă iau şi eu după glas ş-o plec 
în- tr-acolo. Cînd, ce să vezi? 
stufuleţul se făcea că era înconjurat de 
nişte iarbă verde, subţirică şi naltă de- 
mi venea pînă mai sus de genuchi: firicelu 
de iarbă şi floricica; astfel încît nu te 
îndurai să calci peste ele. Şi cînd adia 
vintul, se culcau şi se ridicau de părea că 
sunt nişte valuri de apă. Eu, pîş, pîş, 
binişor, mă feream să nu stric a 
frumuseţe de iarbă şi flori, şi ajung 
pînă la stufuleţ. Acolo, în mijlocul 

unor pomişori, era unul ceva mai nălticel, 
pare că de dinadins era făcut aşa, ca să-l 
vază oricine o trece. Pe ramurile lui sta 
nişte merişoare mici şi p-o parte rumene, 
de părea că erau prăjite. Stau şi ascult. 
Ele se făcea că mie îmi vorbeau, căci nu 
mai încetau de a tot zice: „cine m-o 
mînca, rămîne grea”. 

Eu n-am mai putut să mă opresc. Mă 
întinz peste ceilalţi pomişori, iau un 
merişor d-alea, îl bag în gură să-l 
mănînc, dară, cînd să mă întorc, dau în- 
tr-un ghimpe. Aşa de m-a săgetat pustiul 
de ghimpe, încît am ţipat şi m-am 
deşteptat. 

— Frumos vis ai visat, zise împăratul; 
dar şi tare ai ţipat, încît m-am speriat. 

Nu trecu mult după asta şi împărăteasa 
simţi că a fost luat în pîntece. După 
nouă luni, născu o fată ca o zînă. 
Bucuria şi veseliile ţinură la curtea împă- 
rătească mai multe zile. Fata de ce 
creştea, d-aia se făcea mai frumoasă. 
Împăratul şi împărăteasa se uita la dînsa 
ca la soare. 

După ce mai crescu, se văzu că fata 
este isteaţă şi cu minte. li plăcea să iasă 
pe cîmp să se joace, să adune floricele, să 
alerge după fluturei şi să se scalde în 
piriiaşul ce curgea pe la spatele grădinei 
împărăteşti şi care era limpede ca 
lacrima. 

Dădaca băgase de seamă că fetei, pe 
lîngă ale- lalte, îi plăcea să asculte şi la 
viersul ce scotea din fluier un ciobănaş 

care avea citeva miele şi le păş- tea 
dincolo de pîriiaş. Într-una din zile fata 
împăratului merse cu dădacă-sa la cîmp 
şi, neauzind fluierul, crezu că sunt 
singure, se dezbrăcară şi se scăl- dară. 
Ciobănaşul dormea la rădăcina unui 
copaci şi mielele se rătăciseră pe cîmpie. 
Cînd, un ţînţar îl înţepă aşa de tare, încît 
îl deşteptă. Deşteptindu-se el, 


iacă fata împăratului că ieşea din apă. 
Rămase uimit de ceea ce văzu. 

După ce se duse fata împăratului cu 
dădacă-sa, îşi căută şi el mielele şi se 
duse şi el într-ale sale. 

Pînă aci, cîntase el nu cîntase; dară 


după asta îşi puse şi el puterile şi 
zicea din fluier nişte doine de te 
adormea. 


Văzind dădaca că fetei îi plăcea prea 
mult să asculte la fluier, nu zise nimănui 
nimic, dară se feri de a mai veni cu fata 
pe acolo. 

Ciobănaşul, un flăcăiandru chipeş şi 
tras ca pîn inel, daca văzu că nu mai vine 
fata pe acolo, îşi luă şi el lumea în cap, şi 
se duse în altă parte, la un oraş, de se 
băgă argat la vite. 

Împăratul şi împărăteasa se topea după 
fata lor, văzind-o că de ce merge se face 
mai frumoasă şi mai cu minte. 

Cînd ajunse de măritat, împăratul zise 
împărătesei: 

— Împărăteasa mea iubită, fata noastră 
s-a făcut mare; acum să-i căutăm un 

bărbat dintre fiii de împărați, tot aşa de 
frumos şi de cu minte ca şi dînsa. 

— Fata noastră va lua de bărbat pe 
acela — zise împărăteasa — care îi va 
ghici semnele ce are pe trup; altfel nu o 
mărit, doamne fereşte. 

Împăratul ascultă de vorbele 
împărătesei şi dete sfară în ţară şi pe la 
toate împărăţiile, precum ca să se ştie că 
oricine va ghici semnele ce are fata împă- 
ratului pe trup, aceluia i-o va da de soţie. 

Cînd se auzi de astă  hotărire 
împărătească, se făcu mare vilvă între 
împărați şi oamenii locului, şi toţi cu 
totul se sculară să meargă la curtea 
împărătească să-şi cerce norocul. 


lar dacă auzi şi ciobănaşul, îşi ceru 
simbria de la stăpînu-său, îşi mai vîndu şi 
ce bruma de toale mai avea, îşi cumpără 
un cal de atît pe cît îi ajunsese bani şi 
haine de primeneală, îşi luă ceva merinde 
şi plecă şi el. 

Cum se văzu la cîmp, descălecă şi, cu 
ochii înmuiaţi în lacrămi, făcu o rugăciune 
la Dumnezeu să-i fie de ajutor în călătorie 
şi să izbîndească, apoi încălecă din nou şi 
porni cu voie bună. 

Şi aşa, aide, aide, merse pînă înseră şi 
se puse a se odihni. Cînd, ce să vezi d-ta? 
unde venea o ceată de fii de împărați şi 
de boieri mari, îmbrăcaţi numai în fir şi 
pe nişte armăsari de mîncau foc. Se părea 
că nu-i mai încape locul. El, biet, se dete 

mai la o parte. Mai văzuse el cai buni, 
înşelaţi şi înfrinaţi frumos; mai văzuse şi 
fii tineri de boieri îmbrăcaţi cu haine 
scumpe, auzise că unii dintr-înşii sunt 
limbuţi, dezmierdaţi, luători în ris şi 
înfumuraţi, de nu le ajunge cineva cu 
strămurarea la nas, dar ca şi aceştia, ba, 
ba, ba! 

Trase şi ei aci spre a miînea peste 
noapte. Puseră deci de le făcu un foc 
mare de părea că au să frigă un bou, se 
puseră pe lingă dînsul şi, după ce cinară, 
începură a vorbi verzi şi uscate; mai 
multe rele de- cît bune. Nu le scăpase 
nimic pe lume de care să nu se alege. 
Stau tolăniţi pe nişte rogojini pe dasupra 
cărora erau aşternute nişte  velinţe 
lucrate cu meş-teşug. 

Noaptea era frumoasă. Pic de nuor nu 
se vedea. Din cînd în cînd greierii şi 
prigoriile te făceau să-ţi mai aduci aminte 
că trăieşti pe lume. Un vînticel adia, încît 
de abia îl simţeai că vine să-ţi mîngiie 
obrajii. Ciobanul se făcuse mititel lîngă 
un mărăcine înflorit, 


pe lingă care păştea calul său, şi se 
pusese pe gînduri. Se uita pe cer la 
drumul robilor, vedea cum se mişca carul, 
fata care duce apa în doniţi pe cobiliţe. Se 
mira de razele ce ieşea din luceafăr, şi 
căuta cu mare dorinţă să cunoască care 
din candelele atîrnate în cer ar fi aceea a 
fetei împăratului ca să se închine la ea. 

Pe cînd era cufundat în gindire, fiii de 
împărați şi de boieri băgară de seamă că 
mai era cineva. Îl întrebară şi aflară că 
merge şi el la cetatea împără-tească unde 
mergeau şi ei. Şi fiindcă văzură căel nu 
le da pricină de vorbă, începură ei să-i 
vorbească şi să-l cam ia peste picior. 

— Iată, zise unul din ei, încă un peţitor 
pentru fata cea frumoasă a împăratului. 

— Ăsta negreşit că are să-i ghicească 
semnele, zise altul. 

— Da' bine are să şază fetei împăratului 
cu ăst Făt-frumos, grăi un al treilea. 

Ciobanul tăcea şi înghiţea; asculta şi el 
la vorbele lor cele  nesărate şi 
necumpătate. 

Dacă văzură şi văzură că el nu răspunde 
nici un cuvinte!, merseră la dînsul şi între 
altele îi ziseră: 

— Atiţi fii de domni şi de împărați au 
fost şi nimeni n-au putut ghici semnele 
fetei împăratului, şi tocmai dumneata, 
prietene, o să te găseşti mai fi- roscos? 

— Omul este dator să-şi cerce norocul o 
dată, de două, mult de trei ori — zise 
ciobanul — şi acela care face aşa este om 
cu minte. Cel ce însă umblă mereu 
cercînd, este un nesăbuit căruia trebuie 
să-i lipsească vreo doagă. Eu nu aduc 
nimănui nici o supărare. Nu mă încumet 
iarăşi că o să ghicesc ceva. Dar-ar Dum- 

nezeu Însă să apuce unul din 
dumneavoastră o aşa bucăţică bună, 
fiindcă vi se cuvine. 

Feciorii de boieri nu putură mistui 
vorbele ciobănaşului. Îşi puseră în gînd să 
i-o coacă şi se culcară: 

A doua zi ciobănaşul se sculă de 
dimineaţă, îşi spălă faţa la o fintină, îşi 
făcu rugăciunea, încălecă pe miîr- ţoaga 
lui şi trei, trei, mergea singur. Feciorii 
de boieri şi de împărați se sculară tîrziu, 
se mai zbeguiră, şi apoi plecară şi ei; îl 
ajunseră de pe urmă şi îl şi între- cură. Şi 
de astă dată se alegară de dînsul şi-i 
cătau cearta cu luminarea. Ciobănaşul 
tăcu din gură şi îşi căută de drum. El ştia 
că cine tace merge în pace. 

Seara feciorii de împărați şi de domni 
maseră în marginea unei păduri. Cînd, 
tocmai tîrziu hei! ajunse şi ciobănaşul, 
ostenit ca vai de el; se puse şi el la o 
parte, făcu un focşor, îngriji de cal, apoi 
cină şi se culcă. Feciorii de boieri, 
neastîimpăraţi cum erau, vo- iră să-şi riză 
de el. Aşteptară pînă adormi ciobănaşul, 
mai aţiţară focul, îi luară pălăria şi i-o 
aruncară pe foc. lar unul din «i, 
deşteptîndu-l, îi zise: 

— Hei, prietene, ţi-a căzut bleanda ! pe 
foc, scoa- lă-te de o ia, că se arde. 

— Las-o să arză, răspunse el, şi-şi cătă 
de somn. 


1 Bleandă — sperietoare de păsări, momiie. 

După ce se culcară şi boierii, carii 
riseră pînă se ţinură cu mîinile de inimă, 
adormiră şi ei. 

Ciobănaşul se scoală şi el, le ia toate 
armele, sulițe, săgeți, arcuri, paloşe, şi le 
puse pe foc. După ce se arseră de 
rămaseră numai fiarele, şi acestea se 
făcuseră roşii, fiind încinse de foc, îi 
sculă, pe cînd el răscolea jaratecul cu o 
ţandără de lemn, zicîndu-le: 

— la sculaţi, boieri, de vedeţi ţurloaiele 
blendei. 


Cînd se sculară boierii şi văzură atitea 
fiare arse, nu le venea a crede ochilor. Se 
duseră să-şi ia ar- mele de unde le 
agăţaseră, dară, ia-le de unde nu e. 

Văzură în cele din urmă că sunt păcăliţi, 
se cătrăniră de minie, însă înghiţiră 
găluşca. 

Ciobănaşul era gata de plecare, fiindcă 
tocmai se îngîna ziua cu noaptea, încălecă 
şi o luă la sănătoasa; vezi că se cam şi 
temea să nu paţă ceva din mîna boierilor. 

Boierii iarăşi îl ajunseră de pe urmă şi îl 
şi între- cură, bătîndu-şi joc de dînsul, 
cînd erau pin dreptul lui. Seara iarăşi 
tirziu sosi şi ciobănaşul la locul unde se 
aşezaseră ei să conăcească. 

Cum ajunse, se trase la o parte ca şi în 
ziua trecută, îngriji de cal, apoi cină şi se 
culcă. 

Locul unde maseră ei noaptea aceasta 
era aproape de o lăcovişte nomoloasă. 
Boierii, cum văzură că ciobănaşul a 

adormit, îi luară calul şi îl înnomoliră în 
lăcovişte. Apoi, deşteptîndu-l, îi ziseră: 

— Hei, prietene, scoală că ţi s-a 
înnomolit mîrţoaga şi nu mai poate ieşi. 

Ciobănaşul ştia că-şi priponise calul 
bine; înţelese că trebuie să fie vreo drăcie 
aci la mijloc, şi răspunse: 

— Cine dracul a pus-o să se 
înnomolească? las-o că va ieşi ea de va 
voi. 

Riseră şi de astă dată boierii cu lacrămi, 
apoi se culcară. 

După ce adormiră, se scoală şi 
ciobănaşul, le ia armăsarii, le jupoaie 
pieile picioarelor de la copite în sus şi le 
leagă cu tei ceva mai sus de genuchi, le 
pune cîte un proţap în gură ca să stea cu 
dinţii rînjiţi, şi îi băgă în nomol pe lîngă 
calul lui. Apoi se duse să deştepte pe fiii 
de boieri: 


— Sculaţi, boieri, de vedeţi minune: 
armăsarii dv. văzînd miîrţoaga mea 
înnomolită în  lăcovişte, şi-a sumes 
nădragii şi s-au dus ca s-o scoaţă din 
noroi. Pentru aceasta rid, rid, uite, de să 
se prăpădească. 

Cînd auziră boierii de una ca asta, se 
temură să nu le fi jucat iarăşi vrun renghi 
— şi de unde să nu fie aşa — se sculară, şi 
cînd văzură cum i-a poticălit ciobănaşul, 
se luară cu mîinile de păr. 

N-avură ce zice. Cu toate astea, unul din 
ei, care era şi mai semeţ, se oţări să se ţie 

de capul ciobănaşului, să nu-l lase să se 
sfinţească. 

Ciobănaşul însă îşi scoase calul din 
nomol şi, în învălmăşeală, se strecură 
binişor, şi pe ici ţi-e drumul; plecă şi îi 
lăsă cu buzele umflate, cu braţele 
încrucişate şi fluierînd a pagubă. 

Boierul cel semeţ şi neruşinat se luă 
după dînsul, îl ajunse, şi tot cu şosele cu 
momele îmbla pe lingă el. După ce sosi la 
cetatea împărătească, ciobanul se înfăţişe 
şi el la împăratul ca să ghicească semnele 
fetei; dară boierul nu se dezlipea de lîngă 
dînsul, nici cît ai da în cremene. 

Împăratul dacă văzu pe cioban, dichisit, 
spălăţel, cu ţoalele curate pe dînsul şi cu 
mustăcioara mijindă, îi plăcu şi lui; mai 
ales că era şi mîndru şi sta înfipt înaintea 
lui şi cu coraj, îl priimi deci să vie să ghi- 
cească. 

Înfăţişîndu-se înaintea sfatului 
împărătesc, unde se afla şi împăratul cu 
împărăteasa şi cu fata lor, el, după ce îşi 
aruncă ochii ca un şarpe la fată, zise: 

— Preamărite împărate şi împărăteasă, 
fata măriilor voastre are soarele în piept, 
luna în spate şi doi luceferi în cei doi 
umeri. 

— Aşa eram să zic şi eu, răspunse de la 
spatele ciobanului boierul cel neruşinat. 

Toată lumea rămase uimită cînd auzi 
semnele ce spusese ciobanul şi 
mărturisirea împăratului că aşa este; de 
unde pînă aci se auziră, zicîndu-se de unii 
alţii: 

— Ba, că fata ar fi cocoşată. 

— Ba, că ar fi şchioapă. 

— Ba, că ar avea vrun semn de măslină, 
cireaşă, coarnă ori de alte poame pe care 
împărăteasa, fiind grea cu fata, ar fi poftit 
la vreuna dintr-însele, şi că ar fi furat-o 
spre a-şi potoli pofta. Că, după ce ar fi 
mîncat poama, în locul unde a pus mîna 
mai întîi pe trupul ei, în acelaşi loc s-a 
făcut semnul poamei pe trupul fetei. Că 
acel semn ar fi în cutare ori în cu- tare 
loc. 

Unii, ba, că una. Alţii, ba, că alta. 

Împăratul şi împărăteasa se afla într-o 
mare încurcătură. Nu ştia pe care să 
aleagă din doi. Unii din sfatul împărăției 
zicea să aleagă pe fiul de boier mare, 
fiindcă el zisese că tocmai, aşa era să 
spuie şi el. Alţii zicea să aleagă pe cioban, 
fiindcă el ghicise cel întîi semnele fetei. 
Împăratul lăsă ca să-şi aleagă fata pe cine 
va voi, mîine de dimineaţă, tot de faţă cu 
sfa- tul. Lăsă adecă fetei timpul să se 
giîndească pînă a doua zi. 

Pînă atunci, împăratul porunci să-i 
omenească pe amindoi ca pe nişte 
mosafiri mari şi să-i găzduiască în 
palaturile împărăteşti. Le pregătiră o 
cămară cu două paturi în care să miie 
peste noapte. 

Pînă a nu însera, ciobanul se furişe de 
fiul de boier şi se duse de-şi cumpără 
niţele floricele-boabe. 

Întorcîndu-se, îl întrebă fiul de boier: 

— Dară unde fuseşi, prietene? 

— Mă dusei de-mi cumpărai un cuţitaş, 
răspunse el. 
— Ce să faci cu el? 


— Îmi trebuie. 

Cum auzi aşa fiul de boier, se duse de-şi 
cumpără şi el un cuţitaş. 

După ce se întoarse, cina fiind gata, se 
puseră de cinară, apoi merseră să se 
culce. 

Cămara în care intrară era aşa de 
mindru împodobită, încît bietul cioban se 
mira cum o să calce el pe velinţele şi 
scoarţele alea scumpele ce erau aşternute 
pe jos. El se ciudi şi mai mult cînd văzu 
pe fiul de boier mare că intră şi calcă fără 
milă peste dînsele, ca şi cum ar fi fost 
cine ştie ce zdrenţe. 

Păreţii erau albi ca laptele şi cu nişte 
vărgi de aur. La ferestre erau nişte 
perdele de mătase d-aia bună şi groasă, 
întinse pe nişte drugi de aur. Pe lingă pă- 
reţi, nişte laviţe şi o masă de lemn 
mirositor, lucrate cu meşteşug. 

Paturile erau de o parte şi de alta ale 
cămării şi cu un fel de oranist dasupra, 
numai de mătăsărie d-aia buna, 
înmuiate în fir, aşezate pe patru stilpi 
lucraţi ca melcul şi cu nişte dungi de aur. 
Aşternutul era de nişte pînză albă ca 
zăpada şi subţire de s-o spargi cu limba. 
Perina de cap era îmbrăcată cu pînză de 
borangic de cea mai aleasă. 

Ciobanul intră cu sfială. Abia călca, ca 
să nu strice velinţele. Se puse binişor în 

pat ca să nu se mototolească albiturile. 
Iară fiul de boier, cum intră, se aruncă pe 
un pat, parc-ar fi fost la dînsul acasă, şi se 
tolăni. 

După ce se stinse luminarea, ciobanul 
începu a ronţăi la floricele prin întunerec. 
Cum auzi feciorul de boier, întrebă din 
patul său: 

— Da’ ce faci tu acolo, prietene? 

— lacă, ce să fac; mi-am tăiat nasul şi îl 
mănînc, pentru aceea mi-am cumpărat 
cuţitaşul. 

Îndată şi feciorul de boier îşi scoase 
cuţitaşul, îşi tăie nasul, şi începu a ronţăi 
şi el, crezînd că asta trebuie să fie ceva. 
Nu-i veni lui să crează că o asemenea 
faptă n-o să însemneze vreo izbîndă la 
norocul pe care nădăjduia să puie mîna. 

Il durea de durut; dară răbda în piele ca 
un drac, pînă o vedea cum o s-o scoaţă la 
cale. 

Mai tîrziu iară aude pe cioban ronţăind. 

— Dară ce mai faci tu acolo, prietene? 

— Ce sa fac? lacă mi-am tăiat urechile 
şi le mă- nînc. 

Îndată şi le tăie şi feciorul de boier şi 
începu a ronţăi şi dînsul, ca să nu rămiie 
mai pe jos decît ciobanul. 

Toată noaptea nu s-a putut odihni de 
durere. Se zvircolea ca lipitoarea cînd îi 
dai sare. Dară îi era ruşine să ţipe ori să 
geamă. 

Ciobanul adormi şi trase un pui de 
somn pînă a doua zi, de să se ducă vestea. 

Cînd se sculară, fură poftiţi înaintea 
sfatului împărătesc ca să-şi aleagă fata un 
mire; cînd colo, ce să vază? Feciorul de 
boier slut, ciont şi plin de sînge ca un 
stîrv, pe care îl deteră afară ca pe un 
marţafoi şi becisnic. 

Apoi porunci să schimbe hainele 
ciobanului, şi îl luă de-l duse la biserică, 
unde îl cunună cu fata. Să lăsăm că 
veseliile ţinură multă vreme; dară băgind 
de seamă împăratul că ginere-său nu e 
prost, ci că din ce în ce iscusinţa lui se 
ascute, îl puse să judece cîteva pricini din 
cele mai grele. Ginerele împăratului era 
din firea lui om drept, blînd şi cu frica lui 
Dumnezeu. Sfatul împărăției rămase cu 
gura căscată cînd auzi hotăririle cele 
drepte ce dase el. Atunci împăratul, 
mîndru că i-a trimis Dumnezeu un aşa 
ginere ager 
la minte, se cobori de pe scaunul 
împărăției, fiindcă era şi bătrin, şi puse 
pe ginere-său împărat în locul lui, care, 
de va fi trăind, împărăteşte şi azi. 

Iară eu: 


“Ncălecai p-un mărăcine, 
Să m-asculte orişicine. 


Povestit de tata. Publicat pentru întîia oară 
în Legende sau basmele romiînilor, partea a 
II, fascicula II, 1876, 

LBR 

Cei trei fraţi împărați 

A fost odată ca niciodată etc. 

A fost odată un biet om sărac. El avea 
femeie şi trei copilaşi. Lucra bietul om de 
da pe brînci, zi şi noapte, orice şi pe unde 
găsea, şi două în tei nu putea lega şi el. 
Bieţii copilaşi erau mai mult flămînzi decît 
sătui. 

Într-o dimineaţă, plecînd la pădure ca 
să aducă ceva uscăturele pentru casă, 
văzu într-un copac un cuib de pasăre, 
cum nu mai văzuse el pînă atunci. Se 
miră niţel, apoi parcă-i da cineva ghes, 
vru să ştie ca ce fel de pasăre să fie 
aceea ce se adăpostea în astfel de cuib. 
Îşi lepădă calevrii !, îşi scuipă în palme şi 
se agăţă de copaci ca să se urce în el. 
Încet, încet, el se sui pînă la cuib, se uită 
într-însul; pasărea nu era; cînd, ce să 
vază? un ou ca de găină. Aşa de frumos 
era oul şi lucios, lucios, încît parcă-i era 
milă să puie mîna pe dinsul. În cele din 
urmă, îl luă şi-l băgă în sîn. După ce se 
dete jos, culese cîteva uscături, făcu o 
sarcină mică, o luă la spinare şi plecă cu 
dînsa acasă. 

Copiii, cînd văzură oul, săreau de 
bucurie. Se miră şi femeia lui, căci nici ea 
nu mai văzuse un astfel de ou. Nu ştiau 
cum să umble mai binişor cu dînsul, ca să 
nu-l scape jos să se spargă. Unul zicea ca 
să-l coacă în spuză şi să măniînce toţi 
dintr-însul, altul zicea ca să-l fiarbă; altul 
zicea ca să-l păstreze. 


1 Calevri — pantofi groşi, rezistenți. 


236 


Muncitorul însă zise că mai bine ar fi să 
se ducă cu el în tîrg să-l dea pe bani, că 
tot şi-a pierdut el ziua de muncă, şi cu ce 
va prinde pe dinsul să ia niţel mălai. 

Toţi găsiră cu cale că aşa este mai bine 
să facă. 

Se duse deci cu oul în tîrg. Se aşeză şi 
bietul muncitor în rînd cu femeile ce 
vindeau ouă. 

Umblau oamenii de colo pînă colo şi 
cumpărau mereu la ouă, dară la el nici 
unul nu venea. Se mira cum de nu-l 
întreabă şi pe dînsul nimenea de oul lui. 
În cele mai de pe urmă, iacă un neguţător 
chiabur că vine la dînsul. 

— De vinzare ai oul ăsta, prietene? îi 
zise. 

— De vînzare, jupine. 

— Ce cei pe dînsul? 

— Păi, ce-i vrea să-mi dai, jupîne. 

— Să-ţi dau o pungă de bani. 

— Ia lasă, jupîne, nu-ţi mai bate joc de 
mine, zise el şi se uită în altă parte, 
crezînd că ride de el pentru că venise la 
tîrg numai cu un ou. 

— Ba nici ris, nici nimic, începu a zice 
neguţăto-rul cel chiabur. Iată două pungi, 
nu crez să-ţi dea altul mai mult. 

Şi scoase pungile cu bani, i le puse în 
mînă, luă oul şi plecă. 

Bietul om rămase înlemnit în loc, 
uitîndu-se după neguţător cum se 
ducea. Nici că-i venea măcar să 


237 


crează ochilor. Şi apoi unde se mai auzise 
ca un ou să se vinză cu două pungi de 
bani. 

Cînd se deşteptă din zăpăceala lui, pipăi 
pungile să vază, nu e vrun vis; apoi vru 
să alerge după neguţător să-l întrebe de 
n-a făcut vro greşeală. Dară ia pe 
neguţător de unde nu e. El îşi căutase de 
drum, vesel că cumpărase aşa ou. 

Dacă văzu şi văzu, deschise şi el 
pungile, se uită în ele, dară odată îl luară 
de ochi banii ce era acolo. Apoi le strînse 
la loc, le băgă în sîn şi plecă să-şi 
cumpere merinde. Umplu un sac cu cele 
de trebuinţă şi o luă către acasă. Se tot 
temea şi se tot uita în toate părţile să nu 
care cumva să vie cineva să-i ia pungile. 

Cînd ajunse acasă, trînti sacul jos şi 
zise: 

— Iată, nevastă, ce minune făcui eu cu 
oul ăla poznaş; vezi tu? 

— Văz. Dar ce e în sacul ăla marele? 

— Ei! dară ce nu e, aia întreabă-mă: 
mălai, fasole, pastramă, peşte sărat, 
ceapă, ardei, usturoi. 

— Şi unde le duci? 

— Ia auzi: unde le duc! acasă, fă, ţie şi 
copiilor; unde să le duc? 

— Ce vorbeşti, bărbate, ori ai căpiat 
astăzi? Vezi, mă, că ţi le-o fi dat cineva să 
le duci aiurea şi tu, ştiind lipsa de acasă, 
t-ei fi rătăcit cu ele încoace. Cînd ai mai 
făcut tu astă comedie să vii acasă cu me- 
rinde cît munca ta pe zece zile? 

— Păi bine, fa, nevastă, nu-ţi spusei că 
comedia asta o făcu oul ăla poznaş, de-l 
găsii eu azi în pă-dure? 

— Ce spui, bărbate? atît a făcut oul ăla, 
cîtai dat tu pe toate astea? 


— Hei! dară cînd ăi mai vedea şi p- 
astea, să vedem ce o să mai zici! 

Atunci scoase pungile şi răsturnă banii 
în pat. 

Femeia rămase înmărmurită cu ochii 
ţintă la bani. 

Copiii carii pînă atunci răscolea prin sac 
şi înhăţa cu dinţii cînd din una, cînd din 
alta, cum auziră zornăitul banilor, alergau 
de la sac la bani şi de la bani la sac. Ei nu 
se puteau sătura văzînd atita belşug în 
casa lor. 

— Bărbate — mai zise femeia — dară 
asta nu e lucru curat. Atiţia bani pentru 
un ou de găină! 

Şi pipăia banii să vază, nu care cumva 
sunt niscai fermece, ori altceva? 

— De găină, de negăină, uite, l-am 
vîndut cu două pungi de bani, cum îi vezi 
cu ochii verzi. Apoi ori că el a făcut atita, 
ori că negustorul la care l-am vîndut n-ă 
fost om curat, eu nu ştiu. Atîta ştiu numai 
că trebuie să mulţumim lui Dumnezeu că 
ne-a învrednicit să vedem şi noi o dată cu 
ochii ce este belşug în casa noastră. 
Acum vezi de rosteşte de masă, să 
mîncăm şi să ne veselim. 

Aşa şi făcură. Toată ziua într-o veselie o 
duseră. 

A doua zi, se sculă de dimineaţă, se găti 
şi plecă la muncă. Nu ştiu însă cum făcu 
el, nu ştiu cum drese, că se pomeni 
iarăşi în pădure. Nici el nu ştia cum 
venise acolo; ştia numai că el la muncă 
plecase. 

Dacă văzu aşa, cătă copaciul, se sui în 
el şi mai găsi un ou. 

Se duse cu el în tirg şi mai luă încă 
două pungi cu bani, tot de la acel 
negustor. 

Pasămite oule astea erau de diamant, 
care făceau de zece ori atât cît îi da lui pe 
ele negustorul. 

El însă era bun bucuros că lua şi atît, 
căci scăpă de sărăcie el şi cu toţi ai lui. 

Cumpără de astă dată haine pentru 
copii, căci erau goi. Mai luă nişte unelte 
şi dichisuri de ale lui pentru muncă şi 
pentru casă, căci nu credea că o să fie în 
toate zilele Paşte, să tot găsească la ouă 
d-astea scumpele. 

Cîteva zile d-a rîndul se mai duse el în 
pădure şi tot găsea cîte un ou. Se făcu 
însă mai năzuros în tirg, tinu mai la preţ 
şi cu mirare văzu că scoate cîte patru 
pungi de bani în loc de două. 

Apoi dacă văzu el că aşa merge treaba, 
îşi făcu o căscioară, îşi mai îndulci şi el 
traiul şi-şi dete copiii la dascăl ca să 
înveţe carte. 

Într-una din zile, ducîndu-se mai de 
dimineaţă să-şi ia merticul, dete peste 
paserea ale cui ouă le lua el. Sta pe cuib. 
Aşa frumuseţe de pasăre nu mai văzuse, 

nici mai auzise. Îndată îi trăsni prin cap 
că ar fi bine să o aducă acasă la dînsul. O 
şi luă binişor şi cu mare bucurie aduse la 
bordeiul lui pe stăpînă ouălor. 

Apoi, ducîndu-se în tîrg, porunci o 
colivie frumoasă şi foarte mare, în care 
colivie îşi aşeză găina şi o îngrijea ca pe 
copiii lui. 

Cu chipul acesta scăpă şi de drumul de 
toate zilele prin pădure şi de suitul în 
copaci. 

Găina îi oua în toate zilele cîte un ou, în 
colivie. 

Îmbogăţindu-se el, goni sărăcia din 
satul lui. Făcea bine la tot satul. Ajuta pe 
orice nevoiaş, cumpăra vaci la toate 
văduvele, ocrotea pe toţi copiii sărmani. 

Omul este nesăţios. Cu cît are, tot ar 
vrea să mai aibă. Muncitorul, după ce 
văzu că are destul, începu a face negoţ. 
Şi fiindcă negoţul, cînd merge bine, de 
firea lui este ca să se întinză ca 
pecingenea, dete ghes muncitorului să 
călătorească prin ţări străine după negoţ. 


Porni dară într-o călătorie foarte 
depărtată peste mări ţi ţări. 

Într-o zi, cînd lipsea şi nevasta lui d- 
acasă, copiii intrară în colivie ca să se 
joace cu găina. Jucîndu-se ei acolo, unul 
din ei ridică aripa găinei şi vede că este 
ceva scris acolo: 

— Să te văz, nene — zise cel mijlociu 
către cel mai mare din fraţi — poţi tu să 
citeşti ce zice aici? 

— Ba nici boabă, răspunse el. Astea 
parcă nu sunt slove de care ne arată 
dascălul. 

— Să mergem să chemăm pe dascăl, să 
ne spuie el ce zic acele slove, zise cel 
mai mic din fraţi. 

— Bine zici tu, răspunseră amîndoi fraţii 
mai mari, să mergem, să mergem. 

Şi într-un suflet ajunseră la dascăl, îi 
spuseră şi-l rugară să vie să citească, ca 
să ştie ei ce zice acele slove de sub aripa 
găinei, pe care o păstrează în colivie tat- 
al lor. 

Dascălul deocamdată nu voi să crează 
ceea ce-i spuneau copiii; dară după ce-l 
încredinţară, se hotărî să vie într-o doară, 
mai mult de hatiîrul lor, decît pentru vro 


ispravă. 
Cînd văzu acele slove şi le citi, dascălul 
rămase înmărmurit şi, întrîndu-i 


gărgăunii în cap, îi şi puse gînd rău 
găinei. Copiilor însă le zise că acelea ce 
li se-păreau a fi slove era un fleac şi că nu 
însemna nimic. 

Ce făcu dascălul, ce drese, se dete pe 
lîngă muma copiilor şi, cu şosele, cu 
momele, îi intră pe sub piele şi se înădi cu 
dînsa. 

Biata femeie, slabă ca toate femeile, se 
planisi dascălului. 

Într-una din zile, după ce îşi scoaseră 
ochii, dascălul uitîndu-se la ea cu ochi 
galeşi şi cu giugiuleli, îi zise: 

— Ce mult aş pofti să mănînc o pasăre 
cu tine la masă. 

— Miine e sărbătoare — răspunse 
femeia — voi trimite să cumpere o pasăre 
bună şi grasă şi o voi găti după pofta 
inimioarei dumitale. 

— Dacă ar fi vorba despre pasări de 
care se gă-sesc la toată lumea, nu ţi-aş 
mai fi spus dumitale, căci am şi eu 
destule în curte, slavă domnului! 

Dascălul bătea şeaua să priceapă iapa. 
Femeii îi dete un fier ars prin inimă. 

— E, apoi ce fel de pasăre ai voi 
dumneata? îl întrebă femeia. 

— Ceva aşa, deosebit, răspunse 
dascălul. Şi ca să nu mai ocolim, ţi-oi 
spune romîneşte, pe şleau: am poftă să-ţi 
mănînc friptă găina aia a ta din colivie. 

— Vai de mine, dascăle; dară cum aş 
face eu una ca asta? Ce va zice bărbatu- 
meu cînd s-o întoarce? 

— Orice va zice, iaca, tu să-i spui că a 
murit. Şi apoi nu pricep la ce să mai ţineţi 
o găină care şi aşa e destul de bătrînă şi 
care peste curînd negreşit că tot are să 
moară. 

— Orişicum, dascăle, tot nu-mi vine să 
fac una ca asta, ca să nu se amărască 
bărbatu-meu. 

— Atâta trecere n-am şi eu la dumneata? 
mai zise dascălul. Asta îmi dovedeşte că 
nu mă iubeşti. Îmi pare rău că am 

îndrăgit cu atita foc pe o nesimţitoare. Eu 
pentru dragostea ta aş fi dat prin foc şi 
prin apă, ca să-ţi fac voile, şi tu pentru 
mine atîta lucru să nu faci. Să ştii dară că 
de azi încolo n-ai să mă mai vezi; mă duc 
să mă înec. 

Biata muiere începu a simţi şi ea de 
dînsul, apoi, de frică ca să nu-şi facă 
seamă singur pentru dragostea ei, se 
înduplecă şi făgădui dascălului că-i va 
da 


găina s-o mănînce friptă, singur, singurel, 
după cum dorea. 

Cum auzi dascălul de una ca aceasta, îi 
zise că acum s-a încredinţat că şi ea îl 
iubeşte. Apoi puse la cale ca găina s-o 
gătească bucătăreasa lui. 

A doua zi, după ce porunci bucătăresei 
să nu lepede nimic din ale găinei, nici din 
măruntaie, ci s-o frigă aşa întreagă- 
întreguliţă, se duse la biserică, unde veni 
şi femeia cu copiii. 

Bucătăreasa făcu întocmai precum îi 
poruncise stă- pînu-său, însă pe cînd era 
aproape să fie friptă găina desăvirşit, 
copiii se întoarseră de la biserică, deşi nu 
se isprăvise slujba, căci li se făcuse 
foame, şi se rugară de bucătăreasa să le 
dea ceva să mănînce. 

Cu atita gingăşie se rugară copiii, încît 
bucătăresei i se făcu milă de dinşii; le 
dete cîte un codru de piine şi, pe lîngă 
aceasta, celui mare îi dete capul găinei, 
celui mijlociu pipota, şi celui mai mic 

inima, socotind că acestea sunt lucruri de 
nimic. 

Copiii mîncară repede şi se duseră iarăşi 
la biserică. 

Dascălul, care stătuse ca pe ghimpi la 
biserică, cum ieşi, veni numaidecît să se 
puie la masă. Numai gin- dindu-se la 
găină, îi lăsa gura apă. Dară se supără cît 
un lucru mare cînd văzu că i se aduse 
găina fără cap, fără pipotă şi fără inimă. 
Se cătrăni de ciudă şi de necaz, încît p- 
aci, p-aci era să nebunească. 

Atunci răcni ca un leu la bucătăreasă, 
întrebînd-o cum a făcut de i-a călcat 
porunca. 

Biata bucătăreasă spuse lucrul cum se 
întîmplase, zicîndu-i că nu credea să se 
facă atîta tevatură pentru nimicul ăsta de 
măruntaie. 

Văzu că nu mai are încotro şi se stăpiîni, 
gustă cîteva din masă, se sculă foarte 
amărit şi se hotărî să poarte sîmbetele 
copiilor. 

Ferneia, de unde se aştepta să vază pe 
dascălul mulţumit pentru că se jertfise să- 
i facă plăcerea, rămase uimită auzindu-l 
că este atîta de miîhnit. Se duse dară pe 
lîngă dînsul şi cu fel de fel de vorbe dulci 
voi să-l înveselească. 

Iară el, care nu-şi lua de loc gîndul de la 
găină, Îi zise: 

— Ai voit să-mi dovedeşti că-ţi sunt drag 
cînd te-ai înduplecat şi ai dat găina s-o 
taie şi să o frigă. Ca să mă încredinţez cu 
desăvîrşire că mă iubeşti, am să te pui 

încă la o încercare. Un lucru am să-ţi mai 
cer. 

— Spune, spune mai curînd, sufletul 
meu, numai să se poată. Eu însă sunt gata 
şi la moarte să merg pentru d-ta, îi 
răspunse femeia. 

— Trebuie să alegi una din două: ori să 
fii cu copiii tăi, ori să fii cu mine. Şi iată 
de ce: sunt dascăl de atîțti mari de ani, şi 
nu mi s-a mai întîmplat ca vreun şcolar 
pînă acum să-mi fi făcut ruşinea ce mi-a 
făcut copiii tăi. Toată lumea ştie că pe 
copiii tăi îi am mai de aproape decit pe 
ceilalţi; eu mă silesc cu ei să-i învăţ cîte 
în lună şi în soare, fiindcă am voit să-i 
scoţ ciraci ai mei; şi ei, ce să vezi? Lasă că 
fac mişelii şi umblă ca dezmeticii pe uliti, 
de s-a luat lumea de ginduri cu ei, dară 
azi, să iasă ei din biserică, să vie să 
mănînce şi apoi să se întoarcă în biserică 
clefetind din gură! Cu ce obraz să mai ies 
eu în lume? Cine o să-şi mai dea copiii la 
şcoala mea? Şi decît să-mi iasă nume rău, 
mai bine să mor; căci iată ce glăsuieşte o 
zicătoare: decît să iasă omului nume rău, 
mai bine ochii din cap. 

— Ce stai, dascăle, de vorbeşti? Apoi la 
mine nu te mai glndeşti? Nu e păcat de 
Dumnezeu să pierdem noi nişte copilaşi 
aşa de drăgălaşi şi curaţi ca mărgă- 
ritarul? Cum se poate una ca asta, ca eu 
să-mi pierz  copilaşii?  Gîndeşte-te, 
drăguţul sufletului meu, că sunt copiii 
mei. 

— Ori ei, ori eu, răspunse el. 

— Bine, ce o să zică bărbatul meu cînd 
s-o întoarce? Lumea mă va omori cu 
pietre, cînd va auzi una ca asta. 

Dascălul văzu că a cam scriîntit-o şi o 
întoarse pe foaia ailaltă. 

— Eu nu zic să-i omorim, ci să-i 
trimitem deocamdată la un alt oraş; să 
zici că i-ai trimis pentru învăţătură. Nu 
mai pot, mă inţelegi? să stea cu mine aici; 
căci nu voi să-mi zică lumea că sunt 
dascăl d-ăia, terchea, berchea, trei lei 
perechea. 

Cu gura zicea el unele ca acestea, dară 
în capul lui clocea alte gînduri spurcate. 

— Ei bine, daca este aşa, mă învoiesc; 
dară cum să facem? întrebă femeia. 

— Foarte lesne, răspunse dascălul; la 
noapte să-i închidem într-o magazie şi 
mîine, în faptul zilei, îi iau eu într-o 
căruţă şi i-oi duce să-i aşez la un prieten 
al meu. 

Gîndul dascălului era să ia pe copii, să-i 
ducă în pădure şi acolo să spintece pe 
cîte unul, unul, şi să le scoaţă dintr-înşii 
capul, pipota şi inima găinei şi să le 
înghită el. 

Dară norocul nu-i sluji nici de astă dată. 

Copiii fură coprinşi de frică cînd se 
văzură închişi în magazie. Începură să 
plîngă. Cel mijlociu însă zise: 

— Fratilor, ascultaţi-mă pe mine, că va 
fi bine de noi toti. Ştiti de ce ne-a închis 
dascălul aici cu voia mamei? 

— De ce? întrebară ceilalţi. 

— Dascălul a spus minciuni că nu 
însemna nimic slovele de subt aripa 
găinei. Şi d-aia a stăruit el pe lingă mama 
de a tăiat găina şi s-o mănînce el, ca să se 
împlinească la dînsul prorocia din acele 
slove. Dară n-a vrut Dumnezeu cu dînsul. 

— Adevărat să fie — mai întrebară fraţii 
— că însemna ceva acele slove? 

— Mai e vorbă! răspunse el. lacă să v-o 
spui eu acum. Slovele acelea ziceau că: 
cine va mînca capul găinei, va ajunge 
împărat. 

— Eu împărat?! zise cel mare, care 
mîncase capul. 

— Aşa, răspunse fratele cel mijlociu. Cel 
ce va minca inima găinei, de cîte ori se va 
culca, se va pune la capul lui o pungă cu 
bănet, unde o va găsi cînd se va scula. 

— Mie să mi se întîmple astă? întrebă 
cel mic, care mîncase inima. 

— ie, îi răspunse fratele cel mijlociu. 
Iară cel ce va mînca pipota, se va face 
năzdrăvan. 

— D-aia ştii tu năzdrăvăniile astea, 
strigară fraţii cel mare şi cel mic deodată. 

— D-aia, fraţilor, le răspunse mijlociul. 
Acum, ca să scăpăm de aici, trebuie să ne 
punem toate puterile să stricăm fereastra 
magaziei ăştia şi să fugim, căci dimonul 
de dascăl are de gînd să ne ia în 
revărsatul ziorilor, să ne ducă în pădure 
şi să ne omoare. 

Se puseră cu toţii, sfărămară fereastra 
şi  fugiră.  Merseră, merseră toată 
noaptea. Cînd se lumina de ziuă, ajunseră 

la un loc unde se deschidea trei drumuri. 
Aci stete să se odihnească. Se hotăriră să 
apuce fiecare pe cîte un drum şi să se 
ducă unde i-o lumina Dumnezeu. Se 
îmbrăţişară, se sărutară, îşi luară ziua 
bună unul de la altul cu lacrămile în ochi 
şi se despărţiră. 

Merseră ei toată ziua, cînd în deseară 
fraţii cei mai mari se întilniră iară. 
Pasămite drumurile pe care apucaseră ei 
se întruneau acolo. Atunci năzdrăvanul 
zise: 

— Pesemne că Dumnezeu vrea să fim tot 
împreună, dacă el ne-a adus aci. Aşadară 
să nu ne despărţim în toată viaţa noastră. 
Mai-nainte de aci este un oraş mare. 
Acolo a murit împăratul şi mîine se alege 
altul: cel ales ai să fii tu. 

— Ia lasă vorba aia încolo, măi frate, şi 
nu mă mai face să-mi intre gărgăuni în 
cap. Mai bine zi: ai să mergem să căutăm 
ceva de lucru, că burta, auzi, cică n-am 
mîncat de ieri, şi cere, sîrmana: 

Mergînd ei, ajunseră la oraşul care era 
înaintea lor. Aci întilniră un bătrin pe 
care îl rugară să-i în- drepteze la vrun 
han, unde. să miie noaptea. Bătrînul le 
spuse că hanurile gem de lume care a 
venit să fie faţă la alegerea împăratului, 
care se face miine, că nu va găsi nici un 
loc de mas şi îi luă la dînsul acasă, unde 
le dete de mîncare şi un pat de odihnă. 

A doua zi de dimineaţă se scoală cu 
toţii, se spală, se scutură şi pleacă cu 
bătrinul afară din oraş pe o cîmpie 

întinsă, ca să vază şi ei cum se aleg 
împărații la cetatea aceea. 

Bătrînul le spuse că alegerea se face 
aşa: dregătorii cei mari ia un porumbel 
alb nevinovat, îl încarcă cu cordele foarte 
frumoase cu tot felul de feţe, îl aruncă în 
sus, şi pe cine s-o lăsa porumbelul, p- 
acela îl face împăratul lor. 

Pe locul hotărît se adunase, încă pînă a 
nu se face ziuă, atita lume, cît frunză şi 
iarbă, de nu se mai putea mişca; şi bătrinul 
cu copiii abia găsiră şi ei un colţi- şor la o 
parte de unde să se poată uita şi ei. N- 
apu-cară să se aşeze bine şi auziră un 
sunet de bucium. Atunci se făcu o tăcere 
de se auzea musca zbîrnîind. Toată lumea 
ţinea ochii ţintă în sus. 

Aruncîndu-se porumbelul în văzduh, 
acesta ocoli pe dasupra lumii şi veni de se 
puse drept pe capul băiatului celui mare. 

Fiii de împărați şi de boieri, cari 
veniseră cu gind d-a fi aleşi, începură a 
striga că nu se poate, e greşeală, nu e 
bun de împărat, şi altele, şi cerură ca să 
se facă o a doua încercare. 

Se înălţă dar porumbelul de a doua 
oară; şi de astă dată, fără nici un ocol, 
veni şi se puse drept pe capul băiatului. 
Incă o dată strigară fiii boierilor că nu se 
poate, nu se poate, şi cerură a treia 
cercare. lară pe băiat îl băgară într-un 
sac şi-l duseră departe de lume. 

La a treia înălţare, porumbelul, după ce 
filfîi puţin pe dasupra locului pe unde sta 

băiatul mai-nainte, îşi ia zborul şi se duce 
de se pune drept pe sac. 

Atunci toată lumea strigă într-o unire ca 
acesta este împăratul lor. Îl scoaseră dară 
din sac şi-l duseră de-l aşezară pe tron, 
în sunetul buciumelor, al surlelor şi al 
strigărilor de bucurie ale  mulţimei 
adunate. 

Împăratul cel nou, cum se văzu 
întronat, mai întîi hotări ca frate-său 
năzdrăvanul şi bătrinul ce-i găz- duise să 
fie nelipsiţi de lîngă dînsul. Şi cu ajutorul 
lui frate-său începu a cîrmui împărăţia cu 
înţelepciune şi dreptate. Nu trecu mult şi 
vestea se duse în toate ţinuturile şi în 
împărăţiile vecinilor despre numele lor; 
iară supuşii lor începură a-i numi: cei doi 
fraţi împărați cu minte şi drepţi. 

Cînd auzi dascălul de fuga copiilor, 
turbă de mîÎnie: căci era un zăcaş de n- 
avea margini. Vru să-şi facă seamă 
singur, dar n-avu curaj. Văzînd însă că 
norocul îi stă împotrivă, se potoli 
oarecum şi se apucă iară de dăscălia lui. 

După o bună bucată de timp iată că 
soseşte şi tatăl copiilor din călătoria cea 
lungă ce făcuse. Adusese cu dînsul bogății 
după bogății. Cînd află de fuga copiilor, cît 
p-aci era să-i vie rău, dară se stăpiîni. 
Cercetă în dreapta şi în stînga, şi i se 
spuse toată istoria cum s-a întîmplat. 
Atunci el hotări să ceară dreptate pentru 

necinstea ce i-a făcut soţia lui şi pentru 
răul ce i-a pricinuit procletul de dascăl. 

Merse deci pe la toate dregătoriile şi fu 
străgănit prin judecăţi mai mulţi ani, fără 
să-şi dobindească dreptatea potrivit cu 
mărimea vinei celor vinovaţi. 

Aflînd şi despre numele cel falnic al 
celor doi fraţi împărați, neguţătorul îşi luă 
femeia şi pe dascăl şi se duse să-i judece 
ei. 

Mai-nainte însă de a ajunge ei acolo, 
fratele împăratului, năzdrăvanul, simțind 
că are să vie tată-său la judecată, spuse 
frăţine-său, împăratul, şi amîndoi se 
chibzuiră ca să facă o priimire frumoasă 
ca unui părinte bun ce le era. 

Cînd veniră împricinaţii la înfăţişare, 
ieşi înainte fratele împăratului şi priimi 
pe negustor la scară, iară cînd îl duse 
înaintea împăratului, acesta se sculă de 
pe tron şi l-a întîmpinat cu vorbe bune şi 
supuse. 

Negustorul se minună de atîta cinste ce 
i se făcu şi nu ştia ce să mai zică; se uita 
în toate părţile şi nu pricepea nimic din 
cele ce se făceau. 

El căuta cînd la împăratul, cînd la 
fratele împăratului, se minuna în sine, 
dară nu cuteză să zică nimic. 

Intrînd în cămară şi dascălul cu femeia, 
stătură ca trăsniţi de Dumnezeu. Vezi că 
se ştiau vinovaţi de moarte. 

După ce se aşeză împăratul pe tron, 
judecata începu. 

Neguţătorul îşi spuse păsul şi zice că îşi 
pune nădejdea în înţelepciunea 
împărătească şi aşteaptă să hotărască 
împăratul cum îl va lumina Dumnezeu. 

Dascălul o milcise de tot, iară femeia 
îndrugă şi ea cîteva vorbe, aruncînd toată 
vina în spinarea dascălului. 

Atunci împăratul întrebă pe negustor 
că: dacă îşi va vedea copiii, i-ar cunoaşte 
el? 

— Mai e vorbă? răspunse neguţătorul. 

El se uita la amindoi împărații şi nu mai 
cuteză să zică nici bleau. 

— Noi suntem, răspunse împăratul. 

La aceste cuvinte, femeia şi dascălul o 
sfecliră de tot şi tremurau ca varga. lară 
neguţătorul, creştea inima într-însul de 
bucurie că-şi găsise copiii. 

Împăratul zise că de cînd el este 
împărat, aşa pricină grea nu mai 
judecase. Hotări dară ca toţi să  cază în 
genuchi şi să roage pe Dumnezeu să le 
arate dreptatea lui. 

Aşa şi făcură. 

Pe cînd încă se rugau, deodată, dascălul 
şi femeia se făcură stane de piatră. 

Împăratul porunci să puie aste stane de 
piatră de o parte şi de alta la scara 
palatului. Iară negustorul rămase la 
curtea împărătească. 

În vremea aceasta, fratele cel mic, după 
ce se despărţi de frații săi, se duse, se 

duse, ca cuvintul din poveste ce d-aci 
încolo se găteşte, şi ajunse la oraşul unde 
îl scosese drumul pe care apucase el. 

Acolo daca sosi, trase la gazdă la un om 
al lui Dumnezeu. De cîte ori se culca, de 
atitea ori găsea cîte o pungă cu galbeni la 
căpătiiul său cînd se scula. 

Ceru de la gazdă pe cineva care să-i 
arate lucru- rile cele mai însemnate. După 
ce ocoli cruciş şi curmeziş tot oraşul, 
văzînd tot ce era vrednic de văzut, ajunse 
la margine şi acolo era un ostrov. Iară 
dacă vru a şti ce era acolo, călăuza se feri 
d-a-i spune. 

Seara întrebă pe gazdă şi aceasta îi 
zise: 

— Să nu care cumva să te muşte 
şarpele de inimă să te duci acolo, că e 
stingere de tine. 

— Pentru ce? întrebă flăcăiandrul. 

— Pentru că acolo şade o măiastră şi 
oricine merge la dînsa se întoarce capiu. 
Şi apoi nimeni nu poate să meargă să o 
vază, pînă nu o da două pungi de bani. 

— Asta este tot? Miine mă duc să o văz 
— zise el — bani am destui, precum 
vezi. 

Nici rugăciunile gazdei, nici frica de 
căpiare nu l-a putut opri de a merge să 
vază pe acea măiastră. 

Se duse deci, dădu două pungi de bani 
şi intră în ostrov. Acolo umblă cîtvă timp, 
ca un haidamac, pe dinafară, ca doar 
măiastra va ieşi la fereastra palatului să o 
vază. Ea ieşi, el o văzu şi apoi se în- 

toarse. A doua zi se duse iară, a treia zi 
iară şi tot astfel cîteva zile d-a rîndul. De 
ce o vedea, d-aia dorea să o mai vază. 

Măiastra băgă de seamă că el. venea 
într-una de cîteva zile. Trebuie să aibă 
mulţi bani, se gîndi ea. 

Iară dacă trimise de-l chemă, îi zise: 

— Mare stare trebuie să ai tu, tinere, de 
o risipeşti aşa. N-am văzut pînă acum pe 
nimeni care să vie la mine în ostrov de 
atitea ori una după alta. 

— Da, mare şi nesfirşită — răspunse 
flăcăiandrul cu mîndrie — ca şi puterea 
cu care o fac. 

Cum auzi măiastra aste vorbe, îi puse 
gînd rău. Se luă deci pe lingă dînsul cu 
şoptele cu momele, vicle- nindu-l ca să-i 
afle puterea. 

Flăcăiandrul se pierdea de dorul ei cînd 
o văzu dezmierdindu-l cu nişte cuvinte 
mai dulci decît mierea. Se înşelă şi îi 
spuse. 

Atunci ea îi dete ceva de bău, iar el dete 
dintr-însul afară inima găinei. Ea o luă, 
apoi îl dete pe bețe din ostrov. 

Cînd se dezmetici el şi se văzu pirpiri- 
cosac, golă- nel şi gonit, cugetă: 

— Daci nu ţi-oi face-o eu, apoi să ştii că 
nici dracul nu ţi-o mai face. 

Se duse la gazdă şi povesti ce i se 
întîmplase. 

— Nu ţi-am spus eu, săracul de mine, să 
nu te duci acolo? Ce o să te faci acum? 

— Mă voi duce în lume, şi ce va vrea 
Dumnezeu cu mine. 

A doua zi plecă şi, trecînd printr-o 
pădure, ajunse la marginea unui rîu. 
Acolo dete peste o colibă de pescar. li 
chiorăia maţele de foame şi fu nevoit să 
se abată. 

Pescarul priimi să rămînă la dinsul să 
înveţe pescuitul. 

Într-una din zile, pescarul zise 
flăcăiandrului: 

— lată eu mă duc la tîrg cu coşul ăsta 
de peşte. Pînă una alta, ia şi tu halăul ! 
ăla, şi vezi d-ei pu- tea să prinzi vro fiţă 
de peşte ca să avem de legumă pentru azi 
şi mîine. 

— Las” pe mine, răspunse flăcăiandru. 

Pescarul plecă. Iară băiatul intră cu 
plasa în gîrlă. Bătu în sus, bătu în jos şi 
peşte să prinză, cîtuşi decît. 


Tocmai era să se lase de pescuit, cînd 
văzu o mreană. Mreana fugi, el după ea, 
pină îi veni bine şi, aruncînd plasa, o 
încîlci într-însa şi o trase la margine. 

Văzu el că mreana era cît să le ajungă 
pe două zile. 

Se bucură în inima sa că făcuse o treabă 
cumsecade! 

Se puse deci de o curăţă de solzi; o 
spintecă, îi scoase măruntaiele. Cînd în 
loc de lapţi, ce să vezi? ceva ce nu 
semăna a nimic. Luă el acel ceva, îl spălă, 
şi rămase un fel de covăţea mititică de 
piatră. 

1 Halău — plasă de prins peşte, asemănătoare 
cu crisnicul. 

— Bună este şi asta — zise el — să am 
cu ce bea apă. 

Şi îndată şi luă o leacă de apă cu dînsa 
să bea. Cînd s-o aducă la gură, ea era 
plină cu galbeni. Se miră de astă 
întîmplare. Răsturnă banii în poală şi mai 
luă o dată apă ca să bea. Cînd să aducă la 
gură, se făcu iară bani. 

— Acum, aide la zina mea măiastră, zise 
el. 

Lăsă şi plasă, şi peşte, şi colibă şi într- 
un suflet alergă la gazda lui din oraş. li 
spuse despre norocul ce dase peste el şi 
începu a se găti să meargă la ostrov: 

Gazda se sili în toate chipurile să-l 
oprească de la această otărire a sa. Fu 
peste putinţă. Il trăgea aţa la rele. Pînă 
una alta, umplu gazdei două tocitori cu 
bani. Apoi luă cu dînsul covăţica de piatră 
şi două pungi pline, şi se duse la ostrov. 

_ Cum îl văzu măiastra, îl cunoscu. 
Inţelese ea că trebuie să fi dat el cu mîna 
în foc, şi-l chemă la dînsa. 

Acolo, cu prefăcături, cu marghiolii şi 
cu viclenii, îl făcu de spuse cum are atita 
stare. Şi fiindcă flăcăiandrul îşi pierduse 
capul cum ajunse lîngă dînsa, se lăsă să 
fie miglisit, şi măiastra îi şterse şi 
covăţica. Cum se făcu stăpînă şi pe acest 
lucru, porunci  slugi-lor sale să-l 
huiduiască ca p-o găgăuţă şi îl goni cu 
ruşine din ostrov. 

Cînd se văzu iarăşi dat afară şi 
înfruntat, nu se putu astîmpăra de necaz, 

cum de să nu se ţie el, ca să nu fie şi 
batjocorit, şi cu banii luaţi. 

Plecă iară la gazdă şi-i spuse toată 
şiretenia. 

Gazda îl povăţui să ia pe seama lui o 
tocitoare de bani din care îi lăsase, să se 
apuce şi el de ceva şi să nu mai umble ca 
un pierde-vară după icre verzi. 

El nu voi, şi plecă în lume. 

— Ce mi-o da Dumnezeu, zise el. 

Merse, merse prin cîmpii cu inima plină 
de foc pentru măiastra lui, trecu prin 
păduri, şi nu se putea împăca cu gîndul că 
n-o să-şi mai poată vedea odorul. In cele 
din urmă, căzu de obidă şi de mîhnire. 
Stind el aşa şi zbătindu-se cu gîndurile, 
băgă de seamă că p-acolo p-aproape 
curgea o apă. Se duse să se scalde, ca să 
se mai răcorească. 

Tot scăldîndu-se, văzu de ceea parte a 
rîului nişte smochini. Îşi aduse aminte că 
nu mîncase de două zile şi se duse să facă 
o gustărică cu niţele smochine. Mîncă ce 
mîncă, dară începu a simţi că din ce în ce 
se schimbă. Unde din om ce era se 
pomeni deodată măgar. 

Altă nevoie acum. Cum să se întoarcă în 
cetate? Pe lîngă celelalte toate, acum are 
să fie şi prigonit. Umblînd în sus şi în jos 
pe marginea pădurei, îi era frică să intre 
înăuntrul pădurei, ca să nu-l apuce vro 
fiară sălbatecă; se temea iară să iasă mai 
la lumină, ca să nu-l prinză vrun om, să-l 
puie la vro muncă ce n-ar putea-o duce. 
Ce să facă? Se căina şi se văicărea, de-i 

plingeai de milă. Toată ziua umbla 
rătăcind, cu inima cît un purice de frică. 
Flămînzi iară. Căutind cîte ceva de 
mîncare, dete preste nişte roşcove. Se 
apucă să mănînce, căci era lihnit de 
foame. 

Cît p-aci era să moară de bucurie cînd 
văzu că încet, încet, se schimbă şi se făcu 
iară om. 

Stătu în loc şi se cruci şi el de astă 
minune. Apoi deodată zice: 

— Acum eşti a mea! Stăi, măi tu, că ţi-o 
fac eu ție pe piele, femeie fără de inimă 
ce mi-ai fost! 

Se apucă şi umplu sînul de roşcove. 
Apoi făcu un coşuleţ, cum putu, din nuiele 
de richită, şi culese în-tr-însul smochine, 
de care mîncase şi el. 

După ce se întoarce la gazda lui din 
cetate, îi spuse că acum s-a împlinit. 

Auzind însă de faima celor doi împărați 
înţelepţi, îi dete un fier ars prin inimă, şi- 
şi puse în gînd a merge la dînşii să vază, 
oare n-or fi fraţii lui? 

Dară pînă să se pornească către dînşii, 
se mai duse o dată la ostrov, cu coşuleţul 
de smochine pe mînă, şi începu a striga 
la smochine, pe la poarta palatului. 
Măiastra, auzindu-l, trimise să-l cheme. 
Cum îl văzu, îl cunoscit. 

Crezind că şi în smochinele lui este 
ascuns vrun farmec numai bun pentru 
dinsa, porunci de-i cumpără coşul cu 
totul. El luă banii şi se făcea a se mai 
plimba prin ostrov. 

Măiastra se puse la masă. Cînd la 
sfîrşitul mesei, după ce mîncară împreună 
cu ai lor smochine, se făcură măgari. 

Hiîţ în sus, hîţ în jos. Ba că o fi una, ba 
că o fi alta, nimic. Rămaseră măgari ca 
toţi măgarii. 

Atunci flăcăiandrul, prinzîndu-i, le puse 
cîte un căpăstru în cap, îi legă unul de 
altul şi îi duse cu dînsul, după ce luă 
covăţica şi o băgă în sîn; căci inima găinei 
o mîncase măiastra. 


Se duse cu cîrdul de măgari la gazda 
lui. 

— Acum să ştii că mă duc într-ale mele, 
zise el gazdei; bani ai destui, ostrovul şi 
palaturile sunt ale tale. Rămîi sănătos. 

— Să ne vedem sănătoşi — răspunse 
gazda — şi să auzim de bine. Dară cu 
turma aia de măgari ce ai să faci? Ia-ti 
un argat, care să vază de ei. 

Aşa şi făcu. Tocmi un argat şi porni să 
meargă la fraţii lui, cu alaiul după dînsul. 

Pe cînd mergea, fratele năzdrăvan 
spune împăratului, toate cele întimplate 
fratelui lor celui mai mic, şi se pregătiră 
să-l priimească cu cinste. 

Cînd ajunse de marginea cetăţii unde 
domnea împăratul, se miră că găsi pe 
fratele său cel mijlociu care îl aştepta. 

Acesta îi povesti toată întîmplarea cu 
muma lor şi a dascălului, şi cum îi 
pedepsise Dumnezeu. 

Plinse fratele cel mic de  osînda 
dumnezeiască ce căzuse peste muma lor, 
apoi merse de se înfăţişe împăratului. 

Cum se văzură, se cunoscură şi se 
îmbrăţişară. 

Apoi ceru de la împăratul să-i dea un 
grajd curat unde să-şi puie măgarii, pe 
care singur îi îngrijea. 

Trecu ce trecu şi nici pomeneală nu era 
ca să facă pe măgari să se schimbe iarăşi 
în oameni. 

Într-o zi, la masă, cînd văzu că frate-său 
cel mic este cu voie bună, împăratul îi 
zise: 

— Ei, ce ai de gînd cu măgarii tăi; 
destul i-ai pedepsit, iartă-i. Să nu 
socoteşti că nu ştiu tot ce ai păţit. 
Dară este destul. Mai cu seamă căci ştiu 
că se topeşte inima în tine de dorul ei. 

— Adevărat ai grăit, îi răspunse fratele 
cel mic. Pentru hatîrul tău fac tot. 


Trimise de aduse măgarii acolo; le dete 
de mîn- cară roşcove şi îndată se făcură 
iară oameni. 

Toţi cei de faţă rămaseră înmărmuriţi 
cînd văzură asta minune. Apoi ochii 
tutulor se  aţintiră la  mă-iastra si 
mărturisiră că aşa frumuseţe de muiere 
nici c-au mai văzut, şi nici că se mai poate 
afla în toată lumea. 

Ea atunci începu a zice: 

— Mai întîi mulţumesc împăratului că s- 
a fost înduioşat de starea cea proastă şi 

ticăloasă în care ajunsesem şi a stăruit de 
ne-a făcut oameni la loc. 

Apoi, uitîndu-se la fratele împăratului 
cel mic, îi zise: 

— Numai tu mi-ai venit de hac pe lumea 
asta; dacă voieşti, sunt gata a te lua de 
bărbat. lartă-mă pentru neajunsurile ce 
ti-am făcut. 

— Apoi eu ce umblam, păcatele mele, 
cînd tot veneam pe la tine, şi tu ţi-ai bătut 
joc de mine. Fie că şi eu mi-am scos din 
capete. Sunt gata şi eu a te lua de soţie, 
mai cu seamă acum, că nu mi-a mai 
rămas la inimă nici o zăcăşeală. 

Se pregătiră şi făcură o nuntă d-alea 
împărăteştile. 

Ei nu se mai duseră de acolo. Rămaseră 
cîtetrei fraţii la un loc. 

Trebile împărăției mergeau găitan. 

Locuitorii apucau şi ei de la aceşti trei 
fraţi cînd dreptate, cînd poveţe bune şi 
cînd ajutorări de bani; şi în toată lumea 
se duse vestea despre ei, cărora li se 
zicea: La cei trei fraţi împărați. 

Incălecai p-o şa etc. 


Comunicat de D. I. Economescu şi auzit 
de la o bătrînă mahalagioacă din Bucureşti. 
Publicat pentru întîia oară în Legende sau 
basmele romiînilor, p. Il, f. 1, la 1874. 

Cotoşmanu năzdrăvan 


A fost odată ca niciodată etc. 

A fost odată o pereche de oameni. Ei n- 
aveau copii. Într-o zi, fiind cu voie bună, 
zise bărbatul către femeie: 

— Soro, de la mila lui Dumnezeu noi n- 
avem copii. Să mergem pe cîmp şi ce vom 
găsi, aceea să ne fie copil. 

— Bine zici dumneata, frate. Aşa să 
facem, dacă astfel ai găsit dumneata cu 
cale. 

Vedeţi că ei trăiau bine şi nevasta nu 
ieşea din cu- vintul bărbatului, nici cît 
negru subt unghie. 

Făcură o azimă, luară şi niţică legumă, 
le puseră la traistă şi plecară. 

Aide-aide, mergind povesteau şi rideau 
şi cu ochii în toate părţile căutau. 

Cînd, iată că dete peste un pisoi jigărit, 
jigărit şi urduros; îl luară şi îl aduseră 
acasă. Il îngrijiră şi îl crescură ca pe 
copilul lor. De ce trecea, d-aia se făcea 
mai frumos, pînă ce se făcu un cotoşman 
numai de drag să priveşti la el. 

Nu mai putea de bucurie oamenii, căci 
aveau şi ei şi pe ce pune ochii în casa lor, 
cînd se sculau dimineaţa. Mai-nainte casa 
li se părea pustie. 

Cotoşmanul era un pisic cuminte. 
Şoareci nu se mai stăveau ! prin casa 
aceea. Cînd şedeau casnicii la lucru, 
iarna, în nopţi d-alea lungile şi spuneau la 
snoave şi la ghicitori, cotoiul sta lîngă 
dînşii şi torcea. Cînd stăpina casei făcea 
la ciorap, pisoiul se juca cu ghemul. Dară 
nu-l încurca, ferească Dumnezeu. Cum 
făcea el, cum dregea, se juca aşa de 
frumuşel, încît ghemul nici nu se 
desfăşura, nici nu se încurca. Cîteodată îl 
lua în lăbuţele lui de dinainte, ţiindu-l ca 
un om, şi se triîntea cu el pe spate, altă 
dată îl făcea să se dea d-a rostogolul, 
lovindu-l cu cîte o labă şi se repezea după 
dînsul ca după șoareci. 

Cînd stăpînul casei se juca cu dînsul, 
ferit-a Sfin- tul să-l zgîrie, pare că-şi pilise 
ghearele. Cînd îl mîngiia, cunoştea el că îl 
iubeşte, şi se întorcea şi el cu lăbuţele şi 
mîngiia pe stăpînu-său, dară tot cu 
ghearele ascunse, o mingiiere lină ca 
mătasea. 

Pe lingă acestea, era aşa de cuminte, 
încît casnicii îl lăsa să îngrijească de pui 
şi sa le dea de mîncare; iară cotoşmanul 
nici nu se gîndea să se dea la ei. El nu era 
de cei ce îşi bagă botul prin toate vasele. 
Cît despre oala cu smintina, nici 
pomeneală nu era să-l fi prins vrodată la 
ea, ori să dea cu praştia prin bucăţelele 
de friptură de pe grătar. Era un miţoi 
cum nu este altul în ziua de azi. 


1 A se stăvi — a se statornici, a se aşeza. 

Nu mult după aceasta, femeia se simţi 
îngreunată. Atunci să fi văzut bucurie pe 
casnici, încît nu-i ţinea pamîntul. Iară 
cînd fu la facere, născu un copilaş gras şi 
frumos şi sănătos. 

Crescu copilul şi se făcu mare. Nu se 
despărţea de pisoi nici cît ai da în 
cremene. Amîndoi se jucau, amîndoi 
mîncau la masă, amîndoi se culcau. 


Părinților copilului nici nu le trecea prin 
minte să oropsească pe cotoşman. Ba încă 
îl îngrijea ca şi pe copilul lor, fiindcă — 
ziceau ei — a intrat cu noroc în casa lor, 
este ugurliu, adică dobîndise un copilaş. 

De la o vreme încoace însă, văzură că 
dau îndărăt. Unde pînă aci era bilşugul în 
casa lor. acum ajun- seră negustori grei 
ca fulgul pe apă, cum se zice. Cu toate 
astea, perechea de oameni nici nu se 
gîndea a cîrti împrotiva lui Dumnezeu. Ea 
era mulţumită că dobîndise copii, şi alt 
nimic. 

Mai trecu ce trecu şi amindoi bătrînii 
dară ortul popii, rămîind în urma lor casa 
toacă şi o sărăcie lucie. 

Copilul se alese cu cotoşmanul. După ce 
văzu că nu mai are de nici unele, şi nici 
părinţi, se puse pe un plins de-ţi era mai 
mare jalea de dînsul. Atunci cotoşmanul îi 
zise: 

— Stăpîne, nu te credeam aşa slab de 
înger. Eşti cu mine. Nu te întrista aşa de 
mult. Precum părinţii tăi a îngrijit de 
mine, aşa şi eu sunt dator să îngrijesc de 

tine. Şi precum tu nu m-ai dezlipit de 
lîngă tine, nici cît ai clipi din ochi, aşa şi 
eu nu mă voi dezlipi de tine pînă ce nu te- 
oi căpătui şi nu te-oi vedea om în rîndul 
oamenilor. 

Pasămite cotoşmanul era năzdrăvan. 
Băiatul însă rămase cu ochii bleojdiţi la 
dînsul, cînd îl auzi vorbind. 

Plecară amindoi. Cotoşmanul înainte, 
băiatul după dînsul. Ajungînd într-o 
pădure, găsiră o scorboră mare şi şi-o 
aleseră de locuinţă. 

Cotoşmanul făcu un culcuş stăpînului 
său acolo numai din fulgi de pasări, de se 
cufunda în puf cînd se culca. li aducea de 
mîncare şi de băut. li ţinea de urit 
spuindu-i fel de fel de basme şi de snoave. 

El îi spunea ce va să zică cîntatul 
greierilor, ce  însemnează  săritura 
locustelor prin iarbă. Il făcea să înţeleagă 
că dragostea între fraţi este nesfirşită ca 
apa fintîinei ce curgea p-aproape de 
locuinţa lor. Cînd se plimbau amîndoi 
prin cîte un luminiş din pădure ori ieşeau 
la cîmp, îi arăta toate floricelele şi i le 
spunea pre nume. Copilul nu se domirea 
de ce cocorii umblă înşiruiţi trimbă !, de 
ce rindunelele se duc şi vine, de ce 
privighetorile cîntă aşa frumos; iară 
ciuhurezii, te apucă răcori de groază cînd 
îi auzi. Şi cotoşmanul îi spunea pe şart 
toate şi-l făcea să priceapă că aici pe 
pămînt toate sunt cu rîndu- iala lor. 


1 Trîmbă — rînd, şir, lanţ. 

Scorbora o ţinea asa de curată, încît ti- 
era milă să calci pe acolo. 

Nici că se stăvea vreo goangă măcar pe 
la ei pe acolo. Cotoşmanul nu lăsa pe 
băiat să puie mîna pe nimic. Toate el le 
făcea. 

Băiatul se făcuse flăcău de însurat. Şi-i 
zise pisoiul: 

— Stăpine, acum ţi-a venit vremea să te 
însori. 

— Bine, să mă  însor, răspunse 
flăcăiaşul; dară eu n-am de nici unele. 
Sunt golan pe cum mă vezi: sula şi 
căciula. 

— De asta nu te îngriji, că este de mine 
îngrijită de mai-nainte. Tu numai să faci 
ce ţi-oi zice eu. De azi înainte să ştii că te 
numeşti Mătăhuz împărat. 

Nu trecu mult după aceasta şi 
cotoşmanul se duse a căuta fată, să-şi 
însoare stăpîinul. Se vede că el o ochise, 
căci se duse drept ca pe ciripie la 
palaturile unui boier mare. Cum ajunse la 
poartă, se dete de trei ori peste cap şi se 
făcu om. 

Iara dacă dete ochi cu boierul, el zise: 


— Boierule,  stăpînul meu. Mătăhuz 
împărat, mer- gînd la vînătoare, nu 
întîlnea decît păsărele mititele. 


Nu era vinat 
Vrednic de-mpăral. 

El trecea înainte, lăsîndu-le să-şi vază 
de ouşoare. 

— Şi ce trebuinţă am eu oare să ştiu 
daca stăpînul tău, Mătăhuz împărat, n- 
avea noroc la vînat? 

— Să-ţi tai cuvîntul cu miere, boierule; 
dară dacă vei voi să mă asculţi pînă la 
sfîrşit, vei afla că solia mea are să-ţi 
aducă veselie. 

— Ei bine, vorbeşte cît vei voi, te ascult. 
Dară nu ştiu de ce, bag de seamă că în 
graiurile tale este ceva mierloit. 

— Păreri, cinstite  boierule. Precum 
vremea închisă zămisleşte visuri 
spăimîntoase, aşa poate că voi fi avînd şi 
eu peri răi, şi te înşeală părerile. 

— Bine, bine;  sfirşaşte, precum ai 
început. 

— Şi aşa, luminate boierule, cum îţi 
spuneam, stăpînul meu nu băga în seamă 
poşidicul t de vînat ce-i tot ieşea înainte. 
Răzbătu pădurea prin toate colţu-rile, 
dară părea că se vorbise toate lighionile 
ca să nu iasă de prin culcuşurile lor. 
Scîrbit de prostia fiarelor sălbatice, ce 
stau pitulate, stăpînul meu hotărî să se 
întoarcă acasă. Cînd, deodată, pe piscul 
unui munticel ce se ridica semeţ din 
răriştea pădurii, zări o căprioară 
sprintenă, cu ochii blajini. Fu de ajuns o 
uitătură, căci îi răpi inima. Stăpînul meu, 
Mătăhuz împărat, se ia după dînsa. 
Căprioara fugi, el după dînsa. Dară ea, 
mai iute de picior, îl lăsă pe urmă şi veni 


1 Poşidic — mulţime de animale mărunte. 


268 


de se ascunse în culcuşul ăsta. lară pe 
mine mă trimese să-i caut inima, şi să-i 
dau în mînă 

pe  hoţomana de căprioară. Pentru 
aceasta am venit la d-ta, şi te rog să-mi 
dai ajutor ca să mă întorc cu ispravă 
bună. 

— Măi, da’ calendroi ! mi-ai mai fost! 
Stăpînul tău, Mătăhuz împărat, mult 
trebuie să fi căutat pină să găsească un 
puşchi ca tine... 

— De mine zi ce vei pofti, boierule; dară 
să nu cazi în ispită să te atingi de 
împăratul, stăpînul meu, că, uite, se face 
lucru dracului. 

— Nici că m-am gîndit la una ca asta. 
Dară împăratul, vînătorul tău, să vie să-şi 
caute căprioara. 

Şi fiindcă vorba vorbă aduce, 
cotoşmanul şi boierul stătură la taifas şi 
se înţeleseră la cuvinte. Ei hotăriră ca să 
vie Mătăhuz împărat, să dea ochi cu fata 
boierului. 

Intorcîndu-se cotoşmanul la stăpînul 
său, îi spuse cum a izbutit în solia lui şi 
puseră la cale ca în sărbătoarea viitoare 
să meargă împreună. 

Băiatul nu se putea domiri cum de să 
meargă el aşa goloneţ. Iară cotoşmanul 
nu-i da răgaz să se gindească la d-alde- 
astea, ci îl luă cu vorba pe departe şi cu 
un cusur suptire îl făcea să priceapă că 
are să fie fericit. 


1 


1 Calendroi — ştrengar, hoţoman. 

Trecură zilele ca ziua de ieri şi veni 
sărbătoarea aşteptată. 

Cotoşmanul luă pe stăpînul său şi plecă 
cu el în peţit. Merseră ce merseră şi, 
ajungind într-o pădure, aproape de 
palaturile boierului celui cu fata, se 
opriră. Băiatul rămase adumbrit într-un 
cringuleţ verde, căci era gol pistol. Iară 
cotoşmanul o rupse d-a fuga spre curtea 
boierului celui mare. 

Cum ajunse, începu a striga cît îl lua 
gura: 


— Săriţi, săriţi! că ne-a jefuit hoţii. 

Toţi cu totul ieşiră să vază ce s-a 
întîmplat. Cotoşmanul, abia răsuflînd şi 
cu spaima în faţă, zise boierului: 

— Da’ bine, boierule, în coprinsul 
dumitale se poate ca ziua-n amiaza mare 
să ne calce hoţii? 

— Unde? Cum? Ce s-a întîmplat? 
întrebă boierul. 

— Ce să fie? lacă tocmai cînd veneam 
cu Mătăhuz împărat, stăpînul meu, să-ţi 
vedem fata, o ceată de haiduci puse mîna 
pe noi, a jăfuit pe stăpiînu-meu pînă la 
cămaşe, iară eu mă strecurai, şi pe ici mi- 
e drumul, alergai într-un suflet să-ţi dau 
de veste şi să cer ajutor de la d-ta. Abia, 
uite, am scăpat cu zilele. 

— Bre! strigă boierul. Cum se poate una 
ca asta, ca să jefuiască hoţii, p-aproape 
de palaturile meie, pe Mătăhuzul tău 

împărat? Să sară cu mic cu mare într- 
ajutor! 

— Acum este de prisos, boierule. 
Tălharii au luat-o la sănătoasa. Mai bine 
dă-mi un rind de haine, ca să duc 
stăpiînului meu şi să poată veni pînă aci. 
Cît pentru tălhari, fii pe pace, că va şti el 
ce să facă pentru diînşii. 

Luă hainele ce-i dete boierul şi se 
întoarse la stăpînul său. După ce îl 
îmbrăcă şi-l învăţă cum să se poarte la 
boierul, plecă cu dînsul. 

Ajungînd, îi ieşi boierul înainte şi-l 
priimi cu toată cinstea. 

Cînd fură în casă, Mătăhuz împărat se 
tot uita pe dinsul. Oamenii casei începură 
să şopoiască şi să-şi dea coate, zicînd: ori 
că este prea fudul acest Mătăhuz împărat, 
sau că este prost. 

Cotoşmanul băgînd de seamă, zise 
boierului: 

— Mă rog să nu-ti fie cu supărare, dară 
stăpinul meu n-a purtat pînă acum aşa 
haine proaste. 

Numaideciît boierul porunci să-i aducă 
altele, muiate numai în fir. Pînă una alta, 
cotoşmanul se dete pe lingă stăpînul său, 
şi pe furiş îi dete ghiold şi-i şopti la 
ureche ca să se ţie să nu se tot uite pe 
dînsul aşa ca proştii şi ca mojicii. 

După ce se îmbrăcă cu hainele cele 
bune, el se ţinu bine şi nu se mai uită 
asupra lui; apoi intrară în vorbă şi se 
isprăvi treaba cu bine. 

Şi nici că se putea altfel. Căci ginerele, 
deşi era Mătăhuz împărat, dară boiul lui 
cel măreț, chipul cel bine făcut şi alb ca 
zăpada, trupşorul lui cel tras ca prin inel 
şi nalt ca un brad, făcea mai mult decît 
toată împărăţia şi decît toată boieria. 

După ce se hotări ziua de cununie, 
plecă. Pînă atunci bietul flăcău se 
frămînta cu gîndul ce o să facă el şi unde 
o să-şi ducă mireasa. 

Cotoşmanul nu-i dădu răspas să se mai 
gîndească, ci cu fel de fel de glume şi 
snoave îi fura gîndurile şi-l înveselea. 

Cînd fu ziua hotărită pentru cununie, se 
duseră iarăşi amindoi. Boierul rămase 
încremenit. De unde se aştepta să vie cu 
oaste şi cu mărire ca un împă- rat, mă 
rog, îl văzu viind ca un cioflingar, şi 
începu a se îndoi şi a se codi să dea fata 
după dînsul. 

Cotoşmanul mirosi îndată cam cum 
merge şiritenia şi luă pe boier doparte, 
zicîndu-i: 

— Boierule, să nu-ţi fie paraxin ! unde 
ne vezi că am venit numai amîndoi. Iaca, 
iaca, iaca, cum merge treaba: curg foile 
de zestre ca ploaia la părinţii lui Mătăhuz 
împărat. Iară el nu voieşte nici în ruptul 
capului să ia pe alta, fărădecit pe fata 
dumitale. Părinţii se împotrivesc la una ca 
asta. Eu însă l-am îndemnat şi-l îndemn 
mereu să te aibă de socru. Vezi 


1 Să nu-ţi fie paraxin — să nu ţi se pară 
ciudat. 

că ştiu eu ce ştiu. Casă ca a dumitaie şi 
cinstită, şi lăudată, nu se mai găseşte pe 
lume; şi flăcău ca Mătăhuz împărat ba, 
ba, ba, mai la rar. Apoi casă ce o să ție 
astă păreche are să fie fără seamăn. 
Pentru aceasta şi  stăpinul meu, 
ascultîndu-mă, s-a hotărît să o ia fără 
voia părinților şi să se tragă la moşiile 
lui, să trăiască acolo ca un boier mare. 

— Frumos cuvintezi tu, dară eu ştiu că 
binecuvîn- tarea părinților întăreşte 
casele fiilor. 

— Dară mai este şi altă poveste, 
răspunse şi cotoşmanul. Cu sluta în vatră 
casa ajunge să fie cu uşa prin pod şi cu 
ferestrele pe sub pat. Mai bine: 


Să muncesti 

Si să trăieşti, 

Și ce-ţi place să 
iubeşti. 


— Cam ai dreptate, tu. Dară mă bate 
gîndurile să mai amînăm nunta. 

— Fie şi aşa. Nu mă împotrivesc. Eu 
însă te sfătuiesc să nu pierzi din mînă un 
giuvaer ca acesta ce ţi-l trimite 
Dumnezeu. Norocul cînd pică omului, 
atunci să ştie să-l apuce şi să-l păstreze. 

— Ei, aide, de! aide. M-ai biruit cu 
limbuţia ta. 

Toate fiind gata, se cununară şi făcură o 
nuntă, de se duse vestea în şapte sate. 

Trei zile şi trei nopţi ţinură veseliile. A 
patra zi trebuia să meargă cu nunta la 
moşiile lui Mătăhuz împărat. 

Acesta se pierduse cu totul. Nu ştia ce 
să facă; nu ştia nici ce mai vorbeşte de 
ruşine. 

Cotoşmanul se dete pe lîngă dînsul şi îi 
zise: 

— Ţine-ţi firea, omule, nu fi copil. Am 
îngrijit eu de toate. Ţie să nu-ți pese de 
nimic. Să taci din gură şi să te laşi să te 
ducă unde oi zice eu. 

Mai veni niţel inima la loc lui Mătăhuz 
împărat, cînd auzi graiurile cotoşmanului. 
Nu se putea domiri însă cum va face el şi 
la ce moşii îl va duce. 

Toate se puseră la cale. Toate erau 
pregătite pen-tru plecare. Ginerele şi 
mireasa se urcară în căruţă şi porniră. 
Cotoşmanul însă o apucă înainte şi zise 
vizitiilor să se ţie pe urma lui, că el îi va 
călăuzi. 

Aşa făcură. Apucară pe cîmpii unde mii 
de floricele împodobea pămîntul. Vîntul 
abia adia şi clătina uşurel frunzele 
pomilor ce se afla ici şi colo în calea lor. 
Brotăceii orăcăiau în depărtare. Din cînd 
în cînd cucul cînta în partea dreaptă. 
Pasările ciripeau; iară privighetorile prin 
cringuleţele înflorite trăgea nişte 
geamparale de-ți lua auzul. 

Cotoşmanul mergea înainte şi aşa de 
iute, încît căruțele nu se puteau ţinea de 
dinsul. Aci pierea ca o nălucă, aci se 

învîrteja înapoi şi făcea semn pe unde să 
apuce. 

Pasămite, călăuzind, el făcea dresurile 
înainte. În- tîlnind cirezile de vite ale unor 
zmei, el spuse văcarilor ce să zică, cînd îl 
vor întreba cineva ale cui sunt cirezile, că 
de unde nu, pieirea capului ce va cădea 
peste  dinşii de la Dumnezeu va fi 
groaznică.  Întilnind turmele, spuse 
aşijderea ciobanilor ce să zică şi ei, căci 
de unde nu, Muma-pădurei îi va chinui 
băgîn- du-le mîinile în căldarea cu jăratic, 
pînă vor muri, şi sufletele lor vor ajunge 
la munci nesfîrşite. 

Bieţii oameni, de spaimă, şi ştiind că 
gura nu-i ţine chirie, spuse celor ce îi 
întrebară, precum îi învățase cotoşmanul, 
carele era în chip de om. 

Ajungînd căruțele, oamenii miresei 
întrebară pe văcari, cînd văzură 
sumedenia de cirezi: 

— Ale cui sunt cirezile astea, firtaţilor? 

— Ale cui să fie? răspunseră văcarii, 
iacă ale lui Mătăhuz împărat. 

Se minunară toţi de bogăţiile acestui 
împărat. Mer- gttid mai-nainte, dete de 
nişte turme de oi. Şi atitea de multe erau, 
încît nu le putea cuprinde cu ochii. 
Întrebînd: 

— Ale cui sunt aste turme, prietenilor? 

Ciobanii răspunseră: 

— Ei, doamne! Ale cui să fie? Ale lui 
Mătăhuz împărat sunt, şi încă astea nu-s 
nimic! 

Cînd auziră una ca aceasta, toţi se 
loviră cu mîna peste falcă. Ei nu mai 
putură să-şi stăpinească mirarea şi 
fericea pe mireasă că a dat peste un 
bărbat aşa de june, frumos şi bogat. 

lară Mătăhuz împărat tăcea milcă şi 
înmărmurit de cele ce vedea. Auzea şii 
se părea că visează, iară nu că sunt 
aievea cele ce se arătau ochilor lui. 

Cotoşmanul se mîndrea şi se fălea cu 
bogăţiile stăpînului său. Cînd, iară nu se 
mai văzu. Nu se ştiu ce se făcu. Pare că 
intrase în pămînt. 

El însă dete o repezitură înainte. Şi 
ajungind la pa- laturile zmeilor, pe ale 
căror moşii erau, le zise cu grăi îngrozit: 

— Fugiţi, zmeilor, şi vă ascundeţi, căci 
iată că vine Ilie, Pălie, să vă potopească, 
să vă pirjolească, şi după el Luceflenderu, 
să vă ia suflengheru. 

Răcori de groază coprinse pe zmei cînd 
auziră pe neaşteptate o veste aşa de 
primejdioasă. Nu ştia încotro să se dea 
doparte pînă va trece acest pîrjol ce le 
spunea cotoşmanul. 

Acesta se prefăcu a le fi prieten şi a le 
da sfaturi bune. Vorbele lui atita îi 
ameţise, încît de spaimă pare că le luase 
pînza de pe ochi ! şi se pierduseră cu 
totul. 

Atunci le zise cu grăbire şi cu o 
prefăcută grije: 


1 Aşa. 

— Veniti, veniţi mai iute încoa, să vă 
ascunz eu în şira asta de paie din 
bătătură. 

Bieţii zmei atita se speriaseră, încît nu 
mai ştiau ce face. Se lăsară să-i ia şi să-i 
ascunză. 

Cotoşmanul îi băgă în şira de paie şi îi 
dete foc. Îndată văpaia se urcă pînă la 
cer, iară bieţii zmei ţipau de usturime în 
para focului, de să le plîngi de milă. 
Ţipară ce ţipară, dară odată cu focul li se 
stinse şi lor glăsciorul şi se făcură 
scrum. 

Atunci iaca şi nunta intra pe poarta 
palatului. Slugile spuseră şi ele după cum 
le învățase cotoşmanul, că palaturile 
astea sunt pe moşiile lui Mătăhuz îm- 
părat. 

Cînd intră în palat, ce să vezi 
dumneata? Bogăția de pe lume era acolo. 
Păreţii numai în aur poleiţi. Pardoseala 
era de cleştar, iară învălitoarea era de 
acioaie ! şi de plumb. 

Se mai minunară o toană oamenii ce 
însoţiră pe mireasa. 

După ce se aşezară tinerii, oamenii se 
întoarseră la boier şi-i povestiră tot ce 
văzură. Boierul nu se căi că şi-a dat fata 
lui Mătăhuz împărat. lară acesta se mira 
de unde şi pînă unde să-i vie lui acea 
bogăţie. Ţrăiră în pace şi în veselie 
perechea nuntită şi or fi trăind şi astăzi, 
de n-or fi murit. 

Iară eu încălecai p-o şea etc. 


1 Acioaie — aliaj de metal. 

Povestit de Mihai Constantin, din comuna 
Bălăciţa, plasa Dumbrava, jud. Mehedinţi, 
soldat. 

LBR 


Găinăreasa 


A fost odată ca niciodată etc. 

A fost odată un împărat şi o 
împărăteasă. În căsătoria lor ei au trăit ca 
fraţii, şi numai o fată au fost făcut. Ca şi 
mumă-sa, această fată, din naştere, era 
cu o stea în frunte. Murind împărăteasa, a 
lăsat cu sufletul la ceasul morţii ei şi cu 
jurămînt, ca împăratul, soţul ei, să nu 
văduvească, ci să ia de soţie pe aceea la 
care se va potrivi condurul ei. Impăratul o 
iubea, nevoie mare. Şi nici în ruptul 
capului nu voia să se însoare de a doua 
oară. Un an întreg întreguleţ o plînse 
după înmormîntarea ei. 

Sfatul împărăției, ştiind hotărîrea 
împărătesei, lã- sată cu grai de moarte, se 
tot ţinea de cîra împăratului ca să se 
însoare, şi mai multe nu. El se tot împo- 
trivea cu fel de fel de cuvinte. 

Daca văzu şi văzu că scăpare nu este, se 
lăsă şi el după sfatul mai-marilor 
împărăției. Dete  condurul  răposatei 
împărătese şi doi trimişi ai Sfatului 
împărătesc răzbătu ţări şi cetăţi, căutînd 
la cine s-ar potrivi condurul. Nu trecu 
mult şi se întoarseră precum se duseră, 
fără nici o ispravă. Pasămite condurul nu 
se potrivi la nici o fată de împărat, la nici 
o cucoană, la nici o jupîneasă, la nicio 
țărancă, ba chiar la nici o roabă. 
Împăratul nu mai putea de bucurie de 
această întîmplare. 

Condurul sta d-a pururea pe masă în 
cămara împăratului. Oricine voia să-l 
încerce, avea toată voia. 

Într-una din zile, cînd împăratul ţinea 
sfat cu boierii cei mari pentru trebile 
împărăției, iacă şi fie-sa că vine şi se juca 
şi se zbenguia p-acolo prin cămară. 
Trecînd şi pe lingă masă şi văzînd 
condurul, îl ia şi îl încalţă; cînd, ce să 
vedeţi d-voastră, cinstiţi boieri, parcă 
fusese d-acolo. Începu a alerga iară după 
jucării, ca un copil ce era. Ea luase 
condurul fără să ştie al cui este şi pentru 
ce stă pe masă. Cînd văzură boierii una 
ca aceasta, rămaseră înmărmuriţi de 
uimire. 


279 


Ce să facă ei? Hotărirea împărătesei era 
lămurită. Să nu văduvească împăratul 
după pristăvirea ei, ci să ia pe aceea la 
care se va potrivi condurul ei. Să lase pe 
împăratul să văduvească pentru că nu s-a 
potrivit condurul la nici o muiere, călca 
jurămîntul împărătesei de la ceasul morţii 
sale; să silească pe împărat să ia de soţie 
pe fie-sa, se temea de Dumnezeu. Ce să 
facă dar? 

După multe chibzuiri, sfatul împărăției 
găsi cu cale că împăratul n-ar păcătui de 
ar lua de soţie pe fie-sa, fiindcă aşa lăsase 
cu sufletul împărăteasa şi pentru că 
Dumnezeu chiar orînduise aşa, deoarece 
la nimeni de pe lume nu se potrivise 
condurul răposatei. 

Numaidecît mai-marii ţării ziseră fetei 
să se gătească de nuntă. 

Acum altă nevoie. Nici fata nu voia să ia 
pe tată- său de soţ. Ea zise: 

— Unde aţi mai auzit, boieri 
dumneavoastră, batjocură ca aceasta, să 
ia tatăl de soţie pe fie-sa. 

— Nu te supăra, domniţă, şi nu fi aşa 
ţanţoşă. Are să curgă multă apă pe gîrlă 
pînă să ajungi a cu- noaşte tainele 
împărăției ca noi. Şi apoi, răposata maica 
împărăției tale, cea atît de vestită în lume 
de cuminte, a lăsat cu sufletul ca 
împăratul tatăl tău să nu văduvească, ci 
să se însoare cu aceea la care se va 
potrivi pe picior condurul ei. 


280 


— Căutaţi — mai zise fata — şi găsiţi pe 
vreuna la care să se potrivească 
condurul mamei pe pi- ciorul ei. 

— Am răzbătut — răspunseră boierii — 
împărăţii şi cetăţi, tirguri şi cătune, am 
încercat şi la bun şi la rău, la tinere şi la 
bătrine, la femei de neam şi la de cele 
proaste, pînă şi la roabe, şi la nimeni nu 
s-a potrivit. Dumnezeu ne-a arătat pe 
aceea pe care împăratul nostru trebuie să 
o ia de soţie. 

Văzînd fata că n-are încotro, ceru timp 
de trei zile în care să se gindească şi apoi 
să-şi dea răspunsul. 

Şi trecînd în cămara ei, se puse pe un 
plîns, de să te ferească Dumnezeu; vărsa 
nişte lacrimi cît pum-nul şi suspina de să-i 
spargă pieptul. Plînse ce plînse, dară văzu 
că de la plins nu cîştigă nimic. Se duse 
deci la dădacă-sa, îi spuse cele întimplate 
şi îi ceru sfat. 

Dădaca, după ce se gîndi şi se răzgîndi, 
îi zise să ceară a i se face trei rînduri de 
haine: unul de aur, altul de mărgăritar şi 
al treilea de diamante, şi să spuie că după 
aceea se va găti. 

Cererea ei se îndeplini tocmai pe 
tocmai. 

În vremea aceasta, dădaca îi pregăti 
toate cele trebuincioase spre fugă. 

Cînd îi aduse hainele, îi mai zise o dată 
să se gătească de nuntă. Fata răspunse că 
este gata. Boierii rămaseră mulţumiţi, 
auzind răspunsul fetei; ei cre- 

zură că în cele din urmă ea a cunoscut că 
trebuie să se supuie Sfatului împărăției. 

Seara, îi aduse şi dădaca cele spre fugă. 
Îşi băgă hainele cele frumoase ce le 
căpătase în desagi, se îmbrăcă cu o piele 
de măgar pe care i-o adusese dădaca şi 
fugi. 


Ascultaţi boieri, cuvintul din 

poveste; 

Căci d-aci nainte mai frumos îmi 
este. 


Fugind fata împăratului de la curtea 
tătină-său, apucă pe căi dosnice, pe cărări 
neumblate de picior de om. Ea se feri să 
nu o vază nimeni, şi fugi, şi fugi, pînă ce 
ieşi din împărăţia tatălui său. Trecînd 
hotarul, îi mai veni niţică inimă. Unde 
pînă aci umbla cu moartea în sîn, acum se 
mai linişti olecuţă. Merse ce merse, şi 
ajungind la curtea împăratului locului 
aceluia, se puse la poartă cu chip umilit şi 
smerit. Iară dacă ieşi bucătăreasa şi o 
văzu, i se făcu milă de dinsa şi, 
înduplecîndu-se de rugăciunile ei, o primi 
înăuntru. Spuse şi împărătesei că o fată 
sărmană şi nenorocită a năzuit la-curtea 
împărătească şi o rugă ca să o priimească 
să fie găinăreasa curţii. 

Împărăteasa se înduioşi cînd auzi că o 
sirimană nevoiaşe cere adăpost de la 
dînsa şi porunci ca să o puie îngrijitoare 

de găini; dară ea, bucătăreasa, să 
răspunză de dînsa. 

Fiind sub ascultarea bucătăresei, fata 
de împărat se silea în toate chipurile să-i 
fie pe plac. Unde să se adune ea cu 
celelalte slugi din curte? unde să scoaţă 
ea un cuvinţel de piră sau de zizanie? 
Unde să calce ea cuvîntul bucătăresei şi 
să se amestece în certurile şi becisniciile 
celorlalţi? Ferit-a Dumnezeu! Ea îngrijea 
de păsările din curtea împărătească, ca 
de ale 
dinsei; după ce deschidea coteţele, şi le 
da demiîncare, apoi le cuibărea, punea 
cloştile şi vedea de pui, mai cu milă decît 
cloştile. Mîncarea şi apa, mai cu seamă, 
nu le lipsea niciodată. 

Iară dacă îşi isprăvea treaba cu găinele, 
venea pe lingă bucătăreasă şi-i da şi ei 
ajutor. Toţi slujbaşii curţii o luau în nume 
de bine, văzindu-i vrednicia, şi toţi aveau 
milă de ea. Se dusese vestea pînă la îm- 
părăteasa de hărnicia, de bărbăţia şi de 
curăţenia de inimă a  găinăresei. 
Impărăteasa ceru să i se înfăţi-şeze ca să 
o vază şi dînsa. Smerenia, nevinovăția şi 
sfiala ce băgă de seamă împărăteasa la 
găinăreasă îi  plăcu. Ea porunci 
bucătăresei să o ia mai de aproape, spre a 
nu cădea în gurile biîrîitorilor. 

Nu trecu mult şi împăratul cu 
împărăteasa şi cu fiul lor fură poftiţi la 
nuntă la un alt împărat. Ei se duseră. În 
ziua aceea se ceru şi găinăreasa de la 
bucătăreasă cu rugăciune ca să o lase să 

se ducă şi ea prin cetate, să se mai 
răsufle puţintel. Bucătăreasa îi dete voie. 
Găinăreasa se îmbrăcă cu hainele de aur 
şi zicînd: „Lumină înainte, întuneric 
înapoi, ni- meni să nu mă vază ce voi 
face”, se duse ca vintul şi, ajungînd la 
nuntă, se prinse în horă tocmai lîngă fiul 
împăratului. Acesta cum o văzu, îi căzu 
tronc! la inimă. Se îndrăgosti după 
dînsa, vai de lume! El o întrebă a cui 
fată este, şi de unde. Ea îi spuse alte 
gogleze 1. Iară el tot vorbind cu dînsa, îi 
luă un inel şi nu mai voi să i-l dea. 

Cînd fu în deseară, ea, cu grije, iară zise 
vorbele ce zisese la venire, şi pieri ca o 
nălucă din mijlocul horei. Bucătăreasa o 
certă că prea zăbovise. Ea îşi ceru 
iertare şi se făgădui că altă dată nu 
va mai 


face aşa. Fiul împăratului nu mai putea 
de inimă rea, că-i scăpase aşa bucăţică 
bună. 

După niţel timp, acest împărat fu iarăşi 
poftit la o nuntă de împărat. Fiul 
împăratului se duse şi el cu tată-său şi cu 
mumă-sa. 

Găinăreasa se ceru şi ea de la 
bucătăreasă. Şi căpătind voie se duse, ca 
şi întîi, îmbrăcîndu-se în hainele cu 
mărgăritare. Se prinse în horă, iarăşi 
lîngă fiul împăratului. Pînă seara nu jucă 
cu altul decît numai şi numai cu dînsul. 


1 Gogleze — mofturi, vorbe deşarte. 

Cînd dete în amurg, ca şi de la rînd, ea 
pieri. 

Să se prăpădească fiul împăratului de 
părere de rău că o pierduse. Nu-l mai 
încăpea locul. O căuta prin toate părţile, 
dară ia-o de tinde nu e! 

Se întoarse dară cu inima zdrobită. Un 
fel de lînge- zeaiă îl coprinse. 

Găinăreasa, îndată ce se întoarse acasă, 
iute, iute, se îmbrăcă iarăşi cu pielea ei 
de măgar, şi căuta de găini cu voie bună 
şi tot cîntînd. 

Mai trecu ce mai trecu, şi iarăşi fu 
chemat împă- ratul la o nuntă a altui 
împărat. El se duse iarăşi cu fiul său. 

Se ceru şi găinăreasa, în ziua aceea. 
Dară bucătăreasa nu mai voia să-i dea 
drumul. Abia, abia, după multe rugăciuni, 
şi cu făgăduinţa de a nu se mai cere 
niciodată, se înduplecă bucătăreasa a-i da 
voie. Se îmbrăcă deci în hainele sale cele 
cu diamante, şi zi- cînd vorbele cele ce o 
ascundeau de la ochii oamenilor, ea se 
duse şi. se prinse în horă iarăşi lîngă fiul 
împăratului. Acesta cum o văzu, îi veni 
inima la loc, fiindcă fata cam întîrziase. 
Fiul împăratului juca ce juca, şi tot se uita 
la dînsa, parcă o tot pierdea din ochi. Şi 
în adevăr avea şi ce vedea. Aşa de bine îi 
şedea gătită, de părea că este o zînă. 
Sclipea dia- 
mantele de pe dînsa de luau ochii celor ce 
se uitau la dînsa. Fiul împăratului era 
mîndru, nevoie mare! fiindcă zina numai 
cu dînsul jucă cît ţinu hora. Şi unde se 

rotea pe lîngă dînsa şi se îngimfa ca un 
curcan. 

Iară cînd fu a da în deseară, găinăreasa 
pieri iarăşi ca o nălucă. Cînd văzu fiul 
împăratului că zîna lipseşte, atita îi fu. 
Căzu la grea boală. Pasămite prinsese 
lipici; se aduseră toţi vracii, toate babele 
şi toţi cititorii de stele; rămaseră însă 
ruşinaţi, căci n-avură ce-i face. Atunci fiul 
împăratului spuse mă-sii că pînă n-or găsi 
pe fata la care se va potrivi inelul ce-i 
dete el, nu se va face bine. Mumă-sa rugă 
pe împăratul să asculte rugăciunea fiului 
lor. Iară împăratul porunci să umble nişte 
boieri din casă în casă să în-cerce inelul, 
şi la ce fată ori muiere se va potrivi, să 
o aducă cu cinste la curtea împărătească. 

Umblară boierii şi răzbătură toate 
colţuleţele, şi ca să se potrivească inelul 
la cineva, ba. Se întoarseră deci cum s-au 
fost dus. Să se dea fiul împăratului de 
ceasul morţii, de ciudă, cînd auzi una ca 
această! În cele mai de pe urmă 
porunci să se cerceteze şi prin curtea 
împărătească. Chemă de faţă pe toate 
muierile, slujnicile şi roabele. Toate se 
grăbiră a veni. Încercă inelul şi la nici una 
nu se potrivi. Pasămite pe găinăreasa o 
uitaseră toţi cu totul. Bucătăreasa îşi 
aduse aminte şi spuse împărătesei de 
dînsa. 

— Să vie şi ea, să vie şi ea, răspunse 
împărăteasa. 

O aduseră cu nepusă în masă, căci ei 
nu-i prea era voia să se dea la iveală 

îmbrăcată în pielea de măgar. Dară cine o 
ascultă! Cum o văzură slugile, se 
umflară de rîs. Ea, cu capul plecat şi plină 
de ruşine de batjocura tutulor slujitorilor, 
veni şi cu sfială se apropie. Cum îi puse 
inelul, parcă fu de acolo; şi de unde să nu 
fie aşa! 

Cum auzi fiul împăratului că s-a potrivit 
inelul, odată răsări ca din somn. Porunci 
de o aduse în faţa împăratului. 
Acestuia nu prea îi venea a crede că fiu- 
său să fi căzut la boală pentru o aşa 
netreb-nică, şi cît p-aci era să-i 
oropsească. 

Fiul împăratului şi, mumă-sa căzură cu 
rugăciune la găinăreasa ca să se facă cum 
era la nuntă. După mai multe tăgăduiri, 
se înduplecă şi, ducîndu-se în cocioaba ei, 
se îmbrăcă şi apoi veni sus, îmbrăcată şi 
frumoasă ca o zină. Împăratul bleojdi 
ochii la dînsa şi rămase mult timp uimit 
de frumuseţea ei. Văzu şi el acum că bună 
bucăţică îşi alesese fiul lui. Atunci 
împăratul îşi scoase stema din cap şi o 
puse în capul fiului său; tot aşa făcu şi 
împărăteasa, puind stema sa în capul 
găinăresei. 

Fiul împăratului odată sări din pat. 
Pare, că nu mai fusese bolnav de cînd 
lumea. 

Atunci  găinăreasa, după stăruința 
tutulor, îşi spuse toată istoria. Nunta se 
hotări şi împăratul, tatăl găinăresei, fu şi 
el poftit. Acesta cînd văzu pe fie-sa la 
cununie, rămase ca trăsnit de Dumnezeu. 

El o credea pierită, socotind că-şi făcuse 
seamă singură. Apoi se veseliră veselie 
împărătească, şi trăiră cît trăieşte lumea, 
bucurîndu-se în pace de toate fericirile 
pămînteşti. 

Încălicai p-o şea etc. 


Comunicat de un farmacist din garnizoana 
din laşi la 1874. 
LBR 


Ţugulea, fiul unchiaşului 
şi al mătuşei 


A fost odată ca niciodată, etc. 

A fost odată un moş şi o babă. Ei erau 
săraci de n-aveau după ce bea apa. Cînd 
mălai aveau, n-aveau sare; cînd aveau 
sare şi mălai, n-aveau legumă. Trăiau şi ei 
ele azi pe miine. Ei aveau trei copii tren- 

ţăroşi şi nespălaţi, ca vai de ei. Cel mai 
mic se vedea a fi mai isteţ decit cei doi 
mai mari, dară era olog de amîndouă 
picioarele. El se numea Ţugulea. 

Ei se învecinau cu Zmeoaica pămîntului. 
Această zmeoaică era aşa de rea, încît 
nimeni din vecinii ei n-avea pace de 
dinsa. Ea le călca moşiile şi le făcea fel de 
fel de neajunsuri. 

La naşterea lui Ţugulea, cînd a venit 
ursitoarele, s-a întîmplat să fie p-acolo şi 
Zmeoaica pămîntului. Ea auzise cum îl 
ursise şi, de pizmă, mai în urmă îi luă 
vinele şi d-aia era el olog. 

Din această pricină, şi fiind şi săraci, 
unchiaşul cu mătuşa şi cu copiii lor 
ajunseseră, de risul tutulor megiaşilor din 
Sat. De bietul Ţugulea însă ridea şi chiar 
fraţii lui. 

După ce se mai măriră copiii, Ţugulea 
zise într-o zi mă-sii, faţă cu fraţii săi: 

— Mamă, am auzit că dumneata ai un 
frate bogat, care locuieşte în alt sat. De 
ce nu te duci la dînsul să ceri o 
miîrţoagă de iapă, pe care să ieşim şi noi 
la vînat, că mi s-a urit clocind acasă pe 
vatră? 

— la nu mai trăncăni şi tu de acolo, 
TŢugulea ologu — îi ziseră fraţii rîzînd — 
mai bine mama noastră să se ducă la 
unchiul să ceară pentru noi doi cai, 
căci noi suntem vrednici a încăleca şi des- 
căleca. 

Tugulea înghiţi ruşinea, plecă capul în 
jos şi tăcu. 

Muma, tot mumă. Se duse la frate-său 
şi ceru doi cai pentru fraţii cei mari şi o 
iapă pentru Țugulea. 

Frate-său îi dete bucuros, mai cu seamă 
de milă pentru [ugulea, ca să poată 
umbla şi el. 

Nu mai putură de bucurie fraţii cînd le 
aduse mă-sa caii. 

Tugulea nu se putea mîngiia pentru că 
era olog, şi nu ştia cum să facă să se 
înzdrăvenească. 

După cîteva zile, Ţugulea zise că ar dori 
să meargă şi el cu fraţii lui la vinătoare. 

Riseră fraţii de el. Apoi dacă se rugă şi 
mă-sa de ei, îl luară şi pe dinsul. Se gătiră 
şi plecară. În pă-dure se mirau fraţii cum 
face '[ugulea de nimereşte aşa de bine 
vînatul pe care punea el ochii. Nici o să- 
geată nu se ducea în vînt degeaba. Toate 
intrau în carne. 

Trei zile şi trei nopţi zăboviră la 
vînătoare. 

În a treia noapte Ţugulea visă un vis ce- 
iplăcu. Se făcea că el era într-o grădina 
frumoasă, frumoasă ca un rai. El şedea 
acolo, într-un colţ, trist şi mîhnit că nu 
putea umbla, să se bucure şi el de 
frumuseţile acelei grădini. Păsările cîntau 
de se spărgeau. Frunzele de pomi fişiau 
de adiarea vîntului şi florile răspîndeau 
un miros de te îmbăta. Se uita cu jind la 
toate astea, căci nu putea să se desfăteze 
şi el. Atunci ridicînd ochii în sus, se rugă 
lui Dumnezeu să-i ia viaţa mai bine, decit 
să trăiască în aşa ticăloşie. 

Pe cînd se făcea că se roagă, deodată i 
se arătă dinainte o zînă, aşa de frumoasă 
şi de blîndă, cum nu mai văzuse el în 
viaţa lui aşa fiinţă. Şi se făcea că-l 
întreabă, zicîndu-i: 

— De ce te căineşti, băieţele, şi te 
amărăşti? 

— Cum nu m-aş căina şi nu m-aş amiîri, 
zină a frumuseţelor — se făcea că zise el 
— iată sunt olog, şi din această pricină 
am ajuns de batjocura tutulor băieţilor 
din sat. 

— Lasă, dragul meu, nu mai plinge, că 
ei nu ştiu ce fac, se făcea că mai zise zîna: 
Tu ai să te tămă- duieşti şi o să ajungi 
împărat. 

— Nu-mi trebuie mie împărăție. Eu aş fi 
bucuros, numai să pot umbla. Dară asta 
n-o să se poată, căci, uite, parcă n-am 
vine în picioare. 

— Ba o să se poată, se făcea că adaose 
zina cu vorbă apăsată. Tu ai avut vine: 
dară ţi le-a luat Zmeoaica pămîntului de 
cînd erai mic. Ţine chimira- şul ăsta. Cînd 
vei fi încins cu el, ce vei voi, te faci, daca 
t-ei da de trei ori peste cap. Sileşte-te de- 
ţi ia vinele de la zmeoaică. 

Luă chimiraşul; dară cînd ridică ochii şi 
voi s-o întrebe cine era ea, de are milă de 
dînsul, ia pe zina de unde nu e! Parcă 
intrase în pămînt. 

Iară el odată se deşteptă. Se pomeni cu 
chimiraşul în mînă. 

Se încinse cu el, se dete de trei ori 
peste cap, gîndind să se facă o pasăre, şi 

îndată se făcu. Se dete iară de trei ori 
peste cap şi se făcu om la loc. 

Cît p-aci să se piarză de bucurie, dară 
se stăpini. Incinse chimirul pe piele ca să 
nu se vază şi se feri d-a spune fraţilor 
ceva. 

Pasămite, zîna aceea era ursitoarea lui 
cea bună. 

După ce se făcu ziuă, se întoarseră cu 
fraţii lui la bordeiul lor, şi aduseră 
mulţime de vînat. 

Peste cîteva zile plecară iară. Dînd caii 
la păşune, fraţii cei mari ziseră lui 
Tugulea să păzească el caii, căci dînşii 
sunt obosiţi. 

Cum se culcară, şi adormiră. 

Tugulea priponi caii, apoi, dîndu-se de 
trei ori peste cap, se făcu o albină şi plecă 
înspre miazănoapte încotro şedea 
Zmeoaica pămîntului. 

După ce ajunse acolo, zbîrn! în sus, 
zbîrn! în jos, intră în casa zmeoaicei şi 
ascultă ce vorbea cu zmeii, ginerii săi, şi 
cu zmeoaicele, fetele sale. 

Intre altele auzi zicînd  zmeoaica 
bătrină: 

— la vedeţi, fetelor, mai sade vinele 
alea ale lui Ţugulea în cutia în care le-am 
aşezat eu după sobă? 

— Mai sade — răspunse zmeoaica cea 
mică — azi le-am văzut, nu mai departe. 

— Iaca, voi o să vă duceţi la casele 
voastre, zise bătrina cea zbircită; să ştiţi 
să vă temeţi de Ţugulea ăsta afurisitul; 

căci şi mie mi-e frică de dînsul, măcar că 
i-am luat vinele. 

Tot de la dînsele mai auzi Ţugulea că 
peste cîteva zile are să se facă nunta 
zmeoaicei celei mici, şi pentru veseliile de 
nuntă trebuindu-le vînat, zgrip- soroaica 
scofilcită împărţi pe fiecare din gineri pe 
unde să vîneze. 

Îi fu destul pentru astă dată că auzise şi 
atât. 

Cînd se întoarse la fraţii săi, începuse a 
intra alba în sat. 


— Sculaţi, fraţilor, le zise el, că iată ne- 
a luat ziua de pe urmă. 

— De ce ne-ai lăsat să dormim atît de 
mult? îi ziseră frăţii, dojenindu-l. 

El tācu din gură. 

Se sculară ei şi plecară după vînat, apoi 
se în- toarseră acasă. 

Ţugulea acum se culca afară în toate, 
nopţile, şi tot plănuia cum să facă să-şi ia 
vinele. El se ducea mereu pe la zmeoaică, 
fără să ştie cineva, şi pîindea vreme cu 
prilej cînd să-i vie bine să-şi ia vinele. 

Într-o seară se făcu muscă, intră pe coş 
în cămara unde era cutia cu vinele, pe 
cînd zmeoaica nu era acasă; aci dacă 
intră se făcu om, luă vinele din cutie şi 
le puse la picioarele lui. Cum le puse, se 
lipi, parcă fusese acolo de cînd lumea. Se 
făcu iară muscă şi plecă acasă. 

A doua zi, noaptea, trebuia să meargă 
zmeii la vînat pentru nuntă. 

Tugulea se duse mai întîi în calea 
zmeului celui mai mare. Cînd se apropie 
de el, calul zmeului începu a sforăi; dară 
zmeul îi zise: 

— De! cal de paraleu, că doară nu va fi 
adus cioara osciorul şi vîntul perişorul lui 
Ţugulea pe aici, căci vinele lui sunt la 
soacră-mea după sobă. 

— De unde ştii tu aşa bine? îi zise 
Ţugulea. Dă-te jos să ne vedem şi să ne 
luptăm. 

Zmeul, cum îl văzu, îngheţă sîngele într- 
însul. Se apucară la luptă în buzdugane, 
dară Ţugulea cum aduse buzduganul său 
şi lovi pe zmeu, îi luă mirul, apoi îi tăie 
capul, îi luă calul şi armele şi plecă 
înaintea zmeului celui mijlociu. Asemenea 
îi făcu şi lui. Apoi plecă înaintea zmeului 
celui mic. 


După ce se întilni şi cu zmeul cel mic, 
se luă la luptă şi cu dînsul. Se bătură întîi 
în buzdugane, buzduganele se sfărimară; 
se luptară cu suliţele, acestea se rupseră; 
se apucară apoi în săbii, a zmeului se 
frinse. După aceea se luară la luptă 
dreaptă, se luptară ce se luptară şi, 
înfrîngînd pe zmeu, îi tăie şi lui capul, îi 
luă şi lui armele şi calul şi plecă acasă 
cu dînsele. 

Cînd ajunse, se crăpa de ziuă; legă caii 
şi puse bine armele zmeilor. 

Apoi sculă pe fraţi să meargă la vînat. 
Cînd văzură fraţii caii, se minunară. Îl 

întrebară, dară el nu voi să le spuie 
nimic, zicînd că nu ştie. 

Încălecară fraţii pe caii zmeilor şi 
porniră. Ţugulea însă încălecă pe calul 
zmeului celui mic, căci era mai vînjos. 

Zmeoaica, văzînd că întîrzie ginerii, zise 
fiicelor sale: 

— Asta nu e lucru curat, la vedeţi vinele 
lui Ţugulea, sunt ele unde le-am pus eu? 

— Ba nici ca cît, îi răspunseră fetele, 
după ce cău- tară. 

— Bărbaţii voştri trebuie să fie răpuşi. 
Tugulea a făcut pozna. Duceţi-vă în 
pădure pe unde are a trece ei şi faceţi 
precum v-am zis. 

Tugulea, trecînd cu fraţii săi prin 
pădure, văzu o vie cu struguri. El simţi că 
asta nu poate să fie lucru curat. Cum de 
nu mai văzuse el astă vie în pădure? 

Frate-său cel mai-mare vru să ia un 
strugure. 'Ţugulea îl opri. Apoi descălecă, 
scoase paloşul şi începu a tăia la viţe. 
Deodată începu a curge din viţele tăiate 
nişte sînge negru ca păcura. Fraţii se 
mirară de aceasta. 


Apoi, încălecînd ei, porniră. Merseră ce 
merseră şi dete peste o livede de pruni. 
Ţugulea nu lăsă pe fra- tele cel mijlociu să 
ia prune, ci făcu ca şi la vie, şi din prunii 
tăiaţi curse iară sînge. 

După ce mai merse, dete peste o fiîntînă. 
Ei ştia că prin acea pădure nu era nici o 
fintină. Nu lăsă pe fraţi să bea apă. Ci 
luînd sulița, înţepă fundul fîn- tînei de mai 

multe ori, şi deodată începu a gilgii un 
sînge mohorit şi cu rea duhoare. Gilgiia 
ca dintr-o vacă. 

Acestea erau fetele zmeoaicei, care 
voiau să otrăvească pe Ţugulea, feciorul 
moşului şi al mătuşei. 

Mergind ei împreună, Ţugulea zise 
fraţilor săi: 

— Ia uitaţi-vă, fraţilor, de vedeţi ce este, 
cănu ştiu ce mă dogoreşte. 

— Ce să fie! răspunseră fraţii uitîndu- 
se; iacă un norişor roşu, vine după noi ca 
vintul. 

— Aia este zmeoaica bătrină, măi, zise 
el. Vine după mine. Voi împrăştiaţi-vă care 
încotro şi vă duceţi acasă, ca să nu vă 
aflaţi în calea ei, căci vă face mici 
fărimi. 

După ce se despărţiră, [ugulea intră 
într-o peşteră, să se adăpostească pînă va 
trece zmeoaica. Urgisita de zmeoaică, 
unde venea, măre, venea turbată de 
miînie, trecu ca fulgerul pe lîngă peşteră 
şi apucă înainte, că nu vedea cu ochii de 
cătrănită ce era. 

Tugulea îndată ieşi din peşteră, 
încălecă şi pe ici ţi-e drumu. O luă la 
sănătoasa înapoi spre răsărit şi merse, şi 
merse, pînă ajunse la curtea unui împărat 
care de douăzeci de ani lucra un zid nalt 
foarte, ce cădea înspre partea moşiei 
zmeoaicei — nici el, vezi, nu avea pace 
ele dînsa. Şi tocmai atunci îl isprăvise. 

Cum ajunse acolo [ugulea, spuse 
împăratului că omorise pe ginerii şi pe 
fetele zmeoaicei. Apoi îi zise 
să dea poruncă grabnică la toţi fierarii ca 
să-i facă îndată o măciucă de fier mare cu 
care să omoare şi pe zmeoaica bătrînă. 

Împăratul  priimi bucuros să facă 
Ţugulea orice o şti el, numai să se scape 
de blestemata de zmeoaică. 

Tugulea puse de făcu o gaură în 
mijlocul zidului cetăţii, apoi porunci şi se 
aduse o grămadă de bucăţi de lemne, 
cărora le dete foc în mijlocul cetăţii; în 
acel foc puse măciuca de fier ca să arză 
să se facă roşie. 

Zmeoaica, după ce alergă într-o parte şi 
într-alta şi nu găsi pe Ţugulea, mirosi ea 
că trebuie să fie la împăratul cel cu zidul 
mare. Se întoarse şi să te ţii, pîrleo! într- 
un suflet ajunse, căzînd lingă zid de 
osteneală şi amărăciune. Apoi se sculă 
cum putu şi vru să sară peste zid. Sări, 
însă în sec. Dacă văzu că-i este peste 
putinţă a sări pe dasupra zidului, se 
urcă pînă la gaura ce o făcuse Ţugulea şi 
începu a sorbi, voind să înghiţă totul ce 
era în cetate. 

Împăratul şi oamenii din cetate se 
păreau a fi scrişi pe părete, atit îi 
înmărmurise frica. Ţugulea nu-şi pierdu 
cumpătul, ci, cu măciuca roşie ca focul şi 
ţiind-o de coadă, merse la gaură. Cind 
sorbi o dată zmeoaica, trase măciuca arsă 
tocmai în inimă. Odată răcni zmeoaica 
zicînd: 

— M-ai mîncat friptă, Ţugulea! şi muri 
pe loc. 

Împăratul, boierii şi locuitorii acelei 
împărăţii mulţumiră lui Dumnezeu că i-a 
scăpat de zmeoaică, de fetele şi de ginerii 
ei, căci multe rele le făceau; iară 
miîntuitorului lor îi ziseră „Ţugulea 
viteazul şi înțeleptul”. După aceea, 
împăratul ridică pe Ţugulea la mare 
cinste. 

Tugulea trăi acolo cîtva timp ca în sînul 
mă-sii. Dară nişte zavistioşi de boieri 
băgă în inima împă-ratului frica că 
Ţugulea odată, odată, are să-iia ţara. 

Cum auzi unele: ca acestea, împăratul 
se gindea ce meşteşug să facă ca să 
scape de el. În sfîrşit ascultă poveţele 
celui mai pizmătareţ din boierii cei 
bătrîni. 

Trimise şi chemăm pe Ţugulea. El veni. 

—Ţugulea viteazul — zise împăratul — 
Sfatul împărăției mele a găsit cu cale să 
te duci la împă-ratul stririlor, în petit, să-i 
ceri fata pentru mine. 

— Dacă Sfatul împărăției a găsit cu 
cale, eu sunt gata să mă supun, răspunse 
el. 

— Apoi pe cînd hotărăşti ziua plecărei? 

— Cînd ar fi după mine, şi mîine. 

li gătiră cărţile ce trebuia să le ducă 
Tugulea, îi dete bani şi porni, după ce îşi 
luă ziua bună de la împărat şi boieri, iară 
gloatele îl petrecură pînă afară din 
cetate şi se uitară după dînsul pînă nu-l 
mai zăriră. 

Tugulea se duse mai întîi de se întîlni cu 
fraţii lui. Le spuse şi lor cum a omorît pe 
zmeoaica cea bă- trină, apoi le făcu 
cunoscut şi treaba cu care l-a însărcinat 
împăratul. Le dete şi lor nişte bani ca să-i 
ducă părinţilor, apoi se îmbrăţişară şi 
plecară. 

Fraţii lui Ţugulea începuse a se uita la 
el cam cliiondoriş. Ei nu se puteau învoi 
cum de Ţugulea să ajungă să le facă lor 
ruşine. Ei mai mari, şi să ră- miie mai pe 
jos decît el, ca nişte bobleţi. 

Ducîndu-se Ţugulea la treaba lui, întilni 
în cale pe un om care striga că moare de 
foame. Se apropie de dînsul să vază ce fel 
de om este acela. Cînd, ce să vază? un om 
ca toţi oamenii, umbla după şapte pluguri 
ce ara şi din gură nu mai-tăcea. 

— Ce voinic mare eşti tu, omule, de 
mănînci brazda de la şapte pluguri şi tot 
strigi că mori de foame? îl întrebă 
Ţugulea ca p-un prieten. 

— Eu nu sunt voinic — răspunse 
flămîndul — ci voinic este Ţugulea, 
feciorul moşului ş-al babei, care a omorit 
pe zmeoaică, pe fetele şi pe ginerii ei. 

— Eu sunt acela, îi zise Ţugulea. 

— Dacă eşti tu, ia-mă şi pe mine cu tine, 
că poate ţi-oi prinde bine la ceva. 

Il luă şi plecară. După cîteva zile de 
călătorie, dete peste un alt om, în gura 
căruia curgea apa de la nouă fîntîni şi 
tot striga că moare de sete. 

Il întrebă şi pe acesta ca şi pe flămînd. 
Şi dacă căpătă un răspuns care semăna 

cu al flămîndului, îl luă şi pe acesta cu 
sine, şi plecă mai departe. 

Se duse, se duse şi iară se mai duse. 
Iară cînd fu să treacă nişte munţi, întilni 
un alt om, cu două pietre de moară de 
picioare, care sărea din munte în munte 
şi cînd fugea, iepurele pe spinare 
netezea, şi striga că n-are loc unde să 
fugă. 

Tugulea îl întrebă ca şi pe ceilalţi, iară 
omul răspunse tot ca ei. Îl luă şi pe acesta 
şi porni înainte cu Dumnezeu. 

În calea lor mai întîlni un om cu o 
mustață albă şi cu alta neagră, îmbrăcat 
cu nouă cojoace şi striga că moare de 
frig, deşi era pe la nămiezi şi soarele 
ardea ca în luna lui Cuptor. 

După ce îl întrebă şi el voi să meargă cu 
dînsul, Ţugulea îl luă şi pe acesta, şi 
înainte, tot înainte şi înapoi nu se uita. 

Merse ce mai merse şi, cînd fu pe la 
amurgit, întîlni un om care se uita în sus 
cu un arc în mînă. Ţugulea îl întrebă:. 

— Da' ce faci acolo, omule? 

— Ce să fac — răspunse el — iaca un 
tînțar a ajuns tocmai la vîntul turbat şi voi 
să-l dobor d-acolo cu săgeata mea. 

— Voinic trebuie să fii, omule — îi zise 
Tugulea — dacă tu poţi să vînezi un ţînţar 
pe care noi nu-l vedem. 

— Ce are a face! Voinic este Ţugulea, 
fiul moşu-lui şi al babii, care a omorît pe 
zmeoaica cu fetele şi cu ginerii ei cu tot, 
zise omul. 

— Eu sunt, răspunse Ţugulea. 

— Daca eşti tu, ia-mă şi pe mine cu tine, 
că poate ţi-oi prinde bine la ceva. 

După ce mai merse ce merse, ajunse în 
nişte văi foarte frumoase, de unde se 
întindea nişte munţi împodobiţi cu copaci 
şi cu o verdeață care desfăta inima, şi 
acolo dete peste un om, care nu ştiu ce 
tot bombănea el din gură şi cînd 
ameninţa cu toiagul ce ţinea în mînă, pe 
dată se făcea cîte o sută de păsărele. 

Apoi daci îl întrebă Ţugulea cu ce vitejii 
face el minunile astea, el răspunse că 
Tugulea este viteaz, care a făcut atitea şi 
atitea voinicii. 

Aflînd omul că vorbea cu Ţugulea, s-a 
luat şi el după dînsul, ca şi ceilalţi. 

Şi merse cu toţii, merse, merse ca 
cuvîntul din poveste ce d-aci înainte se 
găteşte, şi pe unde ajungea întreba de 
împăratul stririlor. Pe la cetăţi şi sate, pe 
unde mîneau ei noaptea, toţi îi conăceau 
şi îi găzduiau cu bucurie cînd auzea de 
numele lui Ţugulea. 

Iară cînd fu într-una din dimineţi, zăriră 
turnurile cetăţii unde locuia împăratul 
stririlor. Întinseră piciorul la drum şi cînd 
era în de seară, ajunseră şi ei la porţile 
cetăţii. 


A doua zi se sculară, pe ochi mi se 
spălară, se îmbrăcară, se scuturară şi pe 
domnul lăudară, că le-au ajutat de au 
ajuns vii, nevătămaţi. 

Spuse 'Ţugulea tovarăşilor săi pentru ce 
a venit, iară ei răspunseră că: dacă 

împăcatul nu va voi să-i dea fata de bună 
voie, apoi o vor lua-o cu nepusă în masă, 
că doară nu sunt ei de florile mărului cu 
Ţugulea viteazul. 

După ce a dat împăratului cărţile ce 
adusese Ţugulea, acel împărat îi zise: 

— Sunt gata a-ţi da fata, dacă îmi vei 
săvîirşi cu bine slujbele cu care am să te 
însărcinez; iară de nu, unde îţi stau 
picioarele îţi va sta şi capul. Aceasta să o 
ştii. Îţi dau soroc pînă mîine să te 
gîndeşti, dacă te încumeţi ori ba. 

— Mă încumet, luminate împărate, îi 
răspunse '[ugulea. Porunceşte. 

— Pînă miine dimineaţă să-mi mănînci 
nouă cuptoare de piine, îi porunci 
împăratul. 

— Să se puie la cale coacerea lor cît mai 
curînd, răspunse Țugulea. 

Hotăriîră cînd să vie să înceapă a mînca. 
Se puseră şi paznici care să ia aminte. 

Pe seară veniră cu toţii. Apoi uitîndu-se 
la Flămîn- dul, Țugulea îi zise: 

— Să te vedem, nene Flămîndule. 

— Las’ pe mine, răspunse, acesta. Luaţi- 
vă cite o piine ca să aveţi şi voi ceva, 
gustărică. 

Şi începînd a arunca cîte zece piini în 
gură şi a le înghiţi, sfirşi cuptoarele pînă 
la miezul nopţii. Parcă arunca după spate. 
Mai adună şi codriceii ce mai rămăseseră 
de la tovarăşi, îi înghiţi şi pe aceştia şi 
începu a striga: 

— Mor de foame! mor de foame! 

Strejarii care  rămaseră ca nişte 
bostromengheri, uitîndu-se cum piereau 
piinele, se duseră de spuse împăratului 
despre cele întîmplate. 

Se minună şi împăratul. Apoi zise să-i 
aducă nouă buţi de vin şi porunci lui 
Tugulea să le bea pînă în ziuă. 

Ţugulea zise Setosului: 

— Pe dînsele, nene Setosu. 

— Numai atît? întrebă el. 

Trase cepurile la cîteva buţi dodată, şi 
pe toate le înghiţea de părea că intră 
vinul în pămînt. 

După ce le isprăvi, începu şi el a striga: 

— Mor de sete! mor de sete! 

Împăratul începu a se îngrijura cînd îi 
spuseră strejarii cele ce se întimplară şi 
începu a încălzi cuptorul cel mare cu 
nouă cară de lemne. 

Dînd poruncă lui 'Ţugulea de a intra în 
cuptor, el se uită la Frigurosul şi-i zise: 

— A venit şi vremea ta, nene Mustăţio, 

— Cum o să vă pui să faceţi niţele cuie, 
clănţă- nindu-vă dinţii! răspunse el. 

Şi în adevăr, cum ajunse la cuptor, 
carele era roşu ca para focului, puse mîna 
pe mustaţa lui cea albă, smulse cîteva fire 
dintr-însa şi le aruncă în cuptor. Deodată 
la gura cuptorului se făcu brumă. Apoi in- 
trară în cuptor toţi megiaşii lui Ţugulea 
cu dînsul împreună şi începură a striga că 
le degeră. 

Cînd veni împăratul şi văzu, se luă de 
gînduri cu Ţugulea ăsta năzdrăvanu. 

Şi cerînd ei, împăratul porunci de mai 
aduse nouă cară de lemne, le dete foc, 
dară parcă ardea pe gheaţă. 

Împăratul acela avea o paţircă de fată 
slujitoare, care se lua în goană cu ogarii. 


Porunci lui Ţugulea să trămiţă şi el pe 
cineva din ai săi ca împreună cu fata să 
se ducă la Fîntîna Ielelor, să aducă cîte 
două urcioare de apă. Dacă omul său va 
veni înainte, îi va da pe fie-sa; iară dacă 
slujitoarea lui va veni mai-nainte, să ştie 
că pe toţi me- giaşii lui îi pune în ţeapă şi 
pe dînsul într-una mai sus decit pe toţi. 

Tugulea priimi. Apoi uitîndu-se la soţul 
său cel cu pietrele de moară de picioare, 
îi zise: 

— Ce zici tu, verişcane, umflăm noi fata, 
ori ne odihnim în virful ţepelor? 

— Să cercăm şi noi, poate că vom lăsa 
frigările alea pe seama împăratului. 

Omul cu pietrele de picioare şi fata 
fugătoare porniră împreună, fiecare cu 
cîte două urcioare, şi aide, aide, de vorbă, 
ajunseră la Fîntîna Ielelor. 

Aci, fata umblă cu şmecherii. Şi cum 
era şi cam nurlie, miglisi pe omul cu 
pietrele de picioare şi îl înduplecă să se 
puie cu capul în poala ei, pînă s-or mai 
odihni niţel, şi să-i caute în cap. Tot 
căutîndu-i în cap, el adormi. Fata cum îl 
văzu că adormi bine, luă o căpăţină de cal 
uscată ce era acolo alăturea, îi puse 
capul binişor pe dînsa, îi varsă urcioarele 

lui, ia p-ale ei şi o plecă la sănătoasa. Nici 
drumul ei, nici picioarele ei. 

Ţugulea cu ai săi sta pe o măgură şi se 
uita înspre locul de unde trebuiau să vie 
cei trimişi să aducă apă. Cînd, vede pe 
fată. Unde venea, măre, venea, ca vintul. 
Omul nu se vedea, nu se auzea. Atunci 
zise săgetătorului celui dibaci: 

— la te uită, firtate, de vezi ce face 
megiaşul nostru. 

— Doarme cu sforăitele — răspunse 
acesta — cu capul pe o căpăţină de cal 
mort şi uscată. 

Unde întinde arcul, dădu drumul 
săgeţii, şi tranc! drept în căpăţina de cal 
lovi, de sări cît colo de sub capul omului. 
Acesta odată sări în sus, şi ia pe fată de 
unde nu e. 

Umplu urcioarele numaidecît. Apoi ca 
gîndul porni, sărind cîte zece conace ! 
dodată; ajunse pe fată tocmai la poarta 
palatului şi trecînd pe lingă dînsa, îi 
sparse şi urcioarele cu pietrele de la 
picioarele lui. 

Cînd duse urcioarele sus la împăratul, 
acesta întrebă: 

— Dară fata unde a rămas? 

— Vine pe urmă, îi răspunse Ţugulea. 

Ajungind şi fata şi mergînd şi dînsa la 
împăratul, îi spuse toată şiritenia. 

Împăratul toată noaptea n-a putut să 
doarmă, fră- mîntîndu-se de ginduri. A 
doua zi, unul din sfetnici, care ştia păsul 
împăratului, veni şi-i spuse ce să mai zică 
lui Ţugulea să mai facă. Plăcu împăratului 
sfa-tul şi, chemîndu-l, îi zise: 

— Ţuguleo, mi-ai făcut tot ce ţi-am 
poruncit, încă o slujbă mai cer de la tine 
şi apoi pace. 

— Porunceşte mai degrabă, împărate, 
căci poate să se supere împăratul ce m-a 
trimis de atita zăbavă, şi aceasta n-aş voi- 
o nici în ruptul capului. 

— Să-mi faci să nască într-o noapte 50 
de femei sterpe! 


1 Conac — distanţă de la un loc de popas la 
altul. 

— Ce mai treabă! zise Ţugulea. Să se 
aducă nu- maidecit la faţa locului. 

Porunci împăratul de aduse cincizeci de 
femei şi le-a băgat pe fiecare în cîte o 
cămară. [ugulea ridică- ochii către 
vrăjitor şi zise: 

— Arată, învăţatule, ce poate toiagul 
tău cel plin de vrăji. 


— Putea împăratul să dea porunci mai 
grele de făcut; aceasta este jucărie, 
răspunse el. 

Şi intrînd în cămările femeilor, bombăni 
la fiecare cîte ceva din gură, şi pe fiecare 
le lovi uşor cu toiagul pe spinare, apoi 
ieşi. Una după alta ele născură pînă 
dimineaţă. 

Cînd veni împăratul a doua zi şi auzi 
orăcăitul copiilor de-i impuiase urechile, 
se luă cu mîinile de păr şi plecă îndată. 
Cînd să pişească pragul porţei de la 
aceste case, ca să se ducă la palatul lui, 
vrăjitorul îl atinse şi pe dînsul cu toiagul, 
şi îndată se pomeni cu cîţiva boboci de 
rață măcăind după dînsul. 

Riseră şi împărăteasa şi sfetnicii cînd 
văzură pe împăratul cu bobocii după 
dînsul. 

lară el se spăimîntă de poznele ce 
făcuse Ţugulea şi, nemaicutezînd să-i mai 
dea vreo poruncă, otări să-i dea fata. 

După ce se pregătiră tot ce trebuia de 
drum, Ţugulea luă pe fata împăratului şi 
porni, petrecîndu-i împăratul cu toată sila 

1 lui, cu trîmbiţe şi cu buciume, cu tobe şi 
cu surle pînă afară din cetate. 

Şi luîndu-şi ziua bună de la împăratul, 
Tugulea îşi cătă de drum, lăsînd pe 
fiecare din megiaşii săi pe la locurile de 
pe unde îi luase. 

Mergînd el, băgă de seamă că fata 
împăratului stririlor era tristă. Iară dacă o 
întrebă care să fie pricina de stă tristă, ea 
îi răspunse: 

— Sunt în stare să-mi fac seamă 
singură, dacă voi cădea în mîna 
împăratului celui ce te-a trimis pe tine, şi 
nu m-ăi lua tu. 

Îi plăcu lui Ţugulea vorbele astea şi îi 
merseră tocmai la inimă. N-avea însă ce 
face. Trebuia să se ţie de cuvintul ce dase 
celui ce l-a trimis. 

Pe drum văzu un vultur. Ţugulea trase o 
săgeată din tolbă, o aşeză la arc şi îl luă 
la ochi. Vulturul îi zise: 

— Nu da, Ţugulea viteazu, că mult bine 
ţi-oi prinde cînd vei fi în nevoie şi te vei 
gîndi la mine. 

Tugulea îl lăsă şi plecă înainte. 
Ajungînd într-o pădure mare şi înnoptînd, 
a mas acolo. Făcu un foc mare şi se puse 
a se odihni. Cînd fata, dodată, strigă 
speriată: 

— Ursul! 

Tugulea, de unde şedea şi începuse a 
aţipi lîngă foc, o dată sări drept în sus, 
puse mîna pe arc şi pe paloş; cum văzu 


1 Silă — putere, armată. 

ursul, îl luă la cătare cu o săgeată. Ursul 
însă stătu locului şi începu a striga: 

— Nu mă omori, Ţugulea viteazul, ci 
mai bine scoate-mi steapul ce mi-a intrat 
în labă, că multe bine ţi-oi prinde şi eu 
cînd vei fi vrodată în nevoie şi te vei gîndi 
la mine. 

Ţugulea se opri, iară după ce veni ursul 
la dînsul, se căzni pînă ce îi scoase 
steapul, apoi îl legă la  bubă şi ursul 
plecă mormăind de unde a venit. 

A doua zi, pornind dis-de-dimineaţă, a 
mers toată ziua. Cînd era însă pe la 
scăpătatul soarelui, ajunse şi el la 
împăratul ce-l trimisese. Cum ajunse, îi 
înfăţişă pe fata împăratului stririlor. 

Împăratul, cum văzu pe TŢugulea, intră 
în grozile morţii. El îl credea pierit. 

Apoi priimi cu mare cinste pe fată şi-i 
pregăti pentru dormit cămara unde 
dormea mă-sa. Lui Ţugulea îi dete şi lui o 
cămară în palaturile împărăteşti. Apoi 
spuse împăratului tot ce păţi pînă ce îi 
aduse fata. 

Peste noapte, împăratul tinu sfat. El 
zise sfetnici-lor săi: 


— Ce socotiți, boieri dumneavoastră, să 
facem cu Țugulea ăsta? El ne-a scăpat de 
neaga-reaua aia de zmeoaică şi de ai săi. 
Acum nu care cumva să-i vie poftă să şi 
domnească? Şi atunci, ce ne facem noi? 
O să se verse sînge peste sînge şi cînd, în 
cele de pe urmă, tot el, pare-mi-se, o să 
biruiască. 

— Nu te teme, împărate — zise sfetnicul 
cel pizmă- tăreţ — ne curăţăm noi de el, 
numai să  porunceşti cuiva să-l 
otrăvească, ori să-l puie bine. 

— Ce stai dumneata de vorbeşti? zise 
alt sfetnic; cu otravă se răsplăteşte cel ce 
a făcut atîtea slujbe şi ne-a scăpat de 
nevoia ce era pe capul nostru? 

— Ai dreptate, răspunse un al treilea 
sfetnic; eu dau cu părerea că cinste 
împărătească să să dea lui Ţugulea şi să 
se aşeze în trebile împărăției cele mai 
înalte, să se rădice la rangul de boier din 
doisprezece. 

Mai ziseră unii una, alţii alta, dar 
nicicum nu se înțelegeau, din pricina 
pizmătăreţului de boier. 

— Eu socotesc — răspunse împăratul 
tăindu-le cuvîntul — că ar fi cu dreptul ca 
el să ia de nevastă pe fata împăratului 
stririlor ce o aduse acum; căci el şi-a 
pus viaţa în primejdie de a adus-o. Deşi 
îmi place prea mult, de mi se scurg ochii 
după o aşa bucăţică gingaşă, dară mă 
lipsesc de un aşa odor şi-l las pe seamă 
cui mi l-a adus. Apoi, după ce îl voi dărui 
împărăteşte pentru slujbele ce a făcut 
mie şi locuitorilor împărăției mele, să-l 
poftesc a se duce la ţara lui. Astfel putem 
scuti pe biată sărăcime de vărsarea de 
sînge, căci nu crez eu ca un viteaz ca 
dînsul să se cerce a se atinge de 
drepturile mele rămase de la moşi de la 
strămoşi. Numai să întrebăm şi pe fată, 
daca vrea să-l ia de bărbat. 

— Înţelepţeşte ai grăit, împărate — 
răspunseră cea mai mare parte din 
sfetnici — şi judecata măriei tale va fi 
plăcută şi lui Dumnezeu. 

A doua zi, împăratul chemă pe Ţugulea 
şi pe fata de împărat în divanul cel mare, 
şi le spuse cea gă- sit cu cale Sfatul 
împărătesc. 

Fata împăratului răspunse: 

— Să-ţi dea Dumnezeu ani mulţi, 
împărate, şi să domneşti cu pace. Aşa mi 
se pare şi mie a fi după dreptate. Eu 
însămi era să ţi-o spui, dacă n-ai fi voit să 
cunoşti. Cînd o împărăție are parte de un 
stăpîni- tor aşa de drept şi nepărtinitor, 
ferice de noroadele din împărăţia aceea. 

— Văzui şi eu, împărate, o judecată 
dreaptă în viaţa mea, zise şi Ţugulea. Şi 
fiindcă tu îmi dai fericirea, braţul meu 
este închinat împărăției tale. Cînd va 
cădea vro pacoste pe capul norodului tău, 
gîn- deşte-te că este pe lume un Ţugulea 
care va fi gata a-şi vărsa sîngele pentru 
tine şi pentru ţara ta. 

Apoi Ţugulea, după ce priimi şi daruri 
împărăteşti, peste cîteva zile porni cu 
logodnica lui, gîndul fiin- du-i să meargă 
a-şi mai vedea părinţii. Şi într-acolo şi 
porni. 

Cînd a plecat Ţugulea de la curtea 
împărătească, împăratul cu ai lui l-a 
petrecut cu cinste împără-tească pînă la 
hotar. Şi despărţindu-se, îşi luară ziua 
bună unii de la alţii. 

Fata şi Ţugulea parcă zbura, iar nu 
mergea, de bucurie că le împlinise 
Dumnezeu dorinţa. Şi mer- gînd, ajunseră 
la locul de întîlnire cu fraţii săi, pe cînd 
soarele era în cruci. 

Cînd văzură fraţii pe Ţugulea cu o 
logodnică mai frumoasă decît florile şi 
mai albă decît spuma laptelui, îi puseră 
gînd rău. Pînă a nu se culca, ei se furişară 
de Ţugulea, se dară mai cît colea şi 
începură a plănui, cum să facă să se 
scape de el. 

— Noi acum o să fim de ris în sat, pe 
lîngă fratele nostru, zice cel mijlociu. 

— Să răpunem pe Ţugulea, zise fratele 
cel mai mare. Tu să-i iei calul şi eu 
nevasta. 

Cum plănuiră, aşa şi făcură. 

Peste noapte se-sculară şi cu o mînă 
tremurîndă taie pe Ţugulea, îi ia fata şi 
calul şi o rup d-a fuga; şi fugi, şi fugi; 
pină ce, cînd se crăpa de ziuă, era 
aproape de satul lor. 

Fata unde se puse pe un plins de nu o 
putură mîn- giia cu nici un chip. 

— Noi suntem-înţeleşi, îi ziseră fraţii. 
Să ştii că te omorîm şi pe tine, daci ne 
vei spune că noi am ucis, pe Ţugulea. 

Ajunseră la părinţii lor. 

Cînd auziră părinţii lui Ţugulea că a fost 
ucis În- tr-o bătaie cu nişte zmei — după 
cum îi spuseră frații — plîngeau şi 
lemnele şi pietrele de mila lor. Nu puteau 
ei face să li se usuce lacrămile de la ochi, 

ferească Dumnezeu. Şi se tînguiau şi se 
boceau, de nu se mai puteau astîimpăra. 

Fata plîngea şi ea, biet, înfundat, căci 
nu cuteza să dea grai din gura ei. 

Tugulea scăpase cu o scînteie de viaţă, 
căci fraţii nu-l omorise de tot. Cînd a fost 
dat ei cu sabia, le-a tremurat mîna de 
frică şi nu i-a retezat capul. El, viindu-şi 
niţel în simţiri, şi neputîndu-se scula, a în- 
ceput a geme de durere şi urgie, mai cu 
seamă cînd văzu că nu era lîngă dînsul 
nici fata, nici calul. 

Şi giîndindu-se la triştea lui şi la biata 
fată pentru care nu ştia ce o să paţă şi ea 
din mîna fraţilor lui, îşi aduse aminte de 
vultur şi de urs. 

Nu trecu mult şi se pomeni cu vulturul 
la capul lui. Şi pe cînd îi spunea ce păţi, 
odată se auzi prin pădure glasul ursului: 
mor! mor! mor! 

Venea, nene, ursul, de duduia pădurea, 
trosnea uscăturile pe unde călca şi răpăia 
ramurile pe unde trecea. 

Vulturul cît p-aci era s-o ia la sănătoasa, 
dară dacă văzu că şi ursul vine în 
ajutorul lui Ţugulea, se lăsă din zbor 
iarăşi lîngă dînsul. 

Abia mai putu Ţugulea să spună şi 
ursului ce  păţi. Apoi cu grai stins ceru 
niţică apă. Vulturul se repezi la fîntînă şi-i 
aduse apă în guşă. Pînă atunci zise 
ursului să-i pipăie ranele, fiindcă el nu e 
cîrnic 1 şi să-i aşeze toate oscioarele la 
locul lor, de vor fi zdrobite. 


1 Cîrnic — care crîcneşte, se vaietă. 


314 


Cum îi aduse apă, Ţugulea bău. Ursul 
zise vulturului: 

— Ce vom face acum şi noi pentru 
binefăcătorul nostru, ca să nu-l lăsăm să 
moară? 

— Să-mi cauţi două citurele — răspunse 
vulturul — să mi le legi de picioare, şi mă 
voi duce ca gin- dul şă aduc leacuri 
pentru [ugulea de la apa Iordanului, 
unde sunt două fîntîni cu apă vie şi apă 
moartă, căci şi el ne-a făcut atîta bine. 

Căută ursul citurelele, le legă de 
picioarele vulturului şi acesta zbură ca 
vîntul înspre apa lordanu- lui şi se 
întoarse ca gîndul. 

Ursul nu se mişcă de la capul lui 
Ţugulea. 

Cum veni vulturul, turnă ursul apă 
moartă peste toate ranele şi se închegă 
carnea, turnă apoi de două, trei ori, apă 
vie şi se vindecă Ţugulea de toate me- 
tehnele, rămîind cum l-a făcut mă-sa, 
sănătos şi întreg. 

Văzîndu-se 'Ţugulea voinic ca şi mai- 
nainte, mulţumi vulturului şi ursului, apoi 
le zise: 

— Eu văz că m-aţi iubit mai mult decît 
fraţii mei. Nu mai am nimic pe lume 
acum. De azi încolo voi trăi cu voi ca nişte 
fraţi. 

— Priimim bucuroşi, răsgunse vulturul. 
Dară cum vei putea trăi departe de iubita 
ta şi de şoimuleanul tău? 

— Dacă nu este cu putinţă, mai zise 
Ţugulea, să... 


315 


— Să-ţi tai cuvîntul cu miere, răspunse 
ursul: dară trebuie să fie cu putinţă. 
Vulturul se va duce ca ştafetar, să afle 
ce este pe la fraţii tăi. Eu voi şe-dea cu 
tine şi, cînd va fi vreme cu prilej, vei 
merge să-ţi iei soţia şi, de voieşti, vom 
conceni ! şi pe fraţii tăi. 

— Bune sunt poveţele astea, adause 
Ţugulea. 

Se duce vulturul, află toate întîmplările 
şi se întoarse de spuse lui Ţugulea ca să 
facă ce o face mai curînd, căci pe fată o 
silesc toţi cu totul să ia de bărbat pe unul 
din fraţi, cu gînd că Ţugulea este mort. 

Cum auzi [ugulea, porni cu tovaroşii 
lui, vulturul şi ursul, şi peste cîteva zile 
ajunseră aproape de casa lor. Aşteptară 
pînă înseră şi se duseră pe-ntunerec °? în 
curte. 

Intrind în curte, ursul începu să 
mormăie. Fraţii ieşiră afară speriaţi şi se 
luă după urs, ursul coti şi se întoarse 
lîngă Țugulea. 

Între acestea, fata îi luă armele de unde 
le pusese fraţii şi întîmpină pe Ţugulea cu 
ele. Iară vulturul se repezi la coşar, 
unde era calul lui Ţugulea care tot 
nicheza, îi dezlegă căpăstrul cu ciocul şi 
el veni lîngă stăpînu-său. 

Ursul şi vulturul îşi luară ziua bună 
după ce-l văzură înarmat şi plecară, 


1 A conceni — a nimici. 
> Pe-ntunerec: fila deteriorată în exemplarul 
textului de bază. 

zicîndu-i să se păzească a nu cădea în 
capcană. 

După plecarea lor, Ţugulea întră în 
casă, la pă-rinţi. Ei nu-l mai, cunoşteau. 
Dară fata, cu lacrămile şuroaie pe obraz, 
le povesti adevărata istorie a omo- rirei 
lui 'Țugulea. 

Fraţii luii Ţugulea adunase pe toţi 
megiaşii, zicînd că a intrat ursul în sat. 
Cînd veniră şi văzură pe  [ugulea, 
rămaseră ca bătuţi de Dumnezeu. 

Caluli lui Ţugulea sări şi-i omori pe 
amindoi cu picioarele, apoi veni lîngă 
stăpinul lui cel adevărat, lăcrimă şi îi 
linse mîinile. 

Cînd  auziră  megiaşii faptele cele 
proclete ale fraţilor lui, ziseră că urgia lui 
Dumnezeu a căzut peste dînşii, omorîndu- 
i calul. 

Tocmai istorisea părinţilor lui tot ce 
păţise în pribegia lui, Ţugulea, cînd 
deodată se auzi un zgomot în curte. 

leşiră să vază ce este. Ce gindiţi că mi- 
au văzut? O ceată de ostaşi. Căpetenia 
ostaşilor descălecă, se apropie şi-i dădu 
nişte cărţi împărăteşti. 

Împăratul  stririlor murise. Această 
carte ce-i aduse era adiata ! împăratului. 
Căci bolnav fiind pe patul morţii, l-a fost 
întrebat sfetnicii şi gloatele pe cine le 
lasă împărat, pentru că n-aveai alţi copii. 

Împăratul le-a fost răspuns că mai 
vrednic nu cunoaşte pe nimeni decît pe 


1 Adiată — testament. 

Ţugulea. Atunci s-a scris adiata, s-a 
iscălit de împărat şi de toată obştea. 

A doua zi, Ţugulea a pornit la împărăţia 
lui cu soţia şi părinţii săi. Cum ajunse 
acolo, veni ştire că 
este ales de împărat şi la cetatea ce o 
scăpase din urgia zmeoaicei, a fetelor şi a 
ginerilor ei. Pasămite murise şi împăratul 
d-acolo şi nici el n-avea urmaşi. 

Apoi Ţugulea, unind amîndouă 
împărăţiile, se cunună cu fata, iubita lui, 
şi făcu o nuntă de se duse vestea peste 
tot pămîntul şi rămase de povestit la 
urmaşii urmaşilor lor. 

Şi domniră pînă ce Dumnezeu voi cu ei. 
Iară eu: 


Încălecai pe un lemn, 
La bine să vă îndemn; 
Încălecai pe un Cocoş 
Să vă spui la moşi pe groși. 


Povestită d-un ţăran din distr. Vlaşca, co- 
muna Bulbucata şi comunicată de frate-meu, 
G. Ispirescu. Publicată pentru prima oară în 
Legende sau basmele rominilor, p. a II-a, 
f. II, 1876. 

Fata moşului cea cuminte 


A fost odată ca niciodată etc. 

A fost odată un om bătriîn care avea o 
fată mare, de se dusese vestea în lume 
de vrednicia ei. Moşneagul (unchiaşul) se 
căsători de a doua oară cuo babă, care 
avea şi ea o fată mare. 

Baba, însă, punea pe fata unchiaşului la 
toate greutăţile casei; iară fata ei se 
clocise de şedere. 

Biata fata unchiaşului torcea, ţesea, 
făcea pîine, mătura şi scutura fără să zică 
nici pis! dară baba punea parte fetei sale, 

şi pîra la unchiaş pe fiica lui şi o tot 
ocăra. 

Nu era ziuliţă lăsată de Dumnezeu să 
nu se certe cu el, ca să-şi gonească 
copila, şi-i zicea: 

— Dacă nu-ți vei duce fata de aici, pîine 
şi sare pe un taler cu tine nu mai 
mănînc. 

Bietul om se cam codea; dară baba într- 
o noapte turnă apă pe vatră şi stinse focul 
ce-l învălise fata unchiaşului de cu seară. 

A doua zi, dis-de-dimineaţă, se scoală 
fata să facă focul, fiindcă tot pe ea cădea 
păcatele; dară foc nu mai găsi în vatră. 

Atunci, de frică să nu o ocărască mumă- 
sa cea vitregă, se urcă pe bordei, se uită 
în toate părţile, doară va vedea încotrova 
vreo zară de foc, ca să se ducă să ceară 
măcar un cărbune; dară nu se văzu nicăiri 
ceea ce căuta ea. Cînd, tocmai cînd era să 
se dea jos, zări spre răsărit abia licărind o 
mititică vilvotaie: se cobori de pe coperiş 
şi o luă într-acolo. 

Se duse, se duse şi la foc nu mai ajunse; 
dară în drumul ei întilni o grădină 
părăginită, care o strigă zicîndu-i: 

— Fată mare, fată mare! vino de-mi 
curăţă pomii ce mi-au mai rămas de 
omizi; şi, cînd t-ei întoarce,  ţi-oi da 
poame coapte să măniînci. 

Se apucă fata de lucru numaidecit şi 
cum isprăvi, îndată plecă. 

Mai încolo dete peste un puț, care îi 
strigă: 

— Fată mare, fată mare! vino de mă 
sleieşte, că ți-oi da apă rece, să te 
răcoreşti cînd t-ei întoarce. 

Fata slei puţul şi plecă înainte. 

Merse ce merse şi dete peste un cuptor, 
care-i strigă şi acesta: 

— Fată mare, fată mare! vino de mă 
lipeşte şi mă şterge de cenuşe, şi, cînd 
t-ei întoarce, îţi voi da azimă caldă. 

Fata lipi şi şterse cuptorul şi-şi căută de 
drum. 

Mai merse niţel şi dete peste o 
căscioară, şi bătu la poartă. 

— Cine e acolo? îi zise dinăuntru; daca 
e om bun să intre, dacă nu, să nu vie, căci 
am o căţeluşe cu dinţii de fier şi cu 
măselele de oţel, şi-l face mici fărîmi. 

— Om bun, răspunse fata. 

După ce intră, fiindu-i frică de mumă-sa 
vitregă să nu o bată dacă se va 
întoarce acasă, pentru că 
întîrziase, întrebă dacă nu cumva are 
trebuinţă de o slujnică. Sînta Vinerea, 
care locuia înăuntru şi care priimi pe fată, 
îi răspunse că are trebuinţă de o 
asemenea fată; ea rămase acolo. 

Mai întîi îi spuse că treaba ce are să 
facă dimi-neaţa este: să dea de mîncare 
puilor ce-i avea în curte, însă mîncarea să 
fie nici caldă, nici rece; apoi să scuture şi 
să deretice pin casă. Iară maica Sînta 
Vinerea plecă la biserică. Fata făcu tot, 
precum îi poruncise. 

Cînd veni acasă, Sînta Vinerea întrebă 
pe puii ei, carii erau balauri, şerpi, 

nevăstuici, ciuhurezi, şo- pîrle, năpiîrci şi 
guşteri, cum le-au dat mîncarea, şi toţi 
răspunseră că n-a băgat de seamă dacă a 
lipsit ea de acasă: aşa de bine au fost 
căutaţi. 

Intră în casă maica Sînta Vineri şi văzu 
toate lucrurile aşezate la locul lor si 
rămase foarte mulţu- mită. 

După cîtva timp, zise fata: 

— Maică Sîntă Vinere, mi s-a făcut dor 
de pă- rinţi, fă bine şi-mi dă voie să mă 
duc. 

— Du-te, fata mea; dară mai-nainte 
caută-mi în cap, şi să vezi că o să curgă o 
apă pe dinaintea ca- sei şi o să aducă fel 
de fel de cutii, de tronuri şi de lăzi; pe 
care din ele îţi vei alege, aceea să fie sim- 
bria ta. 

Se aşezară şi îndată văzu curgind apa 
de care-i spusese, şi pe dînsa veni nişte 
lăzi şi tronuri prea frumoase. 

Fata se gîndi că, dacă va lua o ladă d- 
alea frumoasele, slujba ei nu făcea atita, 
şi mai aşteptă pînă mai văzu că venea o 
cutie mică şi necioplită; atunci zise ea: 


— Maică Sîntă Vinere, iată că mi-am 
ales lucru pe cît face slujba mea. 

— la-l, fata mea, dacă n-ai voit să-ţi 
alegi altceva mai frumos, şi du-te cu 
Dumnezeu. 

Fata unchiaşului îşi luă ziua bună, plecă 
cu cu- tia la supţioară, şi întorcîndu-se 
pe la cuptor, căpătă o azimă caldă, şi 
trecînd pe la puț, bău apă rece de se 

răcori; iară cînd ajunse la grădină, mîncă 
poame coapte. 

Fata ajunse acasă şi găsi pe tată-său 
zdrobit la inimă de mîhnire; îi spuse tot 
ce a făcut şi deschise cutia. Dar ce să 
vază înăuntru?  Mărgăritare, pietre 
nestemate, mărgele, ie numai cu fluturi 
de aur şi ca- trenţe de mătase. 

Baba şi fiică-sa pizmuia pe fata moşului; 
iară lui îi creştea inima de bucurie. 

Baba trimise şi ea pe fie-sa, să facă ce 
făcuse fata unchiaşului. Se duse, se duse 
şi fata babei, şi ajunse la grădina care o 
chemă şi pe dînsa ca să o curețe; darea 
răspunse: 

— Da' ce! nebună sunt eu să-mi zgiriu 
mîinile prin tine? 

O lăsă şi porni mai departe, sosi pînă la 
puț, şi dacă o chemă puţul, ea îi răspunse 
şi lui: 

— Da’ ce! am mîncat laur ca să mă 
ostenesc eu cu tine pînă să te sleiesc? 

Şi plecă mai departe şi se duse pînă ce 
dete şi peste cuptor, carele o strigă ca şi 
pe fata unchiaşu- lui; ea îi zise şi lui: 

— Da! ce-am văzut să-mi murdăresc 
mînuşiţele şi să mă vir pîn tine? 

Şi plecă înainte, pînă ce ajunse şi ea tot 
la Sînta Vinerea. 


Acolo fu întrebată ca şi fata unchiaşului 
şi prii- mită în slujbă, apoi maica Sînta 
Vinerea îi zise şi ei să facă ceea ce zisese 
şi fetei moşneagului, şi plecă la biserică. 

Cînd veni Sinta Vinerea acasă, toate 
lighioanele, cu giturile întinse, se plinseră 
că li s-au opărit gitle- jurile; intră în casă 
şi văzu o arababură de nu-i mai da 
nimeni de căpătii. 

În cele din urmă, zise fata cea leneşe: 

— Maică Sîntă Vinere, mi s-a făcut dor 
de părinţi, dă-mi dreptul meu, căci mi s-a 
urit aci, să mă duc acasă. 

— Du-te, fata mea — răspunse Sînta 
Vinerea — dară mai aşteaptă niţeluş, că o 
să treacă o apă pe dinaintea portiţei, 
aducînd fel de fel de lucruri; pe care ţi-o 
plăcea ca s-o iei, alege; iară pînă atunci 
să-mi cauţi în cap. 

N-apucă să puie miinele în capul ei şi se 
repezi de luă de pe girlă lada cea mai 
mare şi mai fru- moasă ce văzu. Sînta 
Vinere îi zise: 

— Deoarece ţi-ai ales astă ladă, ia-o; 
dară să nu o deschizi pînă acasă; şi 
cînd o vei deschide, să fii numai cu 
mumă-ta singură în casă, ca să nu vază 
nimeni ce e într-însa. 

Fata luă lada şi plecă. 

Cînd se întoarse pe la cuptor, văzu 
azime calde, se cercă să ia şi nu putu; ea 
nu mai putea răbda de foame. Pe la put 
trecu cu jind, că nu-i dete măcar o 
picătură de apă, ca să se răcorească; iară 
cînd trecu pe la grădină, îi lăsa gura apă 
şi nu putu nici să se umbrească puţin de 
arşiţa soarelui. 

Ajungind acasă obidată de osteneală şi 
flămîndă, n-avu răbdare, ci chemă pe 

mumă-sa la o parte şi-i zise să facă pe 
unchiaş şi pe fie-sa să iasă afară. 

Cum rămase singurele, deschise lada; 
dar ce ieşi d-acolo? balauri, şerpi, şi cîte 
lighioni toate, cărora le arsese gitlejurile 
cînd le dase de mîncare, şi îndată le 
sfişiară şi le mîncară. 

Tot satul se spăimîntă de întimplarea 
asta; şi fiecare om băgă de seamă că asta 
vine de la răsplăti- rea dumnezeiască. 
Fata moşneagului însă se căsători cu un 
flăcău din cei mai frumoşi ai satului, care 
o ceru de la tată-său şi o luă de soţie. 

Mare veselie se făcu în sat la nunta lor, 
şi trăiesc în fericire pînă în ziua de azi. 
Cine nu crede să facă bine să se uite 
împrejur, şi va vedea multe de aceste 
case. 

Iar eu încălecai p-o şea etc. 


Povestit de mama. Publicat pentru întîia 
oară în Țăranul romiîn, nr. 25 din 1862. 

Fata de împărat şi fiul văduvei 


A fost odată ca niciodată etc. 

A fost odată un împărat foarte bogat şi 
puternic. Acest împărat avea un fecior şi 
o fată. Intîmplîndu-se să-i moară feciorul, 
îl îngropă cu mare cinste şi alai ca pe un 
împărat. Cînd fu a duce mortul la 
biserică, fata împăratului ceru a merge şi 
dînsa să-l petreacă. Aşa de păzită era fata 
aceasta de tată-său, încît pînă atunci nici 
soarele nu-i văzuse feţişoara, nici vintul 
nu-i bătuse părişorul. Ea se îmbrăcă în 
negru şi-şi lăsă părul despletit [pe] spate, 
şi aşa merse de petrecu pe frate-său la 
groapă. Şi aşa gătită îi şedea mai bine 
decît altminteri. Căci, nu e vorba, ea era 
foarte frumoasă. Crinii şi  viorelele 

rămăseseră pe jos şi nici la degetul cel 
mic al ei nu le punea. 

Cînd o văzu lumea aşa de gingaşe şi de 
plăpîndă, rămase cu ochii zgiiţi la dînsa. 
Şi aşa de puţintică şi drăgălaşe mai era, 
încît s-o sorbi într-un pahar cu apă. 
Lumea uitase şi mort şi tot uitîndu-se la 
dînsa. Atunci veni un vîntişor lin şi uşor, 
de-i resfiră pletele; iară ea simţi că un fior 
rece i se strecoară prin inimă. 

Cum, cum, îngropară mortul şi toată 
lumea se întoarse acasă. 

Tot pe atunci în cetatea aceea se afla o 
văduvă săracă. Ea avea un fiu. El era de 
treabă, smerit şi sfiicios ca o fată mare. 
Toţi feciorii de boieri aveau pizmă pe 
dînsul şi-i puseseră gînd rău. Nu-i găsea 
însă nici o pricină, ca să puie mîna pe 
dinsul. Fiul văduvei întrecuse pe toţi 
boierii şi împărații la boi şi la stat. El era 
arătos nevoie mare. Ai fi pus ochii pe 
dînsul d-ar fi fost într-o mie. Ş-apoi era 
dulce la cuvîntare. Curgea graiul din gura 
lui ca mierea. Nu se mai sătura cineva de 
dînsul ascultîndu-l. 

De la moartea fratelui său, fata nu se 
prea simţea bine. Ba c-o fi una, ba c-o fi 
alta, ba c-o fi deochi, ba c-o fi săgetătură, 
şi toate descîntătoresele şi vracii nu-i 
putură da pe leac. 

Mă-sa băgă de seamă că fie-sa era 
însărcinată. În zadar se jura fata că nu 
ştie la sufletul ei nimic cu prihană. Cine 
să o crează? Burta o da de gol. Ea însă nu 
spunea minciuni, se pomenise şi ea aşa. 

D-apoi cînd află tată-său că fie-sa are să 
fie mumă, fără să fi pus pirostriile pe 
cap? se făcu foc şi pîrjoi. Nu mai ascultă 
nici rugăciuni, nici nimic. A se dezvinovăţi 
înaintea lui nu era cu putinţă. Porunci 
deci ca numai- decît să se adune Sfatul 
împărăției în taină, ca să otărască 
pedeapsa ce s-ar cuveni fie-sei pentru o 
aşa nelegiuire şi ca să se spele ruşinea ce 
adusese ea părului cărunţit al tatălui său. 

Sfatul împărăției găsi cu cale că spre a 
se spăla o aşa grozavă necinste, fata cu 
moarte să se omoare. Unii ziceau ca să se 
arză de vie. Alţii ca să-i scoaţă ochii şi să 
se gonească în pustietăţi spre a fi mîncată 
de fiare sălbatice. Alţii iară ziceau ca să i 
se lege o piatră de git şi să se dea pe 
Dunăre. 


Tocmai pe atunci, din păcate, iată că şi 
feciorul văduvei trecea pe acolo în treaba 
lui. Cum îl văzură boierii, numaideciît se 
învoiră, şi hotărîrea fu gata, cam ce, 
adică, să facă cu fata împăratului. 

Toţi fură într-o glăsuire ca fata să se 
dea pierzării. Însă ca una ce este fată de 
împărat, şi ca una ce trebuie să fi săvîrşit 
nelegiuirea cu un om, carele şi acela 
trebuie să piară, acel om să fie fiul 
văduvei, deoarece fata nu vrea să spuie 
pe adevăratul nelegiuit, şi pentru că 
Sfatul împărăției nu poate să-l ghicească. 
Cum hotăriră, aşa şi făcură. 

Împăratul porunci, şi numaidecit se 
aduse un bo- loboc mare; puse de-l smoli 
şi, băgînd într-însul pe fata de împărat cu 
fiul văduvei, porunci de înfundă bolobocul 
bine, şi îl dete pe Dunăre. 

Pe cînd însă dogarii înfundau bolobocul, 
una din roabele fetei de împărat, mai 
miloasă la inimă, se strecură prin 
calabalic şi le dete pe sub ascuns o copaie 
de mere, două azime şi un fedeleş cu apă. 
Noroc că nu o văzu nimeni. 

Se duse butoiul pe Dunăre trei zile şi 
trei nopţi, fără a se opri undeva. Merindea 
din butoi se isprăvise. Biata fată îşi 
plîingea nevinovăția cu nişte graiuri de-ţi 
rupea băierile inimei, iară bietul băiat, şi 
el nevinovat ca şi dînsa, o mîngiia şi nu o 
lăsa să-şi  piarză nădejdea de la 
Dumnezeu. Cînd, ce să vezi dumneata? A 
patra zi, dis-de-dimineaţă, bolobocul se 
loveşte de un buştean şi se sparge. 
Pasămite bolobocul ajunsese la margine, 
adus fiind de talazurile Dunării, şi-l ciocni 
de buşteanul pe care tot apa îl dase la 
margine. 

leşiră deci la uscat dosădiţii de ei, şi 
dară mulţumită lui Dumnezeu că le-a 
scăpat zilele, şi-i făcură să mai vază o 
dată lumina. 


Apucară pe o potecă şi intrară într-un 
bunget de pădure. Aci o luară apoi pe o 
pirtie, şi merse, şi merse, pînă ce văzu că 
se deschide o poieniţă. În astă poieniţă 
dete de nişte case foarte frumoase, 

bătătura cărora era cîmpul cu florile. 
Toate lucrurile în această casă erau cu 
şart. Nimic nu lipsea. Toate catrafusele 
îşi aveau vătaful lor şi nimic nu era 
nerostit. Cînd voiai ceva, era destul 
numai să porunceşti şi îndată se făcea. 
Aci era în adevăr: pune-te masă, ridică-te 
masă. 

Trecură mulţi ani de la această 
întîmplare. Împăratul îşi uitase de fiica 
sa. Fata de împărat şi fiul văduvei se 
învoiseră şi se însoţiseră. Nici unul din 
amîndoi nu s-a căit mai în urmă pentru 
aceasta. Vezi că el în viaţa lui nu 
alunecase pînă atunci, era curat cum îl 
făcuse mă-sa; şi pe fata împăratului o 
găsise acasă. Copilul cu care era 
însărcinată fata cînd o goni tată- său se 
născu, şi se făcuse un băiat de să nu te 
înduri de el. Iară ei petrecînd cu bine, îşi 
uitaseră de necazurile cele trecute. 
Puterea lui Dumnezeu îi ocrotea şi-i ferea 
de rele. Atîta numai că p-acolo nu se 
vedea nici pui de om. Parc-ar fi fost la 
sfîrşitul pămîntului. 

Într-una din zile, împăratul, tatăl fetei, 
plecă la vînătoare. El se încumese a răzbi 
mai înăuntru pă- durei decît altă dată. Şi, 
din vînat în vînat, el se rătăci. Orbăcăi în 
sus, căută în jos şi peste poteca pe care 
să iasă la lumină nu putea să dea. Se 
luase de ginduri. Cînd, iacă dă în poieniţa 
cu casele. Văzu şi casele. El se minună 
cînd văzu aşa casă frumoasă într-o astfel 
de sălbătăcime de pădure. De voie, de 


330 


nevoie, trebui să se ducă acolo, căci ochii 
nu-i dase în geană de nu ştiu cît timp. 

Mai întîi îşi trimise sluga care nu se 
despărţise de dînsul nici cît ai scăpăra. El 
se întoarse şi spuse împăratului că este 
priimit a găzdui acolo cu dragă 
inimă. Intrînd împăratul, îşi trimise sluga 
la bucătărie să-i frigă două potirnichi din 
cele ce vinase el. După ce aşeză 
potîrnichile în frigare şi le puse la foc, 
acolo le uită: căci ce văzu şi auzi îl 
buimăcise. Toate lucruşoa- rele vorbeau 
în casa aceea, pînă şi oalele şi vătraiul. 

La vatra aceea erau două oale puse la 
foc. Aceste oale se certau. Sluga 
împăratului auzi cu urechile sale cum se 
ciorovoiau aceste oale. 

— Fă, buzato, dă-te la o parte că tu ai 
fiert destul. 

— Ba, dă-te tu mai la o parte, scurto ce 
eşti, că au fiert şi maţele din tine. 

Şi căscînd gura la dinsele, sluga uită şi 
potîrniche şi tot. Cînd se deşteptă sluga 
împăratului, friptura se făcuse scrum. 

Se bocea biet şi se tîngui a de-i plingeai 
de milă. Fata împăratului îl linişti 
spuindu-i că o să roage pe împăratul să-l 
ierte pentru această greşeală. 

Apoi trimise şi pofti pe împăratul în 
casa cea mare. Aci, stînd de vorbă, 
stăpînul casei porunci să se puie masa. 
Rămase împăratul stilpit cînd văzu masa 
viind singură,  talerele, lingurile şi 
celelalte tacîmuri cu vă- taşii lor şi le 
aşezau careşi pre unde. Veniră bucatele 

şi mîncară. După ce sfirşiră de mîncat 
şedeau la vorbă, cînd, în loc de a se 
strînge masa, văzură că lingurile începu a 
sălta pe masă. Vătaful le suduia, dară ele 
nu ascultau de cuvîntul lui. Împăratul nu 
băgă de seamă, căci vorbea cu fiul gazdei, 
un copilandru dezgheţat şi sfătos, de te 
trăgea inima să stai cu dînsul de vorbă. 

Atunci gazda, ca să facă pace, zise. 

— Nu se poate ca împăratul să fi făcut o 
asemenea faptă. 

— Că n-are la cine altul să fie, răspunse 
vătaful lingurilor. Trebuie să-l căutăm. 

— Nu mai trăncăni, îl mai zise gazda. 
Aide, ridică masa şi te cară de aci. 

Auzind împăratul cele ce se vorbiră, 
ceru să fie căutat, ca să-şi iasă din 
bănuială, căci el nu se ştia vinovat. 

Atunci, trăgindu-i încălţămintea, îi căzu 
lingura pe care o căutau din cizma 
împăratului. 

Pasămite gazda se vorbise cu vătaful 
lingurilor ca să-i joace renghiul ăsta. 

Împăratul se făcu ca sfecla de roşu de 
ruşinea ce păţi şi zise înciîlcindu-se de 
ciudă. 

— Arată-ţi, doamne, minunea ta! Nu 
ştiu la sufletul meu de nici un furt. N-am 
băgat eu lingura în cizmă. 

— Cum nu ştii dumneata — zise şi gazda 
— despre lingură, asemenea nu ştiu nici 
eu pînă în ziua de azi cu cine am făcut 
copilaşul ăsta. 

Atunci, cunoscîndu-se, se îmbrăţişară şi 
se iertară unul pe altul. 


332 


Fata de împărat mulțumi apoi 
împăratului că i-a dat Dumnezeu în gînd 
de a pus în boloboc împreună cu dînsa pe 
junele cu care ea s-a însoţit mai pe urmă; 
căci el s-a îndrăgostit de dînsa, a iubit-o şi 
a îngrijit-o ca pe o soţie credincioasă. 

Împăratul nu ştia cum s-o mai mîngiie, 
cunoscîndu-i nevinovăția. Lăudă şi pe 
soţul ei pentru buna sa purtare de grije, 
şi cu toţii împreună se întoarseră la 
scaunul împărăției, dînd mărire lui 
Dumnezeu că nevinovăția a ieşit dasupra 
ca untul de lemn. 

Iară eu încălecai p-o şea etc. 


Notă. Povestit de un oborean din Bucu- 
reşti, muncitor la presa mecanică de tipo- 
grafie. 

LBR 


Fiul vinătorului 


A fost odată ca niciodată. 
A fost odată un vînător foarte meşter. El 
îşi pusese de gînd a scoate din fiul său un 

vinător de să se ducă vestea; dară n-avu 
parte să-şi împlinească pofta inimei, căci 
muri, rămîind fiu-său mic. 

După ce se făcu mai măricel fiul 
vinătorului, mumă-sa îl dete la carte şi la 
fel de fel de meşteşuguri; toată lumea se 
mira de isteţimea lui; dară el, crescînd, 
era nemulţumit, fiindcă n-avea trişte. Într- 
o zi se duse la moaşă-sa şi se plinse, 
zicînd: 

— Moşică dragă, iată, m-am făcut mare, 
m-a dat mama la toate meşteşugurile, 
lucrez din zi pănă în noapte; pentru 
aceasta şi lumea mă omeneşte văzîn- du- 
mi hărnicia; dară eu nu pot să leg două 
într-un tei. M-am luat de gînduri. 
Muncesc cît zece, însă norocul se ţine 
după mine ca pulberea după cîni. 

— Nu te deznădăjdui, dragul moaşei — 
îi zise bă- trina — ai încă timp, lucrează 
ca şi pînă acum, şi nu te va lăsa 
Dumnezeu să piei; stăruieşte întru a fi om 
cinstit şi harnic şi odată, odată trebuie să- 
şi spargă dracul opincele. 

e e e e e e 


— Un lucru am să te întreb, dragă 
moşică — mai zise fiul vînătorului — şi te 
rog cu cerul, cu pămîntul să-mi spui 
drept. 

— Bucuros, fătul meu, numai să-l ştiu. 

— Ce meşteşug a avut tatăl meu? 

— Tată-tău, dragul moşicăi, a fost 
vinător, şi încă o dată vinător. Nu era 
ziulică lăsată de la Dumnezeu în care el 

să se ducă la vînătoare şi să se întoarcă 
cu mîinile goale. Avea mare noroc la vînat. 
Cîte lighioani sălbatice care făcea rău 
omenirei n-a stirpit el de pe faţa 
pămîntului! Dară şi multe păsărele a ucis, 
de care-ţi era mai mare jalea cînd te uitai 
la dînsele, aduse acasă. Daca trăia el, 
pusese de gînd a face din tine un vînător 
fără seamăn. 

— Acum, moşică, să-mi mai spui un 
lucru. De ce mama nu vrea să-mi spuie d- 
alde astea, cînd o întreb? 

— Fiindcă, dragul meu, meşteşugul ăsta 
este foarte primejdios. De cîte ori n-a 
plins mă-ta zile întregi, căci nu ştia de 
căpătiiul tatălui tău, cînd se ducea şi 
zăbovea prin păduri după vinat? De cîte 
ori nu era cu inima sărită, cînd auzea că 
lighioanele sălbatice au mîncat pe cîte un 
vinător! Da, asta este pricina de nu 
voieşte să-ţi spuie. Mă-ta te iubeşte ca pe 
ochii ei din cap şi nu voieşte nici în ruptul 
capului să te vază şi pe tine supus la 
toate relele vînătoriei. 

— Aşa o fi, moşică. Dară de unde ştie 
cineva că mie nu mi-o fi scris în frunte să 
fiu vînător? Vezi dumneata la munca care 
muncesc eu, şi să nu văz nici un folos, 
trebuie să fie ceva! 

— Mai ştii, păcatele! răspunse bătrina 
cu mirare, după cele ce spui tu, pare că ai 
dreptate; şi apoi mie, mai-mai, îmi vine să 
crez că aşa este. 

— Daca este aşa şi ai milă de tinereţele 
mele, spune-mi, moşică dragă, unde sunt 
armele tatălui meu? 

— Nu ştie moşica, drăguță, că ţi-ar 
spune. 

— Învaţă-mă dară ce să fac şi cum să 
dreg ca să aflu. 

— Numai mumă-ta ştie de căpătiiu 
armelor tătîne- tău. Ea de bunăvoie nu ţi 
le va da. Trebuie silită. Pentru aceasta, să 
te faci că eşti bolnav şi că răsari din 
somn. Cînd te va întreba ce ai de răsari, 
tu să zici că ai visat că te vei face sănătos 
dacă îţi va da mă-ta să sugi pe sub talpa 
casei. Ea, fiindcă te iubeşte foarte, o să te 
asculte; şi cînd va băga ţiţa, să laşi talpa 
peste ea, căci atunci, de durere, îţi va 
spune tot. 

Cum auzi, fiul vînătorului se duse acasă, 
făcu precum îl învățase moaşă-sa, şi află 
tot ce voi să ştie. 

Nu se poate spune bucuria ce avu cînd 
găsi armele tatălui său. Le luă, le curăţă, 
dară nu-i venea înde- mină să umble cu 
ele. După ce se înarmă bine şi se găti de 
vînat, se arătă mume-sei şi-i zise: 

— Rămii sănătoasă, mamă, să te găsesc 
cu bine. 

— Mergi în mila domnului — răspunse 
mumă-sa — dacă te trage inima să calci în 
urmele tătine-tău. Insă un lucru am să-ţi 
spui, şi tu să asculţi, puiul mamei. Uite, în 
toate părţile să te duci după vînat, numai 
în pădurea fildeşilor nu, căci nu va fi bine 
de tine. 

El plecă, hotărît în sine a asculta 
sfaturile mume-sei. Pe drum, el cugeta ca 
de ce fel de vinat să se agaţe. „De voi vina 
— îşi zicea el — păsărele mititele: privi- 
ghetori, pitulice, scatii, stigleţi, lasă că nu 
va fi mare mană de cîştigul meu, dară 
pădurile şi codrii vor rămînea mute, 
freamătul frunzelor tinere de primăvara 
va ajunge să n-aibă cu cine să se îngîne, 
şi călătorul cu inima friptă de focul 
dragostei nu va mai avea 
unde să vie să-şi aline durerile. Lipsă de 
un aşa vînat, prin care să fac rău altora şi 
prin care să nu se poată cunoaşte vitejia 
unui romîn!... De voi vîna iarăşi turturele, 
mierliţe, prepeliţe şi potîrnichi, iarăşi nu 
va fi treabă mare, căci livezile înflorite şi 
piriiaşele vor tînji din lipsa lor. Deci nu-mi 
voi pune mintea cu nişte pasări cari fac 
pe cei îndrăgostiţi să le fie dulce viaţa, 
cînd, şezînd pe marginea unei gîrliţe cu 
malurile smălţuite de floricele, ascultă 
şoptele undelor cari din cînd în cînd sunt 
amuţite de giugiulitul acestor gingaşe 
păsări. Şi fiindcă sunt plecat pentru vînat, 
voi vina dară fiare sălbatice cari fac 
tuturor rău, şi prin aceasta chiar se va 
vedea voinicia unui romîn.” 

Astfel cugetînd şi mergind, se trezi, fără 
să ştie cum, tocmai în pădurea fildeşilor. 

Aci dacă ajunse, vînă pe cel dintii fildeş 
ce întîlni. Îi luă pielea şi colții şi plecă. 

Întorcîndu-se, se întîlni în drum cu 
boierul cel mai credincios al împăratului, 
carele îl întrebă: 

— Ce fel de piele este aia, prietene? 

— Piele de aspidă, îi răspunse fiul 
vinătorului cam peste picior. 

— Nu mi-o vinzi mie? 

— Măcar zece pungi de bani să-mi dai, 
nu ţi-o vînd. 

— Zece îţi dau, răspunse boierul. 

— Măcar o sută să-mi dai, nu ti-o vînd. 

— O sută îţi dau. 

Apoi, dacă văzu şi văzu că nu voieşte să 
i-o vînză, îi zise: 

— Fiule al vinătorului, o să te căieşti de 
ceea ce faci. 

Dară fiul vînătorului îşi cătă de cale, nu 
voi să ştie de nimic, şi astfel ajunse acasă. 


Mumă-sa se spăimîntă cînd îl văzu cu 
pielea şi cu colții de fildeş. Iară el spuse 
mă-sei cum se trezi în pădurea fildeşilor 
fără să voiască şi cum ucise pe cel întîi 
fildeş ce întiîlni. 

După cîteva zile, fiul vînătorului fu 
chemat la palat şi împăratul îi zise: 

— Am auzit, fiu al vînătorului, că tu te- 
ai fi lăudat că poţi să-mi aduci oase de 
fildeş cît să-mi clădeşti un palat şi piei de 
aspidă cît să ajungă să-l învăleşti. 

— Luminate împărate — răspunse fiul 
vinătorului — să-ţi fie faţa cinstită. Cine 
m-a pîrît la măria ta nu m-a pirit ca să mă 
crească, ci m-a pirit ca să mă pră- 
pădească. Ci cu vrerea lui Dumnezeu 
mîine îţi aduc răspunsul. 

Se duce deci la moaşă-sa, îi spuse toată 
şiretenia pricinei, cum adecă fusese la 

vîinat, cum se întilnise cu credincerul 
împăratului, ce vorbise cu el, şi în cele 
din urmă porunca împăratului, după pîra 
boierului ce-i purta sîmbetele. 

Moaşă-sa îl povăţui ce trebuia să facă, 
apoi îi zise: 

— Pasă cu Dumnezeu, dragul moşicăi, şi 
fii bărbat. 

A doua zi, romînaşul nostru se înfăţişă 
înaintea împăratului. 

— Luminate împărate — zise el — se 
poate să se facă voia măriei tale, numai 
să-mi dai mînă de ajutor. 

— Orice vei cere, să se îndeplinească, 
zise împăratul. 

— Ca să pot izbuti, răspunse fiul 
vinătorului, să duc la capăt bun porunca 
ce mi-ai dat, să trimiţi oameni d-ai măriei- 
tale să stirpească balta din pădurea 
fildeşilor, apoi să-mi dai o mie de buţi cu 
vin şi o sută cu rachiu. 

— Cererea ta este ascultată, zise 
împăratul. 


Apoi se dete porunci peste porunci la 
ostaşii şi slujitorii împărăteşti să asculte 
pe fiul vînătorului în tot ce le va zice el, 
ca să poată săvirşi treaba cu care l-a 
însărcinat împăratul. 

Balta se stirpi, şi în locul apei el turnă 
vinul din cele o mie de buţi şi rachiul ce 
se adusese; apoi trimise pe oameni la ale 
lor. 

Fildeşii viind la adăpătoare şi văzînd că 
în loc de apă este altceva, se întoarseră; 

apoi răbdară o zi, răbdară două, mai 
veniră şi, dacă văzură că apa nu se 
schimbă, şi cum erau şi fripţi de sete, 
băură cu nesaţ şi toţi căzură morţi. 

Atunci fiul vînătorului se puse de-i 
jupui, curăţă carnea de pre oase şi le 
aduse împăratului, carele îi dete un pumn 
de galbeni, şi plecă la casa mume-sei cu 
inima plină de bucurie. 

După cîteva zile, împăratul iarăşi îl 
chemă şi-i zise: 

— Fiule al vînătorului, mi s-a spus de un 
oarecine că tu te-ai fi lăudat că poţi să 
aduci meşteri de la Nedeia Cetate, să-mi 
zideşti un palat cum nu s-a mai văzut 
pănă acum, cu oasele astea de fildeş, şi 
să-l în- văleşti cu pieile de aspidă ce mi-ai 
adus. 

— Eu, preamărite împărate — răspunse 
fiul viînătorului — nici că mi-a trecut prin 
minte una ca aceasta. Dar, cu vrerea lui 
Dumnezeu, crez că voi putea arăta celor 
piritori ce poate romînul cînd voieşte... 
Miine îţi voi aduce răspunsul. 

După ce află de la moaşă-sa ce trebuie 
să facă ca să împlinească porunca 
împărătească, se întoarse a doua zi la 
împăratul şi zise: 

— Preamărite împărate, ca să mă pot 
închina cu slujba ce mi-ai dat măria-ta, 
am trebuinţă de mila măriei-tale. 

— Cere şi vei avea, răspunse împăratul. 

— Să-mi dai — zise fiul vînătorului — o 
sută de corăbii cu sare. 

— Să ţi se împlinească cererea, porunci 
împăratul. 

Luînd cele o sută de corăbii pline cu 
sare, fiul vînătorului plecă cu dînsele pe 
mare. 

Acum nu-i mai părea rău de slujba ce-i 
dase împăratul. Bucuria lui era fără 
margini cînd se văzu pe mare, lucru ce nu 
mai văzuse de cînd îl făcuse mă-sa. Lui îi 
plăcea prea mult să se uite la corăbiele 
care mergeau la rînd, ca cocorii. Sălta de 
veselie cînd vedea dimineaţa că soarele, 
ieşind din poarta raiului, se îmbăia în 
mare mai întîi şi apoi îşi făcea călătoria 
pe cer. Cînd vedea razele cele focoase ale 
soarelui că ies din apele mărilor, el se 
mira cum de nu clocotesc apele. 

Seara încă, cînd luna se gătea şi se 
oglindea în apele mărilor, el se pierdea în 
fel de fel de cugete şi nu-şi putea da 
seamă de ce lumina lunei era aşa de 
searbădă şi de ce apa părea ca o gheaţă 
lucie. 

li plăcea iarăşi să se uite noaptea la 
stele şi ar fi voit să ştie care este steaua 
împăratului cutare sau a cutăruia boier; îi 
părea rău însă cînd vedea cîte vro stea că 
cade, fiindcă ştia că atunci trebuie să fi 
murit acela a cărui stea cădea. 

Şi stînd astfel pe ginduri, legănat de 
valurile apelor, adormea. 

Acestea şi altele, despre care nici prin 
gînd nu-i plesnea pănă ce nu călătorise pe 
mare, îl făcea să se silească a sfirşi slujba 
cît se poate mai bine. 

După o călătorie lungă foarte, ajunse la 
Nedeia Cetate. 

Această cetate era vestită pentru 
meşterii ei care învățase meşteşugul de la 
zîne, şi nu putea nimeni să intre acolo. 

Fiul vînătorului, dacă ajunse, se cobori 
la uscat şi voi să intre în cetate; dară la 
porţi îl opriră ostaşii. Atunci el le zise: 

— Duceţi-vă de spuneţi împăratului 
vostru că am venit cu o sută de corăbii cu 
sare. 

N-apucă să sfirşească bine vorba, şi să 
te ţii, piîrleo! Soldaţii într-un suflet 
alergară şi spuseră împăratului cele ce 
auziră. 

La ei acolo se sfirşise sarea şi era o 
lipsă de sare de să ferească Dumnezeu. 
Cum auzi împăratul acestea, porunci să-l 
aducă înaintea lui. După ce veni, îi zise: 

— Omule, Dumnezeu te trimite cu sarea 
asta? 


— Eu, luminate împărate — răspunse 
fiul vînătorului — am auzit că aveţi lipsă 
de sare, şi am venit să fac o mare 


înlesnire celor întrebuinţaţi. 

— Cere de la mine cît vei pofti şi îţi voi 
da, nu- mai să ne vinzi nouă sarea şi să nu 
te duci cu dînsa într-altă parte. 

— Eu, mărite împărate, sarea n-o dau 
pe bani. Voi să fac schimb. O dau pe 
meşteri zidari cari să-mi facă un palat 
cum voi voi eu. 

— Dorinţa ta se va împlini, măcar că 
pănă acum nimeni n-a putut să izbutească 
nu a lua oameni cu sine d-ai împărăției 

mele, dară nici să calce pe tări- murile 
stăpîinirii mele! 

Apoi puse împăratul pristavi cari să 
spuie la lume că porunca împărătească 
este să se adune toţi meşcterii zidari. 
Dacă se adunară, alese din ei fiul vînă- 
torului vro două sute de meşteri, tot pe 
sprinceană, ştii! şi dete toată sarea 
împăratului, primind de la acesta şi 
mulţumiri. 

Cînd se întoarse la corăbii, fiul 
vinătorului se miră cînd văzu că era o 
mulţime de ostaşi. El întrebă pe unul din 
ei: 


— Pentru ce sunt adunaţi atiţi ostaşi 
aci? 

— Păzim — i se răspunse — ca să nu 
plece corăbiile înapoi fără să ne dea 
sarea. Pe bani, pe schimb, pe orice, sarea 
trebuie să rămiie aci, căci ne prăpădim. 

După ce descărcă sarea, se puse în 
corabie fiul vînătorului cu cei două sute 
de meşteri, îşi luă ziua bună de la 
împărat, căruia îi făgădui ca, îndată ce 
va sfirşi palatul de zidit, să-i întoarcă pe 
meşteri daca ei vor cere; apoi plecă. 

Şi cum era un vînt priincios pe mare, 
călătorind repede, se întoarse cu sănătate 
în ţara lui. Apoi puse de făcu palaturile ce 
poruncise împăratul şi, după ce isprăvi, 
trimise pe meşteri de unde venise; iară 
împăratul, dacă văzu că este gata palatul, 
nu mai putea de bucurie şi mulţumi pe 
fiul vînătorului cu cîteva pungi de bani. 

Acesta se duse acasă la dînsul, voios că a 
scos la capăt bun slujba cu care fu 
însărcinat. 

Nu trecu mult, şi împăratul iarăşi îl 
chemă. 

— Fiule al vînătorului — îi zise 
împăratul — mi-a mai spus cineva că te-ai 
fi lăudat că poţi să-mi aduci o cracă verde 
din pomul care este în mijlocul raiului, 
care să-mi lumineze palaturile ce mi-ai 
făcut, noaplea ca ziua. Eu îţi poruncesc 
să-mi faci astă treabă, căci, de nu, unde 
îţi stă picioarele îţi va sta şi capul. 

— Cînd oare va avea să-mi vie şi mie 
rindul a-ţi spune, preamărite împărate, 
ceea ce s-au lăudat unii şi alţii? 

— Tu acuma fă ce ţi-am poruncit, şi apoi 
vom vedea. 

— Eu nu m-am lăudat să fac una ca 
asta; dară miine îţi aduc răspunsul, şi mă 
voi sili, de-mi va ajuta Dumnezeu, să scap 
şi de năpastea asta ce căzu pe mine. 

După ce ceru sfaturile moaşe-sei, la 
care se tîngui de asuprelele ce-i veneau 
de la credincerul împăratului, şi după ce 
aceea îl învăţă ce să facă, el merse la 
împăratul şi-i zise: 

— Dacă împărăţia-ta voieşte să mă 
întorc cu sufletul în mine, să-mi dai o sută 
de corăbii cu bucate şi o sută cu carne, 
iar eu m-oi duce cu ele să-mi mai cerc 
norocul şi de astă dată şi, bun este 
Dumnezeu! s-or  sfirşi odată toate 
năpăstile şi s-or închide gurele care spun 
aşa minciuni gogoneţe! 

Cum auzi împăratul de unele ca aceste, 
porunci ca numaidecît să se împlinească 
cererea lui. 

Corăbiile se pregătiră, se încărcară, şi 
fiul vînătorului se puse într-una din ele şi 
plecă, luînd calea cătră răsărit. 

Călătorind, el nu se putea domiri cum 
merge treaba de se lasă împărații să fie 
purtaţi de nas de cîte un nemernic de 
boier. 

„Cum se poate — îşi zicea el — ca 
împăratul să fie atîta de nătîng, încît să 
crează toate birfelele lepădă- turelor? Ca 
să fie cineva împărat, trebuie să fie om 
frumos la minte, frumos la chip, cu 
înţelepciune şi cu dreaptă judecată; aşa 
spune şi moşica; aşa zice şi toată lumea. 
De ce dară se ia el după muşte? Nu ştie el 
că lingăii o să-l ducă pe calea pieirei? 
Dară nu va fi aşa. Împăratul nostru e 
bun. Nu trebuie lăsat pe miini rele.” 

Lungă fu călătoria aceasta. Merse, 
merse, pănă ce ajunse la ţara 
porumbeilor. Acolo întilni pe împă-ratul 
lor. 

— Bine ai venit sănătos, îi zise 
împăratul; dar ce virit te aduce pe la noi, 
omule? 

— Bine v-am găsit sănătoşi, răspunse 
fiul vînătorului. Sunt trimis de împăratul 
meu să-i aduc o cracă 
verde din rai. Dacă ştiţi calea la rai, dă-mi 
pe cineva să mă ducă acolo, şi eu voi 
răsplăti ostenelele lor cu ce voi putea. 


345 


— Tu mergi să cauţi calea raiului, şi iai 
după tine atîtea corăbii! La ce ar putea 
să-ţi slujească ţie aceste catrafuse? 

— Vezi că — răspunse fiul vînătorului — 
am luat cu mine lucruri de acelea cu care 
să ung osia ca să nu scîrţie roata. 
Merindele ce am în corăbii sunt de dat pe 
slujbe. 

Cum auzi împăratul porumbeilor că are 
merinde, se luă cu binele pe lîngă dînsul, 
fiindcă pe la dînşii era pe atunci o 
foamete groaznică, şi, cu şosele, cu mo- 
mele, umbla să-l facă a nu se duce de la 
dînsul cu toate bucatele, cu voia să i le 
cumpere. Apoi dacă auzi că bucatele nu se 
dau pe bani, ci aceluia care îi va ajuta să 
ia o cracă verde din pomul din rai, 
porunci de se buciumă trei zile şi trei 
nopţi, şi se adunară o sumă de porumbei 
din toate unghiurile lumii. 

— Care din voi ştie calea raiului să-mi 
răspunză, le zise împăratul lor. 

— Eu ştiu, şi eu ştiu, ba şi eu ştiu, 
răspunseră mai mulţi deodată. 

— Să mergeţi cu omul ăsta, să intraţi în 
rai, să rupeţi o cracă verde din pomul ce 
stă în mijlocul raiului şi să i-o daţi, că-i 
trebuie. 

Fiul vînătorului dete în dar toate 
grăunţele din corăbiile cu bucate. Cînd 
văzu împăratul porumbeilor atîta buluc de 
hrană, nu mai ştia ce să facă de bucurie, 
căci seceta le stricase toate holdele. 
Mulţumi fiului vînătorului, iară acesta, 

luîndu-şi rămas bun, plecă cu porumbeii 
ce-i dăduse împăratul. 
Pe drum, porumbeii îi ziseră: 

— Ce vom face noi, căci avem a trece prin 
împărăţia vulturilor? 

— Să nu vă fie teamă, căci m-am îngrijit 
eu dea le astupa gura. 

— Totuşi, să ne ascunzi undeva. 

— Vă voi ascunde, răspunse fiul 
vînătorului. 

După ce mai călătoriră, cale lungă şi 
mai lungă, începu a se auzi croncăniturile 
vulturilor. Atunci el ascunse cum putu 
mai bine porumbeii. 

După ce se apropie de hotarul 
împărăției lor, o negură de vulturi se 
arătă împregiurul corăbiilor şi, cătîndu-i 
price, croncăneau de mi-ţi împuia capul, 
zicînd: 

— Ce cauţi p-aici, fiule al vînătorului? 
Au venit-ai să ne vînezi, ori să ne stirpeşti 
neamul, sau să ne iai împărăţia? Dară 
nu ştii că nu vei mai scăpa cu viaţă din 
miîinele noastre? Ori şi dacă vei scăpa, 
n-ai să te întorci teafăr şi nepedepsit de 
noi! 

— Staţi locului şi nu vă mai necăjiţi. Eu 
viu la voi ca prieten. Voi trece prin ţara 
voastră la treaba mea şi mă voi întoarce 
fără să mi se cletine un fir de păr măcar 
din cap. Nici n-am să vă vinez. Nici n- 
aveţi să mă pedepsiţi. 

— Him! Dară miroasă a hoit p-aici pe la 
tine, mai ziseră vulturii şi se repezeau cu 
stolurile asupra corăbiilor. 

— Astimpăraţi-vă şi mă ascultați, le 
răspunse fiul vînătorului. Ştiam că vă 

aflaţi în lipsă şi v-am adus de mîncare. 
Pentru aceasta şi voi să mă slujiţi. 

Prinse bucuros împăratul vulturilor, 
cînd auzi de una ca asta, şi dete poruncă 
vulturilor să stea ca- reşi pe unde 
apucase. 

Atunci fiul vînătorului spuse împăratului 
vulturi-lor că-i va da tot hoitul din corăbii 
dacă îi va da un vultur care să meargă cu 
dînsul şi să-i fie supus la ce-i va porunci. 

Primind împăratul vulturilor de bine 
cele spuse, fiul vînătorului le dete hoitul 
din cincizeci de coră-bii, iară vulturii se 
repeziră asupra lui ca nişte flă- mînzi 
calici. 

După ce mîncară, luă fiul vînătorului un 
vultur şi merse înainte. Pe drum îl învăţă 
ce avea să facă. Îi mai spuse că el va sta 
cu arcul întins şi că-l va vîna de îndată ce 
se va abate de la poruncele lui. 

Vulturul ştia de frica lui. El cînd zicea 
vorba, nu giumea. lIntr-acestea, ajunse 
aproape de grădina raiului. Dară cine se 
putea apropia de dînsa? Acolo nu era 
nicidecum noapte, căci pomul din mijlocul 
raiului lumina noaptea ca ziua. 

Atunci fiul vînătorului zise vulturului: 

— Am să dau drumul unui porumbel; tu 
să-l iai în goană, dară să nu te împingă 
păcatele să-i faci vrun rău, căci cu viaţă 
nici tu nu vei scăpa. Eu voi sta cu arcul 
întins, urmărindu-te cu ochii: şi în clipa ce 
voi simţi că ai să-mi calci porunca, te voi 
lua la cătare şi-ţi voi trimite o săgeată d- 

alea înveninatele, de-ţi voi răpune capul. 
Ai auzit? 

— Am auzit. Fii pe pace, voi face după 
cum îmi porunceşti. 

Apoi spuse şi unui porumbel ce are să 
facă, şi dîn- du-i drumul, acesta se urcă în 
slava cerului. Vulturul se luă după dînsul. 
Porumbelul coti în sus, coti în jos, ba la 
dreapta, ba la stinga. Vulturul după 
dînsul şi nu-i da răgaz. Porumbelul se 
mai dete într-o parte, se mai dete într- 
alta. Vulturul nu-l slăbea din goană. Dacă 
văzu şi văzu, porumbelul, năvălind asupra 
raiului, zvic! şi intră înăuntru de se puse 
pe pomul din mijlocul grădinei, spre a 
se odihni. Îi tîcîia 
inima de frică, de sta să-i spargă pieptul. 
Vulturul nu putu să intre după dînsul, 
căci acolo nu se face vărsare de sînge. 
După ce se odihni niţel, rupse cu ciocul o 
rămurică din acel pom, se ridică în zbor şi 
veni de se puse pe umărul fiului de 
vînător. 

Acesta, cînd văzu rămurică, parcă 
apucase pe Dumnezeu de un picior, aşa 
mare bucurie avu. Porunci numaidecit a 
lua corăbiile drumul înapoi, după ce 
ascunse iarăşi pe porumbel. Vîntul fiind 
priincios, mergea ca gîndul. Cînd trecu 
prin ţara vulturilor, le dete hoitul şi de la 
celelalte cincizeci de corăbii. Vulturii, 
năvălind asupra hoitului ca orbii, nici nu 
prinseră de veste cînd plecă fiul 
vînătorului. 

Iară cînd trecu prin ţara porumbeilor, 
lăsă locului porumbeii ce luase, şi, luîndu- 
şi ziua bună de la împăratul lor, purcese 
cătră ţara lui, unde ajunse după o 
călătorie fericită. 

Cînd auzi împăratul că s-a întors fiul 
vinătorului cu isprava făcută, trimise 
numaideciît slujbaşi şi-l aduse cu cinste la 
palat. 

După ce se închină cu slujba, fiul 
vînătorului zise: 

— Să trăieşti, luminate împărate! Dară 
se cădea ca în palaturile tale să se afle o 
astfel de sculă. 

— Am ştiut eu de ce te-am trimis. 

Şi  aşezind  rămurică în mijlocul 
palatului, nimeni nu putea să cate la 
dînsa, căci lumina ca soarele. 

Atunci împăratul, de bucurie că la 
curtea sa sunt lucruri ce nu se află în 
toată lumea, strînse Sfatul împărăției şi-l 
pofti să-i spuie cu ce ar găsi dînsul de 
cuviinţă să răsplătească slujbele făcute 
lui de fiul vînătorului. Sfatul într-un grai 
răspunse că n-ar greşi daca l-ar gineri. 

Împăratul primi de bun sfatul şi spuse 
fiului de vinător să se gătească de 
cununie. 

lară el, dacă auzi una ca aceasta, se 
închină împăratului, mulţumindu-i pentru 
răsplătirea cea înaltă ce-i da, apoi zise, 
faţă cu toţi boierii: 

— Mărite împărate, eu am auzit pe 
cutare boier lăudîndu-se că el, de şi-ar 
atîrna de gît un prostovol şi s-ar arunca 

în Dunăre, ar putea să pescuiască pentru 
măria-ta pe împăratul peştilor, care este 
cu solzii de aur. 

— Minte, măria-ta — răspunse acel 
boier — eu n-am zis niciodată nimic. 

Acesta era boierul cu pricina, care tot 
pirise pe fiul vînătorului. 

Împăratul nu mai voi să asculte vorbele 
de îndreptare ale boierului, căci se 
îngreţoşase şi el de palavrele lui ce pe 
toată ziua îi toca, ci îi porunci să facă într- 
o clipeală de ochi ceea ce se lăudase că 
poate să împlinească. 

Neavînd încotro şi cu lacrămile în ochi 
cît pumnul, boierul acela fu nevoit a-şi 
lega un prostovol de grumazi, se aruncă 
în Dunăre şi acolo rămase. 

Iară fiul vînătorului se căsători cu fata 
împăratu-lui. Şi atita veselie se făcu la 
nunta lui, încît rămase de pomenire în 
toată împărăţia. 

Şi încălecai p-o şea etc. 


Columna lui Traian, VII (1876), pp. 
82—92. 

Povestea despre Tolpa ţiganul 
şi Ştefan-vodă cel Bun şi Mare 


Spun, măre, că Stefan domnul să fi fost 
om dezgheţat şi verde ca busuiocul. Toţi 
oamenii de pe lîngă dînsul erau aleşi pe 
sprinceană: deştepţi, ugur- lii, veseli şi 
numai spirt, ştii colea, cum sunt buni să 
mi-ţi facă ispravă bună. 

Stefan domnul era aşa de bun cînd 
vedea drepta-tea înaintea lui, încît să mi-l 
pui la rană şi să se vindece; dară era aşa 
de aspru cînd da peste cîte o nedreptate, 
încît nu căta nimărui de ce îi e cojocul, ci 
mi ţi-l punea la pedeapsă, măcar de-ar fi 
fost de şepte palme în frunte. 

La curtea lui se afla un ţigan cam 
vorbăreţ, anume Tolpa. El aflase har 
înaintea lui vodă pentru glumele lui cele 
nevinovate şi cam înghimpătoare pentru 
unii din boieri. 

Într-una din zile, văzu el venind la vodă 
o samă de ţărani romiîni. El le iesă 
înainte. 

— Ce cautaţi voi, bre, oameni buni? 

Ţăranii, socotind că este vrun boier de-a 
curţii, îşi luară căciulele în mînă şi, într-o 
glăsuire, toţi ziseră: 

— Apoi ce se căutăm, cuconaşule. Iată, 
am venit şi noi, păcatele noastre, să ne 
jăluim lui vodă pentru pacostea ista de 
pîrcălab, care ni s-a pus ca scaiul în 
cap. 

— A cam aflat vodă cîte ceva despre 
pircălabul vostru, bre, oameni buni. 
Spuneţi-mi şi voi tot ce ştiţi şi lăsaţi-l pe 
mina mea, c-oi şti eu cum să-l încon- dei 
la măria-sa, şi vi se va face dreptate. 

Atunci ţăranii îi spuseră cum îi 
nedreptăţeşte pircălabul, cum îi 
asupreşte şi jupuieşte, cum le ia bi-ruri 
afară din cale, cum îi globeşte peste 
măsură pentru lucru de nimica şi, pe 
lîngă aceste, cum îi chinuieşte, bătîndu-i 
pînă îi deznoadă, ia, pentru aşa, de florile 
mărului. 

— Duceţi-vă acasă, dragii mei — le mai 
zise Tolpa — şi vă odihniţi, că am eu ac de 
cojocul lui. Să nu vă temeti de nimic, de 
acum înainte nici capul n-are să vă mai 
doară. 

— Dumnezeu să-ţi dea noroc şi să-ţi 
lungească zilele, cuconaşule, să ai parte 
de ce t-ei ruga lui Dumnezeu şi să fii 
sănătos şi rumen ca un bujor. 

Apoi plecară ţăranii cu inima uşurată. 

Tolpa, nici una, nici două, el voia să 
facă dreptate ţăranilor. Se vede că el cam 
ştia patarania despre ceea ce păţea 
ţăranii de pe la pircălabi. Ce să facă, cum 

să dreagă ca să se ţie de cuvintul ce dase 
ţăranilor. Se gîndi, se răzgindi şi, 
deodată, lovindu-se uşor cu palma pe 
frunte, zise: 

— Stăi, că ţi-am făcut-o, pircălabe. 

El căta acum vreme cu prilej să poată 
intra la vodă cînd o fi în toane bune. Nu 
trecu mult şi într-una din zile văzu pe 
vodă cu voie bună, intrind în Divan. 

Pasămite, vodă aflase că oastea lui 
înfrinsese o samă bună de vrăjmaşi ce 
încălcaseră ţara. Dară era prea devreme. 
Nu venise nici un boier la Divan. 

Vodă era singur. 

Atunci odată intră răpede în Divan, 
ţinîndu-se cu mîna de falcă şi văitindu-se. 

— Dar tu, mă Tolpo, ce ai? de ce plingi? 
îl întrebă vodă, cam rizînd. 

— Ce să am? laca mi-a tras popa o 
palmă, de mi-a ieşit stele verzi din ochi. 

— Da' de ce, mă? îl mai întrebă vodă, 
înseninîn- du-i-se fruntea şi făcînd haz. 

— Ei, iaca pentru că n-am ştiut Tatăl 
nostru. 

— Bine ţi-a făcut. Două trebuia să-ţi 
dea, mă păcătosule. Trei trebuia să-ţi dea. 
Păi bine, mă, păgîn de-ai fi fost şi tot 
trebuia să ştii Tatăl nostru! Dară tu, ce 
pirdalnicul de liftă spurcată ăi fi fiind de 
să nu ştii tu rugăciunea domnului şi 
Dumnezeului nostru? 

— Ba îl ştiu, măria-ta; dară într-un loc îl 
greşesc. 

— Ei bine, ia zi, să vedem unde nu ştii, 
şi să te sileşti să-l înveţi, că-ţi dau şi 
boierie. 

— „Tatăl nostru, carele eşti în ceruri, 
sfinţască-se numele tău, vie împărăţia 
tarti 

— Mai încolo? 

— Aici o cam scrîntesc, măria-ta. 

— „Fie voia ta.” 

— Fie. 

— „Fie voia ta...”, prostule! Zi de la 
început şi bagă de samă; ţine minte: „fie 
voia ta”. 

— Tatăl nostru... carele eşti în ceruri... 
sfinţeas- că-se numele tău... vie împărăţia 
ta... fie...” 

— „Fie voia ta”, mă, zise vodă cam 
răstit. lată, îţi spun drept, şi mie îmi 
vine să-ţi trag o palmă. Cum de să uiţi tu 
de la mînă pănă la gură?! Nu te cre- deam 
eu odată cu capul să fii tu aşa de nătărău. 
Atîta lucru să nu ţii tu minte! Iată: „fie 
voia ta”. Zi de mai multe ori. 

— Fie voia mea... fie voia mea... fie vo... 

— Nu aşa, sgripsore bătrin! „Fie voia 
ta”, mă, adică să se facă pe pămînt voia 
lui Dumnezeu, precum se face şi în ceruri. 
Aici nu e vorba de voia mea sau a ta, 
becisnicule! 

— D-apoi... fie şi a lui. Dară dacă uit... 

— Doară nu-ţi lipseşte vreo doagă. Ţine 
bine minte. 

— Nu că-mi e voia să uit, măria-ta. Dară 
ca să-mi aduc aminte mai lesne, scrie-mi 
măria-ta, rogu-te, vorbele aceste, şi te 

iscăleşte, că doar ştiind că vine de la 
măria-ta voi avea grijă ca de poruncile ce- 
mi dai. 

Ştefan-vodă, bun precum îl lăsase pe el 
Dumnezeu, şi care nu ştia ce este 
vicleşugul la inima lui, luă o coală de 
hîrtie şi scrise cu nişte slove mari: „fie 
voia ta”. Apoi o dete în mîna lui Tolpa, 
după ce se iscăli. 

Tolpa, cînd văzu cartea domnească în 
mîinile lui, de bucurie i se păru că 
apucase pe Dumnezeu de un picior. leşi 
din Divan şi porni într-un suflet la satul 
de unde veniseră ţăranii să se jăluiască 
lui vodă. 

Cum ajunse acolo, dete în ştire la toată 
lumea că a venit cu o poruncă 
domnească. 

Cînd auziră ţăranii de una ca aceasta, 
se adunară cu căţel, cu purcel să afle ce 
zice porunca. 

Tolpa trimise de chemă şi pe pîircălab. 

Acesta se grăbi a veni şi dînsul să ia 
cunoştinţă de cele ce poruncea vodă. 
Oamenii se făcuse roată împrejurul lui 
Tolpa şi-l îmbulzea. 

— Oameni buni, faceţi roata mai mare şi 
lăsaţi-ne în mijloc mai mult loc de joc. 

Şi îndată mijlocul roții se deşertă şi 
rămase o lumină cît faţa ariei. 

Apoi, chemînd înainte pe pîrcălab, îi 
arătă cartea domnească şi-l întrebă: 


— Cunoşti această iscălitură? 

— Da’ cum să n-o cunosc? răspunse 
pircălabul. Este a măriei-sale. 

— Dacă o cunoşti, spune-mi ce zice 
măria-sa aici? 

— Ce să zică? Iaca, „fie voia ta”. 

— Ai înţeles acum? 

— Ba n-am înţeles nimic. 

— Ei, las’ că te-oi face eu să înţelegi 
acum. 

Şi întorcîndu-şi privirile cătră ţărani, le 
opri asu-pra a doi flăcăi nalţi ca nişte 
brazi, legaţi şi vîrtoşi. 

Apoi făcîndu-le cu mîna, îi chemă şi le 
zise cu grai poruncitor: 

— Porunca măriei-sale lui vodă grăieşte 
ca să-mi luaţi pe  d-nealui, jupînul 
pircălab, să mi-i daţi cincizeci de toiege 
de cele beşicate. 

Toţi tăcură molcum cînd auziră de o aşa 
grea poruncă. 

Însuşi pîrcălabului i se încleştă gura. El 
ştia ca şi toată lumea că împrotiva 
poruncii lui vodă nu era chip de a sta. 
Bieţii flăcăi se cam codea. Văzind Tolpa 
sfiala flăcăilor, adaose: 

— Porunca măriei-sale lui vodă mai zice 
că cine se va împrotivi celor glăsuite într- 
această carte domnească să mănînce la 
spete o sută de toiege tot de cele sărate, 
pietroase şi îndesate. 

Flăcăii, care nu prea aveau poftă de aşa 
mîncare, puseră mîna pe jupinul pîrcălab, 
îl întinseră la pă-mînt şi-i deteră cincizeci 
de bețe bune. 

Pîrcălabul suferi şi nu zise cîrc. Vezi 
bine că n-a- vea ce zice, dacă odată vodă 
poruncise. 

Apoi Tolpa zise: 

— Aceasta este, jupîne pîrcălabe, ca să 
te înveţi minte altădată a mai asupri pe 
aceşti sărmani şi nemernici; vodă nu 
poate suferi să se facă nedreptate în 
țara lui şi să se schingiuiască bunii 
locuitori ai acestei ţări. 

Totuşi, pîrcălabul nu se putea dumeri 
cum de să cadă asupra lui o aşa de aspră 
urgie domnească, el ştiindu-se credincios 
şi supus domniei. 

Nu mai cuteză multă vreme să vie la 
curtea domnească, temîndu-se de a da 
ochi cu figura cea cruntă a lui Stefan- 
vodă cînd era amărit pe cineva. 

Trecu ce trecu şi trebile îi siliră, în cele 
din urmă, să se înfăţişeze domnului său. 
Veni deci cu frica în sîn la curte şi se 
arătă lui vodă. 

Acesta, cum îl văzu, îi zise zîmbind şi cu 
faţă senină: 

— Bine ai venit, pîrcălabe, ce mai veste 
prin ţară? Demult e de cînd n-am mai dat 
cu ochii de tine. Au doară te-ai mîndrit? 

— Umilita slugă a măriei tale a fost 
totdeauna supus poruncilor. Şi nu cred să 
te fi îndoit de cre-dinţa ce totdeauna ţi-am 
arătat, răspunse pîrcălabul. 

— De unde îţi vine ţie, pîrcălabe, aşa 
gînduri străine  cugetului meu? Eu 
totdeauna te-am cinstit, şi dreptul lui 

Dumnezeu, n-am avut să mă căiesc de 
aceasta niciodată. 

Auzind versul ! cel dulce al graiului 
domnesc, pîrcălabul mai prinse puţină 
inimă şi se încumese a zice: 

— Păcat de Dumnezeu, măria-ta, să-ţi 
arunci ur-gia cea aspră asupra unui 
slujitor credincios, să faci să se 
necinstească  cărunteţa unui slujitor 
supus, fără să-l fi judecat mai întîi, 
ştiindu-te totdeauna drept. 

— Ce sunt acestea care le spui tu, 
pircălabe? îi zise vodă plin de mirare şi 
pierindu-i seninătatea de pe faţă. 


Pîrcălabul înţelese că trebuie să se fi 
jucat vro drăcie în istoria aceasta şi 
răspunse: 

— Iată, iată, măria-ta, cum am suferit o 
pedeapsă pe nedrept. 

Şi spuse tot ce i se întîmplase cu Tolpa. 
Cînd auzi vodă de una ca aceasta, miînia i 
se urcă pe faţă. Ochii îi scăpărau de 
supărare. El zise: 

— Mişelul 1 Va să zică el m-a amăgit 
cînd mi-a cerut iscălitura sub acele 
cuvinte, „fie voia ta”, pre- făcîndu-se a nu 
şti Tatăl nostru! Nemernicul! Nu mai 
este vrednic a vedea faţa mea! Să se 
spînzure! 

Bietul Tolpa, de cum văzuse pe 
pircălabul că venise la curte, se ţinea 
după urma lui să vadă ce are să se 
întîmple. Cînd piîrcălabul intrase la vodă, 


1 Vers — viers, timbrul vocii. 

Tolpa se tupilase la uşă şi asculta. Iară 
cînd auzi groaz-nicele cuvinte ale lui 
vodă, se făcu nevăzut. 

Îl căutară slujbaşii să puie mîna pe 
dînsul, dară el parcă intrase în bortă de 
şerpe. Tolpa nu e nicăiri. Se trimise 
numaidecît oameni în urma dositului de 
Tolpa. 

El, bietul, la cine să năzuiască, unde să- 
şi caute adăpost, unde să se ascundă de 
mînia lui vodă? În- tr-o clipă mii de 
gînduri îi trecură prin cap. In cele din 
urmă, se socoti că scăpare nu e decit în 
grădina lui vodă. 

Acolo ştia el nişte culcuşuri unde nu l-ar 
fi putut găsi ziua în amiaza mare, dar 
încămite noaptea. Se strecură fără a fi 
văzut de cineva şi se piti într-una din 
acele ascunzători. 

Inima lui Stefan iară se deschise, 
seninătatea iară se urcă pe faţa lui. Vezi 
că Stefan-vodă avea mai multe ceasuri 
bune decît rele. A doua zi, cătră seară, 
ieşind să se mai răcorească de zăduful 
zilei, intră în grădină singur-singurel, 
cum avea el obicei cînd avea de citit cărţi 
de pe la împărați şi crai. 

Tolpa, văzîndu-l că are să treacă tocmai 
pe unde se afla el, se urcă ca o miîţă într- 
un măr, legă briul cu un capăt deo 
ramură a pomului, iară cu celalalt capăt 
se legă de subsuori şi se lăsă a-i bălălăi 
picioarele în vint. Astfel era atirnat 
printre frunzişul pomului. 

Trecînd vodă pe potică şi aruncîndu-şi 
ochii asupra pomului, văzu pe Tolpa 
spînzurat. Inima măriei-sale se înduioşă, 
şi părindu-i rău de porunca ce dase în 
ziua trecută, zise: 

— Sărmanul Tolpa, mare trebuie să-i fi 
fost groaza cînd a auzit porunca ce am 
dat să-l spînzure. El n-a mai aşteptat pănă 
să mai vie gidea a-l mai da şi pe dînsul de 
osteneală, ci şi-a făcut samă singur. Imi 
pare rău de el. De ar mai trăi încă, l-aş 
ierta de moarte. 

N-apucă să mai facă trei paşi, şi Tolpa 
tup! în urma lui vodă. Cum îi auzi vorbele 
cele milostive, el se dezlegă iute şi sări 
jos din pom. 

Stefan întorcîndu-se, îl văzu cu capul la 
pămînt. Iară Tolpa strigă: 

— „Fie voia ta!” 

— Bine că barim de frica spînzurătorii 
ai învăţat Tatăl nostru. Atunci m-ai prins 
cu iscălitura, acum cu cuvîntul. Dară să 
nu cutezi a-mi face vreo blăs- temăţie, că 
nu vei scăpa cu voia sau fără voia nu ştiu 
cui. 

Era glumeţ Stefan cel Mare cîteodată, 
şi-i plăcea a asculta şi glumele altora; 
dară glumele nesărate şi nesămuite 
erau oropsite; şi cei de primprejurul lui 
nu prea se jucau cu focul fără să se 
pirlească. 


Convorbiri literare, XII (1878), pp. 216—220. 

Ioviţă, Făt-frumos 


A fost odată ca niciodată etc. 

A fost odată un împărat şi o 
împărăteasă. Ei n-a- vuse parte de cele 
trei fiice ale lor, căci li le răpise nişte 
zmei. 

Nu se poate spune miîhnirea ce avu 
acest împărat cînd auzi de prăpădul 
copilelor sale. Ridică oaste mare şi 
purcese să bată pe zmei, ca să-şi ia fetele 
înapoi. Iară dacă ajunse pînă la marginea 
ţărei sale, chip nu era să înceapă bătălia, 
căci îi despărţea o apă mare. Puse, deci, 
să se facă un pod peste acea girlă. Lucră 
trei ierne şi trei vere, dară podul să se 
aşeze ba! Căci ceea ce se lucra ziua 
noaptea venea dracii de zmei şi stricau 
tot. Ce să facă bietul împă-rat, căci i se 
frigea inima după copilele sale? Puse să 
se strige prin toată ţara că cine se va găsi 
să descopere pe nelegiuiţii carii îi tot 
stricau podul şi chipul cu care va putea 
să-l înființeze va  dobîndi daruri 
împărăteşti. Nimeni nu se bizuia la aşa 

ceva. Făgăduiala împăratului se mai mări; 
dară cine să se însarcine cu slujba nu 
se găsi. 

Iară o babă chioară, şchioapă şi girbovă 
veni şi se arătă împăratului, zicînd: 

— Mărite împărate, să-ţi ţie Dumnezeu 
zilele şi să-ţi fie faţa curată şi luminată! 
Tot mi-este mie viaţa o povară, mă voi 
duce să ispitesc şi să descopăr ceea ce 
măria-voastră doreşte să ştie. 

— Dacă vei izbuti — îi răspunse 
împăratul — cinste împărătească vei avea 
şi daruri care să te scape de nevoi şi de 
ticăloşia ce a căzut pe capul tău. 

— Voi face pe dracul în patru, numai să- 
mi izbîn- desc bărbăţelul pe care mi l-a 
răpus aceşti cîrcotaşi de zmei, încă din 
tinereţe, şi ce o vrea Dumnezeu cu mine. 

— Du-mi-te cu bine — îi mai zise 
împăratul — şi Dumnezeu fie-ţi în ajutor! 

Rise împăratul de semeţia babei. El nu 
credea să facă ea vro ispravă, mai cu 
seamă că atiîţi viteji nu se încumese a-i 
face această slujbă. 

Baba, şiontic-şiontic, se duse şi, pe furiş, 
se ascunse într-o scorbură de copaci ce 
era p-acolo pîmprejur, pe unde ajunsese 
oastea împăratului de aşezase cîteva 
bîrne. 

Cu moarte în sîn şi sufletul ţiindu-i-se 
numai într-un firicel de aţă, ea sta acolo şi 
tremura ca varga. Tot aş- teptînd, frica ei 
creştea. Îi ticăia inima de parcă sta să-i 
sară din pept. Şi la atita ajunsese, încît îşi 
blestema ceasul cînd se semeţise a veni 

aci. Ar fi voit să fugă. Dară acum altă 
nevoie o pironi pe loc. Îi era frică să nu 
dea peste dînsa zmeii, căci o făcea una cu 
pămîntul. 

Cînd, ce să vezi dumneata? Unde auzi, 
măre, un urlet, o vijietură şi un chiloman 
de glasuri, de în-gheţa sîngele în om. Ea 
se făcu mitiitică într-un unghi şi lua 
aminte la toate mişcările şi vorbele 
zmeilor, căci zmeii erau care făceau acel 
zgomot drăcesc. 

Dărimară tot. Nu mai rămase nici un 
lemnişor în picioare. Apoi se adunară la 
sfat. Şi  riseră cu nişte hohote 
îngrozitoare, de ţi se ridica perii pe trup, 
şi-şi bătură joc de osteneala împăratului 
şi de neizbînda lui. Ziseră unii unele, alţii 
altele, iară un drăcos de zmeu tinar şi 
fara doxă la cap, muşcîndu-l şarpele de 
inimă, se scăpă şi el de spuse: 

— Hei, măi fraţilor, zise către unul d-ai 
lor. Bine a zis cine a zis că, pînă n-o 
arunca împăratul  vrăjmaşul nostru 
năvodul să prinză mreana de aur, să o 
gătească şi să o dea  neveste-sei, 
împărătesei, să o mănînce, nici că am 
gîndul tatei că va putea întinde podul 
peste apa asta şi să vie să ne bată. 

— Ia taci, măi tontule şi flecarule, ce tot 
stai tu de vorbeşti; mare lichea ai mai 
fost, gură de cîrpă ce eşti! îi răspunse 
acela, către care se îndreptase cu vorba 
şi răstindu-se la dînsul. Dară de va fi 
cineva primprejur care să te auză şi să te 
crează că o fi aşa, ce ne facem noi? 

— Dară cine cutează să se apropie de 
lucrul nostru? răspunse altul. Lasă băiatul 
în pace. 

Şi ce e dreptul, nu ştiu cine ar fi putut 
să meargă la dinşii şi să se întoarcă 
teafăr! căci ei cînd vor- beau, hauiau văile 
şi codrii. Toţi vorbeau deodată, cu nişte 
răcnete şi bolborosituri de-ţi lua auzul. 

Biata babă, nu mai rămăsese inimă într- 
însa. P-aci, p-aci era să se ducă dracului 
de pomană. Atita frică ce păţi ea în 
noaptea aia nu păţise de cînd o făcuse mă- 
sa. 

În revărsat de zi, zmeii se duseră de 
unde veniseră. Baba sta ghemuită şi nu-i 
mai venea să iasă de unde se ascunsese. I 
se tot părea că vede zmeii sfădindu-se 
între dînşii. O apucase vedeniile, sărmana 
de ea, de frică. Chiar după ce-şi veni în 
fire, i se tot nălucea zmei, certuri şi cîte 
nagode toate. În cele mai de pe urmă, îşi 
luă inima în dinţi şi ieşi din scorbură. N-a- 
puca să facă un pas şi se uita în toate 
părţile, nu care cumva să o vază zmeii şi 
să o facă chisăliţă, una cu pămîntul. 

Şi iarăşi, şiontic-şiontic, veni pînă la 
împăratul, scăpînd cu faţă curată. Spuse 
împăratului ce văzu şi ce auzi. Împăratul 
îi dete avuţii şi o puse în cinste 
împărătească. Apoi, adunînd pe toţi 
năvodarii cei mai iscusiţi din ţară, îi puse 
să dea cu năvodul. Cum aruncară 
năvodul, pare că fu un făcut, pescuiră 
numai- decît mreana cea de aur. 

Luînd împăratul mreana, o găti însuşi cu 
mîinile lui şi o dete împărătesei, soţia lui, 
ca s-o mănînce. Aceasta, cum o mîncă, 
simţi îndată a fi luat în pîntece. Mare le fu 
mirarea cînd văzură o astfel de minune. 
Atunci împăratul amînă bătălia şi se 
întoarse acasă. 

După nouă luni, unde îmi născu 
împărăteasa un prunc ca un grăsun şi îi 
dete nume de Ioviţă Făt- frumos. 

Din rămăşiţele de la masa împărătesei 
apucase de mîncă şi o căţea, şi fătă şi ea 
trei căţeluşi, unul mai frumos decît altul. 

Creştea fiul împăratului într-un an cit 
creştea alţii în trei. După ce se mai mări, 
îl puse la învăţătură şi numaideciît întrecu 
pre toţi procopsiţii din împărăție; iară de 
viteaz era vai de lume! Cine putea să-i 
stea lui împotrivă? Cine să se puie cu 
dînsul? Nimeni nu i se putea asemăna. 

Cînd se făcu şasesprezece ani, întrebă 
el într-o zi pe mumă-sa de a mai avut 
fraţi. 

Mumă-sa îi spuse că a mai avut trei 
surori, dară că le răpise zmeii. 

Cînd auzi el de una ca asta, se făcu leu 
paraleu, şi spuse că se duce să le scape 
de la robie. 

În deşert se împotrivi mă-sa ca să nu 
plece, căci Îl va prăpădi zmeii, el fiind 
încă copilandru şi zmeii voinici încercaţi. 
În deşert rugăciuni, în deşert îi spuseră 
că mai era timp, căci nu vru să ştie de 
nimic, ci se pregăti de plecare. 

Dacă văzură şi văzură că este peste 
poate de a-l opri din drum, tată-său şi 
mumă-sa îi dară bani de cheltuială şi 
haine de primeneală şi îl lăsară să 
meargă unde l-o trage pe el aţa; iară 
dinsul îşi luă câinii fătaţi de căţeaua ce 
mîncase din rămăşiţurile ce căzuse din 
masa împărătesei şi plecă. 

Pliînse tată-său, se tingui mumă-sa cînd 
plecă el. Dară dînsul pare că nu-i vedea, 
nu-i auzea. Dete pinteni calului şi pieri ca 
o nălucă din ochii părinţilor lui. 

Merse, merse, merse, şi iară merse. 
Merse mai multe zile, zi de vară pînă în 
seară, pînă ce ajunse la soru-sa cea 
mare. El mergea ca pe ciripie. Intră drept 
în curtea zmeului, unde întîlni pe soru-sa, 
şi o întrebă unde este zmeul. 

Soru-sa, cum îl văzu, prinse milă de el. 
Îl cunoscu după port că este om din 
împărăţia tatălui său, şi apoi parcă îi 
zicea inima ceva. Vezi că, măre, sîngele 
apă nu se face. Pînă a nu întreba de 
părinţi, ea îi zise speriată: 

— Fugi, fugi mai iute, vai de mine, şi te 
ascunde undeva, să nu dea zmeul peste 
tine, că se face prăpăd mare. 

— Au doară de florile mărului socoteşti 
că am venit eu p-aici? Unde este el acum? 

— S-a dus d-azi-dimineaţă la vinătoare 
şi acum Îl aştept cu masa pusă. 

N-apucă să sfirşească bine vorbele şi se 
auzi un şuierat şi un tropot de cal. Venea, 
măre, spurcatul de zmeu ca un balaur 
turbat. 

În pragul porţii îl întîmpină şi loviţă. 
Cum îl văzu zmeul, îl cunoscu şi păli. Se 
vede că ştia el ce ştia. Şi cum sta loviţă 
ţanţoş şi înfipt, zmeul pricepu că nu mai 
era loc de joc. Atunci îi zise: 

— Cum vrei, loviţă Făt-frumos, să ne 
batem? In săbii să ne tăiem, în arcuri să 
ne săgetăm, în suliţi să ne împungem, ori 
în luptă să ne luptăm? 

— Ba în luptă, că e mai dreaptă şi mai 
sîntă, răspunse loviţă. 

Se apucară la luptă. Şi se luptară, şi se 
luptară, de socoteai că o să se cufunde 
pămîntul sub dînşii. Cînd aducea zmeul 
pe loviţă, cînd Ioviţă aducea pe zmeu, şi 
nu se puteau dovedi. 

Aşa se luptară pînă către amurgul serii. 
Văzind loviţă că timpul trece, şi ca să nu-i 
fie munca deşartă, unde îşi adună toate 
puterile, strînse pe zmeu, nei- culiţă, de-i 
ieşi limba din gură şi, aducîndu-l odată 
valvîrtej şi trintindu-l, mi ţi-l răpuse ca pe 
el. Apoi îi reteză capul. 

Aşa făcu şi cu ceilalţi doi zmei, la care 
se aflau celelalte două surori ale lui. 

După ce îşi izbîndi asupra răpitorilor 
surorilor sale, Ioviţă le adună la un loc şi 
le spuse că el este fratele lor. Atunci să fi 
văzut bucurie pe dinşii. Nu se mai 
săturau întrebîndu-l despre ce mai este 
pe acasă pe la dînşii, despre părinţi şi 
despre tot ce voiau ele să ştie. 

Surorile lui loviţă îi spuseră că mai- 
nainte de acolo trăia Calomfir, împăratul 
florilor, care avea o soră frumoasă, 

cuminte şi bună, încît s-o pui la rană şi să 
se vindece. 

Ioviţă purcese spre Calomfir, împăratul 
florilor, şi, trecînd prin cîmpia cu sulfină, 
ajunse la dînsul, pe care îl găsi adormit 
sub un pom verde, stufos şi umbros, 
culcat pe pajiştea moale ca puful. Cum îl 
văzu, se culcă lîngă dînsul. 

Deşteptindu-se Calomfir şi văzînd pe 
Ioviţă culcat lingă dînsul, carele se făce 
că doarme, odată sări în sus şi scoase 
paloşul. Cînd voi să-l taie, se gîndi şi-şi 
zise: „Ce eram să fac? Daca omul acesta 
avea vrun gind rău asupră-mi, el mă 
răpunea, cum mă găsise adormit. Bine că 
nu-mi încărcai sufletul cu un păcat.” 

Deşteptindu-se loviţă, se împrieteni cu 
Calomfir şi mergeau amindoi adesea la 
vînătoare. Însă de cîte ori trecea pe 
lîngă un copaci mare, Calomfir se ofilea şi 
se întrista. Într-o zi întrebă loviţă pe 
Calomfir: 

— Ce-ţi este, frate, de te întristezi şi te 
ofileşti cînd treci pe lingă copaciul 
acesta? 

— Cînd o fi să-ţi povestesc ceea ce mă 
întrebi tu, vericule, cată să-mi pregătesc 
toate de moarte, şi apoi să-ţi spui, 
răspunse Calomifir. 

— Dară pentru ce să mori? îl mai 
întrebă loviţă. Au doară ţi-este viata în 
mîna cuiva? 

— Aşa, răspunse Calomfir. 

— Măi, caută-ţi treaba, nu mai crede şi 
tu toate iresurile! Spune-mi numai, şi lasă 
pe mine. 

Calomfir se încumese şi îi spuse istoria 
cu copaciul, cum mersese la vînat, ce făcu 
apoi şi ce păţi. 

Atunci loviţă Făt-frumos încordă arcul, 
îşi luă câinii şi porni şi el la vînat, făcînd 
ceea ce auzise că făcuse şi Calomfir. Ca şi 
dînsul, el săgetă două turturele şi le puse 
să se frigă pe jaratecul de la două cară cu 
lemne. Pe cînd le frigea, auzi, ca şi 
Calomfir, o gură care îi grăi: 

— Calomfire,  leagă-ţi căţeii, leagă-ţi 
boldeii, cu firul de păr ce-ţi dau eu, ca să 
mă apropii să mă încălzesc la focul tău, 
căci mult mi-e frig; îmi clănţănesc dinţii 
de mi-am muşcat limba. 

— Vino şi te încălzeşte — îi răspunse 
loviţă — oricine vei fi tu. La focul meu se 
poate încălzi, fără teamă, oricine, numai 
să fie om de omenie. 

Ca şi la Calomfir se dete scorpia jos — 
căci o scorpie era aceea ce vorbea — însă 
Iloviţă fusese atît de înţelept de nu-şi legă 
ciinii, cum făcuse Calomfir. Dîndu-se 
scorpia jos, se apropie de foc şi se dete 
să-i mănînce friptura. Atunci loviţă îi zise: 

— Fugi d-acolo, dihanie urită, nu te 
întinde la friptură, că te plesnesc cu dînsa 
peste ochi. Este destul loc unde să te 
încălzeşti. 

Ea nu ascultă. El o izbi cu friptura. 
Atunci ea sărind să-i soarbă inima, cum 

făcuse lui Calomfir, loviţă asmuţi cîinii, 
cari săriră pe dînsa. 

Scorpia credea că loviţă îşi legase cîinii 
cu firul de păr ce-i dase ea, şi strigă: 

— Păr, perişorul meu, să mi-i legi, să 
mi-i fereci, gurile să li le încleştezi. 

Cîinii, nici una, nici alta, o înhăţară bine 
şi o ţinură în loc. 

Atunci loviţă îi zise: 

— Dacă voieşti să-ţi scapi zilele, dă-mi 
inima lui Calomfir. 

— Nu este la mine — răspunse ea — ci 
la soru- mea, preste nouă mări, preste 
nouă ţări. 

— Strig-o să vie şi să o aducă, căci, de 
nu, zic să te mănînce cîinii de vie. 

Văzînd scorpia că n-are încotro cîrmi şi 
că nu este scăpare, o strigă. Să fi văzut, 
măre nenişorule, cum mai venea spurcata 
de soră a scorpiei cu o falcă în cer şi cu 
una în pămînt, de te prindea răcori de 
frică. loviţă îi zise să vie mai încet şi să se 
facă mai mică, că, de unde nu, tocmai în 
inimă o săgetează, şi-şi întinse arcul. Ea 
se făcu mică ca o vrabie şi strigă că inima 
lui Calomfir nu este la dînsa. 

Atunci loviţă zise scorpiei să spuie soru- 
sei să vie mai aproape să-i grăiască la 
ureche, căci nu prea aude. Sora scorpiei 
crezu şi se apropie. loviţă asmuţi un 
ciine, care puse gheara pe dinsa şi o 
înhăţă cu colții. 

— Spune-mi, fiară spurcată, unde este 
inima lui Calomfir? 

— Aoleo! îţi spui, îţi spui, numai zi 
cîinelui să mă mai slăbească. 

— Spune întîi şi apoi te voi scăpa. 

— Inima lui Calomfir — zise ea — este 
la fratemeu, preste nouă mări, preste 
nouă ţări. Nu se poate lua decît omorîndu- 
l] pe dînsul. Şi atunci, despicîndu-l, vei găsi 
în el un iepure, în iepure o turturică, în 
turturică o cutioară şi în cutioară inima 
lui Calomifir. 

Cum auzi aşa, loviţă porunci cîinilor şi 
le omori pe amîndouă. Le scoase apoi 
inimile, le fripse şi le dete cîinilor să le 
mănînce. 

Acum trebuia să aducă şi inima lui 
Calomfir. În- călecă dară, şi se duse, se 
duse, iute ca năluca, şi fără a da măcar 
ochii în gene, trei săptămîni, pînă ce 
ajunse la fratele scorpiilor. 

Cum îl văzu, îl chemă la luptă. Fratele 
scorpiilor era cam budulac, căci purta 
într-însul o greutate ce nu-l lăsa să fie 
sprinten. Îl dovedi lesne şi, răpuindu-l, îl 
şi omori. Apoi, spintecîndu-l, apucă 
iepurele de ureche şi-l spintecă şi pe 
dînsul. Scoţind dintr-însul turturica, puse 
mîna şi pe ea; o tăie şi găsi cutioara pe 
care o luă şi se întoarse într-un suflet la 
Calomfir. Şi  deschizind cutia, scoase 
inima şi o dete stăpînului a cui era. Nu 
mai putea de bucurie Calomfir cînd se 
văzu iarăşi cu inimă. Sărea, ridea, juca. 

lară dacă văzu bucuria lui Calomfir şi 
pe dînsul om ca toţi oamenii, loviţă Făt- 
frumos îi ceru de soţie pe soru-sa. 

Calomfir zise că nu atîrnă de la dînsul 
aceasta, ci de la diînsa. El voieşte bucuros 
să aibă un aşa frate ca loviţă. 

Mergind amîndoi la sora lui Calomfir, 
fratele său o întrebă: 

— Îţi place ţie, surioară, flăcăul ce ţi-am 
ales de bărbat? 

— Daca zici tu că este bun, frăţiorul 
meu, n-am nici un cuvint să mă 
împotrivesc la hotăririle tale. 

Ce femeie era aceea care să nu-i placă 
un aşa ro- mîn verde, Făt-frumos şi 
drăgăstos? 

Se învoiră şi o luă. Sora lui Calomfir 
învăţă pe loviţă să ceară de la frate-său 
biciul lui cel năzdrăvan. 

Calomfir, cam cu greu, dară pentru 
dragostea lui Ioviţă şi surorei lui priimi 
cererea şi i-o şi împlini. El zise: 

— Mi-ai dat viaţa, frate să-mi fii pînă la 
moarte, şi biciul acesta să ne fie 
mijlocitor al dragostei noastre. 

Plînseră ei cu lacrămi ferbinţi cînd se 
despărţiră. loviţă, luînd pe sora lui 
Calomfir şi biciul, se întoarse pe la 
surorile sale şi, trosnind asupra caselor 
fiecă-ruia din zmeii ce răpiseră pe 
surorile lui Ioviţă, se făcură nişte mere. 

Cu surori, cu soţie, cu mere cu tot, se 
întoarse la tată-său şi la mumă-sa. 

Cînd auziră, părinţii că fiul lor se 
întoarce cu o aşa izbîndă mare, îi ieşiră 
înainte cu toţi boierii cei mari, cu ostaşi şi 
cu poporani, deteră în trimbiţe, şi în 
surle, şi în buciume cînd îi văzură. lară 

cind se  întimpinară, împăratul şi 
împărăteasa îşi îmbrăţişară copiii şi nu- 
rora şi merseră cu toţii la palaturile 
împărăteşti. 

Ioviţă, plesnind din bici asupra merelor 
ce aveau surorile, odată se făcură alte 
trei  palaturi alături cu  palaturile 
părinteşti. 

Nu mai trecu mult şi loviţă unde mi-ţi 
trînti un pui de nuntă, şi ţinură veseliile 
trei zile şi trei nopţi în toată împărăţia. 

Iară eu încălecai etc. 


Povestit de un şcolar din clasele primare, 
şezător în mahalaoa Duşumea din Bucureşti. 


BG 


Copilul cel isteţ 


Un om odată văduvise. El, nu avea pe 
lume nici al nouălea neam. Îşi jeli nevasta 
ce-şi jeli, dară văzu că nu foloseşte nimic 


376 


cu jelirea. Începu a-şi căuta de trebi. 
Ajuns însă la cărunteţe, nu se putea 
împăca el cu singurătatea. Pasămite omul 
trăise bine cu răposata, se îngăduiseră şi 
le mersese treaba înainte; trăiseră, cum 
am zice, cu pace şi cu mulţumire. 

Copii nu le dedese Dumnezeu nici unul. 
Vedeţi dumneavoastră, n-avea omul cu ce 
să se mîngiie. Era singur cuc. 

Il bătea gîndurile cîiteodată să se 
însoare a doua oară. Nu-i venea însă 
bietului om să-şi uite nevasta dintii, ş-apoi 
nu ştia peste ce pămînt va da. Sta în 
cumpene. 

Să zică da, îi era frică să nu dea tocmai 
acum spre bătriîneţe peste vro muieruşcă 
care să-l joace giurgina. Să zică ba, untul 
singurătăţii îi da ghes şi nu-l lăsa în 
pace. Aşa e omul cînd este învăţat cu 
dichisul lui, cu rostul casei sale. Şi apoi 
vedea şi el că începuse ai se cam risipi 
casa; deoarece nu mai era într-însa un al 
doilea sufleţel de om măcar. 

Ce să facă? După ce se mai gîndi şi se 
mai răz- gîndi, ce-i vine lui? Numai iacă 
îşi ia inima în dinţi, calcă în gura lăcomiei 
şi hotărăşte să-şi ia un copil de suflet. 

El socoti cu mintea lui că aşa ar fi mai 
bine. Nici pe răposata nevastă-sa, adecă, 
să n-o puie la uitare, nici el să nu rămiie 
singur. 

Acum altă nevoie. Cum să facă el să-şi 
aleagă un copil de suflet, şi pe cine să ia 
pe lîngă dinsul, el, care n-avea rude nici 
cît ai îmbuca o dată. 

Stătu la chibzuri. 

Şi puind degetul pe frunte, plănui cît 
plănui, apoi zise: „Mă voi scula mîine de 
dimineaţă, voi umbla prin cetate, şi 
Dumnezeu să-mi scoaţă înainte fiinţa pe 
care s-o iau de suflet”. 

Planul fu bun. Dară ziua în care ieşi 
omul să-şi găsească copil de suflet se 
brodi să fie vineri. 

leşind omul din casa lui dis-de- 
dimineaţă, a doua zi cutreieră cetatea, şi 
parcă toţi copiii intrară în pămînt, că nu 
întîlni nici unul. Totuşi, îndoiala nu i se 
strecură în inimă, căci, voind cu tot 
dinadinsul să aibă cu dînsul măcar un 
sufleţel, se încumese de ieşi afară din 
cetate şi mergea iaca aşa pe drumul cel 
mare, fără să ştie nici el unde se ducea. 
Se vede că-l trăgea aţa la orînda lui. 

N-apucă să mai facă vro doi-trei paşi, şi 
dete peste un şarpe. Omul îi zise: 

— Vrei tu, şarpe, să fii copilul meu de 
suflet? Am de toate, şi bani, să-i măniînci 
cu lingura. 

— Mai e vorbă? Cum să nu voi, 
răspunse şarpele. Numai să ne învoim. 

— Da' cum păcatele să nu ne învoim? 
Eu am fost însurat şi m-am învoit cu 
nevasta ca şi cu un frate. 


— Bine. Eu nu cer mai mult, fărădecît 
să mă porţi în cîrcă. 

— Atât numai? întrebă biet omul. Dacă 
este aşa, tu eşti fiul meu de suflet. 

Se învoiră, şi omul luă pe şarpe în cîrcă. 
Şarpele i se încolăci împrejurul gîtului şi 
se aşeză acolo ca într-un culcuş. 

Omul umbla cu gîtul îmbroborojit şi nu 

făcea nimic fără să ştie şi şarpele. 
Mîncarea unuia era şi mînca-rea celuilalt. 
Ceea ce bea unul bea şi cellaltu. Nimic nu 
făcea unul fără altul. 
_ Trecu multă vreme la mijloc. 
Ințelegerea dintre dînşii nu se strică 
niciodată. Vezi că omul, îngăduitor 
precum firea îl lăsase pre dînsul, nu 
cîrcnise nimic. 

Dară pîrdalnicele de bătrîneţe, cînd vin, 
aduc cu dînsele fel de fel de metehne. 

Omul, îmbătrinind, începuse, deh! a-i 
tremura picioarele, umbla de parcă era 
pus în papainoage, ba încă şi spinarea 
începuse a i se aduce. Ce să mai ocolim? 
să spunem drept pe şleau: iacă se 
cocoşase de bătrin, mai ales că purta în 
spinare o sarcină pe care n-o mai putea 
duce, căci şarpele crescuse, se făcuse 
măgădău mare. s 

Omul, biet, începuse a tînji. Intr-una din 
zile, cuteză a zice: 

— Măi şarpe, fătul meu, fie-ți milă de 
crescătorul tău şi mai dă-te şi tu pe jos, 
că, iată, m-a poticălit Dumnezeu cu 
bătrîneţele şi nu te mai pot duce. 

— Ba să-ţi muţi gîndul, tată. Aşa ne-a 
fost învo-iala şi aşa are să fie pînă vei 
intra în pămînt. 

Ştia omul că aşa era, dară credea că va 
găsi la şarpe milă de copil. 

Mila de la copil de suflet, ca umbra de 
mărăcini, povestea ăluia. 

Bietul om răbdă în piele şi mai purtă în 
cîrcă pe şarpe ce-l mai purtă, şi, văzînd că 
atîta sarcină îl dă- hulase de tot, mai rugă 
pe şarpe să aibă milă de ta- tă-său şi să 
se mai dea pe jos. 

Aş! pe dracul să rogi? Şarpele nu voi să 
asculte nici rugăciune, nici nimic, şi nici 
că avu de gînd să se clintească din loc. 

Unii, alţii, văzînd trudele omului, îl 
povăţuiră să meargă la judecată. Omul 
ascultă şi trase pe şarpe la judecată. 
Cînd se înfăţişară, omul îşi spuse păsul. 
Judecătorii întrebară pe şarpe: cum de nu 
face ceea ce este cu dreptul, şi să mai 
slăbească pe bietul un- chiaş, să se mai 
odihnească şi el. 

— Cu dreptul, cu nedreptul, nu ştiu eu; 
aşa ne-a fost învoiala, răspunse şarpele. 

— Aşa este, bătrînule?  întrebară 


judecătorii. 
— De asta, aşa este — răspunse 
unchiaşul — dară atunci cînd am făcut 


învoiala eram mai tînăr şi puteam să duc 
sarcina. Eu acum nu cer să stricăm în- 
voiala, ci să aibă milă de neputinţele 
mele, căci mi-e fiu de suflet, şi după 
moartea mea tot al meu lui are să-i 
rămiie. 

— Milă la noi nu scrie, zise şarpele. Eu 
ştiu că aşa ne-a fost învoiala, şi apoi, şi 
aşa, şi altminteri, tot eu am să-i fiu 
clironom +, ca un fiu de suflet ce-i sunt. 


1 Clironom — moştenitor, urmaş. 

— Daca aşa v-a fost învoiala, bătrînicule 
— răspunseră judecătorii — şi dacă fiul 
tău de suflet nu voieşte să aibă milă de 
tine, n-avem ce-ţi face. Tre-buie să te ţii 
de învoială. 

Bietul om ieşi de la judecătorie cu 
lacrămile în ochi şi fără de nici o uşurare 
la greutăţile sarcinei ce ducea. 


Şi aşa cu sufletul plin de obidă, abia 
tirîndu-şi trupul, mergea pe gînduri şi 
cugeta că aceasta are să-l răpuie şi că 
nu va putea să trăiască zilele cîte i-a 
fost dat de la Dumnezeu. 

Cînd, trecînd pe la un maidan unde era 
o mulţime de copii, îi auzi că se jucau d-a 
împărații. Ridică capul, se uită şi văzu pe 
copilul pe care ceilalţi copii îl aleseră 
împărat, văzu, zic, pe împăratul copiilor, 
că ieşise la judecată. Împăratul şedea pe 
un buştean mare, sfetnicii lui toţi cu 
toiege în mîini împrejurul lui. Dinainte-i 
doi vinovaţi, legaţi cobză cu mîinile la 
spate, erau înconjurați de ostăşimea 
copilărească, toţi cu ciomege în mî.ini. 

Ce-i dete omului în gînd, că numai se 
apropie şi el de împăratul copiilor şi 
zice: 

— Împărate, am venit şi eu să-mi faci o 
judecată. 

— Spune, tătişorule, ce păs ai? 

— Să vezi dumneata, împărate: rămîind 
văduv, mi se urise cu singurătatea, şi am 
găsit cu cale să-mi iau un copil de suflel, 
căruia să-i rămiie tot avutul meu după 

moartea mea. Şi neavînd nici neam de 
rudă, am ieşit să caut pe cineva, pe care 
mi l-ar scoate Dumnezeu în cale, ca să-l 
fac copil de suflet. Am găsit pe acest 
şarpe, cu care m-am învoit să-l port în 
cîrcă. Eram mai tînăr atunci; acum ela 
mai crescut şi greutatea lui m-a gîrbovit 
pînă într-atît, încît abia mai tîrăsc pe 
pămînt ale păcate. Eu îl rog să se mai 
dea jos, să mai am niţel răgaz, să mai ră- 
suflu şi eu, iar el nu vrea. 

Şarpele voi să răspundă şi el, dară 
împăratul îi tăie pofta de vorbă. El zise: 

— Este o necuviinţă de cele mai mari ca 
să răspunzi înaintea judecătoriei de acolo 
de sus, de unde te afli. Nu ştii tu, şarpe, 
că împricinaţii, cînd se în- făţişează 
înaintea împăratului la judecată, trebuie 
să stea jos la pămînt? 

Şarpele văzu el că n-are încotro. Se 
descolăci de pe lingă gitul omului, se 
dete jos la pămînt şi de acolo răspunse: 

— Împărate, omul acesta, adevărat aşa 
este, că m-a luat copil de suflet, să mă 
poarte în cîrcă. Ori  m-oi da jos din cîrca 
lui, ori nu, tot eu am să fiu clironomul lui. 
Eu mă tiu de învoială. Aşa este cu 
dreptul. Învoiala este sfîntă. 

— Copilul care n-are milă de părinţii lui 
nu este vrednic să vază lumina soarelui, 
zise împăratul. Pe el, băieţi, de mi-l faceţi 
harta-parta! 

Atita trebui. Porunca împăratului se şi 
puse în lucrare. Şi unde mi se repeziră 
ostaşii şi dregătorii cei mici, toţi cu totul, 

la şarpe, şi unde mi-i deteră la bite şi la 
toiege d-alea ţepenele, de mi-i strivi 
capul, numai cît ai zice mei. 

Şi de unde bătrînul se întorcea cu 
lacrămile în ochi de la judecata maturilor, 
acum se întorcea vesel la casa lui, că 
scăpase de nevoia ce căzuse pe dînsul. 
Judecata unui copil îl mîntuise. 


Povestită de d. Viţu, profesor la Universi- 
tatea din Bucureşti. 
PGP 


Sarea în bucate 


383 


A fost odată ca niciodată etc. 

A fost odată un împărat. Acest împărat 
avea trei fete. Rămiind văduv, toată 
dragostea lui el şi-o aruncase asupra 
fetelor. 

Ele mărindu-se şi văzînd sîrguinţa ce 
punea părintele lor ca să le crească pre 
ele, să le înveţe şi să le păzească de orice 
răutăţi şi bîntuieli, se sileau şi ele din 
toată puterea lor ca să-l facă să-şi uite 
mîhnirea ce-l coprinsese pentru moartea 
mumei lor. 

Într-una din zile, ce-i vine împăratului, 
că numai întrebă pe fata cea mai mare: 

— Fata mea, cum mă iubeşti tu pe 
mine? 

— Cum să te iubesc, tată? Iaca, eu te 
iubesc ca mierea, răspunse ea, după ce se 
gîndi ca ce lucru poate fi mai dulce pe 
lume. 

Atiîta o tăie capul pe dînsa, atita şi 
vorbi. 

— Să-mi trăieşti, fata mea; să-mi facă 
Dumnezeu parte de tine. 

Şi întrebînd şi pe fata cea mijlocie: 

— Dar tu, cum mă iubeşti pe mine, fata 
mea? 

— Ca zaharul, tată. 

Atîta o tăie şi pe dînsa capul şi atîta 
răspunse. 

— Să-ţi dea Dumnezeu bine, fata mea. 
Să mă bucur de tine. 

Pasămite fetele acestea erau 
linguşitoare şi ştiau să-şi arate iubirea 
către părintele lor mai mult decît o avea. 

Împăratul se bucură cît un lucru mare 
cînd auzi de la fetele lui cele mai mari 
cît îl iubeşte. El socoti că altfel de iubire 
nu poate să fie decît cea dulce ca mierea 
şi ca zaharul. 

Şi uitindu-se şi la fata cea mai mică, ce 
sta mai doparte şi cu sfială, o întrebă şi 
pe dînsa: 

— Cum mă iubeşti tu, fata mea? 

— Ca sarea în bucate, tată! răspunse şi 
ea cu faţă senină, zîmbind cu dragoste 
fiască şi lăsîndu-şi ochii în jos, de ruşine 
că vorbi şi ea. 

Ea se ruşina, biet, văzînd că tată-său o 
băgase şi pe ea în seamă, ca o mai mică 
ce era. 

Cînd auziră surorile ei răspunsul ce 
dete ea tatălui lor, pufniră de ris şi-şi 
întoarseră feţele de către dînsa. Iar tatăl 
lor se încruntă şi, plin de supărare, zise: 

— Ia fă-te mai încoa, nesocotito, să ne 
înţelegem la cuvinte. N-auzişi tu pe 
surorile tale cele mai mari cu ce fel de 
dragoste mă iubesc ele? Cum de nu te-ai 
luat după dînsele ca să-mi spui cîtă 
dragoste dulce ai şi tu către tatăl tău? 
Pentru asta oare mă trudesc eu ca să 
vă cresc si să vă dau învătătură cum 
altele să nu fie în lume ca voi? Să te duci 
de la mine cu sarea ta cu tot! 

Cînd auzi fata cea mai mică a 
împăratului urgia tatălui său, ce cădea pe 
capul ei, intră în fundul pă- miîntului de 
mîhnire căci se supărase tată-său şi, în- 
cumătîndu-se, zise: 

— Să mă ierţi, tată, că eu n-am vrut să 
te supăr. Eu am socotit cu mintea mea că 
dragostea ce am către tine este, dacă nu 
mai presus decît a surorilor mele, dar nici 
mai prejos decît mierea şi zaharul... 

— Auzi, auzi, o întrerupse tată-său; şi 
mai ai obraz să te atingi de surorile tale 
cele mai mari? Să te duci de la mine, fată 
neruşinată ce eşti, să nu-ţi mai auz de 
nume! 

Îi închise gura şi o lăsă plîngînd. 

Surorile vrură să o mîngîie, dar cu nişte 
cuvinte atingătoare, care îi făceau mai 
mult rău decît bine. 

Fata cea mai mică a împăratului, dacă 
văzu că nici surorile nu o cruţă, îşi puse 
nădejdea în Dumnezeu şi se hotări să 
plece unde mila domnului o va duce. 

Îşi luă deci din casa părintească un rînd 
de haine proaste şi vechi şi pribegi din sat 
în sat, pînă la curtea unui alt împărat. 

Ajungind acolo, stătu la poartă. 

Chelăreasa o văzu şi dacă veni la dînsa 
o întrebă ce vrea; ea răspunse că este o 
fată săracă şi fără de părinţi, şi ar vrea să 
se bage la stăpîn, dacă ar găsi vrun loc. 

Tocmai atunci ieşise ajutoarea 
chelăresei şi ar fi voit să bage pe alta. Se 
uită la  dinsa chelăreasa, cu ochi 
pătrunzători, şi i se păru a fi bună să o ia 
pe dînsa în slujbă. 

Fata de împărat mai fu întrebată că ce 
simbrie cere, şi ea răspunse că nu cere 
nici o simbrie, fără decît să slujească o 
bucată de vreme şi dacă slujba ei va fi 

vrednică de vro simbrie, să-i dea atit cît 
va face. 

Chelăreasa se bucură văzind-o că 
răspunde aşa de cuminte, şi o luă să-i fie 
ajutoare. Îi spuse ce are să facă şi îi dete 
pe mînă un vraf de chei din mai multe ce 
avea. 

Fata era cuminte şi deşteaptă. Ea 
începu să dere-tice prin cămara şi prin 
dulapurile de la care avea cheile şi să 
puie fiecare lucruşor la rînduiala lui. 

Şi fiindcă îi prindea mîna la frămîntat, 
la fiertul dulceţilor şi la alte bunătăţi de 
mîncare ce se află prin  cămările 
împăraţilor, în grija ei fură lăsate tai- 
nurile curţii. Şi cum oare n-ar fi ştiut să 
facă toate astea? Mă rog, fată de împărat 
nu era? 

Şi nu + se ivi nici o cîrteală din partea 
nimănui, căci ea toate tainurile le 
împărțea cu cumpănă şi cu dreptate, de 
nu-i găsea nimeni nici o părtinire. 

Unde să stea ea la vorbă deşartă cu 
oamenii şi cu femeile curţii, sau cu 
streinii carii veneau să-şi ia tainurile şi 
merticurile? Unde să iasă din gura ei 
vreo vorbă fără cumpăt, ori să asculte de 
la cineva vreo asemenea vorbă, că se 
Truşina, şi găsea ea cuvinte destul de 
cuviincioase cu care să închiză şi gura 
cea mai farfara. 

Ea nu sta la taifas cu slugile ori cu 
slujnicile curţii, ci, cînd îşi găsea cîte 
niţică vreme de repaos, citea pe carte. 


1 


'Tipărit: Și căci nu. 

Toţi cu totul aveau sfială de dînsa şi nu-i 
găsea nimeni vreo faptă care să le dea 
dreptul a-i atîrna vrun ponos de coadă. 

Vestea despre vrednicia şi smerenia 
ajutoarei de chelăreasă ajunse 
numaideciît şi la urechile împărătesei. Ea 
dori s-o vază. lară dacă se înfăţişe 
împărătesei, fata de împărat ştiu să se 
arate şi să vorbească din inimă curată, 
fără  prefăcătorie şi fără multă în- 
drăzneală. 

Împărăteasa prinse a o îndrăgi. Ea 
bănui că aju- toarea de chelăreasă nu 
poate să fie de neam prost. 


Şi aşa cum vă spusei, împărăteasa luă 
pe fată, aju- toarea chelăresei, pe lîngă 
dînsa. 

Unde se ducea împărăteasa mergea şi 
ea; cînd se punea împărăteasa la lucru 
lucra şi ea. Apoi, lucrul ce ieşea din mîna 
ei era mărgăritar, nu altceva. Din toate, 
din toate, cuvintele cele înțelepte ce 
ieşeau din gura ei plăcu împărătesei mai 
mult decît orice. Ce să întindem vorbă 
multă? Ajunsese să fie nedespărţită de 
împărăteasa. O iubea împărăteasa ca pe 
copilul ei. 

Se mira şi împăratul de atîta alipire a 
împărătesei către această fată. Acest 
împărat avea un fecior singur la părinţi. 
Tată-său şi mumă-sa se uita la dînsul ca la 
soare. Îl pierdeau de drag ce le era. 

Şi mergînd împăratul la un război, luă şi 
pe fiul său cu dînsul, ca să se deprinză cu 


388 


ale războaielor. Acolo, nu ştiu cum se 
făcu, nu ştiu cum se drese, că numai ce îl 
aduseră acasă rănit. 

Să fi văzut acuma pe mă-sa jăliri şi 
plînsete. Nu mai ştia ce să-i facă ca să-l 
vindece mai curînd. Nopțile le făcea zile 
priveghindu-l la boală. Iară dacă o ajunse 
oboseala de nu mai putea sta în picioare, 
împărăteasa puse pe fata ei din casă, ca 
pe un om de credinţă, să îngrijească de 
dînsul, şi apoi, cînd una, cînd alta, erau 
nelipsite de lîngă patul rănitului. 

Cuvintele cele blinde şi înțelepte ale 
fetei, miîngiie- rile ei cele dulci şi 
neprefăcute, smerenia ei deşteptară în 
inima bolnavului o simţire ce nu o 
avusese pînă atunci; iar mai mult decît 
toate, cum ştia ea să umble de binişor 
cînd îi primenea ranele, făcu pe fiul de 
împărat să o iubească ca pe o soră, căci 
pare că-i alina durerile cînd punea ea 
mîna pe rănile lui. 


Într-un după-prînz, după ce se făcuse 
mai bine, cînd sta de vorbă cu mă-sa, el îi 
zise: 

— Ştii ce, mamă, mie mi-ar fi voia să mă 
însor. 

— Bine, măicuţă, bine. Mai bine de 
tînăr, decît să intri în valurile lumii. Să-ţi 
caute maica o fată bună de împărat, şi de 
neam, şi de treabă. 

— Ea e găsită, mamă. 

— Şi cine este? O ştiu eu? 

— Să nu te superi, mamă, dacă ţi-oi 
spune. Mie mi-a rămas inima la fata 
dumitale din casă. O iubesc, mamă, ca pe 
sufletul meu. Din cîte fete de împărați şi 
de domni am văzut, nici una nu mi-a 
plăcut ca dînsa. Ea mi-a robit inima. 

Se împotrivi împărăteasa oarecum, 
cîrmi ea; dar nu fu cu putinţă să întoarcă 
pornirea fiului ei de la această 
însurătoare. 

Dacă văzu şi văzu că altfel nu se poate, 
şi că fata ce-şi alesese fiul ei să o ia de 
nevastă este cuminte, blindă, cu bună 
judecată, şi mai presus de toate este 
smerită, cinstită şi vrednică, se învoi şi 
dînsa. Rămase acum să înduplece şi pe 
împăratul, tatăl băiatului, ca să primească 
şi dînsul alegerea fiului lor. 

Pentru aceasta nu fu mare greutate; 
căci atît muma, cît şi fiul căzură cu 
rugăciune şi lăudară pe fată cum ştiură şi 
ei mai bine. 

Logodiră deci împăratul şi împărăteasa 
pe fiul lor cu fata din casă a împărătesei 
şi hotărîră şi nunta. 

Cînd începură a face poftirile la nuntă, 
logodnica fiului de împărat se rugă cu 
cerul, cu pămîntul ca la nuntă să 
poftească şi pe împăratul cutare, pe tatăl 
ei adică; se feri însă d-a spune cuiva că 
este fata acelui împărat. 


Socrii primiră să-i facă voia şi poftiră la 
nuntă şi pe acel împărat. 

În ziua cununiilor veniră toţi musafirii la 
nuntă. Se începură veseliile şi ţinură 
toată ziua, ca la împărați, de! ce să zici? 

Seara se întinse o masă d-alea 
împărăteştile, cu fel de fel de mîncări, de 
băuturi, de plăcinte şi de alte bunătăţi, de 
să-ţi lingi şi degetele cînd le vei mînca. 

Mireasa poruncise bucătarilor ce bucate 
să gătească. 

Ea însă cu mîna ei găti doparte toate 
acele feluri numai pentru un musafir. 
Apoi dete poruncă unei slugi credincioase 
ca să bage bine de seamă ca adu- cînd la 
masă bucatele gătite de dînsa, să le puie 
dinaintea împăratului  poftit după 
rugăciunea ei. Dară să îngrijească să nu 
le puie dinaintea altcuiva, că e primejdie 
de moarte. 

Sluga cea credincioasă făcu întocmai 
precum i se poruncise. 

După ce se aşezară toţi poftiţii la masă, 
începură a mînca şi a se veseli cît nu se 
poate spune. 

Impăratul cel poftit, adecă tatăl miresei, 
mînca şi nu prea. 

Incă de cînd venise, el se tot uita la 
mireasă şi pare că-i zicea inima ceva, 
dară nu-i venea să crează ochilor. 

Pasămite el îşi semuia copila, şi 
neputindu-şi da seamă de cum ajunsese 
ea să se mărite după un fecior de împărat 
nu cuteză să zică nimănui nimic. 

Vezi că trudele şi necazurile ce suferise 
biata fată o schimbase de cum o ştia tată- 
său. 

Şi, îndemnîndu-se de pofta cu care 
mîncau mesenii, ar fi voit şi dînsul să 
mănînce şi să se vese- 


lească; dară după ce gustă o dată sau de 
două ori din bucate, se opri. Sluga care 
îi aducea bucatele le ridica întregi, 
neatinse. 

Se mira acest împărat cum de toţi 
mesenii mă- nîncă cu poftă nişte bucate 
care pentru dînsul n-aveau nici un gust. 

Se încumese şi întrebă pe vecinul din 
dreapta. Acesta îi răspunse că astfel de 
bucate bune n-a mîn- cat de nu ţine 
minte. Gustă şi împăratul din talerul 
vecinului, şi văzu că bucatele sunt bune. 
Asemenea făcu şi la vecinul din stînga. 

Îi lăsa gura apă după bucatele cele 
bune ce gus-tase de la vecini; foamea îi 
da zor să îmbuce şi el; dară cine putea să 
mănînce bucatele care i le aducea lui? 

Răbdă ce răbdă; de ruşine lua el 
cîteodată şi din bucatele ce i se aduceau, 
ca să nu se facă de ris între meseni, dar 
încolo nimic. În cele din urmă, nu se mai 
putu opri, ci, ridicîndu-se în sus, zise cu 
glas mare: 

— Bine, împărate, m-ai chemat la nunta 
fiului tău ca să-ţi baţi joc de mine? 

— Vai de mine, măria-ta! cum se poate 
să-ţi treacă prin gînd una ca aceasta? 
După cum vede toată adunarea, te 
cinstesc şi pe dumneata ca pe toţi cei-lalţi 
împărați, fără deosebire. 

— Ba să mă ierţi, împărate, bucatele 
tutulor mesenilor sunt bune de mîncat, 
numai ale mele nu. 

Se făcu foc de supărare împăratul socru 
şi porunci ca numaideciît să vie bucătarii 
să-şi dea seamă de ceea ce au făcut, şi 
vinovaţii să se dea morţii. 

Ştiţi ce era? 

Iaca mireasa  gătise toate bucatele 
pentru tată-său fără sare, ci numai cu 
miere şi cu zahar. Chiar sar- 
nita de dinaintea lui era plină cu zahăr 
pisat, şi degeaba lua bietul împărat cu 
cuțitul din sarniţa ce credea el că este cu 
sare şi punea în bucate, ele, în loc să se 
facă mai bune de mincare, se făceau şi 
mai dulci de pe cît erau, şi mai cătrănite. 

Atunci se ridică mireasa în sus şi zise 
împăratului socru: 

— Eu am gătit bucatele pentru 
împăratul ce s-a supărat, şi iată pentru ce 
am făcut-o: 

Acest împărat este tată-meu. Noi eram 
trei surori în casa părintească. Tata ne-a 
întrebat într-o zi cum îl iubim noi. 
Surorile mele cele mai mari, una îi răs- 
punse că îl iubeşte ca mierea, alta ca 
zaharul. Eu îi zisei că îl iubesc ca sarea în 
bucate. Aşa am socotit eu că nu se poate 
mai multă iubire decît aceasta. Tata s-a 
supărat pe mine şi m-a gonit din casă. 
Dumnezeu nu m-a lăsat să piei şi, prin 
muncă, cinste şi hărnicie am ajuns unde 
mă vedeţi. Acum am vrut să dovedesc 
tatei că fără miere şi fără zahar poate 


393 


omul să trăiască, dar fără sare nu, d-aia i- 
am gătit bu- catele fără sare. Judecaţi 
dumneavoastră cu minte împărătească 
cine a avut dreptate. 

Toţi mesenii într-o glăsuire găsiră cu 
cale că pe nedrept a fost fata gonită din 
casa părintească. 

Atunci tatăl fetei mărturisi că n-a ştiut 
să pre- ţuiască duhul fetei sale, şi şi-a 
cerut iertăciune. 

Fata, şi ea, i-a sărutat mîna şi şi-a cerut 
şi dînsa iertăciune dacă fapta ei l-a 
supărat. 

Şi se puseră pe o veselie şi pe o 
petrecere de se duse vestea în lume. 

Tat-al fetei se veselea, nu se veselea, 
dar socrul ştiu că se veselea şi se mîndrea 
că a dobiîndit o aşa nuroră, şi de viţă 
bună, şi înţeleaptă, şi harnică. 


Eram şi eu la nuntă împreună cu 
cheleşul ăla care se tupilează printre d- 
voastră, cinstiţi boieri. Multe ciolane, 
doamne, mai căzură de la acea masă, şi, 
care cum cădea, tot în capul chelului le 
da; care cum cădea, tot în capul chelului 
le da. 

Şi încălecai p-o şea, şi v-o spusei d- 
voastră aşa. 

Şi încălecai p-o lingură scurtă, să 
trăiască cine ascultă. 

Şi mai încălecai p-un fus, să trăiască şi 
cel ce-a spus. 

